
Părintele Iustin Popovici: 

lupta cu Protagoras 

sau criteriologia filozofiei ortodoxe a Adevărului } 



Născut la 25 martie 1894, de praznicul Bunei-Vestiri, în sa- 
tul Branie din sudul Serbiei, întreaga existenţă şi operă teologică 
a părintelui Iustin Popovici avea să stea sub semnul Evangheliei, 
a „veştii celei bune " a întrupării Cuvântului şi Fiului lui Dumne- 
zeu care se face om din Prea Curata Fecioară Măria ca să-lfacă 



în realizarea acestui studiu introductiv am folosit: „Le Messager 
Orthodoxe" (Paris) nr. 88, 1981, dedicat integral memoriei părintelui 
Iustin Popovici: contribuţii de P. Struve, ieromonah Amfilohie Radovici 
(Un homme evangelique, p. 3-10 - discursul la înmormântarea părin- 
telui Iustin), Komnen Becirovici (Rencontre avec le Pere Justin - iulie 
1976, p. 11-23), Jean Karmiris (Ascete, Theologien, Patrologue, p. 24- 
27 - necrolog publicat în 'EKKXîida), Bernard le Caro (Theologie 
orthodoxe et catholique de l'Eglise selon le Pere Justin R, p. 28-31), 
Jean Besse (Une figure patristique, p. 32-36). P. Joseph Terestchenko, 
Le Pere Justin Popovitch, ia bouche de l 'Orthodoxie, „La Lumiere du 
Thabor" nr. 2/1984, p. 13-30. P. Patrie Ranson, Le Pere Justin Popo- 
vitch ou l'experience vivante de la Tradition, „Introduction" la: Pere 
Justin Popovitch, L 'Homme et le Dieu-Homme, L'Age d' Homme, Lau- 
sanne, 1989, p. 4-30. Monseigneur Athanase Jevtitch, Preface la: Pere 
Justin Popovitch, Philosophie orthodoxe de la Verite. Dogmatique de 
l'Eglise Orthodoxe, t. 1, L'Age d'Homme, 1992, p. 11-18. Precum şi 
monografia lui Thomas Bremer, Ekklesiale Struktur und Ekklesiologie in 
der Serbischen Orthodoxen Kirche im 19. und 20. Jahrhundert (Ost- 
liches Christentum N.F. 41), Wiirzburg, 1992, p. 161-273: o analiză suc- 
cintă a vieţii şi o prezentare detaliată a ecleziologiei părintelui Iustin Po- 
povici, precedată de o prezentare a biografiei şi ecleziologiei dascălului 
său, episcopul Nikolai Velimirovici (p. 107-160), ale cărui idei funda- 
mentale au fost preluate şi dezvoltate de părintele Iustin. 

pe om dumnezeu sau fiu al lui Dumnezeu după har din Duhul 
Sfânt. La Botez, a primit numele Blagoe (de la Blagovesnik, nume- 
le sârbesc al praznicului Bunei-Vestiri). Prin părinţi - Spiridon şi 
Anastasia - Blagoe descindea dintr-o veritabilă dinastie sacerdo- 
tală, ivindu-se pe lume într-o familie de preoţi din tată în fiu de nu 
mai puţin de şapte generaţii succesiv, întreruptă abia de tatăl său. 

Intre 1905-1914, tânărul Blagoe urmează liceul, iar apoi 
seminarul din Belgrad pe care-l absolvă în ajunul izbucnirii 
primului război mondial. Înrolat în armată ca infirmier auxiliar, 
participă la luptele grele din anii 1914-1915 care au dus la 
înfrângerea eroicei armate sârbe copleşite de forţele unite ale 
coaliţiei austro-ungare, germane şi bulgare. Ia parte la lunga 
retragere în condiţii dramatice a armatei sârbe conduse de 
bătrânul rege Petru, prin Kosovo peste munţii „ blestemaţi " care 
despart Serbia de Albania. Aici în retragere, la Skodar, tânărul 
Blagoe este tuns în monahism de mitropolitul' Dimitrie al Serbiei, 
primind numele - care se va dovedi iarăşi predestinat - Sfântului 
Iustin Martirul şi Filozoful. 

împreună cu un grup de tineri studenţi sârbi excepţionali, 
părintele Iustin este trimis de mitropolitul Dimitrie - prin insula 
Corfii - la studii în Rusia şi Europa. După şase luni petrecute la 
Petrograd în perioada zbuciumată care a precedat izbucnirea 
revoluţiei din 1917 şi în care a luat contact cu efervescenţa cul- 
turii şi filozofiei religioase ruse de la începutul secolului, îşi con- 
tinuă până în 1919 studiile la Oxford, după care vine la Atena 
pentru a studia şi aprofunda în original scrierile Sfinţilor Părinţi 
şi monumentele dogmatice şi simbolice ale Ortodoxiei. Leagă aici 
o strânsă prietenie cu tânărul pe atunci Ioannis N. Karmiris, viito- 
rul titular al catedrei de dogmatică a facultăţii de teologie din 
Atena, al cărei doctor părintele Iustin devine în 1926 cu o teză 
patristică privitoare la Problema persoanei şi cunoaşterii după 
Sfântul Macarie Egipteanul. Intre timp, în 1923, publicase deja la 
Belgrad studiul despre Filozofia şi religia lui Dostoievski, opera 
scriitorului rus constituind pentru părintele Iustin obiectul unei 
meditaţii constante şi insistente şi un ferment activ în inspiraţia 
reflecţiei filozofice personale. 



întors în Serbia, până în 1934 - cu excepţia anilor 1931- 
1932 când a activat ca misionar în zona subcarpatică locuită de 
ortodocşi aflată pe atunci în componenţa Cehoslovaciei şi sub 
jurisdicţia Bisericii Ortodoxe Sârbe - părintele Iustin va fi pro- 
fesor la seminariile teologice din Sremski Karlovţi şi Bitolia pre- 
dând aici Noul Testament, patristica şi dogmatica. In aceşti ani 
elaborează, în prelungirea investigaţiilor din teza de doctorat 
asupra gnoseologiei scrierilor „ macariene ", densul studiu despre 
Gnoseologia Sfântului Isaac Şirul (1927). 

între figurile contemporane care l-au marcat cel mai mult în 
epoca interbelică trebuie neapărat menţionaţi doi mari ierarhi 
ortodocşi al căror fiu duhovnicesc şi prieten a fost. Este vorba în 
primul rând de episcopul Nikolai Velimirovici (1880-1956), su- 
pranumit pe drept cuvânt „Hrisostomul sârb " - incontestabil cea 
mai remarcabilă figură spirituală şi teologică a Ortodoxiei sârbe 
din prima jumătate a secolului XX. în descendenţă spirituală di- 
rectă a Sfântului Sava Nemania (1173-1236), întemeietorul Bi- 
sericii şi culturii sârbe, şi al episcopului poet şi principe Petar 
Niegos al Munte-Negrului (1813-1851), episcopul Nikolai Veli- 
mirovi al Ohridei a fost promotorul inspirat al unei mişcări de 
renaştere spirituală tradiţională prin asceză şi rugăciune - de cea 
mai bună calitate şi echilibru patristic - a vieţii parohiale din 
Biserica Ortodoxă Sârbă: aşa-numitele „frăţii de rugăciune" 
(bogomolje); părintele Iustin îl considera pe episcopul Nikolai 
Velimirovici drept cel mai mare povăţuitor duhovnicesc al 
poporului sârb de la Sfântul Sava încoace. Alături de acesta, o 
puternică impresie asupra părintelui Iustin a lăsat personalitatea 
mitropolitului rus Antoni Hrapoviţki (1863-1936), întăistătătorul 
sinodului Bisericii Ortodoxe ruse din emigraţie, pe atunci cu 
sediul la Sremski Karlovţi. Nu a fost însă vorba atât de o influenţă 
teologică directă, ca în cazul episcopului Nikolai, părintele Iustin 
rămânând străin de interpretarea, e adevărat antiscolastică şi 
antiraţionalistă, dar puternic psihologizantă şi moralistă pe care 
(sub influenţa neokantianismului) mitropolitul Antoni o dădea 
dogmelor şi spiritualităţii ortodoxe. 



Inspiraţia fundamentală pentru părintele Iustin erau Sfinţii 
Părinţi greci şi bizantini, citiţi masiv şi studiaţi intensiv. Alături de 
Sfinţii Macarie şi Isaac şi de întreaga literatură ascetică şi duhov- 
nicească a Filocaliei, reperele esenţiale pentru savantul ieromonah 
sârb vor rămâne Sfinţii Atanasie cel Mare şi Ioan Damaschin. în 
1932 şi, respectiv, 1935 acesta va publica primele două volume 
(prolegomene şi învăţătura despre Dumnezeu în Treime şi, respec- 
tiv, hristologia) ale monumentalei sale opere: Dogmatica Bisericii 
Ortodoxe. Pe baza lor, va fi titularizat ca asistent şi apoi conferen- 
ţiar la facultatea de teologie din Belgrad (unde va preda până la 
invazia germană a Iugoslaviei din 1941). Deşi în aceste două 
prime volume păstrează formal planul „dogmaticilor" scolastico- 
istorice ruse din secolul XIX (Macarie Bugakov şi Silvestru 
Malevanski), Dogmatica părintelui Iustin aducea o cu totul altă 
abordare şi înţelegere a dogmelor Bisericii. Era prima dogmatică 
modernă care revenea în forţă la adevărata înţelegere patristică a 
Adevărului, Revelaţiei şi Bisericii. Pentru părintele Iustin - cum 
arată încă din „prefaţă " — dogmatica nu este un sistem scolastic 
conceptual sau propoziţional, ci adevărata „filozofie ortodoxă a 
Adevărului" suprem identificat cu Persoana divino-umană a lui 
Hristos, Unul din Treime şi Capul Bisericii, prezent în ea prin 
Duhul Sfânt. Dogmele nu sunt altceva decât un „mozaic" în 
noţiuni al „Icoanei vii a lui Hristos" transmise ca Revelaţie de 
Tradiţie. Dar această „ Icoană vie " nu poate fi văzută în „ moza- 
icul" dogmelor decât de mintea luminată şi purificată prin asceză 
şi sfinţenie, aşa că dogmatică este şi o „filozofie a Duhului Sfânt". 
Pentru prima dată după seculara „captivitate occidentală" a 
teologiei ortodoxe de după secolul XV, dogmele nu mai sunt 
tratate doctrinalist, abstract, ca un sistem speculativ, ci într-o 
înţelegere autentic patristică şi duhovnicească, ca jaloane şi 
expresii ale experienţei spirituale şi ascetice a Bisericii. Centra- 
litatea hristologicq, consecventă (Dumnezeul-om Hristos ca Alfa şi 
Omega teologiei Bisericii), concentraţia ecleziologică a Revelaţiei 
(Revelaţie şi dogme există numai în, prin, şi pentru Biserică), 
înţelegerea riguroasă a hristologiei ca ecleziologie implicită şi a 
ecleziologiei ca hristologie actualizată - cu corolarul metodolo- 

gic: criteriul suprem, Dumnezeul-om - sunt deja clar enunţate; ele 
vor fi amplu reluate şi orchestrate într-un stil şi o arhitectonică 
originală, total desprinsă de scolasticism, în monumentala eclezio- 
logie publicată însă, ca volumul III al Dogmaticii, abia în 1978, cu 
un an înainte de moarte. în acest înţeles „ neopatristic " (pe care-l 
va afirma şi părintele Dumitru Stăniloae, a cărui Dogmatică 
apărea, coincidenţă semnificativă poate, tot în 1978), pentru care 
cheia de boltă a teologiei e Persoana divino-umană a lui lisus 
Hristos, „dogmatica" devine un cânt de laudă, o simfonie în 
cinstea Dumnezeului-om, Logosul întrupat şi Capul Bisericii în 
care se unifică şi îndumnezeieşte umanitatea. 

Pe lângă lucrul la „Dogmatică", înainte de izbucnirea celui 
de-al doilea război mondial, părintele Iustin a mai publicat în 
plină criză economică, politică şi spirituală a Europei o serie de 
importante articole şi eseuri filozofico-teologice - ele vor fi cu- 
prinse în volumele Abisurile filozofiei (1957) şi Omul şi Dumneze- 
ul-om (1969) - eseul: Progresul în moara vieţii (1933), un compen- 
diu de Teologie elementară (1939), iar în ajunul războiului un nou 
studiu despre Dostoievski, Europa şi slavismul (1940). 

în timpul ocupaţiei germane, părintele Iustin trăieşte drama 
poporului sârb cotropit de nazişti şi tragedia genocidului înfăptuit 
de ustaşii croaţi catolici din statul fascisto-catolic al lui Ante 
Pavelici şi cardinalului Stepinak, asupra sârbilor ortodocşi: 
350.000 de sârbi exterminaţi în lagăre de tipul funestului 
lasenovaţ - Ausschwitz-ul sârbesc - 200.000 deportaţi, 240.000 
catolicizaţi cu forţa. Peregrinând şi ascuns prin mănăstiri sârbeşti 
izolate, răspunde la teroarea istoriei şi explozia nihilistă a ideolo- 
giilor prin rugăciune şi aprofundarea Revelaţiei Bisericii. Traduce 
şi prelucrează texte hagiografice şi începe seria comentariilor 
neo-testamentare cu Epistolele ioaneice şi pauline, serie continua- 
tă după război şi recent publicată în mai multe volume. 

Pentru intransigenţa sa morală în faţa comunismului şi a lui 
Tito, în 1945 este arestat şi închis, şi numai puţin a lipsit să nu fie 
executat ca „duşman al poporului". Eliberat, dar lipsit de drep- 
turi civile şi religioase, rătăceşte din mănăstire în mănăstire. In 
cele din urmă i se permite să se stabilească la mica mănăstire de 



maici Sfinţii Arhangheli din Celie întemeiată în secolul XIV de 
principele Dragutin lângă Valievo, unde va trăi ca duhovnic, 
slujind zilnic Sfânta Liturghie şi scriindu-şi opera, până la 
moarte. Era însă intens supravegheat de securitatea iugoslavă, 
unde era adeseori convocat pentru interogatorii din cauza ieşirilor 
sale misionare (neautorizate) în parohii şi dieceze unde era che- 
mat la invitaţia unor preoţi sau episcopi curajoşi. Cu toată 
izolarea şi atenta supraveghere, viaţa ascetică şi activitatea teolo- 
gică difuzată în condiţii de semiclandestinitate l-au făcut extrem 
de căutat de ierarhi, clerici şi credincioşi ortodocşi sârbi. în jurul 
lui s-a format un cerc de ucenici, monahi asceţi şi erudiţi, cu 
doctorate în teologie la Atena, astăzi vrednici episcopi ai Bisericii 
Ortodoxe Sârbe, cum sunt: episcopii Atanasie Jevtici al Bosniei 
Amfilohie Radovici al Munte-Negrului, Artemie Rodos lavievici de 
Kosovo, Irinei Bulovici de Bacika ş. a. Direct sau prin cores- 
pondenţă, părintele Iustin a avut numeroşi discipoli şi prieteni în 
Europa şi America, sârbi, ruşi, greci (mai ales la Sfi Munte 
Athos), francezi, care-i furnizau în secret literatura filozofică şi 
teologică de ultimă oră. 

Deşi suporta nemijlocit rigorile sistemului totalitar şi şica- 
nele poliţiei politice, părintele Iustin n-a încetat să-şi manifeste 
critic şi profetic libertatea evanghelică şi duhovnicească a adevă- 
ratului creştin şi monah. în scrisori deschise celebre el a continuat 
să denunţe deschis în termeni extrem de duri aservirea ierarhiei 
sârbe regimului comunist (1971) precum şi caracterul politic al 
angajamentelor ei panortodoxe (1971, 1977) şi ecumenice (1974). 
Şi-a exprimat public admiraţia pentru acţiunile şi opera profetică 
a lui Aleksandr Soljeniţîn, îndemnând deschis la rezistenţă politică 
şi spirituală împotriva comunismului şi ateismului oficial. 

In singurătatea chiliei sale de la Celie părintele Iustin 
Popovici a reuşit astfel să-şi continue vastul program de renovare 
neopatristică a teologiei ortodoxe, finalizând proiecte mai vechi şi 
reuşind să publice, de regulă cu mare întârziere, unele lucrări în 
Serbia sau în străinătate, ca de exemplu: eseul Concepţia Sfanţului 

Sava [svetosavljef ca filozofie a vieţii (Munchen, 1953), colecţia 
de articole din anii '20 -'30 sub genericul Abisurile filozofiei 
(Miinchen, 1957) reluată parţial şi amplificată în versiunea neo- 
greacă cu titlul Omul şi Dumnezeul-om (Atena, 1969) sau inter- 
venţiile din Biserica Ortodoxă şi ecumenismul (Tesalonic, 1974). 
Intre 1972-1977 apar în sârbeşte cele 12 volume din Vieţile Sfinţi- 
lor; monumentalul proiect la care lucrase încă din anii celui de-al 
doilea război mondial, reprezenta o rescriere teologică şi o adap- 
tare contemporană dar perfect tradiţională a vechiului „Synaxar" 
bizantin completat cu noile „ marţyrologii " şi selecţii reprezentati- 
ve din literatura hagiografică a Bisericilor ortodoxe locale. De- 
parte de a fi un gen literar popular medieval, o anexă mitologic- 
legendară a Scripturii, pentru părintele Iustin „ Vieţile Sfinţilor" 
reprezentau, ca şi pentru Sfinţii Părinţi, nu altceva decât „viaţa 
lui Hristos însuşi" prelungită în umanitate, „continuarea Faptelor 
Apostolilor", „dogmatica aplicată" sau „dogmatica experimenta- 



Nofiune fundamentală preluată de părintele Iustin de la episcopul 
Nikolai Velimirovici, şi desemnând filozofia creştină despre viaţă, popor, 
stat şi biserică într-o armonie ideală desăvârşită practicată de Sfântul 
Sava Nemania, luminătorul sârbilor (fi 236). Scopul acestei „filozofii" 
era acela de a face din întreg poporul sârb un rob al lui Dumnezeu 
(„theodul" în greacă), cum arată episcopul Nikolai în cartea sa din 1943, 
Poporul sârb ca Teodul [Srpski narod kao Teodul]. Doar prin „,teodulie" 
sârbii devin sârbi (srbi) iar nu sclavi (servi). Prin voinţa de teodulie 
împinsă până la sacrificiul de sine în faimoasa bătălie de la Kosovopolje 
(1389), poporul sârb ar fi asumat prin suferinţă un destin hristologic, de- 
venind un „popor ales", hristodul. Ideea ortodoxă sawa-ită (svetosavlje) 
e opusă ideii iluministe europene reprezentate de Dositei Obradovici 
(1742-1811), aşa-numita dositejevstina, între care poporul sârb trebuie 
să aleagă! Savoarea slavofilă etnocentristă a acestei filozofii naţionale 
sârbe este dificil de contestat. Ea tinde să identifice în mod periculos teo- 
logia şi istoria, creştinismul şi naţiunea, Biserica şi poporul, Evanghelia 
şi cultura populară. Explicabilă prin contextul istoric specific şi tradiţia 
creştinismului sârb şi ca răspuns la „teroarea istoriei" îndurată de popo- 
rul sârb vreme de secole, inclusiv (sau poate mai ales) în secolul nostru, 
această concepţie este problematică în sine şi de natură a suscita legitime 
interogaţii critice. 

lă", vie, „morala ortodoxă" în acţiune, „pedagogia" şi „enciclo- 
pedia" prin excelenţă a „Ortodoxiei". în ultimii ani a reuşit să 
mai publice traducerile sârbeşti ale Liturghierului şi Molitvelnicu- 
lui Mare, ca şi a unei Cărţi de rugăciuni, iar cu un an înainte de a 
adormi în Domnul a apărut „ cântecul " său „ de lebădă ", amplul 
volum III (ecleziologia) din Dogmatica Bisericii Ortodoxe (Filozo- 
fia ortodoxă a Adevărului) (1978). 

Rotunjindu-şi simbolic perfect biografia, părintele arhiman- 
drit Iustin Popovici s-a stins din viaţă în 1979 la mănăstirea Celie 
în chiar ziua în care împlinea 85 de ani, de praznicul Bunei- 
Vestiri, adormind în Domnul înconjurat de aura reală a unei au- 
tentice sfinţenii. Mormântul său a devenit loc de pelerinaj. După 
chipul său s-au făcut deja icoane răspândite în întreaga lume 
ortodoxă. La Sfântul Munte i s-au compus tropare şi condace. Iar 
recent, episcopul Atanasie Jevtici 1 , ucenicul său, a anunţat că se 
speră ca numele părintelui Iustin să fie foarte curând înscris ca 
sfânt în sinaxarul şi calendarul Bisericii Ortodoxe Sârbe, şi impli- 
cit în cel al Ortodoxiei ecumenice. Elocvente pentru această recep- 
ţie a figurii părintelui Iustin sunt cuvintele scrise la moartea sa de 
părintele Ambroise Fontrier, pentru care părintele Iustin a fost: 

„un stâlp, o temelie, un mărturisitor al adevăratei credinţe 
ortodoxe, Părinte şi Dascăl al Bisericii Universale, conşti- 
inţă ascunsă a Bisericii sârbe şi a întregii Biserici Ortodo- 
xe, mare între teologii ortodocşi contemporani, arzător 
apărător al evlaviei strămoşeşti, credincios şi înţelept ico- 
nom al Tainelor lui Dumnezeu, luminat de Lumina ne- 
creată a Dumnezeirii celei în Trei Sori". „Fără îndoială, 
Părintele Iustin a fost o figură patristică. A vorbit limbajul 
Părinţilor în cuvinte noi, dictate şi inspirate de profunda şi 
autentica lui experienţă a dogmei ortodoxe, şi care au 
îmbogăţit în acelaşi timp limba teologică sârbă şi ortodo- 
xă. Părintele Iustin avea locuind în El pe Cuvântul lui 
Dumnezeu care-1 înflăcăra şi roura deopotrivă, iar această 
flacără şi rouă se prefăcea în viaţă, în experienţa mistice, 
în viziuni, în contemplaţii, în urcuşuri duhovniceşti, în în- 

2 Preface, 1992, p. 14. 

dumnezeire. Imensa lui ştiinţă, erudiţia sa, profunda sa cu- 
noaştere a Scripturii, a patristicii şi a filozofiei profane 
care se regăsesc masiv, cantitativ şi calitativ, în opera sa, 
n-au fost pentru el decât un material de construcţie care 
n-a vătămat sfinţenia lui. Mătăniile, privegherile, isihia, 
curăţia şi toată asceza transfigurării şi îndumnezeirii sfinte 
au fost singura sa grijă" . 3 
în condiţiile de liberalizare ideologică din Iugoslavia de 
după 1979 au putut fi publicate şi comentariile la Epistolele ioa- 
neice şi cele pauline, la Evanghelia după Matei şi după Ioan 
(acesta din urmă încheiat cu puţin înainte de sfârşitul vieţii sale 
pământeşti). în total - potrivit aprecierii episcopului Atanasie Jev- 
tici - opera părintelui Iustin cuprinde 40 de volume, dintre care 
30 au fost editate până acum în sârbeşte, iar alte 10 (dintre care 2 
volume de predici transcrise după înregistrări) se află încă în 

manuscris. 

„Prin volumul ca şi prin interesul subiectelor tratate, prin 

amploarea şi varietatea lor, opera Părintelui Iustin suportă 

comparaţia cu a celor mai importanţi Părinţi ai Bisericii". 

Părintele Iustin a abordat de predilecţie genurile teologice 

tradiţional patristice: dogmatica, sinaxarul, comentariul biblic, o- 

milia. Dar opera sa cuprinde deopotrivă studii teologice savante, 

eseuri filozofico-teologice, meditaţii şi scrisori. 

Mesajul vieţii şi operei de o viaţă a părintelui Iustin contra- 
pus nihilismelor şi utopiilor agresive ale secolului XX nu este altul 
decât cel al „Evangheliei" întrupării Cuvântului lui Dumnezeu în 
Persoana divino-umană a lui Hristos. Sub semnul ei a stat sim- 
bolic întreaga sa existenţă şi operă - un unic şi gigantic imn 
teologic adus întrupării şi învierii lui Hristos, Fiul lui Dumnezeu 
întrupat şi Capul Bisericii. în scrisul său, părintele Iustin s-a 
străduit să găsească un limbaj nou - tradiţional şi modern în 
acelaşi timp - un limbaj duhovnicesc, biblic şi imnologic deopotri- 
vă, care să ateste experienţa eclezială a divino-umanităţii structu- 
rale a adevăratului creştinism al Bisericii. Din perspectiva inte- 



z ApudP. Ranson, Introduction, 1989, p. 19-20. 
Ubid.,p. 17. 

gratoare a motivului ioaneic şi patristic al Logosului şi întrupării 
Lui ecleziale, gândirea profundă şi originală a părintelui Iustin 
Popovici a asimilat organic întreaga Tradiţie eclezială vie a 
Ortodoxiei bizantine „clasice" (Scriptură, patristică, dogmatică, 
cult, spiritualitate). In acelaşi timp, însă, se simte efortul de inte- 
grare a unor motive speculative provenite din filozofia religioasă 
rusă: atotunitatea, divino-umanitatea (Soloviov), cele două filozofii 
(Florenski), sau din Dostoievski (opoziţia contrastivă antropoteism 
- teantropism, Occident - Orient, catolicism - ortodoxie, critica pa- 
palităţii); degajate de zgura romantică, gnostico-idealistă, aceste 
motive sunt reformulate însă în termenii cei mai stricţi ai teologiei 
patristice şi bizantine „ clasice " (în sensul programului „ neopa- 
tristic " proclamat de părintele Gh. Florovski la primul Congres 
internaţional al facultătilor de teologie ortodoxă desfăşurat la 
Atena în 1936). 

Ilustrând remarcabil originalitatea şi forţa gândirii teolo- 
gice a părintelui Iustin, eseurile, meditaţiile şi articolele colectate 
în volumul: Omul şi Dumnezeul-om circumscriu filozofic dar şi 
meditativ, teologic dar şi liric, ceea ce s-ar putea denumi cu un 
titlu generic, o necesară şi utilă introducere la o criteriologie orto- 
doxă. Mai exact, e vorba de un efort de a determina şi justifica în 
esenţa lui ultimă specificul şi valoarea supremă în Ortodoxie în 
contextul eforturilor umanităţii de a da un răspuns la problema 
sensului (sau nonsensului) general al existenţei, a raţionalităţii 
(sau iraţionali tatii) vieţii şi a lumii. Punctul de plecare şi fundalul 
general al demersului îl constituie o analiză implacabilă a datelor 
antinomice ale existenţei umane măcinate de finitudinea agresivă 
a păcatului, bolii şi morţii dar mistuită în acelaşi timp de nostal- 
gia ireprimabilă a infinităţii şi nemuririi. 

Există „două filozofii", argumentează părintele Iustin re- 
luând în cheie existenţială şi limbaj moral „teodiceea" logico- 
matematică a părintelui P. A. Florenski (1883-1937). în Stâlpul şi 
întărirea Adevărului (1914) acesta din urmă ajungea la definirea a 
două tipuri filozofice fundamentale: filozofia ortodoxă a „homo- 
ousianităţii" şi filozofia ariană eretică şi occidentală modernă a 

„ homoiousianităţii " - prima dominată de logica trinitară a iden- 
tităţii concrete, iar cea de-a doua de logica ariană perversă a 
identităţii abstracte 5 . La părintele Iustin, cele „două filozofii" 
sunt: pe de o parte, filozofia adamică, umană, abstractă a dezbi- 
nării şi fragmentării, individualismului, solipsismului şi egoismu- 
lui metafizic şi moral, filozofie demonică a' urii, a pesimismului 
ucigaş şi sinucigaş, şi a iadului, care duce la pierderea sensului şi 
raţiunii existenţei; iar, pe de altă parte, filozofia hristică, divino- 
umană, concretă, filozofie şi practică a atotunităţii (svejedinstva), 
a unităţii dintre divinitate şi umanitate, filozofia eclezială a iubirii 
universale şi a optimismului veşnic asigurat de certitudinea învie- 
rii. Fiindcă singură lumina spirituală a întrupării şi învierii lui 
Hristos asigură un sens real, o raţionalitate ultimă sau logos (lo- 
gonost) al întregii existenţe măcinate altfel iremediabil în „ moara 
morţii". Prima e filozofia „umană" a omului păcătos şi muritor, 
egoist şi însingurat, filozofia diviziunii şi a morţii, cea de-a doua e 
„filozofia divino-umană a atotunităţii ", filozofia ascetică şi so- 
bornicească a Bisericii care atestă unitatea şi „raţionalitatea" 
iubirii şi vieţii veşnice întregii existenţe prin întruparea şi învierea 
Dumnezeului-om Iisus Hristos. 

Toate problemele umanităţii şi istoriei tragic zbuciumate 
sunt concentrate în problema omului. Dar singura soluţie satisfă- 
cătoare a problemei omului o aduce numai Dumnezeul-om. Aceas- 
ta fiindcă, întrucât este creat „după chipul lui Dumnezeu" Logo- 
sul, omul este o divino-umanitate potenţială având menirea de a 
deveni o fiinţă divino-umană în act. Căderea în păcat a însemnat 
(şi înseamnă) refuzul de către om al „ chipului lui Dumnezeu " şi al 
ontologiei divino-umane autentice şi baricadarea egoist-autonomă 
dezastruoasă în „umanul" pur: în acest sens, „umanismul" e 
„ răul uman primordial ", se transformă de fapt în antiumanism sa- 
tanic. (Pentru că între divino-umanismul umanului autentic „ chip 
al lui Dumnezeu " şi satano-umanismul umanităţii pervertite „ chip 
al satanei", tertium non datur; nu există natură umană „pură"!) 



5 Vezi diac. asist. Ioan I. Ică jr., Părintele P. A. Florenski (1882-1937): 
savant, filozof, teolog, preot şi martir, „Revista teologică" I (73) (1991), 
nr. 5, p. 3-13 şi nr. 6, p. 33-44, aici p. 7 şi 35-36. 

Cu toate acestea, în eforturile lui „ umaniste ", omul aspiră şi tinde 
(fără a o putea atinge) nostalgic spre divino-umanitatea sa funda- 
mentală. Ca atare, revelaţia Dumnezeului-om în Hristos n-afost 
un eveniment neaşteptat ci, dimpotrivă, ceva „natural, raţional şi 
necesar", rezolvând definitiv problema insolubilă altfel a binelui 
şi răului, a vieţii şi a morţii, a sensului adevărului; în Hristos, 
Binele, Viaţa, Adevărul există nu ca idee abstractă, ci ca Persoană 
concretă adevărată, bună şi veşnică. 

De aceea, pentru Ortodoxie „esenţa" şi „ totalitatea" creşti- 
nismului, „ comoara " lui „ cea mare " e Persoana vie a Dumnezeu- 
omului Hristos Cel întrupat, înviat şi înălţat, şi devenit de la 
Cincizecime Capul Trupului Său divino-uman, social, istoric şi 
cosmic universal (sobornicesc): Biserica. Criteriul ultim şi imu- 
abil al eclezialităţii ortodoxe autentice - obligatoriu una, sfântă, 
sobornicească (catolică) şi apostolică - este divino-umanitatea ca- 
tolică (sobornicească) şi catolicitatea (sobomicitatea) divino-umană. 
Adevărul divino-uman apostolic şi universal (sobornicesc) al Bise- 
ricii nu poate fi înţeles, păstrat şi extins decât cu metode divino- 
umane apostolice şi universale (soborniceşti). De aceea, metodele 
misionare ortodoxe nu sunt altele decât virtuţile sau ascezele 
(nevoinţele) divino-umane: credinţa, rugăciunea, postul, iubirea, 
blândeţea şi smerenia, răbdarea şi umilinţa. Ascetismul e „şcoala 
misionară a Ortodoxiei", realizarea ei „interioară" , concretă, ca- 
re duce la „ divino-umanizarea " (ufqjbogocovecenia), „ trinitariza- 
rea" (ufqjtroijcenia) şi „universalizarea" („sobornicizarea"), res- 
pectiv „ eclezializarea " (ufb^crkvenia) persoanei umane. 

Plecând de la această „ criteriologie " şi „ axiologie " rigu- 
ros dogmatică, ascetică şi eclezială, părintele Iustin va denunţa 
încă din anii '20 fără menajamente, de dragul adevărului, princi- 
palele tipuri de subversiune modernă şi deviere ideologică în creş- 
tinism de la înţelegerea, scopul şi metodele divino-umane şi sobor- 
niceşti ale Bisericii. Naţionalismul în ortodoxism, papismul în ca- 
tolicism şi ecumenismul în protestantismul şi relativismul agnos- 
tic contemporan sunt pentru el simptomele istorice în acelaşi timp 
concrete şi simbolice („ idoli ") ale unei unice diversiuni principia- 
le de tip „ umanist ", prin care criteriul divino-umanităţii evanghe- 

lice e redus la fenomene pur umane idolatrizate prin absolutizare, 
şi în care locul Dumnezeului-om este luat de omul autodivinizat în 
diversele aspecte ale existenţei sale. 

„Umanismul e chiar răul fundamental, primordial al omu- 
lui, în numele omului autonom, omul a respins pe Dumne- 
zeu într-o transcendenţă supraomenească şi a rămas sin- 
gur pentru el însuşi şi în sine însuşi". 
Un prim „idol" al modernităţii care a făcut ravagii în isto- 
ria creştinătăţii atât în Apus cât şi în Răsărit, atât în Evul Mediu 
cât şi în epoca modernă când a dus la izbucnirea primului război 
mondial în întreaga Europă, şi la ale cărui seducţii se dovedesc 
sensibile încă Bisericile şi popoarele ortodoxe, este, deci, naţiona- 
lismul: 

„în calea lor prin istorie, multe Biserici Ortodoxe locale, 
şi îndeosebi cea a noastră [sârbă, n. «.], s-au cantonat în 
naţionalism, limitându-se la metodele şi scopurile naţiona- 
le. Biserica s-a adaptat poporului, în vreme ce adevărul 
era contrariul: poporul trebuia să se adapteze Bisericii". 
„E ceasul al doisprezecelea în care oamenii Bisericii noas- 
tre trebuie să înceteze a mai fi exclusiv slujitori ai naţio- 
nalismului pentru a deveni preoţi şi arhierei ai Bisericii 
celei una, sfântă, sobornicească [universală, catolică] şi 
apostolică. Misiunea Bisericii, cea care i-a fost încredin- 
ţată de Hristos, pe care au realizat-o Sfinţii Părinţi, e de a 
cultiva şi de a realiza în sufletul poporului nostru conştiin- 
ţa faptului că fiecare membru al Bisericii Ortodoxe e o 
persoană sobornicească [universală, catolică], o persoană 
veşnică şi divino-umană; că e a lui Hristos şi, deci, frate şi 
slujitor al tuturor oamenilor şi tuturor creaturilor. Acesta e 
scopul pe care Hristos 1-a dat Bisericii; orice alt scop nu e 
de la Hristos, ci de la Antihrist". 
Or, realizarea practică a acestui scop e imposibilă altfel decât 
printr-o sfinţenie autentică, de aceea părintele Iustin făcea, încă 
din 1923, un patetic apel la o reformă ascetică şi spiritualizare a 
întregii Biserici ortodoxe începând cu parohiile şi terminând cu 
episcopatid. Aceasta însemna concret practicarea de către toţi 

credincioşii a „filozofiei divino-umane" a Bisericii cuprinsă în 
exigenţele formulate de virtuţile ortodoxe fundamentale : credinţa, 
rugăciunea, postul, smerenia şi răbdarea. 

Mai gravă decât „ blasfemia " naţionalistă în Răsărit este, în 
viziunea părintelui Iustin, evoluţia spre „erezie" petrecută în 
Occidentul european. Aici divino-umanitatea eclezială a fost uzur- 
pată treptat de un „umanism religios" individualist în două 
versiuni: „maximalistă" şi „optimistă" în romano-catolicism şi, 
respectiv, „minimalistă" şi „pesimistă" în protestantism. Secula- 
rizat, acest „ umanism creştin " - provenit din abandonarea crite- 
riologiei adevărului şi metodelor divino-umane şi ascetice păstrate 
în principiu în Ortodoxie - a condus în mod inevitabil la indivi- 
dualism, relativism şi nihilism ontologic şi moral, împingând în 
secolul nostru civilizaţia europeană în pragul catastrofei. (Pentru 
o înţelegere corectă a judecăţilor aspre ale părintelui Iustin la 
adresa „umanismelor" occidentale contemporane nu trebuie pier- 
dute din vedere tragediile istorice la care acesta a fost martor 
direct în cele două conflagraţii mondiale, atrocităţile şi genocidu- 
rile comise în numele „ omului nou " nazist sau comunist. „Mor- 
ţile " omului s-au dovedit a fi consecinţele istorice funeste ale unui 
proces de autoafirmare orgolioasă a omului simbolizate de pro- 
clamarea de către Nietzsche în 1882 a „morţii lui Dumnezeu", a 
apariţiei iminente a „supraomului", şi a „reevaluării tuturor va- 
lorilor".) 

încă din 1925 - într-un eseu consacrat împlinirii a 1600 de 
ani de la Sinodul I Ecumenic (Niceea, 325) şi inspirat din argu- 
mentaţia părintelui P. A. Florenski din Stâlpul şi întărirea Adevă- 
rului (1914) -părintele Iustin a denunţat în „umanismele" euro- 
pene, religios-creştine sau filozofic-ideologice, resurecţia „aria- 
nismului " - „ mai la moda şi mai răspândit ca niciodată ". Reduse 
la esenţă, simptomele „neoarianismului", a cărui umbră apasă 
greu asupra întregii culturi şi civilizaţii europene sunt: coborârea 
lui Hristos la rangul de simplu om (erou, profet, învăţător) şi înăl- 
ţarea corelativă a omului european la rangul de „măsură a 
tuturor lucrurilor". Rădăcina metafizică a acestei concepţii e 
„satanismul", iar cea psihologică e „ egoismul" şi individualismul 

gnoseologic şi moral, matrice subiectivă a raţionalismului şi rela- 
tivismului. Refuzul „neoarian" al divino-umanităţii şi catolicităţii 
ascetice a Bisericii în „umanismele" europene conduce la triumful 
principiului sofistic al lui Protagoras (sec. V î. Hr.): „omul este 
măsura tuturor lucrurilor, a celor ce sunt ca unele ce sunt şi a celor 
ce nu sunt ca unele ce nu sunt", asupra celui ontologic formulat în 
secolul VII d. Hr. de Sfântul Maxim Mărturisitorul: „Hristos 
Dumnezeul-om e ţinta şi măsura tuturor lucrurilor" {Răspunsuri 
către Talasie 60). 

„Arianismul n-a fost încă îngropat, este astăzi mai la mo- 
dă şi mai difuzat decât niciodată. S-a revărsat în sufletul 
şi trupul Europei contemporane. Dacă priviţi cultura Eu- 
ropei, veţi vedea că ea ascunde în adâncurile ei arianismul, 
totul în ea se limitează la om şi numai la el, Dumnezeul- 
" om Hristos e redus la limitele omului. Filozofia Europei, 
ştiinţa ei, civilizaţia ei şi în parte religia ei, s-au dezvoltat 
prin fermentul arianismului". 
Victoria postumă a lui Protagoras asupra lui Hristos, a lui 
Arie asupra Sfântului Maxim în umanismul arianizant, dominant 
în cultura europeană modernă, nu reuşeşte însă să disimuleze că- 
derea inevitabilă a antropocentrismului în idolatrie, politeism sau 
gnosticism. Supralicitarea umanului a eşuat în devalorizarea lui, 
„supraumanismul" dovedindu-se a fi doar o exaltare autodistruc- 
tivă a „subumanului". „Antropolatria", autodivinizarea orgolioa- 
să a omului avea să eşueze în „nihilismul" devastator şi dezuma- 
nizant al istoriei europene a secolului XX dezvăluindu-şi în „ infer- 
nul" experienţei lui sociale istorice esenţa satanocentrică. „Dez- 
întrupând" pe Hristos şi proclamându-se „dumnezeu", omul 
„umanist" părăseşte „chipul lui Dumnezeu" făcându-se de bună- 
voie „chip al diavolului", sclav al păcatului şi al morţii. In creşti- 
nism, constată cu duritate părintele Iustin, căderea „umanistă" a 
lui Adam - având ca esenţă egoismul luciferic şi orgoliul satanic - 
s-a reiterat cu Iuda, Arie şi papalitatea. („în istorie au existat trei 
căderi principale: a lui Adam, a lui Iuda şi a papei"!) înainte de a 
se seculariza în filozofiile şi ideologiile nihiliste ale modernităţii, 
„ umanismul arianizant" a apărut şi se prelungeşte în epoca noas- 

tră în interiorul „creştinismului umanist" al Occidentului (sub 
cele două forme principale ale „papismului" şi „ecumenismu- 
lui"). Devierea de la „filozofia" divino-umană a Bisericii în creş- 
tinismul occidental au manifestat-o cel mai limpede înlocuirea în 
acesta a metodelor divino-umane, ascetice şi soborniceşti, cu me- 
tode pur umane: scolastica, inchiziţia, politica, iezuitismul, ultra- 
montanismul. Esenţa lor „ umanistă " a revelat-o dogma infailibi- 
lităţii papale proclamată oficial de Conciliul Vatican I în 1870 şi 
reafirmată de Conciliul Vatican II în 1960-1965. Dincolo de as- 
pectul religios, acest gest ar afirma axioma aflată la baza întregii 
civilizaţii europene moderne: „dogma infailibilităţii omului euro- 
pean", a ştiinţei, tehnicii, culturii şi politicii lui, şi expresie apoca- 
liptică a nihilismului lor funciar: la numai 12 ani după procla- 
marea infailibilităţii pontificale din Conciliul Vatican I, Nietzsche 
proclama patetic „ moartea lui Dumnezeu " şi apariţia „supraomu- 
lui "! Deşi par să aibă în vedere mai degrabă figura ultramon- 
tanistă a unei papalităţi idolatrizate (în genul unui Joseph de 
Maistre) pe care o generalizează şi radicalizează în critica sa, 
verdictele părintelui Iustin la adresa infailibilităţii papale sunt 
implacabile: 

„Prin dogma infailibilităţii, papa a fost proclamat capul 
Bisericii şi papa-om a luat locul Dumnezeului-om". 
„Această dogmă e nu numai o erezie, ci erezia ereziilor 
(panerezia), o revoltă fără precedent contra Dumnezeului- 
om Hristos, o înfricoşătoare respingere a Domnului nostru 
Iisus Hristos de pe pământ, o nouă trădare a lui Hristos, o 
nouă răstignire a lui Hristos, nu pe lemn, ci pe crucea de 
aur a umanismului papist". „Toate umanismele omului 
european nu sunt în esenţă nimic altceva decât o insurecţie 
permanentă contra Dumnezeului-om Hristos. Ele consti- 
tuie o «răsturnare a tuturor valorilor» (Umwertung aller 
Werte) [Nietzsche]: Dumnezeul -om este peste tot răsturnat 
de către om, pe toate tronurile Europei e întronizat omul 
umanismului european. Prin dogma infailibilităţii papei a 
fost proclamată ca dogmă infailibilitatea omului în gene- 
ral". „Această dogmă are o semnificaţie istorică mondială 

pentru întreg destinul Europei, şi îndeosebi pentru vremu- 
rile de Apocalipsă în care ea a intrat. In această dogmă 
toate umanismele europene şi-au găsit idealul şi idolul: 
omul a fost proclamat divinitate supremă, atotdivinitate. 
Panteonul umanist european şi-a găsit Jupiterul", dar şi-a 
revelat şi esenţa, „rezumat la ontologia sa, orice umanism 
nu e decât un cult al omului", conducând la „idolatrie" şi 
„politeism". „Conştient sau inconştient toate umanismele 
pre- şi post-renascentiste, protestante, filozofice, religioa- 
se, sociale, ştiinţifice, culturale şi politice, caută un singur 
lucru: să opună credinţei în Dumnezeul-om credinţa în 
om, să opună Evangheliei, filozofiei şi culturii Dumnezeu- 
lui-om evanghelia, filozofia şi cultura după om". 
După cum observa părintele Patrie Ranson, părintele Iustin 
are meritul de „ a resitua în cadrul lor teologic veritabil criticile 
ortodoxe ale papalităţii ". Reluând critica lui Dostoievski din „ le- 
genda Marelui Inchizitor", el arată că: 

„infailibilitatea papală s-a născut din nevoia de a găsi un 
alt criteriu al adevărului decât Dumnezeul-om: papa e un 
om «infailibil» care uzurpă adevărata şi singura infailibili- 
tate, cea a lui Hristos, Care e singurul Cap al Bisericii". 6 
De aceea, în Ortodoxia fidelă divino-umanităţii infailibilitatea nu 
poate fi confiscată de nici un individ, nici de mai mulţi, de nici un 
sinod sau de vreo Biserică locală. 

Dacă însă absolutismul intolerant al definiţiei papale sau 
nietzscheene reprezintă versiunea „ tare " a „ infailibilităţii " omu- 
lui european, relativismul spiritual indiferent şi toleranţa univer- 
sală bazată pe agnosticism şi scepticism teologic ce inspiră în ma- 
re măsură ecumenismul religios abstract sau sentimental contem- 
poran constituie versiunea „slabă " a aceleiaşi „ infailibilităţi ". 

„Invers faţă de papalitate, ecumenismul nu caută să con- 
fişte, să uzurpeze sau înlocuiască criteriul unic al Adevă- 
rului, ci să-1 relativizeze, să-1 înmoaie şi slăbească redu- 
cându-1 la o colecţie de opinii omeneşti. Pentru părintele 
Iustin, ecumenismul, deci, este erezia ultimă, cea care le 



6 Introduction, 1989, p. 28. 

recapitulează pe toate celelalte, pentru că toate îşi au locul 
lor în el. Este «panerezia», pentru că vine după toate eşe- 
curile umanismului în căutarea unui alt criteriu decât 
Dumnezeul-om" 1 
Sau în cuvintele părintelui Iustin: 

„Orice micşorare, orice îndepărtare, orice simplificare, 
orice antropomorfizare a obiectivului creştin distruge creş- 
tinismul, îi ia «sarea», îl face pământesc, îl transformă 
într-o simplă religie umanistă, într-o filozofie umanistă, 
într-o organizaţie umanistă". 
Cu toată duritatea lor, verdictele antiumaniste, antipapale 
şi antiecumenice nu sunt totuşi, cum s-ar părea la prima vedere, 
expresia unui triumfalism ortodoxist ori fanatism antioccidental 
(de tip slavofll). Le separă de acesta argumentaţia hristologică 
impecabilă ca şi smerenia exemplară cu care este formulată 
critica: 

„Cer smerit iertare pentru că sunt şi eu un păcătos şi cu 
adevărat atotpăcătos, şi am îndrăznit să îngaim aceste cu- 
vinte despre Conciliul Vatican II. Am făcut-o din asculta- 
re, pentru că mi s-a cerut aceasta mie, care sunt nimic şi 
atotpăcătos. Am împlinit ascultarea cu sinceritate, cu con- 
ştiinţă, cu suspine şi cu strângere de inimă. Dacă cineva, 
citind aceste rânduri, se va simţi ofensat, să mă ierte, pen- 
tru că sunt păcătos şi n-am ştiut să exprim mai bine ade- 
vărul despre Atotadevărul". 
Accentul nu cade, deci, pe negativul criticii cât pe pozitivul înte- 
meierii autentice pe Adevăr, iar „ limbajul adevărului e sincerita- 
tea". Asprimea şi radicalismul tonului este evanghelică, apostoli- 
că şi profetică şi, ca şi la Sfinţii Părinţi, au un sens pedagogic şi 
terapeutic . Părintele Iustin precizează cu claritate criteriul auten- 
tic duhovnicesc şi ortodox al distincţiei clare între „păcat" şi 
„ erezie " - care trebuie detestate în minciuna lor - şi „păcătos " şi 



Ibidem. 

Cf. Panayotis Nellas, recenzie la „ Omul şi Dumnezeul-om " din revista 
„Kleronomia" 3 (1971), nr. 1, p. 111-124, aici p. 115-117; vezi traduce- 
rea acestui text ca „postfaţă" mai jos, la sfârşitul volumului de faţă. 

„eretic" - care trebuie iubiţi ca persoane concrete, vii. Iubirea 
însă nu poate dispensa de adevăr şi smerenie. De aceea el opune 
atât orgoliului absolutist al omului european „infailibil" cât şi 
relativismului „ ecumenic " indiferentist, smerenia autentică a cre- 
dinciosului ortodox adevărat, a cărui conştiinţă a păcătoşeniei 
proprii şi fermitate dogmatică exprimă numai şi numai acceptarea 
necondiţionată a Persoanei Dumnezeului-om lisus Hristos drept 
„ criteriul ultim " şi „ valoarea supremă ". 

Există, deci, potrivit părintelui Iustin, o singură cale de rea- 
lizare autentică a adevăratului ecumenism ascetic şi eclezial, opu- 
să însă tuturor diplomaţiilor, negocierilor şi politizării lui „ mult 
prea omeneşti " la Roma ori Geneva: căinţa şi întoarcerea tuturor, 
indiferent de confesiune (deci, inclusiv a „ortodocşilor" înşişi!), la 
Ortodoxia integrală, respectiv la Evanghelia Dumnezeului-om 
(Marcu 1,15). Soluţia de principiu este următoarea: 

„Nu ajustarea Dumnezeului-om Hristos la spiritul lumii, 
ci, din contra, ajustarea ascetică a spiritului lumii la spiri- 
tul eternităţii divino-umane a lui Hristos". „Fără nici o 
îndoială, pocăinţa e remediul pentru orice păcat, chiar şi 
pentru păcatul total al papismului conţinut în dogma pre- 
zumţioasă a infailibilităţii papei, dar şi pentru orice păcat 
al fiecărui umanism în parte şi al tuturor împreună. Da, 
da, da, de păcatul lui total favorit, «infailibilitatea», omul 
european umanist nu poate fi mântuit decât pocăindu-se 
din toată inima înaintea Domnului Celui minunat, preabun 
şi preamilostiv, Dumnezeul-om Hristos, Singurul care 
mântuieşte cu adevărat neamul omenesc de orice păcat, de 
orice rău, de orice iad, de orice diavol, de orice păcat pe 
care l-ar putea inventa imaginaţia omenească. Toţi Sfinţii 
Părinţi de-Dumnezeu-purtători şi insuflaţi ai celor şapte 
Sinoade Ecumenice reduc toate problemele Bisericii lui 
Hristos la problema Dumnezeului-om Hristos. Problema 
hristologică le închide în ea pe toate celelalte. Pentru ei, 
Dumnezeul-om, Hristos, este o valoare totală a Bisericii 
lui Hristos. Porunca lor constantă şi eternă este: «Dă totul 
lui Hristos! Nu da pe Hristos pentru nimic! Nu umanism, 

ci divino-umanism! Nu om, ci Dumnezeul-om! Hristos 
înainte de toate şi mai presus de toate!»" 
In această perspectivă riguros hristocentrică şi patristică 
trebuie înţelese şi avertismentele date de părintele Iustin în trei 
faimoase „scrisori deschise " către Sfântul Sinod al Bisericii Orto- 
doxe Sârbe denunţând în termeni severi aservirea ierarhiei faţă de 
statul comunist şi caracterul politic-conjunctural, diplomatic, al 
acţiunilor ei panortodoxe şi ecumenice. 

Astfel, în 1971 scria despre relaţiile dintre Biserică şi stat 
următoarele afirmaţii memorabile: 

„«Trebuie să ascultăm de Dumnezeu mai mult decât de 
oameni» (Fapte 5,29). Acesta e sufletul, e inima Bisericii 
Ortodoxe, e Evanghelia ei, «panevanghelia» ei. Aceasta e 
ceea ce o face să fie vie, e raţiunea ei de a fi. în aceasta 
stă nemurirea şi veşnicia ei, valoarea ei supremă şi nu 
efemeră. A asculta de Dumnezeu mai mult decât de oa- 
meni e principiul principiilor, criteriul criteriilor, e ceea ce 
e mai sfânt pentru ea. Această Evanghelie închide în ea 
esenţa tuturor dogmelor sfinte şi a tuturor sfintelor ca- 
noane ale Bisericii Ortodoxe. Nu poate fi vorba pentru 
Biserică de a ceda, cu orice preţ, ceva în acest domeniu, 
nici de a se angaja pe calea compromisului nici cu oame- 
nii, nici cu demonii. «A asculta de Dumnezeu mai mult 
decât de oameni» e carta Bisericii Ortodoxe, carta ei eter- 
nă şi neschimbabilă, şi răspunsul ei dat primilor persecu- 
tori ai Bisericii (Fapte 5,17-42) ca şi tuturor persecutori- 
lor de-a lungul veacurilor până la Judecata de Apoi. Pen- 
tru Biserică Dumnezeu e întotdeauna pe primul loc, iar 
omul, oamenii întotdeauna pe locul doi. Trebuie să ascul- 
tăm de oameni cât timp nu sunt împotriva lui Dumnezeu şi 
a poruncilor Lui. Dar când ei se ridică împotriva lui Dum- 
nezeu şi a poruncilor dumnezeieşti, Biserica trebuie să ră- 
mână la Dumnezeu şi să apere poruncile Lui şi voia Lui, 
iar aceasta prin mijloace evanghelice. 

«Daţi cezarului ce e al cezarului şi lui Dumnezeu ce e 
al lui Dumnezeu» (Matei 22,19-21). Cezarului - impozi- 

tul, banul pe care figurează efigia împăratului. Lui Dum- 
nezeu - sufletul şi trupul ce poartă chipul lui Dumnezeu, 
şi care aparţin lui Dumnezeu, vieţii veşnice, Adevărului, 
Dreptăţii, Raţiunii veşnice. «Daţi cezarului ce e al cezaru- 
lui şi lui Dumnezeu ce e al lui Dumnezeu». Este limpede 
că Biserica trebuie să găsească sub fiecare regim, chiar şi 
sub un regim ateu, un «modus vivendi», dar întotdeauna în 
limitele principiului evanghelic mai sus menţionat. Acest 
principiu implică pentru stat să nu se amestece în treburile 
interne ale Bisericii să nu aducă atingere îndatoririlor ei 
sfinte şi veşnice. Dacă această coexistenţă nu e realizabi- 
lă, nu-i rămâne Bisericii ca «modus vivendi» decât să 
sufere pentru Domnul, să trăiască în necazuri şi greutăţi, 
şi să le îndure, luptând astfel pentru drepturile fundamen- 
tale al credinţei, conştiinţei şi sufletului. Şi nu-i rămâne să 
răspundă persecutărilor decât ca şi Apostolii: «Judecaţi 
voi înşivă dacă este drept înaintea lui Dumnezeu să ascul- 
tăm de voi mai mult decât de Dumnezeu!» (Fapte 4,19)". 
în 1971 şi 1977 părintele Iustin a recomandat ierarhiei sâr- 
be să nu participe la pregătirea aşa-zisului Sinod Panortodox, de- 
nunţând aspectul precumpănitor politic şi lumesc al preocupărilor 
înscrise în temele ce figurează pe agenda lui, teme minore orien- 
tate pe chestiuni de întâietate canonică şi jurisdicţie iar nu, ca la 
adevăratele Sinoade Ecumenice, pe o mărturisire centrală a cre- 
dinţei ortodoxe. 

„Dacă problemele contemporane ale Bisericii Ortodoxe nu 
se rezolvă prin Dumnezeul-om şi pe baza principiului 
divino-uman, apostolic şi patristic, atunci ele nu vor putea 
primi o soluţie ortodoxă şi plăcută lui Dumnezeu, ci vor 
duce în mod inevitabil la catastrofa, la schismă, la erezie 
şi la diverse erori omeneşti, la nihilism şi anarhism". 
în acelaşi sens şi pe acelaşi ton tranşant, profetic, „scrisoa- 
rea deschisă " din 1974 atrăgea atenţia Sinodului sârb asupra sin- 
cretismului şi compromisului inacceptabil manifestat în relaţiile 
ecumenice contemporane ale Bisericilor Ortodoxe desfăşurate în 
spiritul relativismului dogmatic şi în nesocotirea ordinii canonice 

stricte a Bisericii vechi (care interzicea prin canoanele apostolice 
10, 11, 45, 46, 64 orice rugăciune cu cei ce nu mărturisesc aceeaşi 
credinţă pentru a nu-i face să creadă că au şi ei unica credinţă 
mântuitoare şi a nu relativiza inacceptabil adevărul de credinţă p 
caracterul lui eclezial). Şi în acest rigorism canonic nu este însă 
vorba nici de un triumfalism deplasat nici de o intransigenţă orgo- 
lioasă ori de fanatism îngust, ci doar de aceeaşi asprime duhovni- 
cească, pedagogică şi terapeutică, provenită din convingerea că: 
„omul care caută cu sinceritate sensul şi lumina vieţii îşi 
va găsi întotdeauna bucuria spirituală, entuziasmul duhov- 
nicesc şi orizonturi larg deschise în sfânta şi mistica Bise- 
rică Ortodoxă". 
Părintele Iustin a chemat neobosit pe contemporani să se unească 
cu Hristos, Dumnezeul-om. Ori această unire nu e abstractă şi 
ideală, ci există concret în Biserica care mărturiseşte integral 
Ortodoxia, respectiv care mărturiseşte ascetic şi sobornicesc pe 
Hristos, Dumnezeu desăvârşit şi om desăvârşit, practicând astfel 
„filozofia ortodoxă a Adevărului" prin metodele divino-umane ale 
întrupării şi realizării lui: Sfintele Taine şi Virtuţi ascetice ale 
Bisericii. 

Prin viaţa sa ascetică, profund duhovnicească, prin intran- 
sigenţa exemplară a conştiinţei sale dogmatice şi prin opera sa 
teologică pe cât de vastă pe atât de profundă şi autentic înnoitoa- 
re (în sensul duhovnicesc tradiţional ortodox al profunzimii „ înno- 
irii "), părintele Iustin Popovici a putut apărea nu numai în Bise- 
rica Ortodoxă Sârbă, al cărei dascăl şi povăţuitor duhovnicesc a 
fost şi este, ca o figură cu adevărat patristică, ca un veritabil Sfânt 
Părinte al secolului XX. S-a spus chiar şi aceea că de la Sfântul 
Nicodim Aghioritul (1749-1806) încoace, Răsăritul ortodox n-a 
mai cunoscut o figură în acelaşi timp spirituală şi teologică de 
anvergura şi talia părintelui Iustin Popovici. 

Dincolo de orice exaltări interesate sau conjuncturale, un 
lucru este cert: alături de contemporanul său de generaţie, părin- 
tele Gheorghi Florovski (1893-1979) şi de părintele Dumitru Stă- 
niloae (1903-1993) mai tânăr cu un deceniu, şi creator al unei 

opere teologice de orientare similară şi de aceeaşi suprafaţă, pă- 
rintele Iustin Popovici este unul din exponenţii cei mai de seamă ai 
direcţiei neopatristice din teologia ortodoxă contemporană. Prin 
activitatea teologică şi opera imensă a acestei veritabile „ troiţe " 
de „ noi teologi ", Ortodoxia contemporană a reuşit să recupereze 
creator continuitatea de substanţă şi inspiraţie cu modelul auten- 
tic ortodox al teologiei apostolice, patristice şi bizantine, depăşind 
în principiu multiplele influenţe („pseudomorfoze" după formula 
cristalogrqfică a lui Spengler preluată de părintele Florovski) 
scolastice sau pietiste occidentale, infiltrate în Ortodoxie ca mode 
culturale sub presiunea factorilor istorici care au determinat în 
sens nefavorabil viaţa Bisericilor Ortodoxe în epoca postbizantină 
şi modernă. 

Exemplaritatea demersidui spiritual fundamental al acestor 
figuri patristice reîntemeietoare în Ortodoxia secolului XX stă, 
deci, înainte de toate în registrul opţiunilor metodologice care o- 
rientează şi susţin monumentalitatea impresionantă a operelor lor 
restauratoare. Ei au reaccentuat un adevăr elementar, cu valoare 
de principiu, pe care secolele din urmă l-au uitat cu o uitare vino- 
vată, şi anume faptul că în teologia ortodoxă pentru ca cineva să 
fie cu adevărat „ nou " şi înnoitor trebuie mai întâi să se facă 
„vechi", întorcându-se la Părinţii bisericii din vechime, la mode- 
lul lor de teologhisire, sau, altfel spus, că în viaţa duhovnicească 
cine vrea să „ meargă înainte " (să „progreseze ") trebuie să se 
„ întoarcă înapoi " la Tradiţie. Pentru că, înţeleasă în adâncimile 
ei spirituale, ca predanie duhovnicească, Tradiţia, sau mai exact 
spus Sfânta Tradiţie nu e un depozit muzeal, un conservator al 
unor relicve arheologice de interes strict documentar sau pur 
istoric, ci ascunde în ea „noutatea" eshatologică radicală pe care 
o reprezintă în experienţa istorică a oricăror generaţii şi a tuturor 
epocilor istorice, existenţa divino-umană în spaţiul eclezial. De- 
parte de orice conservatorism reacţionar şi retrograd, recursul 
obligatoriu la Tradiţia vie - care nu înseamnă, încă o dată, 
neapărat un tradiţionalism fanatic şi obtuz, cum şi inovaţia e 
departe de a fi întotdeauna neapărat un progres '- este asumarea 
existenţială în Duhul Sfânt a misterului mereu acelaşi şi mereu 

proaspăt al Revelaţiei divino-umane aduse de Hristos în Biserică, 
sau, altfel spus, centrarea existenţei şi gândirii teologului pe co- 
ordonatele „verticale" ale Revelaţiei, a cărei formă de comunica- 
re istorică şi existenţială indispensabilă e prin excelenţă tradiţio- 
nală. E vorba înainte de toate de tradiţionalismul ascezei şi con- 
templaţiei care fac parte integrantă din metodologia teologiei în 
înţelesul ei patristic. Aceasta fiindcă pentru Sfinţii Părinţi persoa- 
na teologului este solidară cu teologia sa, nu poate fi pusă în pa- 
ranteze; ea nu se exclude obiectivant ci se include existenţial în 
demersurile sale. De aceea, pentru a teologhisi biblic şi patristic, 
teologul ortodox trebuie să vieţuiască apostolic şi patristic. Pentru 
a gândi ca Sfinţii Părinţi, el trebuie să trăiască viaţa lor duhov- 
nicească. Ori viaţa duhovnicească a teologului nu reprezintă în 
esenţa ei altceva decât îndelungatul proces de depăşire ascetic- 
eclezială a subiectivismidui conştiinţei pur umane şi individuale şi 
de câştigare a conştiinţei lărgite divino-umane şi universal-comu- 
nitare a Bisericii. 



In discursul „neopatristic" al părintelui Iustin Popovici 
există însă, cu toată grandoarea profetismului lor patetic, accente 
excesive (parţial explicabile istoric) şi limite ce nu pot fi ignorate, 
probleme care nu-şi găsesc rezolvarea prin simplul fapt că din 
perspectiva existenţialistă asumată nu sunt sesizate ca atare. Un 
cititor avizat nu poate face însă abstracţie de ele. (O parte din 
aceste întrebări pe care le suscită lectura acestor texte incitante 
sunt prezentate în recenzia dezvoltată a lui P. Nellas la apariţia 
lor în neogreacă - şi care constituie postfaţa versiunii de faţă -, şi 
unde se sugerează şi direcţia în care ar trebui să se facă o 
autentică „ receptare " a ideilor lor, aflată la simetrică distanţă de 
refuz şi exaltare.) Aceste puncte critice ale gândirii arhimandri- 
tului de la Celie ţin pe de o parte de stilistica profetic-tradiţională 
de tip romantic şi de specificul demersului teologic pe care l-a 
ilustrat exemplar (atât în virtuţile cât şi în deficienţele lui), iar pe 
de altă parte de un anume context cultural şi istoric specific în ca- 
re acesta a fost formulat. 

în ce priveşte primul aspect, cel principal, s-ar putea obiec- 
ta faptul că, devenite radicale şi exclusive, hristocentrismul şi con- 
centraţia lui ecleziologică şi mistico-ascetică („verticală") simpli- 
fică reducţionist şi sacrifică inacceptabil complexitatea antropolo- 
gică concretă a fenomenului uman în specificitatea lui culturală şi 
istorică. Limpede şi sigur când e vorba de evaluări teologice şi 
atitudini principiale, demersul profetico-tradiţionalist e mult mai 
puţin pertinent, ba chiar de-a dreptul confuz, când e vorba de rea- 
lităţi pedestre, de nuanţele concrete ale fenomenelor empirice. Aşa 
se face că, în condiţiile absenţei unei filozofii religioase din acest 
discurs eminamente hristocentric, lipseşte o justificare ca atare 
(„ orizontală ") a omului, a lumii, a culturii şi a istoriei umane în 
ele însele, care să facă dreptate creativităţii umane pozitive, cul- 
turii şi civilizaţiei occidentale realizate în spaţiul intermediar, în 
intervalul dintre „ abisurile " şi „ culmile "filozofiei divino-umane a 
Adevărului; astfel, „ umanismul" şi „ Occidentul" sunt în mod con- 
stant judecate exclusiv din punct de vedere religios, din perspec- 
tiva consecinţelor potenţial negative ale pervertirii lor istorice (nu 
se face suficient distincţia între consecinţele necesare şi cele doar 
posibile ale acestora), iar judecăţile privitoare la civilizaţia euro- 
peană şi Biserica catolică sunt departe de a fi nuanţate. 

Contextualizănd, discursul este marcat vizibil de traumele 
provocate autorului de „ teroarea istoriei ", respectiv de catastro- 
fele istorice, politice, ideologice, militare şi spirituale care mar- 
chează istoria Balcanilor şi a poporului sârb în ultimele sute de 
ani, şi mai cu seamă în secolul nostru - traume care blochează o 
evaluare senină, obiectivă a culturii şi civilizaţiei europene moder- 
ne în perspectiva realizărilor ei fragile, dar reale, cantonând-o 
într-o retorică dramatică de tip romantic, dominată de accente 
apocaliptice şi într-o gândire schematică, dualistă, de extracţie 
slavofil-dostoievskiană dificil contestabile. Acolo unde antieuro- 
penismul şi antiumanismul ies din perimetrul duhovnicesc şi se 
conjugă cu exaltarea mesianică a ţăranului şi poporului sârb 
„teofor" şi „teodul", reverberaţiile populismului şi etnocentris- 
mului slavofil devin din nefericire o certitudine, iar consecinţele 
pericidoasei fuziuni ale identificării între Evanghelie şi cultura 

populară, între Biserică şi naţiune, între teologie şi mesianismul 
naţional, nu întârzie să apară. Posibilitatea şi riscul ca atari a- 
firmaţii şi judecăţi duhovniceşti la adresa Occidentului, a Europei, 
a creştinismului occidental să fie falsificate şi instrumentalizate 
într-un registru ideologic, în plan atât ecleziologic cât şi naţio- 
nalist, justificând secesiunea, schisma şi autoafirmarea identitară 
orgolioasă de tip (hiper-),, ortodoxist" şi mergând până la violenţă 
polemică, teologică, politică şi militară - sunt reale. Texte şi 
afirmaţii iustino-popoviciene au fost şi sunt manipulate în acest 
sens atât în eclesiolele stiliste, cât şi de cercuri clericalo-intelec- 
tuale ortodoxiste conservatoare radicale, precum şi de grupări 
politice iresponsabile interesate în disimularea religioasă a 
conflictelor; cum s-a întâmplat de pildă în actualul conflict inter- 
iugoslav, când broşuri-antologii cuprinzând extrase cu afirmaţii 
(„ lozinci ") antieuropene şi antiecumenice din scrierile arhiman- 
dritului din Celie, transformat într-un fel de oracol naţional, au 
fost publicate în tiraje de masă ca „ mine spirituale " în scopul 
unei veritabile „ otrăviri spirituale a fântânilor" 9 

Cititorul trebuie avertizat de riscul real al acestor posibile 
manipulări ideologice falsificatoare ale unor verdicte teologico- 
duhovniceşti la adresa „Europei", „umanismului" etc, care pot 
conduce la o autoexaltare fanatică şi iresponsabilă a unei „Orto- 
doxii" ideale, inexistente ca atare. O asemenea „receptare" ro- 
mantică şi reacţionară păcătuieşte însă nu numai prin lipsă de 
smerenie, ci şi de luciditate: „ Ortodoxia " autentică nu se poate 
niciodată defini negativ prin opoziţie structurală faţă de catoli- 
cism, europenism şi modernitate, caz în care n-ar deveni decât o 
variantă cu semn contrar, simetrică a acestora, o ideologie şi o 
confesiune în plus, iar nu Revelaţia eclezială a divino-umanităţii. 

Pentru o mai senină, mai cumpănită şi mai corectă diagno- 
ză privitoare la deficienţele şi valorile simetric complementare ale 
Răsăritului şi Occidentului reamintim aici excelentele observaţii 
sintetizate într-un remarcabil aforism al episcopului Nikolai 
Velimirovici, părintele spiritual al lui Iustin Popovici: 



Q 

Geistliche Minen Jur die Andersglăubige. Hetzbroschiiren der Ser- 
bisch-Ortodoxen Kirche, „Glaube in der 2. Welt" nr. 10/1995, p. 26-27. 

„Apusul trăieşte în zbuciumare, Răsăritul în resem- 
nare. 

Apusul roade neîncetat din Pomul Cunoştinţei şi simte 
că este tot mai flămând după ştiinţă. 

Răsăritul stă sub Pomul Vieţii, dar nu se poate întinde 
să culeagă fructul. 

Apusul ţine la organizare, tocmeşte neîntrerupt lucruri- 
le din afară, în vreme ce valorile lăuntrice pier una după 
alta. 

Răsăritul cultivă neobosit valorile dinăuntru, în vreme 
ce valorile din afară cad şi se prăpădesc. 

Apusul clădeşte turnuri babilonice, însă pentru că sunt 
clădite din piatră necioplită şi totdeauna înclinate într-o 
parte, turnurile se dărâmă repede. 

Răsăritul ciopleşte cu sudoare piatră după piatră, şi 
reuşeşte să cioplească piatra cea mai frumoasă, dar nu 
este în stare să facă din ea o clădire. 

Apusul face să se cultive lucrurile şi ele strălucesc, iar 
omul se sălbăticeşte şi se acoperă de întuneric. 

Răsăritul face să se cultive oamenii şi unii din ei stră- 
lucesc, dar lucrurile stau în sălbăticiune şi cresc în ciulini. 

Apusul crede în faptele omului în primul rând, în fap- 
tele lui Dumnezeu în rândul al doilea şi în Dumnezeu în 
rândul al treilea. 

Răsăritul crede în Dumnezeu, dar nu pune nici un preţ 
pe faptele lui Dumnezeu şi înlătură faptele omului. 

De aceea Apusul nu are unitate nici nu poate ajunge la 
unitate, pentru că unitatea se află numai în Dumnezeu; şi 
de aceea activitatea Apusului trece aşa de des la război, 
iar pacea Răsăritului la resemnare. 

Dar pentru ce se întâmplă toate acestea, mă întrebi, 
copile? Pentru că Apusul nu-şi poate însuşi pe Hristos, iar 
Răsăritul nu-şi poate însuşi pe Esus. Sau cu alte cuvinte, 
pentru că Apusul recunoaşte pe om, nu pe Dumnezeu, în 
vreme ce Răsăritul recunoaşte pe Dumnezeu, dar nu recu- 
noaşte pe om. 

De aceea Apusul trăieşte în zbuciumare, iar Răsăritul 
în resemnare. Iar lisus Hristos întinde amândouă mâinile 
ca să cuprindă într-o îmbrăţişare Răsăritul şi Apusul, dar 
nu poate; nu poate să strângă în aceeaşi îmbrăţişare Răsă- 
ritul din cauza nirvanei din el şi Apusul din cauza săbiilor 
din el. 

Iată Răsăritul şi Apusul sunt în sufletul tău. Zbuciu- 
marea şi resemnarea sunt seminţe din aceeaşi arie. Pomul 
Cunoştinţei şi Pomul Vieţii cresc unul lângă altul. Răsări- 
tul şi Apusul se izbesc în fiecare om; dar nu înfăţişează o 
vecinătate, ci un duel. Dacă Răsăritul şi Apusul ar înfăţişa 
vecinătatea şi nu duelul, atunci pacea ar domni şi în om, şi 
în lume; zbuciumarea şi resemnarea ar fi înlocuite atunci 
cu puterile pozitive şi bune. 

Cunoaşte Pomul Vieţii şi te vei vindeca de bolile Apu- 
sului şi de bolile Răsăritului şi vei fi un om sănătos şi în- 
treg. Iar un om sănătos şi întreg este optimist. Atunci acti- 
vitatea şi credinţa vor lua locul bolilor amintite şi vor în- 
flori pe gunoiul zbuciumaţii şi al resemnării". 10 

Lectură tulburătoare pentru mulţi din contemporanii noştri, 
creştini şi necreştini, ortodocşi şi heterodocşi, eseurile părintelui 
Iustin Popovici din volumul de faţă au însă meritul esenţial şi vital 
pentru o epocă a confuziilor spirituale, a sincretismelor facile şi 
aggiornărilor de tot felul, de a limpezi atmosfera înceţoşată, de a 
despărţi apele şi de a reduce percutant întreaga problematică a 
contemporaneităţii la miza ei teologică şi spirituală ultimă, re- 
abilitând totodată miezul duhovnicesc al Ortodoxiei mult prea vi- 
novat ocultat sub diversele acomodări şi concordisme facile: măr- 
turisirea existenţială şi totală în întreaga lui extensiune a Adevăru- 
lui total al divino-umanităţii lui Hristos. 

Cu precizarea importantă că această mărturisire a divino- 
umanismului n-ar trebui să rămână una exclusiv ascetico-mistică, 
ci (aşa cum bine susţinea un VI. Soloviov) se impune să devină şi 
un imperativ practic social, cultural şi istoric. Sesizarea exigen- 



10 

Cugetări despre bine şi rău, 1939, p. 129-131. 

ţelor concrete ale unui astfel de imperativ constructiv, iluminat din 
interior şi eliberat iar nu blocat de mistică, l-ar fi condus poate pe 
părintele Iustin Popovici si la valorizarea pozitivă a „ umanismu- 
lui " şi a „ Occidentului ", şi chiar a „ catolicismului ". El rămâne 
însă fidel în exclusivitate idealului contemplativ-monahal, tradiţio- 
nal în Ortodoxie, iar discursul său este unul strict „vertical", ceea 
ce explică atât aporiile sale de principiu cât şi excesele şi stri- 
denţele sale concrete. Ceea ce nu răpeşte însă aserţiunilor sale va- 
loarea principială, pe care însă le-o poate restitui cel mai bine o 
receptare „criteriologică" (nu substanţialistă). 

„Divino-umanitatea" , în sensul dogmatic chalcedonian al 
cuvântului, apare astfel (chiar dacă într-o viziune doar ideal- 
contemplativă) ca un veritabil filtru teologic interpretativ permi- 
ţând diagnosticarea tendinţelor şi realităţilor oricărei epoci şi 
culturi. în reafirmarea lui tranşantă precum şi în sesizarea cu acu- 
itate a schizofreniilor, imposturii şi „dramei umanismului ateu" 
sfâşiat de contradicţia dintre caracterul „ raţional" [,, logos "-ic] şi 
cel „ muritor" al fiinţei umane, formulările lapidare ale părintelui 
Iustin îşi găsesc un echivalent filozofic parţial (fiindcă lipsite de o 
conştiinţă dogmatică similară) în cultura românească în enun- 
ţurile paradoxale ale aforismelor unui Petre Ţuţea ori Vasile 
Băncilă 12 . 

Critica umanismului exacerbat, a raţionalismului agresiv şi 
a istorismelor expansioniste ale modernităţii nu mai sună astăzi 
deloc anacronic, nici ca ecou al unui medievalism antimodern sau 
al unui romantism întârziat. In versiunea lor „ tare ", toate acestea 
sunt actualmente extrem de radical deconstruite ca idoli specula- 
tivi de teoreticienii postmodernităţii. Cu vagi accente de mistică 
secularizată, aceştia pledează acum în favoarea unei versiuni 
„ slabe ", atenuate de om, raţiune şi societate conştiente de limitele 
lor şi de finitudinea inexorabilă a condiţiei umane. Dacă umanis- 



11 între Dumnezeu şi Neamul meu, Anastasia, Bucureşti, 1992; Omul. 
Tratat de antropologie creştină. 1. Problemele sau cartea întrebărilor, 
Timpul, Iaşi, 1992. 

12 Aforisme şi para-aforisme. Omul şi Existenţa, Marineasa, Timişoara, 
1993. 

mul modern se voia o ideologie agresivă şi militantă, în postmo- 
dernism el afişează mai degrabă figurile resemnării, ale unui ago- 
nic „sfârşit" interminabil al omului, raţiunii şi culturilor într-o 
apocatastază mediatică generalizată. Agresiv sau resemnat, ofen- 
siv sau defensiv, umanismele sfârşesc însă inexorabil într-o apote- 
oză dionisiacă a morţii sau într-o orgolioasă celebrare afinitu- 
dinii, egoismelor şi singurătăţii. 

Marele şi „ ultimul " duşman al omului, istoriei şi civiliza- 
ţiilor se dovedeşte a fi în ultimă instanţă tot moartea. Spirituală şi 
fizică, moartea şi păcatul ca ipostaze ale neantului subminează 
exploziv sau lent toate ideologiile, culturile şi proiectele umane 
individuale şi sociale. Pentru a avea un sens veritabil în faţa 
omniprezenţei invadatoare a morţii şi neantului, „umanism", 
„ecumenism", „catolicism", „Europă" etc. n-au altă şansă decât 
aceea de a se realtoi pe Cel ce a învins păcatul, moartea şi nean- 
tul afirmând prin întruparea şi învierea Sa valoarea nepieritoare 
a umanului. Aşa se face că în ciuda accentelor antimoderne incon- 
testabile din formulările părintelui Iustin, mesajul teologic şi 
duhovnicesc al „divino-umanităţii" este în mod paradoxal mai ne- 
cesar şi mai actual decât oricând tocmai „ umanismului ", „ ecu- 
menismului ", „ catolicismului ", „ culturii " şi „ Europei " de astăzi 
pentru a le asigura împotriva contradicţiilor şi disoluţiilor altfel 
iremediabile în faţa ascensiunii relativismelor şi exacerbării nihi- 
lismelor. 

Veritabil profet neopatristic al divino-umanismului hristolo- 
gic şi eclezial, părintele Iustin Popovici e astfel una din vocile cele 
mai profunde ale teologiei contemporane. Patetic şi implacabil, 
mesajul său are, într-o civilizaţie ca aceea a secolului nostru plu- 
tind în derivă spirituală şi morală în pofida progreselor ştiinţifice, 
tehnologice şi sociale incontestabile, valoare de avertisment esha- 
tologic. Ca orice mesaj profetic, el stă sub semnul radicalismului, 
al urgenţei şi al reducţiei la esenţial, respectiv la relaţia om-Dum- 
nezeu. Dacă este absurd să-i cerem lecţii de istorie şi politică fără 
a-l falsifica ideologic, este în schimb extrem de riscant pentru 
Europa de azi să-i ignore miza spirituală şi morală decisivă şi me- 
reu actuală: lupta împotriva „ omului " orgolios şi muritor al lui 

Protagoras, a absolutismelor, relativismelor şi nihilismelor „ mult 
prea omeneşti", pentru „criteriul" filozofiei autentice a Adevă- 
rului şi plenitudinea drvino-umană a existenţei în lisus Hristos 
„Dumnezeul-om". Sau, ca să încheiem în cuvintele inspirate ale 
părintelui Patrie Ranson: 

„Părintele Iustin Popovici a propovăduit în plin secol XX, 
adevărul pur şi nealterat al propovăduirii apostolice, evi- 
tând orice compromis umanist, orice deformare sau iluzie, 
pentru că, într-adevăr, nimic nu-1 putea separa de Hristos, 
după cuvântul Apostolului Pavel. în iubirea lui de Hristos, 
el a chemat din toate puterile pe oameni să imite pe drep- 
tul Iov care a refuzat să acuze pe Dumnezeu de nenoro- 
cirile lui şi care, răbdând până la capăt toate, a experiat pe 
Dumnezeu şi a putut spune: «Până acum urechea mea a 
auzit vorbindu-se despre Tine, dar acum ochiul meu Te-a 
văzut» (Iov 42,5). Şi în prezent, ca şi ieri, dar într-un mod 
mai presant, omul european se găseşte «între două filozo- 
fii», între umanismul lumii şi divino-umanismul Bisericii. 
Iar călăuza care-1 poate face să treacă de la una la alta e 
Părintele Iustin care în toată opera sa povesteşte trecerea 
de la omul singur şi indiferent în paradisul tuturor adevă- 
rurilor, al tuturor bucuriilor divine şi eterne revelate de 
Dumnezeul-om, Viaţa «din belşug» (loan 10,10). Oa- 
menilor Europei de azi le revine să audă mesajul părinte- 
lui Iustin, dacă nu vor să se asemene gherasenilor care au 
cerut lui Hristos «să plece de la ei» (Luca 8,37)". 1 



13 



lntroduction, 1989, p. 30. 

Prefaţă la ediţia neogreacă 

9 9 C5 



Din impasul tragic în care a ajuns omul contemporan nu 
există decât o singură ieşire, o singură „cale" poate să ducă la 
izbăvirea lui: Dumnezeul-om Hristos, Izbăvitorul lumii. De aceea, 
având ca temă centrală problema mântuirii omului prin Dumneze- 
ul-om şi numai prin El, cartea de faţă a distinsului teolog ortodox 
sârb Iustin Popovici vine în epoca noastră ca o mărturie ortodoxă 
de maximă importanţă a adevărului Evangheliei că Dumnezeu 
Tatăl „a trimis pe Fiul Său, Mântuitor al lumii" (I Ioan 4,14). 
După cum observă autorul, toate problemele se rezumă la pro- 
blema omului, iar problema omului se rezumă la problema Dum- 
nezeului-om. Mărturia aceasta autorul o consideră drept mărturia 
primordială a Bisericii Ortodoxe Soborniceşti [katholiki] faţă de 
lumea şi faţă de omul contemporan. De aceea, în scrierile sale, 
părintele Iustin Popovici întreprinde o măsurare a celor „două 
filozofii ", adică a celei „după elementele [stihiile] lumii" şi a celei 
„după Hristos" (Coloseni 2, 8), sau a filozofiei omului umanist 
„gol" (umanismul) şi a „filozofiei Dumnezeului-om" (divino-uma- 
nismul). 

O dragoste şi un devotament cu totul deosebit arată autorul 
faţă de Sfânta Tradiţie a Bisericii Ortodoxe Soborniceşti, mai ales 
faţă de cea dogmatică şi cea ascetică, nu numai admirând ci şi ur- 
mând întru totul experienţa teologică şi asceza marilor Părinţi ai 

Bisericii. în acest sens, el se interesează în mod cu totul deosebit 
de teologia marilor Părinţi şi apărători ai Ortodoxiei şi a Părinţi- 
lor deşertului urmărind eliberarea teologiei ortodoxe contempora- 
ne de influenţele străine ale scolasticismului şi raţionalismului oc- 
cidental şi întoarcerea ei la izvoarele curate ale teologiei patris- 
tice autentice, care este o luptă pentru a mărturisi şi trăi adevăra- 
ta credinţă şi mântuirea în trupul Dumnezeului-om Hristos, „care 
este Biserica" (Coloseni 1,24). Din acest motiv, el identifică pe 
Dumnezeul-om Hristos cu trupul Său dtvino-uman care este Bise- 
rica şi, în mod concret, cu Biserica Ortodoxă şi, de aceea, el vede 
la originea tragediei fundamentale a omului contemporan „dez- 
eclezializarea", adică înstrăinarea (Efeseni 4,18) şi îndepărtarea 
lui de Dumnezeul-om Hristos şi de plinătatea vieţii de Har din 
trupul Lui - Biserica. El accentuează faptul că Dumnezeul-om 
Hristos este Alfa şi Omega omului şi că aceasta este om adevărat 
numai prin Dumnezeul-om şi în Dumnezeul-om, în aşa fel încât 
lupta pentru Dumnezeul-om este şi lupta pentru om. 

Din cele câteva remarci de mai sus reiese clar în evidenţă 
importanţa prezentei ediţii care strânge la un loc zece studii ale 
arhimandritului Iustin Popovici, dintre care trei sunt publicate 
aici pentru prima dată sub titlurile: „împreună cu toţi sfinţii", 
„Gânduri despre «infailibilitatea» omului european" şi „Capitole 
ecleziologice", în timp ce celelalte şapte sunt reluate din diverse 
publicaţii sârbeşti, unele fiind tipărite de mai multe ori. Traduce- 
rea în greceşte a cărţii a făcut-o ieromonahul sârb Atanasie 
Jevtici, doctor în teologie al facultăţii de teologie a universităţii 
din Atena. 

Este de notat, în fine, că autorul acestei cărţi, arhimandritul 
Iustin Popovici, s-a născut în 1894, a studiat teologia în Serbia, în 
Rusia şi în Anglia şi că în 1926 a fost proclamat doctor în teologie 
al facultăţii de teologie a universităţii din Atena, unde a prezentat 
teza de doctorat cu titlul: „Problema persoanei şi a cunoaşterii 
după Sfântul Macarie Egipteanul". în anul 1935 a fost numit 
conferenţiar iar apoi profesor de dogmatică la facultatea de 
teologie din Belgrad. Dar în anul 1945, sub presiunea regimului 
comunist din Iugoslavia a fost silit să părăsească universitatea şi 

să se retragă ca duhovnic într-o mănăstire, continuând aici, în 
condiţii foarte grele, opera sa duhovnicească şi scriitoricească. 
Până astăzi, însă, el rămâne conştiinţa ascunsă a Bisericii Sârbe 
şi a întregii Ortodoxii martirice în genere. Rod al înţelepciunii şi 
experienţei lui teologice, cele zece studii ale sale publicate în con- 
tinuare suntem siguri că vor fi citite cu viu interes. 



Atena, 15 septembrie 1968 



IOANMS N. KARMIRIS 

profesor ordinar de Dogmatică şi de Morală Creştină 

la Facultatea de Teologie a Universităţii din Atena 

ÎNTRE DOUĂ FILOZOFII 



ÎNTRE DOUĂ FILOZOFII 



înhămat la jugul timpului şi al spaţiului, omul trage după el 
universul. încotro anume? Spre ce stânci prăpăstioase îl va conduce, 
spre ce înălţimi de gheaţă de dincolo de timp şi de spaţiu? Toţi 
oamenii, toate seminţiile, toate popoarele, toate generaţiile sunt deo- 
potrivă înhămate la acest îndoit jug pe care-1 trag cu anevoie, zi şi 
noapte, împinşi de o putere invincibilă. îl trag şi se împiedică, iarăşi 
îl trag şi iarăşi se împiedică, cad şi se pierd. La ce bun? Cine îi în- 
jugă ca apoi să nu-i mai desjuge niciodată? O, timpul! Spuneţi-mi 
taina timpului!... Timpul: amarnică povară. Şi spaţiul? - Frate gea- 
măn şi de suferinţă al timpului! 

Nu există nimic mai tragic şi nimic mai trist ca neamul o- 
menesc înhămat la jugul apăsător al timpului şi al spaţiului. Trage 
după sine timpul fără să cunoască nici natura, nici sensul şi nici 
scopul acestuia. Trage după sine spaţiul, dar nici natura, nici sensul 
şi scopul acestuia nu le cunoaşte. Absenţa scopului îl conduce, 
aşadar, în captivitatea absurdului! Absenţa scopului rivalizează cu 
absurdul, dar tragicul câştigă întotdeauna. 

A exista şi a vieţui într-o astfel de lume nu constituie un 
privilegiu. - Nu e aşa? Dar, printr-o necesitate neînţeleasă, de înda- 
tă ce ai venit de la nefiinţă la fiinţă, te găseşti înhămat la amarnicul 
jug al timpului şi al spaţiului. Ce găzduire ciudată! Şi dacă ai fost 
trimis în lume cu nişte simţuri mai sensibile, vei simţi repede că un 
chin uriaş striveşte toate existenţele, că o boală nemiloasă mistuie 

din interior toate creaturile. Şi deodată inima se topeşte în lacrimi şi 
atunci înţelegi că orice făptură are ochi, ochi ce plâng neîncetat din 
pricina unei dureri amare. Iar lacrimile tuturor făpturilor îndurerate 
se strâng în inima omului, inundând întreaga lui fiinţă. încearcă, 
dacă poţi, să-ţi reţii inima să nu se deşire în suspine înaintea tristei 
soarte a acestei lumi. Strădania ţi se preschimbă într-un strigăt dez- 
nădăjduit; voinţa ţi se încovoaie neputincioasă sub valul de durere al 
întregii lumi ce se înalţă din toată fiinţa ta. 

Lumea aceasta... Ce este lumea aceasta cu toate chinurile ei, 
cu toate durerile, tragediile şi suferinţele ei? Ce altceva decât un 
condamnat la moarte fără speranţă? Da, un muribund fără speranţă 
care îşi dă duhul într-o agonie continuă, dar nu moare niciodată. Ce 
ne rămâne atunci? Scrâşnirea dinţilor şi revolta? Dar împotriva cui? 
Ah, această atât de mică conştiinţă omenească nu poate găsi în nici 
un chip principalul vinovat! Conştiinţa se pare că a fost dată oame- 
nilor numai cât să-i chinuie în zadar, făcându-i să-şi simtă tragicul 
impas ce decurge din îngrozitoarele condiţii ale existenţei. Con- 
ştiinţa omenească este ca un mic licurici în noaptea întunecată; 
pretutindeni, de jur-împrejur, întuneric adânc şi gros: împins de ne- 
linişte lăuntrică, bietul licurici trece dintr-un întuneric într-altul, 
dintr-unul mai mic într-unui mai mare. Dar culmea ororii e aceea că 
până şi întunericul mai mare este mic faţă de altul încă şi mai mare 
decât el. Şi aşa mai departe, la infinit. 

Această conştiinţă mult prea rafinată... La ce-mi foloseşte 
oare? Doresc să nu mai doresc nimic. O simţire mult prea rafinată... 
Ce nevoie am de ea? Vreau să nu mai simt nimic, niciodată. Dar 
, chinul cel mai insuportabil este să te gândeşti la absurditatea 
gândirii. Fiindcă gândirea este culmea absurdităţii. Ah, dacă gân- 
direa omului ar fi inventat gândirea, acesta ar fi găsit uşor raiul. 
Cum? - Distrugând gândirea! Dar gândirea se impune omului; ea 
gândeşte şi atunci când omul nu vrea... Voi, care sunteţi martiri ai 
gândirii, simţiţi şi cunoaşteţi lucrul acesta. îl cunoaşteţi simţindu-1. 
Şi acest fel de a cunoaşte e cea mai grozavă cunoaştere. Găsiţi-mi 
sfârşitul gândirii, moartea ei, şi veţi deveni cei mai mari binefăcători 
ai omenirii. Cât timp va exista simţire, cât timp va exista gândire în 
om, este cu neputinţă ca el să nu jelească taina înfricoşătoare a 

acestei lumi cu o tânguire nesfârşită şi nemângâiată, pentru că omul 
n-are nici sfârşit capăt - în durere. în aceasta constă nemurirea lui; 
o nemurire blestemată şi impusă. O, dacă acest om îndurerat şi 
chinuit şi-ar putea găsi moartea, o moarte în care gândirea lui care 
nu se mai sfârşeşte ar pieri cu totul şi pentru totdeauna, în toată 
veşnicia! 

Aşa este omul, aşa este şi lumea, atunci când nu le simt în 
Hristos când nu le văd în Hristos. Dar cu El toate se schimbă: şi eu, 
şi lumea din jurul meu. Din clipa întâlnirii cu El, omul este străbătut 
de un curent cu totul nou, de ceva nemaisimţit, neînchipuit şi ne- 
cunoscut până atunci. Din iubirea mea faţă de El, conştiinţa 
[ocecanje] de mine însumi şi conştiinţa lumii se transformă într-o 
bună-vestire minunată şi plină de bucurie care nu are hotar nici în 
timp, nici în veşnicie. Atunci în toate prăpăstiile lumii şi în toate 
abisurile omului răsună gingaş dulcele şi încântătorul glas care 
întăreşte pe toti cei osteniţi şi ridică pe toţi cei căzuţi; glasul care 
izbăveşte pe toţi cei abătuţi şi vindecă orice rană; care mângâie în 
toate necazurile, uşurează toate greutăţile şi îndulceşte price amără- 
ciune; glasul Singurului Iubitor de oameni: „ Veniţi la Mine toţi cei 
osteniţi şi împovăraţi şi Eu vă voi odihni pe voi. Luaţi jugul Meu 
asupra voastră şi învăţaţi de la Mine că sunt blând şi smerit cu 
inima şi veţi găsi odihnă sufletelor voastre; căci jugul Meu este 
bun şi povara Mea este uşoară" (Matei 11,28-30). 

Pentru ce viaţa este grea omului? Pentru că omul a născocit 
moartea instaurând-o în el şi în toate fiinţele din jurul lui. Iar moar- 
tea este izvorul nesecat al tuturor chinurilor şi durerilor. Toţi nervii 
morţii pornesc de la om, fiindcă el este ganglionul central al morţii. 
In realitate, moartea este singura amărăciune a vieţii, singura amă- 
răciune a existenţei. Din ea purcede toată tragedia vieţii. 

Viaţa pământească a omului nu este altceva decât o ne- 
încetată luptă cu moartea, cu înainte-mergătorii ei, cu însoţitorii ei 
şi cu oştirile ei. Aici nu există nicicând armistiţiu, şi cu atât mai 
puţin pace. Moartea atacă necontenit pe om şi din afară şi dină- 
untru. - Cum? In ce fel? Din afară prin ispite, iar dinăuntru prin 
bolile văzute şi nevăzute. Şi toate acestea: ispitele, păcatele, bolile 

nu sunt niimjc altceva decât dinţii morţii care devoră neîncetat pe 
om, şi din afară şi dinăuntru. Lucrul cel mai grozav este că-i devoră 
nu numai ttrupul, ci şi sufletul, mintea şi conştiinţa. 

Di n această situaţie există o singură ieşire, o singură salvare: 
învierea lii a j Hristos şi biruinţa pe care ea o aduce asupra morţii în 
toate lumilie Aşa cum moartea este izvorul tuturor amărăciunilor, 
este atoatfeamărăciunea, tot astfel învierea Mântuitorului Hristos 
este izvoaj oricărei bucurii, este atoatebucuria. E de ajuns ca omul 
să-şi deschidă ochii spirituali şi atunci nu poate să nu simtă şi să va- 
dă că Dorinul Cel înviat e singurul care dă sens şi bucurie ade- 
vărată viejţij ce i e i amare a omului pe pământ: El şi nimic altceva, şi 
nimeni altiuJ 

Can e este lucrul mai de căpetenie şi mai însemnat pentru viaţa 
omului? -. Fără îndoială acela de a da un sens [ocmisliti] vieţii lui 
care, atât < ciixi punct de vedere ontologic cât şi din punct de vedere 
fenomenol< gj C; a fost lipsită de sens din cauza morţii, adică din ca- 
uza păcatului Pentru că numai păcatul şi moartea lipsesc viaţa şi e- 
xistenţa de» se ns, de-logosifică [delogosiraju] şi pe om şi creaţia. în- 
depărtează! din creaţia lui Dumnezeu caracterul de „logos", „logos"- 
itatea [logk 0nos tf şi raţionalitatea [logicnost] primordială semănate 



Logonost ' e un termen introdus pentru prima dată de părintele Iustin şi 
care (cupriinzâna înţelesurile de: raţiune, logică, raţional, raţionabil, just, 
raţionabilitţate, nu se epuizează totuşi în acestea) exprimă un adevăr fun- 
damental aai teologiei patristice ortodoxe. Conţinutul şi sensul acestui 
cuvânt este» hristologic. „Logositatea" înseamnă puterea şi energia (sau 
mai degrab oa efectul) lui Dumnezeu-Logosul în făpturile făcute de El, şi 
înţelepciunea dumnezeiască pe care a pus-o mâna Sa creatoare în toată 
zidirea, car ire pr j n El - Logosul - s-a făcut (loan 1,3; Coloseni 1,16). 
„Logositate ea " în creaţie trebuie înţeleasă în legătură cu „dumnezeirea" de 
care se vor^şte \ a Apostolul Pavel (Romani 1,20): „Căci cele nevăzute 
ale Lui, adfc c ă veşnica Lui putere şi dumnezeire, se văd lămurit de la 
crearea lun m a «^ desigur nu ca „Dumnezeire" a Cuvântului (vezi Coloseni 
2,9), ci ca , energie a Dumnezeirii Logosului divin Creator; este vorba 
despre pute erea şj înţelepciunea Logosului şi înţelepciunii ipostatice a lui 
Dumnezeu, l; sădite după Marele Atanasie în- toată creaţia şi în toate 
creaturile îij n p ar t e (vezi Contra Arienilor, II, 78-80). „Logositatea" leagă 
Creaţia cu I întruparea, pentru că amândouă sunt „iconomia" Logosului, a 

în ea de Logosul sau Cuvântul lui Dumnezeu atunci când a creat-o. 
într-adevăr, păcatul şi moartea sunt singura absurditate [besmisli- 
ca] în lumea aceasta, singura non-„logositate" [nelogonost], singura 
a-„logositate" [beslogonost]. Cât timp în om se găsesc păcatul şi , 
moartea, absurditatea îi pustieşte şi simţirea de sine şi conştiinţa de 
sine, şi viaţa şi lumina. Numai atunci când omul se împărtăşeşte de 
bucuria învierii lui Hristos, descoperă el în sufletul său sensul său 
adevărat şi raţiunea sa de a fi, adevărata lui raţionalitate şi „logosi- 
tate", şi ele îl vor conduce la minunata nemurire şi infinitate a lui 
Hristos. 

Fără Preadulcele Domn Iisus este îngrozitoare şi lipsită de 
sens chiar şi această existenţă pământească efemeră, cu atât mai 
mult nemurirea infinită şi veşnică. Unde se găseşte moartea, acolo 
nu există bucurie adevărată. Cu alte cuvinte: unde Hristos e absent, 
acolo nu există bucurie adevărată. In delirul, în beţia plăcerii păca- 
tului, oamenii proclamă drept bucurie a vieţii nenumărate prostii şi 
meschinării. Şi, într-adevăr, prostie şi meschinărie este orice lucru 
care îndepărtează pe om de Hristos, care nu-i asigură sfinţenia şi 
nemurirea lui Hristos. 

Şi încă ceva: unde este moarte, acolo nu există nici adevăr, 
nici dreptate şi nici iubire reală. Numai cel care învinge moartea şi 



lui Hristos. în ce priveşte omul, „logositatea" înseamnă caracterul „logo- 
sic" (hristologic) şi divin al chipului lui Dumnezeu Logosul în om 
(Despre întruparea Cuvântului 3 şi 11), dar şi fiinţa însăşi a omului, 
adică ceea ce îl face să fie om. Aici, „logositatea" [logonost] înseamnă 
lucrarea acţiunii de-fiinţă-făcătoare şi îndumnezeitoare a luminii dumne- 
zeieşti a Logosului, Care luminează pe tot omul care yine în lume (Ioan 
1,9; vezi articolele următoare ale părintelui Iustin). în semnificaţia lui 
hristologică, „logositatea" [logonost] la om desemnează „binecuvânta- 
rea" lui Dumnezeu cu care Dumnezeu, „ binecuvântându-ne pe noi în 
toate cu binecuvântarea duhovnicească în Hristos" (Efeseni 1,3), ne 
creează, ne mântuieşte şi ne îndumnezeieşte în Logosul Său, în Hristos 
(vezi învăţătura Sfinţilor Atanasie şi Maxim Mărturisitorul). în articolul 
următor, părintele Iustin scrie: „Prin întruparea Lui, Dumnezeu Logosul 
a arătat că «logositatea» [logonost] este esenţa naturii noastre, temeiul 
fiinţei noastre omeneşti, baza vieţii şi existenţei noastre omeneşti". 
[Nota traducătorului în neogreacă.] 



izbăveşte neamul omenesc de moarte are iubirea adevărată. Ce iubi- 
re este aceea care nu izbăveşte de moarte pe cel pe care-1 iubeşte? 
Pentru aceasta Domnul lisus este Singurul Iubitor de oameni. Şi iu- 
birea Lui este integrală, iubirea lui este totală, pentru că ea cuprinde 
tot adevărul, toată dreptatea şi tot ce este înalt, nobil, nemuritor, 
„logosic" [najlogosnije], dumnezeiesc. 

In realitate, bietul neam omenesc nu are decât un singur prie- 
ten adevărat: pe Mântuitorul Hristos, pentru că El 1-a izbăvit de cel 
mai mare duşman al său: moartea. Prin slăvită Sa înviere, Domnul a 
aruncat neamul omenesc în curentul râului nemuririi care duce la 
viaţa cea veşnică. Şi de atunci gândurile, simţirile şi lucrurile oame- 
nilor lui Hristos devin tot atâtea pârâiaşe de nemurire care, trecând 
printre stâncile timpului şi spaţiului, clipocesc şi aleargă cu bucurie 
spre oceanul neţărmurit al minunatei veşnicii şi divino-umanităţi a 
lui Hristos. 

< Dacă se scoate afară din timp păcatul şi moartea, atunci tim- 
pul devine un minunat preambul al veşniciei dumnezeieşti, o splen- 
didă introducere în divino-umanitate, în acord cu cuvântul cel prea- 
adevărat al Celui Veşnic, al Dumnezeului-om: „ Cel ce crede întru 
Mine are viaţă veşnică" (Ioan 6,47). Amărăciunea timpului provine 
de pe urma morţii şi a păcatului; odată cu nemurirea şi nepăcătui- 
rea, timpul devine suav. Fără Hristos, Cel Singur Atotputernic, 
timpul este o grea povară. Cu El, timpul devine uşor. Dar şi ciuda- 
tul frate geamăn al timpului, spaţiul, cu tot ce cuprinde în el, apasă 
şi striveşte şi el pe om cu toată greutatea lui. Astfel, povara omului 
se arată îngrozitoare şi înfricoşătoare, iar jugul său apăsător şi spi- 
nos. Numai cu ajutorul atotbunătăţii şi atotputerniciei Dumnezeului- 
om, jugul acesta devine „bun" şi povara „uşoară". După cuvântul 
cel adevărat al Adevărului: „Jugul Meu este bun şi povara Mea 
este uşoară" (Matei 1 1,30). 

Jugul vieţii este chinuitor şi povara existenţei e grea deoarece 
o împovărează lanţurile de plumb ale păcatului şi morţii. Când, în- 
să, cu puterea Domnului Celui înviat, legăturile de plumb ale păca- 
tului şi morţii sunt înlăturate din fiinţa vieţii şi a existenţei, atunci 
jugul vieţii devine „bun" şi povara „uşoară". Mai mult, viaţa se 
preschimbă atunci în bucurie şi existenţa, în veselie. E vorba de 



46 



acea bucurie a vieţii şi a existenţei care nu încetează nici în viaţa 
aceasta nici în cealaltă. Când Cel Veşnic, Dumnezeul-om, întăreşte 
şi aşează pe om în adevăr şi nemurire, atunci jugul vieţii devine 
blând şi povara existenţei uşoară. Atunci omul simte cu întreaga lui 
fiinţă cum lumina lină dumnezeiască îl inundă din toate adâncurile 
şi înălţimile „logosice" [logosnih] ale spaţiului şi timpului zidite de 
Dumnezeu. 

Pentru gândirea omului, timpul şi spaţiul sunt nişte monştri, 
dacă nu primesc un sens prin veşnicie, adică prin divino-umanizare. 
Pentru că noi nu cunoaştem veşnicia decât numai prin categoria, 
prin faptul, prin realitatea divino-umanităţii lui Hristos. întreaga 
veşnicie, unită cu timpul, s-a înfăţişat pentru prima dată înaintea 
conştiinţei omeneşti în Persoana lui Hristos Dumnezeul-om. Dum- 
nezeu este deţinătorul şi purtătorul veşniciei, omul e reprezentantul 
timpului, în timp ce Dumnezeul-om este cea mai înaltă, mai deplină 
şi mai desăvârşită sinteză a veşniciei şi a timpului. Timpul îşi do- 
bândeşte adevăratul lui sens unindu-se cu veşnicia în viaţa divino- 
umană a Domnului Iisus. 

Luminat de Dumnezeul-om, timpul îşi arată toate caracteristi- 
cile lui „logosice" [logosna], pentru că şi el a fost făcut de Logos 
(vezi Ioan 1,3). In esenţa lui, timpul este „logosic" [logosno] şi, de 
aceea, el constituie o introducere la veşnicia Logosului prin divino- 
umanizare. Dumnezeu-Logosul întrupat a dovedit în chip sigur că 
timpul este o pregătire pentru veşnicie. Cel care intră în timp, intră 
concomitent în anticamera veşniciei. Aceasta este legea existenţei 
noastre. 

Găsindu-se în timp, omul este o fiinţă ce se pregăteşte pentai 
veşnicie. Dacă, fără Dumnezeu-Logosul, viaţa pământească în timp 
este îngrozitoare, fără sens şi chinuitoare, cu cât mai mult veşnicia? 
.Veşnicia fără Dumnezeu-Logosul nu este decât iadul, iar viaţa pă- 
mântească fără Dumnezeu-Logosul, constituie un preambul şi o pre- 
gătire a iadului. Pentru că iadul nu este nimic altceva decât o viaţă 
fără Logosul lui Dumnezeu, fără un Sens Dumnezeiesc, fără o Logi- 
că Dumnezeiască. Numai în iad nu există nici cuvânt, nici raţionali- 
tate [logika], nici sens [smisl]. Iadul omului începe chiar de aici de 
pe pământ, dacă omul nu vieţuieşte în Logosul dumnezeiesc, în 

Hristos. Dar şi raiul omului începe de aici de pe pământ, dacă omul 
vieţuieşte în Logosul Dumnezeiesc, în Dumnezeul-om, Hristos. 
Dumnezeu Logosul întrupat este pentru fiinţa omenească şi sens, şi 
raţiune, şi rai. Tot ceea ce e anti-„logositate" \protivlogosno] şi 
non-„logositate" [nelogosno] este în acelaşi timp absurd şi nebunie. 
Şi acestea creează în om dispoziţii satanice care schimbă viaţa lui în 
iad. 

Omul? - O fiinţă introductivă, o fiinţă pregătită pentru veşni- 
cie prin divino-umanizare. Omul în Hristos este infinit şi nemuritor, 
pentru că „a trecut din moarte la viaţă" (Ioan 5,24), moartea nu-i 
mai întrerupe existenţa; ea se prelungeşte din timp în veşnicie. 
Vieţuind prin Domnul Cel înviat, el devine nemuritor, făcând nemu- 
ritoare simţirea de sine prin simţirea lui Hristos şi conştiinţa de sine 
prin conştiinţa lui Hristos. 



Simţămintele omului? - Sunt simţăminte introductive, care 
prin divino-umanitatea lui Hristos se transformă devenind veşnice. 
Numai astfel simţămintele omului nu mai sunt o tortură, un chin 
pentru spiritul omenesc. Dacă aţi vrea, o puteţi constata: până în 
clipa în care se atinge de ele minunatul Domn Iisus, simţămintele vă 
sunt cel mai mare chin, oroare şi iad. De îndată ce El Se atinge de 
ele, acestea se prefac în bucurie, în veselie, în rai. Nu există nici o 
îndoială că simţământul este o binecuvântare numai în cadrul simţă- 
mântului lui Hristos; fără aceasta, simţământul e blestem şi teroare. 
Tocmai de aceea a fost creat omul după chipul lui Dumnezeu, după 
chipul lui Hristos şi după chipul Duhului, pentru ca simţămintele lui 
să devină, în esenţa lor, o nostalgie după Dumnezeu, o nostalgie du- 
pă Hristos şi o nostalgie după Duhul. 

Gândurile omului? - Rostul lor este acela de a se dezvolta în 
gânduri veşnice şi divino-umane. Gândul este o povară grea şi chi- 
nuitoare. Numai ca şi gând al lui Hristos el devine o povară uşoară 
şi iubită. Când gândul se logosifică şi hristifică (când se transformă 
adică în gând al Logosului, în gând al lui Hristos) 2 , atunci îşi dobân- 



Christopoiesis, logopoiesis şi, aşa cum vom vedea în continuare, thean- 
thropopoiesis şi triadopoiesis, sunt expresiile pe care părintele Iustin le 

deşte valoarea, bucuria şi sensul lui veşnic. Fără aceasta, orice gând 
este un mic iad şi toate laolaltă - un iad nesfârşit şi veşnic. 

Nu există nimic mai îngrozitor decât o veşnicie fără Hristos. 
Aş prefera să fiu într-un iad în care este Hristos (să mi se ierte acest 
paradox!), decât într-un rai care nu-1 are pe Hristos. Pentru că acolo 
unde nu este prezent Hristos toate se preschimbă în blestem, în amă- 
răciune, în groază; acolo, deasupra scânteii pe jumătate stinse a 
conştiinţei de sine a omului se aşterne o umbră nesfârşită şi un întu- 
neric infinit; acolo trupul se preschimbă într-o povară grea, iar su- 
fletul într-un jug blestemat. Cel pe care 1-a chinuit câtuşi de puţin 
martiriul omului trebuie să fi simţit adevărul cuvintelor Apostolului: 
„Dumnezeu ne-a binecuvântat cu toată binecuvântarea duhovni- 
cească în Hristos" (Efeseni 1,3). Fără Dumnezeul-om Hristos şi în 
afara Lui, omul este dus la vale de apele întunecate ale blestemului 
şi ale răului. 

Numai în Domnul Cel Preadulce am simţit şi am aflat că lu- 
mea aceasta este o prefaţă a alteia; timpul este o introducere la 
veşnicie; viaţa pământească este o pregătire pentru viaţa veşnică; 
binele pământesc este o pregustare a binelui celui veşnic. „Bine, 
slugă bună şi credincioasă, peste puţine ai fost credincioasă, peste 
multe te voi pune: intră întru bucuria Domnului tău!" (Matei 
25,21-23). Nu trebuie însă să uităm următorul lucru: Numai lumi- 
naţi de lumina dumnezeiască a Dumnezeului-om am văzut şi am 
simţit tot funestul dezastru al răului şi al păcatului şi am înţeles că 
răul pământesc prefaţează şi pregăteşte răul cel veşnic; că păcatul 
este aici pe pământ un preambul şi o pregătire pentru împărăţia cea 
veşnică a păcatului, pentru iad. Numai oamenii purtători de Hristos 
cunosc în amănunt taina binelui şi a răului, încă au simţurile „ exer- 
citate prin multă deprindere întru distingerea binelui si a răului " 
(Evrei 5,14). Mai mult, ei cunosc cu desăvârşire mentalitatea lui 
Satan şi dialectica filozofiei răului, potrivit cuvintelor Apostolului: 
„că nu suntem în necunoştinţă de planurile lui" (II Corinteni 
2,11). 



foloseşte în paralel cu expresiile patristice theosis, theopoiesis. Se pare 
însă că prin care expresii accentuează nuanţa hristologică sau triadologi- 
că a tainei „îndumnezeirii". [Nota traducătorului în neogreacă.] 

In adâncul „logosic" [logosnom] al fiinţei omeneşti create du- 
pă chipul lui Dumnezeu, timpul şi veşnicia se găsesc unite organic 
şi ontologic potrivit măsurii fiinţei omului. întemeindu-se pe veşnici- 
ile care există în el, omul se poate edifica într-o existenţă minunată. 
In om, chipul lui Dumnezeu constituie izvorul nesecat al puterilor 
creatoare ale nostalgiei după Dumnezeu, graţie cărora el se poate 
face pe sine o fiinţă veşnică. 

Păcatul a rupt această unitate a timpului şi a veşniciei care 
există în fiinţa omului şi a deschis în om o prăpastie îngrozitoare 
între ceea ce este în timp şi ceea ce este în veşnicie, prăpastie în care 
se prăbuşesc statornic gândul şi simţirea omului. Păcatul, ca o pute- 
re potrivnică lui Dumnezeu şi potrivnică anti-„logosică" \protivlo- 
gosna], de-divinizează şi de-„logosifică" [delogosira] pe om şi-1 fa- 
ce un nonsens. Aceasta înseamnă că păcatul îl ucide pe om, pentru 
că-1 îndepărtează de unicul izvor al vieţii, de nemurire şi de veşnicie, 
de Dumnezeu. 

i Trăind în păcat, omul se izolează, se cunoaşte numai pe sine 
însuşi şi face din sine însuşi centrul întregii existenţe. Cu cât se 
cufundă mai mult în păcat, cu atât prăpastia între timp şi veşnicie 
devine mai mare în conştiinţa şi în inima lui. întors către lumea din 
afară, omul păcatului simte şi vede o îngrozitoare ruptură între el 
însuşi şi ceilalţi oameni, între el şi celelalte fiinţe. Cufundat într-o 
izolare egoistă tot mai adâncă, el pierde treptat-treptat simţământul 
atoateunităţii [svejedinstva] neamului omenesc, până ce-1 pierde cu 
desăvârşire. Prăpastia dintre el şi întreaga creaţie devine tot mai 
adâncă şi de netrecut. El nu se mai vede decât pe sine însuşi şi pe 
nimeni altcineva şi nimic altceva, nici deasupra, nici în jurul lui. 
Totul în el nu mai e decât el însuşi, impostor mizerabil al divinităţii 
întronizat pe cloaca lui. De aici vine şi faptul că există atât de mulţi 
oameni cu gânduri meschine, cu simţăminte mici, care nu pot să 
iasă din ei înşişi şi să ajungă la altul. Schilodite şi mutilate de 
iubirea de sine, gândurile şi simţămintele egoismului nu mai recu- 
nosc nici omul, nici pe Dumnezeu, pentru că nu mai ajung la ceea ce 
este veşnic şi la ceea ce este divino-uman. O prăpastie tragică se 
deschide în gânduri, în simţăminte, în viaţă: o sfâşiere blestemată în 

conştiinţă, în inimă, în suflet, o ruptură ce pustieşte, ca în Faust, 
chipul său de om: „ Două suflete locuiesc în pieptul meu ". 

Desfiinţând păcatul, Dumnezeul-om Hristos a durat, El cel 
dintâi, o punte peste prăpastia pe care păcatul a creat-o între timp şi 
veşnicie, între om şi Dumnezeu, între om şi celelaltf fiinţe. In acest 
fel, a restabilit în conştiinţa şi simţirea omului unitatea între om şi 
Dumnezeu, între timp şi veşnicie, între lumea aceasta şi cealaltă. De 
aceea, atunci când luptă împotriva păcatului, oamenii care au duhul 
şi credinţa lui Hristos se luptă să restabilească în ei simţirea deplină 
şi integrală a lumii ca să ajungă la plinătatea şi integralitatea omu- 
lui. 

Păcatul a distrus unitatea simţirii de sine a omului, a conştiin- 
ţei de sine, a gândului, a vieţii, a existenţei, a fiinţei lui. Astfel, el a 
distrus şi unitatea viziunii omului asupra lumii. Lupta, după Hris- 
tos, împotriva păcatului nu este altceva decât o luptă împotriva ace- 
lei puteri care singură distruge în chip nimicitor în om simţământul 
unităţii între om şi Dumnezeu, între timp şi veşnicie, simţământul 
atoateunităţii. Prin viaţa Lui divino-umană Dumnezeul-om a dat fi- 
lozofia Lui divino-umană a atoateunităţii 4 . în această viaţă şi în a- 
ceastă filozofie nu e loc pentru păcat, pentru rău şi pentru moarte. 

< Omul a fost creat de Dumnezeu ca o fiinţă macrocosmică, de 
aceea este natural şi logic să existe în el un simţământ macrocosmic 
şi o conştiinţă a lumii. Din acest motiv, omul care n-a fost răvăşit şi 
destrămat de păcat, simte unitatea organică a tuturor creaturilor; el 
simte bucuria şi durerea creaturilor ca pe ale sale proprii, deoarece 
într-un chip tainic el este purtătorul soartei tuturor creaturilor. 
Exemplul pentru aceasta este Adam. Până la cădere, în Adam a 
stăpânit simţământul atoateunităţii. Iar când a căzut, a tras împreu- 



3 Goethe, Faust. Sfântul Macarie Egipteanul scrie că păcatul este în om 
ca „un alt suflet cu sufletul" (Om/7. 11, 15. PG 34, 556 C). Despre el vezi 
în lucrarea părintelui Iustin: Problema persoanei şi a cunoaşterii după 
Sfântul Macarie Egipteanul, Atena, 1926, p. 12-27. [Nota traducătorului 
în neogreacă.] 

4 Despre „filozofia divino-umană" şi despre „atoateunitatea divino-uma- 
nă" vezi continuarea acestui articol şi ultimul articol: „Capitole eclezio- 
logice " 47 şi 41 . [Nota traducătorului în neogreacă.] 

nă cu el în păcat şi în moarte întreaga creaţie. Exemple mai apropia- 
te sunt apostolii, mucenicii, sfinţii şi toţi adevăraţii creştini. Exem- 
plul prm excelenţă este Apostolul Pavel. Nimeni altul ca el nu a 
simţit atât de adânc şi de puternic că toată zidirea „ împreună suspi- 
nă şi împreună se chinuieşte " cu oamenii, că împreună suspină şi 
împreună se chinuieşte de pe urma păcatului şi datorită păcatului, 
de pe urma morţii şi datorită morţii la care a supus-o omul prin 
iubirea lui de păcat (vezi Romani 8,12-23). 

Restabilirea*' creaţiei s-a săvârşit în persoana Dumnezeului- 
om Hristos. De la El şi prin El, ea se transmite la toţi cei concorpo- 
rali {„de un trup") cu El (vezi Efeseni 3,6), la toţi oamenii care s- 
au altoit pe El ca nişte mlădiţe într-o viţă de vie (vezi loan 15,1-7). 
De la El ajunge la toţi aceştia simţământul şi conştiinţa divino- 
umană a atoateunităţii vieţii şi a creaţiei. Acest simţământ şi această 
cunoaştere se concentrează mai cu seamă în sufletele pline de har şi 
hristificate ale sfinţilor. Prin lucrarea Dumnezeului-om, în ei s-au 
vindecat de păcat şi au restabilit şi simţământul şi conştiinţa lor cu 
privire la ei înşişi şi la lume. Sfinţii sunt suflete renăscute şi integre 
care, treptat-treptat, vindecă de păcat şi creaţia din juni lor şi o 
readuc la atoateunitatea de la început. Ca unii care sunt după har 
„fii ai lui Dumnezeu ", ei salvează creaţia de la fărâmiţare, de la 
stricăciune şi de la sfărâmarea unităţii (vezi Romani 8,19-21). 

într-adevăr, restaurarea divino-umană a omului, creează în el 
simţământul şi conştiinţa atoateunităţii macrocosmosului. Şi omul 
lui Hnstos vede toată creaţia din cer şi de pe pământ într-o atoate- 
unitate divino-umană şi simte şi cunoaşte că în Hristos au fost zidite 
toate, în cer şi pe pământ: „ Toate prin El şi întru El s-au zidit... Şi 
El este mai înainte de toate şi toate într-însul subzistă. Şi El este 
Capul trupului Bisericii " (Coloseni 1,16-18). 

Prin exercitarea nevoinţelor [podvizimaf evanghelice, omul 
restabileşte atoateunitatea macrocosmosului în conştiinţa lui, în sim- 
ţirea lui şi în viaţa lui. La această restaurare şi recreare a lui în 

' [în greceşte apokatăstasis, în latineşte reintegratio.] 
Cuvântul slav şi sârbesc podvig are mai multe înţelesuri. El înseamnă 
„exerciţiu", „luptă", „faptă atletică" şi „premiu", „ispravă", „faptă", „vir- 
tute", îl redăm corespunzător. [Nota traducătorului în neogreacă.] 

Hristos participă tot omul: cu tot sufletul lui, cu toată inima lui, cu 
tot cugetul lui şi cu toată puterea lui. Şi creşte întreg „ creşterea cea 
după Dumnezeu " ajungând, „ la măsura vârstei plinirii lui Hris- 
tos", „bărbat desăvârşit" (vezi Coloseni 2,19; 1,29; Efeseni 4,13). 
Simţământul evanghelic al atoateunităţii macrocosmosului îl pierde 
omul atunci când se dedă în chip conştient la lucruri rele, atât în el 
cât şi în lumea din jurul lui (vezi Coloseni 1,21). 

Filozofia divino-umană, filozofia după Hristos, este filozofia 
omului înnoit şi renăscut în Hristos, a omului sfinţit şi îndumnezeit 
în Hristos. In această filozofie stăpâneşte simţământul şi cunoştinţa 
divino-umană atoateunităţii creaţiei. In timp ce tot ceea ce parali- 
zează, omoară şi adoarme acest simţământ şi conştiinţă divino-uma- 
nă a atoateunităţii aparţine filozofiei omeneşti, filozofiei după omul 
cel muritor şi păcătos. 

în realitate, există numai două filozofii: cea divino-umană şi 
cea omenească. Una este filozofia unităţii, a monismului divino- 
uman 6 , şi cealaltă filozofia diviziunii, a pluralismului omenesc. Toa- 
tă filozofia omenească se mişcă în cercul vicios al morţii şi al 
mortalităţii, în care s-au scindat, din cauza păcatului, şi simţirea şi 
conştiinţa omului. Prin această filozofie a intrat în om şi în lume o 
întreagă „legiune" şi, din această cauză, om şi lume au devenit 
„legiune"; „legiune" (Luca 8,30) este aici numele omului şi al lu- 
mii. Aici toate respiră moartea; aici toate sunt „omeneşti, mult prea 
omeneşti" (Menschliches, Alkumenschliches). De aceea, purtător 
de Hristos fiind, Apostolul sfătuieşte cu înţelepciune: „Fraţilor, să 
nu vă răpească cineva cu filozofia şi cu înşelăciunea deşartă, după 
tradiţia oamenilor, după elementele lumii, iar nu după Hristos " 
(Coloseni 2,8). 

Filozofia divino-umană este filozofia experienţei divino-uma- 
nă. In ea toate se bazează pe experienţă, pe trăire în har şi pe faptă. 
Aici nu există nimic abstract, nimic care să nu fie real. Toate sunt o 
realitate divino-umană, pentru că în Dumnezeul-om Hristos „locu- 
ieşte toată plinătatea Dumnezeirii trupeşte" şi de aceea se recoman- 
dă tuturor: „fiţi deplini întru El" (Coloseni 2,9-10). 



6 Vezi mai sus nota 4. 

Atunci când se încorporează cu toată fiinţa lui în Hristos şi se 
umple tot de El, omul dobândeşte simţirea şi conştiinţa divino-uma- 
nă a atoateunităţii macrocosmosului. Şi este mistuit de simţământul 
comun că toţi sunt responsabili de tot şi de toate: durerile tuturor 
fiinţelor sunt durerile proprii, necazurile tuturor făpturilor sunt ne- 
cazurile lui proprii 7 . Toţi în Hristos alcătuiesc un trup divino-uman, 
Biserica, iar Hristos este Capul trupului Bisericii (Coloseni 1,18). 
El este Cel care dă gândire şi simţire gândului şi simţământului 
oricărui creştin: Iisus Hristos sobomicizează [sabomiziraf simţirea 
şi conştiinţa fiecărui membru al Bisericii, aşa încât să trăiască lao- 
laltă „ cu toţi sfinţii " 9 , întrucât trăieşte în Dumnezeul-om Hristos. 
De aceea Biserica are drept filozofie filozofia divino-umană a 
atoateunităţii şi simţământul divino-uman al acesteia. 

De această fragmentare şi scindare a simţământului şi a con- 
ştiinţei omul se salvează numai prin viaţa divino-umană. în acest fel 
el se salvează şi de izolarea egoistă care nu este altceva decât sem- 
nul clar al prezenţei lui Satan. Pentru că Satan este cea mai însingu- 
rată fiinţă în toate lumile. El a pierdut cu desăvârşire simţământul 
atoateunităţii macrocosmosului. într-adevăr, Satan este singur în 
sens absolut. De aceea, egoismul oamenilor, însingurarea lor egois- 
tă, ruperea lor de atoateunitatea macrocosmosului nu este altceva 
decât o pornire spre satanism. Pentru că Satan este Satan deoarece 



Despre aceasta vorbeşte îndeosebi Sfântul Isaac Şirul. Vezi studiul pă- 
rintelui Iustin, Gnoseologia Sfântului Isaac Şirul, Atena, 1967, p. 39-40, 
(Extras din revista „Theologia" voi. XXXVIII, 1967). [Nota traducătoru- 
lui în neogreacă.] 

o 

Despre aceasta vezi sfârşitul articolului „De la arianismul lui Arie la 
arianismul european modern". Noţiunile „catolicităţii (sobornicităţii)", 
ca şi cea a lui „împreună cu toţi sfinţii" (vezi nota următoare) au o im- 
portanţă fundamentală în ecleziologia şi în genere în teologia părintelui 
Iustin. [Nota traducătorului în neogreacă.] 

Efeseni 3,18. „împreună cu toţi sfinţii" este un fapt fundamental al 
eclezialităţii ortodoxe după părintele Iustin. Despre el, vezi articolul 
„ Valoarea supremă şi criteriul ultim în Ortodoxie " şi „ Capitole eclezio- 
logice" 26 şi 29 etc. [Nota traducătorului în neogreacă.] 

conştiinţa sa de sine şi simţământul de sine al lui sunt cu desăvârşire 
rupte de Dumnezeu şi de toate celelalte fiinţe şi creaturi. 

Salvarea de satanism, de solipsism şi de egoism se găseşte 
numai în divino-umanizarea omului în Hristos. Pentru că numai prin 
divino-umanizare se restabileşte simţământul de sine şi conştiinţa de 
sine a omului şi simţământul lui faţă de lume: omul se simte şi se 
recunoaşte întreţesut laolaltă cu toate fiinţele şi cu toate creaturile; 
atoateunitatea este cea mai reală şi cea mai directă realitate pentru 
conştiinţa şi pentru simţirea lui. Un astfel de om se adună pe sine 
însuşi neîntrerupt în Dumnezeu prin rugăciune şi credinţă, prin 
iubire şi dreptate, prin milostivire şi adevăr şi prin celelalte nevoinţe 
şi virtuţi evanghelice. Această concentrare a omului în Dumnezeu, 
această concentrare de sine în Dumnezeul-om, întăreşte în el până la 
un grad neînchipuit simţirea şi conştiinţa atoateunităţii macrocos- 
mosului. Atunci omul în Hristos inundă întreaga zidire şi toate 
fiinţele cu uriaşa lui dragoste şi milostivire. Cu lacrimi se roagă 
pentru toţi şi pentru toate, pentru că simte şi cunoaşte ca nimeni 
altul că iubirea şi mila lui Hristos sunt singura mântuire a păcătoşi- 
lor şi slava nemuritoare a drepţilor 10 . în această iubire a lui Hristos 
se găseşte toată filozofia optimismului veşnic, tot aşa cum în ura 
satanică se găseşte toată filozofia pesimismului ucigător de oameni. 
Iar în faţa omului se ridică atât una cât şi alta. 

(1936) 



10 Vezi Sfântul Isaac Şirul: „Şi ce este inima milostivă? Şi a zis: Arderea 
inimii pentru întreaga zidire, pentru oameni şi păsări, animale şi demoni 
şi pentru orice făptură, la a căror aducere aminte şi contemplare, ochii 
varsă lacrimi. Pentru multa şi puternica milostivire care cuprinde inima 
şi îndelungă răbdare inima se micşorează şi nu mai poate să îndure, să 
audă sau să vadă vreo vătămare ori vreo durere, oricât de mică ivindu- 
se în lume. Pentru aceasta, ea înalţă în toată clipa, cu lacrimi, rugăciu- 
ne, chiar şi pentru făpturile necuvântătoare şi pentru vrăjmaşii adevăru- 
lui şi pentru cei ce-l vatămă pe el, ca aceştia să înceteze şi să li se ierte 
lor, de asemenea şi pentru firea târâtoarelor, din multa milă care se 
porneşte în inima lui fără de măsură, după asemănarea lui Dumnezeu " 
(Cuvântul 81). 

RAIUL MEU ŞI IADUL MEU 
Sensul vieţii şi al lumii 



De ziua Naşterii Domnului Logosul S-a făcut trup (loan 
1,14). Aceasta este cea dintâi şi cea mai mare veste de bucurie, cea 
mai mare „veste bună" pe care putea să o dea Dumnezeu omului şi 
cerul pământului. Dacă vreţi, întreaga Evanghelie a cerului şi a pă- 
mântului se compune din aceste patru cuvinte: „Logosul S-a făcut 
trup". In afară de ea şi fără ea altă veste bună nu există pentru om, 
nici în lumea aceasta, nici în cealaltă. Aici se găseşte ceva veşnic 
necesar pentru existenţa noastră omenească în toate lumile. 

Unica veste de bucurie pentru materie, în toate formele ei. De 
la materia cea mai dură şi densă a diamantului până la cea mai fină 
şi mai invizibilă a electronului şi a fotonului. 

„Logosul S-a făcut trup". Aceasta înseamnă: Logosul s-a fă- 
cut trup, Dumnezeu-trup, în aşa fel încât nici Dumnezeu nu înce- 
tează a fi Dumnezeu, nici trupul a fi trup. Atâta doar că trupul, în 
tainica dar reala lui unire cu Dumnezeu, trăieşte şi răspândeşte raze- 
le tuturor desăvârşirilor lui Dumnezeu. 

„Logosul S-a făcut trup " înseamnă: Logosul s-a făcut suflet, 
Dumnezeu-suflet, dar cu toate acestea Dumnezeu rămâne Dumne- 
zeu şi sufletul suflet. Atâta doar că sufletul umblă pe căile tainelor 
veşnice şi pline de bucurie ale lui Dumnezeu, în toate lumile văzute 
şi nevăzute. 

„Logosul S-a făcut trup" înseamnă şi aceasta: Logosul s-a 
făcut simţire, Dumnezeu-simţire. Cu toate acestea, Dumnezeu nu în- 
cetează să fie Dumnezeu, deşi a devenit simţire omenească, în timp 

ce, iarăşi, simţirea rămâne simţire omenească. Atâta doar că simţi- 
rea trăieşte toată infinitatea divină ca pe ceva al său. 

„Logosul S-a făcut trup" mai înseamnă şi aceasta: Dumne- 
zeu S-a făcut creatură, Dumnezeu-creatură 1 . Prin aceasta, natura lui 
Dumnezeu nu-şi pierde proprietăţile dumnezeieşti, după cum nici 
natura creaturii nu-şi pierde proprietăţile creaturale. Atâta doar că 
creatura se înalţă prin nişte prefaceri minunate care o duc „din slavă 
în slavă". 

„Logosul S-a făcut trup " înseamnă, în fine, şi aceasta: Logo- 
sul S-a făcut om deplin, Dumnezeu-om. Cu toate acestea, Dumne- 
zeu rămâne în definiţia Lui şi omul în definiţia lui, deşi sunt uniţi 
foarte strâns, neîmpărţit şi nedespărţit. Atâta doar că omul îşi însu- 
şeşte toate desăvârşirile tainice ale lui Dumnezeu şi dobândeşte sla- 
va dumnezeiască, devenind după expresia Sfinţilor Părinţi „deopo- 
trivă-cu-Dumnezeu" [homotheos]. 

Dumnezeu-Logosul S-a făcut om pentru ca să readucă pe om 
la arhetipul său, care este Creatorul lui, pentru că omul a fost creat 
dintru început prin Dumnezeu-Logosul, având caracterul Dum- 
nezeu-Logosului, caracterul „logosităţii" Lui [logosnost] (Facere 
1,26-27; Ioan 1,9; Coloseni 3,10). 

Dumnezeu-Logosul S-a făcut trup, pentru ca să readucă 
trupul la „logositatea" [logonost] lui iniţială, pentru că tot ce s-a 
făcut, s-a făcut prin Dumnezeu-Logosul (Ioan 1,3; Coloseni 1,16). 
Pentru că Dumnezeu-Logosul este Creatorul întregii zidiri, El este şi 
temelia întregului edificiu cosmic 2 . Păcatul şi răul constituie încer- 
carea tragică şi absurdă a omului de a se îndepărta de Dumnezeu- 
Logosul din temeliile universului. 

.ţ Dumnezeu-Logosul S-a întrupat ca să readucă creatura la 
Creator, pentru că El este cea dintâi temelie şi baza ei. Pentru a- 
ceasta, pe bună dreptate binevesteşte dumnezeiescul Apostol Pavel 
că Dumnezeul-om Hristos constituie unica temelie solidă şi veşnică 
şi că „ altă temelie nimeni altul na poate să pună, decât cea care 



Vezi „Cel ce este devine. Cel nezidit se zideşte, Cel neîncăput se 
încape", cum zice Sfântul Grigorie Teologul (Cuvântarea 45, 9, PG 36, 
632-636). 
2 Vezi Sfântul Maxim Mărturisitorul, PG 91, 668 şi 1308-1309. 

este deja pusă" (I Corinteni 3,11). Cine întemeiază şi zideşte pe 
această Piatră solidă şi nemişcată a universului este un „bărbat 
înţelept", personalitatea lui s-a raţionalizat, s-a „logosificat" [ologo- 
sena], cu alte cuvinte el şi-a făcut proprii toate cele veşnice ale lui 
Dumnezeu-Logosul şi pentru aceasta rămâne neclintit în toate vi- 
jeliile şi furtunile cutremurelor omeneşti şi ale haosului (vezi Matei 
5,24-25; Romani 8,35-39). 

Prin întruparea Sa, Dumnezeu-Logosul a arătat că „logosita- 
tea" [logosnost] este esenţa naturii noastre, temelia fiinţei noastre 
omeneşti, baza vieţii şi existenţei noastre omeneşti. Obârşia noastră 
este din Dumnezeu, de aceea şi fiinţa noastră, viaţa noastră şi exis- 
tenţa noastră depind în întregime de Dumnezeu (vezi Faptele Apos- 
tolilor 17,28; Coloseni 3,1-4). într-adevăr, după arhetipul şi după 
esenţa ei cea mai întinsă, întreaga creaţie este din Logosul şi pentru 
Logosul (Coloseni 1,16-17). La El, prin El şi în El toate se readuc 
la obârşia şi existenţa lor „logosică" [logosni]: la sfinţenia, frumu- 
seţea şi puterea lor de la început; la acel „să fie" şi „s-a făcut"; la 
raiul lor. Pentru că în Logosul se găseşte raiul, în timp ce în afara 
„logosităţii" [van logosnosti] este iadul. Simţirea!... Cine poate să- 
mi explice această taină care există în mine - simţirea? Cine ştie 
câte enigme şi câte taine a unit şi a contopit Dumnezeu în ceea ce 
noi numim simţire? ... 

Simţirea! - Un dar admirabil şi înfricoşător. Prin ea raiul se 
arată rai şi iadul, iad; prin ea durerea se înfăţişează ca durere şi 
fericirea ca fericire; tristeţea se trăieşte ca tristeţe şi bucuria ca 
bucurie; deznădejdea ca deznădejde, şi elanul ca elan. 

„Logositatea" [logosnost] este prima caracteristică a simţirii. 
Dacă îndepărtaţi „logositatea" [logosnost] din simţire, aceasta se 
transformă îndată în iad! Fiindcă, ce este iadul? - Simţirea fără 
Dumnezeu Logosul: simţirea din care a fost alungat Dumnezeu. Şi 
ce este raiuî? - Simţirea lui Dumnezeu 3 , simţirea amestecată cu 
Dumnezeu şi umplută de Dumnezeu Logosul. într-adevăr, iad este 
simţirea fără Dumnezeu (ne-îndumnezeită) „simţirea pură", în timp 
ce rai simţirea este „logosificată", mistificată, divino-umanizată. 



3 „Simţirea în Dumnezeu" (Sfântul Isaac Şirul, Cuvântul 38). 

Dumnezeu-Logosul S-a făcut om, pentru ca să readucă 
simţirea omenească la „logositatea" [logosnost] ei iniţială pe care a 
strivit-o păcatul. în Dumnezeu-Logosul întrupat, simţirea noastră se 
întoarce la raţiunea [logos] ei, la înţelesul [noema] ei, la atoate- 
înţelesul ei [pannoema]. Se întoarce la chipul ei după Dumnezeu, la 
chipul ei după Hristos, la chipul ei după Duh 4 . în taina ei cea mai 
adâncă, simţirea omenească se cufundă în adâncurile cele fără de 
fund ale Dumnezeului şi Domnului nostru Celui în Trei Sori. Aceas- 
ta înseamnă că simţirea este deplină şi desăvârşită numai atunci 
când se transformă în simţire de Dumnezeu, în simţirea de Hristos, 
în simţire de Duh. Dumnezeu-Logosul S-a făcut om tocmai pentru 
ca să dea „logositate" [logosnost] simţirii omeneşti. întorcându-se 
spre „logositate" [logosnost], simţirea omenească se eliberează de 
păcat" de nebunie, de absurditate şi de moarte. Iar în acest fel ea 
revine în sine, la esenţa ei iniţială. Atunci simţirea este împlinită de 
o simţire de Dumnezeu, de o simţire de Hristos. 

Simţirea omenească este o simţire adevărată şi autentică nu- 
mai prin Dumnezeu, prin Hristos, adică printr-o simţire de Dumne- 
zeu, printr-o simţire de Hristos. Fără Dumnezeu-Logosul, ea înne- 
buneşte, se zbate de una singură şi, în cele din urmă, amorţeşte în 
patimi, în păcat, în absurd şi nebunie, în turbare şi deznădejde, în 
singurătate, într-o veşnică devenire, dar nu într-una care a fost şi s-a 
terminat. într-o permanentă devenire, n-are niciodată o existenţă 
reală şi deplină. De-divinizată şi de-„logosifîcată", simţirea ome- 
nească moare statornic şi, totuşi, nicicând nu poate muri definitiv. 
Acesta este viermele acela despre care se spune în Evanghelie că 
„nu doarme" şi acesta este focul care „nu se stinge", adică iadul 
(vezi Matei 9,48). 

Gândirea!... Ce taină de neînţeles se ascunde în natura gândi- 
rii omeneşti! Nu ştim decât un singur lucru: atât de neînţeleasă gân- 
direa, încât de îndată ce începe să se gândească la ea, omul este 
cuprins de ameţeală. Când cercetează originea şi natura gândirii 
omeneşti, omul riscă să-şi piardă minţile dacă nu-şi găseşte refugiu 

4 La felul ei de a fi dumnezeiesc, la felul de a fi hristică, la felul de a fi 
spirituală. - .: ■■■■--_ 

la Dumnezeu-Logosul, la Dumnezeul-om Hristos, Singurul în care 
taina gândirii îşi găseşte dulceaţa ei. Despărţită de Dumnezeu- 
Logosul, gândirea omenească îşi pierde sensul, raţiunea. Căci în 
esenţa ei iniţială, ea are un caracter „logosic" [logosni]. 

Pentru mine, gândirea, orice gândire, este chinul cel mai mare 
care există sub cer, până ce nu se va transforma în gândire de 
Dumnezeu, în gândire de Hristos, adică până ce nu se va „logos"- 
ifica şi raţionaliza. într-adevăr, gândirea este un iad, dacă nu se va 
transforma în gândire de Hristos. Fără Dumnezeu-Logosul, gân- 
direa omenească se găseşte continuu într-o demenţă a-„logosică" 
[alogosnom], în acel delir, în acea smintită autoasigurare satanică, 
gândirea pentru gândire, aşa cum spunem artă pentru artă. 

Gândirea omenească e coruptă de păcat întocmai ca şi sim- 
ţirea. Unicul doctor şi unicul remediu al acestei nebunii este Dumne- 
zeul-om, pentru că El este Dumnezeu-Logosul întrupat. In El şi prin 
El s-a dat şi s-a asigurat gândirii omeneşti posibilitatea infinitei de- 
săvârşiri dumnezeieşti. El S-a făcut om tocmai pentru ca să nu lase 
ca planeta aceasta condusă de raţiune umană, să devină, definitiv şi 
ireparabil, o adevărată casă de nebuni. N-aţi observat că, atunci 
când se îndepărtează de Dumnezeu-Logosul întrupat, continentul 
european se scufundă în barbarie, în nebunie, în antropofagie civi- 
lizată, în funeste războaie de exterminare? Un om înghite alt om, un 
popor alt popor, o rasă altă rasă. 

< Sufletul omului ! . . . O, taină a tainelor! O, minune a minunilor! 
Inimile tuturor pelerinilor veşniciei s-au zdrobit în jurul sufletului 
omului. Oamenii trăiesc prin suflet şi nu cunosc ce este sufletul! 
Oare aceasta nu constituie un chin pentru spiritul omenesc? In orice 
caz un chin până când Dumnezeu-Logosul S-a făcut om făcându-Se 
în acelaşi timp şi suflet. Atunci ni s-a descoperit care e taina sufle- 
tului: Logosul. Din El îşi trage existenţa lui, fiinţa lui, modelul lui şi 
numai în El se găseşte raţiunea lui, fericirea şi veşnicia lui, raiul lui. 
De aceea, în adâncurile lui cele mai ascunse sufletul este nostalgie 
după Hristos, nostalgie după Dumnezeu. 

In Dumnezeu-Logosul întrupat, sufletul s-a găsit pe sine şi pe 
Creatorul lui, de aceea minunatul Dumnezeu-om a adus vestea plină 

de bucurie: „ Cine-şi va pierde sufletul său pentru Mine, îl va afla " 
(Matei 16,25). Cu alte cuvinte, îşi va găsi esenţa lui, raţiunea şi 
sensul lui, valoarea lui, rostul lui, veşnicia şi fericirea lui. Când nu 
este unit cu Dumnezeu-Logosul, sufletul se găseşte în afara lui 
însuşi, se găseşte în nebunia veşnică şi în smintita rătăcire din păcat 
în păcat, din patimă în patimă, din nenorocire în nenorocire. Şi 
acesta este iadul, cu toate grozăviile lui. 

Trupul omenesc!... O, ce laborator minunat care transformă 
apa în sânge, aerul în oase, pâinea în carne, plantele în metale şi me- 
talele în lichide! Un nemaivăzut laborator plin de minuni. Dar mi- 
nuni naturale, veţi zice. - Dar ce, în natură nu există minuni? Un in- 
giner nevăzut, un artist făcător de minuni, conduce acest laborator 
minunat, pe care noi îl numim trup. El se găseşte în trup, dar noi 
nu-1 vedem. Lucrările lui le vedem, dar pe el însuşi, nu. Ca şi cum 
ar fi hotărât să se ascundă tot mai mult în spatele lucrărilor lui ! . . . 

Trupul!... Creându-1 aşa cum este, Dumnezeu a pus în el 
enigme nenumărate. In lutul lui Dumnezeu a înfăşurat aurul Său şi 
1-a lăsat aici pe îndepărtata noastră planetă. Şi, la această minune a 
mai adăugat o minune: Logosul însuşi S-a făcut trup ! In acest fel El 
a ridicat în măreţie trupul, deasupra îngerilor şi arhanghelilor. E 
ceea ce Apostolul a ilustrat şi aplicat, proclamând: „iar trupul 
pentru Domnul" (I Corinteni 6,13). Dovadă acestui fapt este înăl- 
ţarea la cer a Domnului cu trupul, cu care şi în care va rămâne în 
veci. Iar arvuna acestui fapt este învierea trupului lui Hristos şi 
învierea propriilor noastre trupuri în ziua Judecăţii. Valoarea 
supremă şi „logositatea" [logosnost] a trupului constă tocmai în 
aceasta că „Logosul S-a făcut trup" şi că de-a pururea rămâne în 
trup 5 . 

Omul!... Toate făpturile tac înaintea acestei minuni, cea mai 
extraordinară din toate lumile. Ca şi cum Dumnezeu şi-ar fi concen- 



5 Sfântul Grigore Palama, Omilia 16 (PG 151, 201-204) şi cuvintele: 
„Cuvântul S-a făcut trup, pentm ca trupul să se facă Cuvânt" ale Sfân- 
tului Marcu Ascetul (Epistola către Nicolae monahul, în Philokalia, ed. 
Astir 1957 voi. I, p. 134). 

trat toate minunile din toate lumile Lui şi le-ar fi rezumat la una 
singură - în om. Prin suflet 1-a legat de lumea spirituală iar prin 
trup de lumea sensibilă şi în acest fel 1-a lăsat în mijlocul acestei 
vieţi. De aceea, pe om îl atrag deopotrivă tainele lumii spirituale şi 
farmecul lumii materiale. Cu toată fiinţa lui omul se găseşte întins 
între aceste două lumi, ca o coardă. De aceea, taina existenţei ome- 
neşti a schimbat gândirea omenească despre om în strigăt şi în fră- 
mântare, în plângere şi doliu pentru om. Aceasta până ce Logosul a 
explicat oamenilor omul şi i-a logosificat, „hristificat" şi a dat un 
sens vieţii lui, atât în lumea aceasta cât şi în cealaltă. 

Numai prin Dumnezeu-Logosul, omul s-a întors la sine 
însuşi, pentru că în adâncul fiinţei lui complexe, complicate el este 
„logosic" [logosan]. Nu există om pe care să nu-1 lumineze Cuvân- 
tul încă de la intrarea lui în lumea aceasta şi în viaţa aceasta (vezi 
loan 1,9). Până nu se întoarce la Dumnezeul-om, până nu „logosi- 
fică" şi nu se divino-umanizează, tot ceea ce este omenesc rămâne 
iraţional, absurd şi, în esenţa lui, inuman. Pentru că omul este om 
adevărat numai prin Dumnezeul-om şi în Dumnezeul-om.* Scopul 
ultim al întrupării Cuvântului constă tocmai din a logosifica, a mis- 
tifica şi a îndumnezei pe om în toată fiinţa lui. Dumnezeu-Logosul 
S-a făcut om pentru ca să iogosifice şi să îndumnezeiască pe om: şi 
sufletul lui, şi trupul lui, şi gândirea lui şi simţirea lui şi tot ceea ce 
face omul să fie om. Fără această logosificare şi îndumnezeire în 
Dumnezeu-Logosul, şi sufletul nostru, şi trupul nostru, şi gândirea 
noastră, şi simţămintele noastre sunt nişte monştri şi fantome de 
groază. Căci, într-adevăr, pentru ce avem nevoie de ele? Pentru ca 
să tremurăm fără glas şi să îngheţăm privind moartea şi tot haosul 
vieţii?... 

Din acest motiv, ziua Naşterii Cuvântului lui Dumnezeu în 
trup - Crăciunul - e o sărbătoare minunată, atât pentru strălucirea 
şi taina ei, cât şi pentru sensul ei. Prăznuind Crăciunul, noi sărbăto- 
rim şi mărturisim în esenţă singurul sens şi singura raţiune de a fi a 
existenţei umane, a spiritului uman, a gândirii omeneşti, a simţirii 
omeneşti, a vieţii omeneşti. Fiindcă în această zi a Naşterii lui Hris- 
tos a răsărit lumii lumina cunoştinţei, a cunoştinţei lui Dumnezeu 

care a umplut marginile lumii. In această zi ni s-a descoperit semni- 
ficaţia eternă şi sensul acestei lumi şi al omului în lume. 

In praznicul Naşterii lui Hristos ni se dau revelaţia şi sensul 
atât al tainei omului cât şi a tainei cerului şi pământului. Omul ne 
este scump pentru că se uneşte cu Dumnezeu-Logosul şi de aceea el 
este „logosic" [logosan]. Dar şi sufletul omului ne este scump, pen- 
tru că se uneşte cu Logosul şi din acest motiv e şi el „logosic"; în 
acelaşi chip şi viaţa omului, pentru că ea este a Logosului şi de 
aceea e „logosică"; ne este scumpă şi lumea, pentru că este de la 
Dumnezeu-Logosul şi de aceea e „logosică" şi ea, ca şi cerul, pentru 
că şi el este al Logosului şi de aceea e „logosic". 

Prin naşterea lui Dumnezeu în trup, Dumnezeu întreg S-a 
născut în această lume, întregul Adevăr al lui Dumnezeu, întreaga 
Dreptate a lui Dumnezeu, întreaga Iubire a lui Dumnezeu, întreaga 
Bunătate a lui Dumnezeu, întreaga Mlă a lui Dumnezeu. De aceea, 
toţi cei ce flămânzesc şi însetoşează după Dumnezeu şi dreptatea lui 
salută în elanul lor duhovnicesc şi în bucuria lor uriaşă toate făp- 
turile şi creaţia întreagă cu urarea acestei zile: Hristos S-a născut! 
iar în profunzimile nostalgiei lor după Hristos, făpturile şi creaţia se 
fac ecou şi răspund cu emoţie: 

Adevărat S-a născut! 



(1936) 

„CONDAMNAŢI" LA NEMURIRE 



Oamenii L-au condamnat pe Dumnezeu la moarte; Dumnezeu 
însă, prin învierea Lui îi „condamnă" pe oameni la nemurire. In 
locul loviturilor pe care I le-au dat oamenii, El îi îmbrăţişează, în 
locul ocărilor, El le împărtăşeşte binecuvântări; în locul morţii, El le 
dă nemurirea. Nicicând, oamenii n-au arătat atâta ură faţă de Dum- 
nezeu, ca atunci când L-au răstignit; şi niciodată Dumnezeu n-a a- 
rătat atâta iubire faţă de oameni, ca atunci când a înviat. Oamenii 
au vrut să-L facă pe Dumnezeu muritor, dar Dumnezeu, prin învie- 
rea Lui, i-a făcut pe oameni nemuritori. Inviat-a Dumnezeu Cel răs- 
tignit şi a ucis moartea. Moartea nu mai este. Nemurirea a copleşit 
pe om şi toate lumile. 

Prin învierea Dumnezeului-om, natura omenească a fost con- 
dusă în mod definitiv pe calea nemuririi şi a devenit înfricoşătoare 
chiar şi pentru moarte. Pentru că înainte de învierea lui Hristos 
moartea era înfricoşătoare pentru om, iar de la învierea Domnului 
omul devine înfricoşător pentru moarte. Dacă trăieşte prin credinţa 
în Dumnezeul-om Cel înviat, omul trăieşte mai presus de moarte. 
Moartea se schimbă în „aşternut picioarelor lui": „ Unde-ţi este, 
moarte, boldul? Unde-ţi este, iadule biruinţa?" (I C6rinteni 15, 
55-r56). Astfel, atunci când omul în Hristos moare, el îşi lasă doar 
veşmântul trupului său, ca să-1 îmbrace din nou în ziua celei de-a 
Doua Veniri. 

Până la învierea Dumnezeului-om Hristos, moartea era a do- 
ua natură a omului; prima era viaţa, iar cea de a doua moartea. 
Omul se obişnuise cu moartea ca şi cu ceva natural. Dar prin Invi- 

urea Lui, Domnul a schimbat toate: nemurirea a devenit a doua na- 
tură a omului, a devenit ceva natural omului şi antinaturală a deve- 
nit moartea. Aşa cum până la învierea lui Hristos era natural pentru 
oameni să fie muritori, tot aşa după înviere, naturală a devenit pen- 
tru ei nemurirea. 

Prin păcat omul a devenit muritor şi mărginit; prin Învierea 
Dumnezeului-om el devine nemuritor şi veşnic. Tocmai în aceasta 
constă puterea, forja şi atotputernicia învierii lui Hristos. Şi de ace- 
ea, fără învierea lui Hristos nu ar fi existat creştinism. Printre minu- 
ni, învierea lui Hristos este cea mai mare. Toate celelalte minuni iz- 
vorăsc din ea şi se rezumă în ea. Din ea decurg şi credinţa, şi dra- 
gostea şi nădejdea şi rugăciunea şi evlavia. Ucenicii care au fugit 
departe de Iisus atunci când a murit, se întorc la El, atunci când 
înviază. Chiar şi centurionul roman, când a văzut pe Hristos înviind 
din mormânt, L-a mărturisit drept Fiu al lui Dumnezeu. In acelaşi 
fel toţi cei dintâi creştini au devenit creştini, pentru că a înviat 
Hristos, pentru că a fost învinsă moartea. Acest lucru nu se găseşte 
îrt nici o religie şi el îl ridică pe Domnul deasupra tuturor oamenilor 
şi zeilor. El arată şi dovedeşte în chip unic şi de necontestat că Iisus 
Hristos este singurul Dumnezeu adevărat şi Domn în toate lumile 
cele văzute şi nevăzute. 

Datorită învierii lui Hristos, datorită biruinţei asupra morţii 
au fost, sunt şi vor fi întotdeauna creştini. Toată istoria creştinis- 
mului nu este altceva decât istoria unei singure şi unice minuni, a 
minunii învierii lui Hristos, care se continuă neîntrerupt în inimile 
creştinilor, zi de zi, an de an, veac de veac, până la cea de-a Doua 
Venire. 

Omul se naşte cu adevărat nu atunci când îl aduce pe lume 
mama lui, ci atunci când crede în Mântuitorul Hristos Cel înviat, 
pentru că atunci el se naşte la viaţa cea nemuritoare şi veşnică, în 
timp ce mama îl naşte pe copil spre moarte, pentru mormânt. învie- 
rea lui Hristos este mama noastră a tuturor, a tuturor creştinilor, 
mama celor nemuritori. Prin credinţa în învierea Domnului, omul se 
naşte din nou, se naşte pentru veşnicie. - E cu neputinţă! observă 
scepticul. Iar Domnul Cel înviat răspunde: „Toate sunt cu putinţă 
celui ce crede " (Marcu 9,28). Iar cel ce crede este cel care trăieşte 

cu toată inima, cu tot sufletul, cu toată fiinţa lui, după Evanghelia 
Domnului lisus Cel înviat. 

Credinţa noastră este biruinţa prin care învingem moartea, şi 
anume credinţa în Domnul Cel înviat. „ Unde-ţi este, moarte, bol- 
dul? " „ Iar boldul morţii este păcatul " (I Corinteni 1 5,55-56). Prin 
învierea Sa Domnul „ a tocit boldul morţii ". Moartea este şarpele, 
iar păcatul este acul lui. Prin păcat moartea varsă otrava în sufletul 
şi în trupul omului. Cu cât omul are păcate mai multe, cu atât mai 
multe sunt acele prin care moartea îşi varsă în el veninul ei. 

Când îl înţeapă o viespe, omul depune toate sforţările cu 
putinţă ca să scoată acul din trupul său. Dar când îl înţeapă păcatul 
- acest ac al morţii - ce anume trebuie să facă? - Să cheme prin 
rugăciune şi credinţă pe Mântuitorul Hristos Cel înviat să-i scoată 
El acul morţii din sufletul său. Iar Acela, ca un Multîndurat, o va 
face pentru că este Dumnezeul Milei şi al Iubirii. Când cade asupra 
trupului omului un roi de viespi rănindu-1 mult cu acele lor, omul se 
otrăveşte şi moare. Acelaşi lucru se întâmplă şi cu sufletul omului 
când îl rănesc acele multor păcate. El moare de o moarte care nu are 
înviere. 

Biruind în el prin Hristos păcatul, omul biruie moartea. Dacă 
trece o zi şi nu-ţi învingi măcar un singur păcat, recunoaşte că ai 
devenit şi mai muritor. Dacă însă, îţi vei învinge un păcat sau două 
sau trei, ai devenit cu aceasta mai tânăr, o tinereţe care nu îmbă- 
trâneşte, o tinereţe nemuritoare şi veşnică! Să nu uităm niciodată: a 
crede în Hristos Cel înviat, înseamnă să duci necontenit o luptă 
împotriva păcatului, împotriva răului şi împotriva morţii. 

Faptul că omul crede cu adevărat în Domnul Cel înviat îl 
dovedeşte prin aceea că luptă împotriva păcatului şi a patimilor; iar 
dacă se luptă, trebuie să ştie că se luptă pentru nemurire şi pentru 
viaţa cea veşnică. Dacă însă nu se luptă, atunci credinţa lui este 
zadarnică! Pentru că, dacă credinţa omului nu este o luptă pentru 
nemurire şi pentru veşnicie, atunci ce este? Dacă, prin credinţa în 
Hristos nu ajungem la nemurire şi la biruinţa împotriva morţii, 
atunci la ce mai foloseşte credinţa noastră? Dacă Hristos n-a înviat, 
înseamnă că păcatul şi moartea n-au fost biruite... Iar dacă acestea 
două n-au fost biruite, pentru ce să mai creadă cineva în Hristos? 

Acela însă care prin credinţa în Hristos Cel înviat se luptă împotriva 
oricărui păcat al său, unul ca acesta întăreşte treptat-treptat în el 
simţământul că Domnul cu adevărat a înviat, cu adevărat a tocit a- 
cul morţii, cu adevărat a învins moartea pe toate fronturile de luptă, 
încetul cu încetul, păcatul micşorează sufletul omului, îl a- 
propie de moarte, îl transformă din nemuritor în muritor, din ne- 
stricăcios şi infinit, în stricăcios şi mărginit. Cu cât mai multe 
păcate are omul cu atât este mai muritor. Şi, dacă omul nu se simte 
pe sine însuşi nemuritor, este limpede că se găseşte cu totul cufun- 
dat în păcate, în gânduri mioape, în simţăminte moarte. Creştinis- 
mul este o chemare la lupta împotriva morţii până la suflarea cea 
mai de pe urmă, adică, până la biruinţa finală asupra ei. Orice păcat 
constituie o cedare, orice patimă, o trădare, orice răutate, o înfrân- 
gere. Nu trebuie să se întrebe cineva, pentru ce creştinii mor de 
moarte trupească. Lucrul acesta se întâmplă pentru că moartea tru- 
pului este o sămânţă. Se seamănă trup muritor, zice Apostolul Pavel 
(vezi I Corinteni 15,42 ş. u.), şi el răsare, creşte şi devine un trup 
nemuritor. Ca şi sămânţa semănată, tot astfel şi trupul se descom- 
pune, pentru ca să-1 vivifice şi să-1 desăvârşească Duhul Sfânt. Da- 
că Domnul lisus nu ar fi înviat trupul, ce folos ar fi avut cineva de 
la El? N-ar fi salvat omul întreg. Dacă n-ar fi înviat trupul, pentru 
ce S-a mai întrupat, pentru ce a mai luat asupra Sa trup, de vreme 
ce nu i-a dat nimic din Dumnezeirea Lui? 

Dacă Hristos n-a înviat, pentru ce să mai creadă cineva în El? 
Mărturisesc sincer că nu aş fi crezut niciodată în Hristos, dacă El n- 
ar fi înviat şi n-ar fi biruit moartea, cel mai mare duşman al nostru. 
Dar Hristos a înviat şi ne-a dăruit nouă nemurirea. Fără acest ade- 
văr, lumea noastră nu este altceva decât o expoziţie haotică de 
absurdităţi odioase. Numai prin slăvită Sa înviere, minunatul nostru 
Domn şi Dumnezeu ne-a eliberat de absurditate şi de deznădejde. 
Pentru că fără înviere nu există nici în cer, nici sub cer nimic mai 
absurd ca lumea aceasta; şi fără nemurire nu există mai mare dez- 



1 Vezi Sfântul Ioan Hrisostom, Omilia 39,2 la Epistola către Corinteni, 
PG 61, 334: „Iar dacă nu înviază (trupurile), pentru ce a înviat Hristos? 
Pentru' ce a venit? Pentru ce a luat trup, dacă nu avea să învieze trupul? 
Căci El nu avea nevoie de aceasta; a făcut-o, însă, pentru noi". 

nădejde decât viaţa aceasta. De aceea, în toate lumile nu" există o 
existenţă mai nefericită decât omul care nu crede în învierea lui 
Hristos şi în învierea morţilor (vezi I Corinteni 15,19). „Mai bine 
ar fi fost pentru omul acela să nu şefi născut" (Matei 26,24). 

In lumea noastră omenească, moartea este încercarea cea mai 
mare şi cea mai înfricoşătoare inumanitate şi monstruozitate. Elibe- 
rarea de acest chin şi de această monstruozitate este tocmai mântui- 
rea, iar o astfel de mântuire a dăruit neamului omenesc numai Birui- 
torul morţii - Dumnezeul-om Cel înviat. Prin învierea lui, El ne-a 
descoperit întreaga taină a mântuirii noastre. Mântuirea înseamnă a 
asigura pentru trup şi pentru suflet nemurirea şi viaţa veşnică. Şi 
cum se poate realiza aceasta? - Numai prin viaţa divino-umană, 
prin viaţa cea nouă în Hristos Cel înviat şi pentru Hristos Cel înviat! 

Pentru noi, creştinii, viaţa aceasta pe pământ este o şcoală în 
care învăţăm cum să ne asigurăm nemurirea şi viaţa veşnică. Căci 
ce folos avem de la viaţa aceasta, dacă prin ea nu o putem dobândi 
pe cea veşnică? Dar ca să învieze împreună cu Hristos, omul trebuie 
mai întâi să moară împreună cu El şi să trăiască viaţa lui Hristos, 
ca şi cum ar fi viaţa lui proprie. Dacă va face aceasta, atunci în ziua 
învierii va putea spune, împreună cu Sfântul Grigore Teologul: 
„Ieri m-am răstignit cu Hristos, astăzi sunt slăvit împreună cu El; 
ieri am murit împreună cu El, astăzi înviem împreună cu El" 2 

In numai patru cuvinte recapitulăm cele patru Evanghelii ale 
lui Hristos: Hristos a înviat! - Adevărat a înviat!... In fiecare dintre 
aceste cuvinte se găseşte o Evanghelie şi în cele patru Evanghelii se 
găseşte întregul sens al tuturor lumilor lui Dumnezeu, văzute şi 
nevăzute. Iar când toate simţămintele omului şi toate gândurile lui 
se concentrează în tunetul salutului pascal: „Hristos a înviat!", 
atunci bucuria învierii cutremură toate făpturile iar ele răspund cu 
veselie, încredinţând minunea pascală: „Adevărat a înviat!". 

Da. Cu adevărat Domnul a înviat! şi mărturia acestui fapt 
eşti tu, mărturie sunt eu, mărturie fiecare creştin, începând cu Sfinţii 
Apostoli şi până la cea de a Doua Venire. Pentru că numai puterea 



- Cuvânt la Sfintele Paşti, PG 35, 397. Vezi şi Sfântul Ioan Damaschin, 
Canonul Paştelui, cântarea 3. (Penticostar). 

lui Hristos, Dumnezeul-om înviat, a putut să dea - dă, şi va da 
mereu _ fiecărui creştin - de la primul până la cel din urmă - 
puterea să învingă tot ce-i muritor şi moartea însăşi; tot ce-i păcătos 
şi păcatul însuşi; tot ce-i demonic şi pe diavolul însuşi. Pentru că 
numai prin învierea Lui, Domnul a arătat şi a dovedit în chipul cel 
mai convingător că viaţa Lui este Viaţă Veşnică, adevărul Lui este 
Adevăr Veşnic, Iubirea Lui este Iubire Veşnică, Bunătatea Lui este 
Bunătate Veşnică, Bucuria Lui este Bucurie Veşnică. Şi, de aseme- 
nea, a arătat şi a dovedit că în neasemănata Lui Iubire de oameni 
toate acestea El le dă fiecărui creştin în toate timpurile. 

Pe lângă aceasta, nu numai în Evanghelie, nici măcar în în- 
treaga istorie a neamului omenesc, nu există un fapt care să fie 
mărturisit în chip atât de puternic, atât de inatacabil, atât de ne- 
îndoielnic, ca învierea lui Hristos. Fără îndoială că, în toată reali- 
tatea lui istorică, în toată puterea^ şi atotputernicia lui istorică creş- 
tinismul se întemeiază pe faptul învierii lui Hristos, adică pe Ipos- 
tasul veşnic viu al Dumnezeului-om Hristos. Şi acest lucru mărturi- 
seşte toată istoria îndelungată şi întotdeauna de-minuni-făcătoare a 
creştinismului. 

Căci dacă există un fapt din viaţa Domnului şi a Apostolilor 
şi în genere a întregului creştinism, în care s-ar putea rezuma toate 
celelalte fapte, acesta nu e altul decât învierea lui Hristos. De ase- 
menea, dacă există un adevăr în care s-ar putea rezuma toate ade- 
vărurile evanghelice, adevărul acesta nu e altul decât învierea lui 
Hristos. Şi încă ceva, dacă există o realitate în care s-ar putea rezu- 
ma toate realităţile nou-testamentare, realitatea aceasta nu e alta de- 
cât învierea lui Hristos. în fine, dacă ar exista o minune evanghe- 
lică, în care s-ar putea rezuma toate minunile Noului Testament, 
atunci minunea aceasta nu e alta decât învierea lui Hristos. Pentru 
că numai în lumina învierii lui Hristos se arată în chip minunat de 
clar atât Persoana Dumnezeului-om lisus cât şi opera Lui. Numai în 
învierea lui Hristos îşi găsesc explicarea lor deplină toate minunile 
lui Hristos, toate adevărurile Lui, toate cuvintele Lui, toate faptele 
Noului Testament. 

Până la învierea Lui, Domnul a învăţat despre viaţa veşnică, 
dar prin învierea Lui a arătat că El însuşi este cu adevărat viaţa cea 

veşnică. Până la învierea Lui El a învăţat despre învierea morţilor, 
dar prin învierea Lui a arătat că El însuşi este cu adevărat învierea 
morţilor. Până la învierea Lui El a învăţat că credinţa în El trece de 
la moarte la viaţă, dar prin învierea Lui a arătat că El însuşi a biruit 
moartea şi a asigurat, în acest fel, celor morţi trecerea din moarte la 
înviere. Da, da, da: prin învierea Dumnezeului-om Iisus Hristos, a 
arătat şi a dovedit că este singurul Dumnezeu adevărat, singurul 
Dumnezeu-om adevărat în toate lumile omeneşti. 

Şi încă ceva: fără învierea Dumnezeului-om nu se poate ex- 
plica nici apostolia Sfinţilor Apostoli, nici mucenicia mucenicilor, 
nici mărturisirea mărturisitorilor, nici sfinţenia sfinţilor, nici asceza 
asceţilor, nici minunile făcătorilor de minuni, nici credinţa credin- 
cioşilor, nici iubirea celor ce iubesc, nici nădejdea celor ce nădăjdu- 
iesc, nici rugăciunea celor ce se roagă, nici blândeţea celor blânzi, 
nici pocăinţa celor ce se pocăiesc, nici milostivirea celor milostivi, 
nici orice altă virtute şi asceză creştină. Dacă Domnul n-ar fi înviat 
şi, ca Unul ce a înviat, n-ar fi umplut pe ucenicii Săi cu puterea Sa 
de viaţă făcătoare şi cu înţelepciunea Sa cea făcătoare de minuni, 
cine ar fi putut să-i mai strângă laolaltă pe aceşti oameni înfricoşaţi 
şi fugari şi să le dea curaj, putere şi înţelepciune să propovăduiască 
şi să mărturisească pe Domnul Cel înviat şi să meargă cu atâta 
bucurie la moartea pentru El? Dacă Domnul Cel înviat nu i-ar fi 
umplut cu puterea Sa sfântă şi cu înţelepciunea Lui, cum ar fi putut 
să aprindă în lume focul cel nestins al credinţei nou-testamentare, 
aceşti oameni simpli, necărturari, neînvăţaţi şi săraci? Dacă credinţa 
creştină nu ar fi fost credinţa în Cel înviat şi, în consecinţă în Dom- 
nul Cel veşnic viu şi de-viaţă-Făcător, cine ar fi putut să-i inspire pe 
mucenici în lupta muceniciei, pe mărturisitori în lupta mărturisirii, 
pe asceţi în lupta ascezei, pe doctorii cei fără de arginţi în nobila lor 
osteneală, pe postitori în lupta postului şi a înfrânării şi pe orişice 
creştin în orişice luptă evanghelică? 

Toate acestea sunt, aşadar, adevărate şi reale: şi pentru mine 
şi pentru tine şi pentru orice existenţă omenească. Pentru că minu- 
natul şi prea dulcele Domn Iisus, Dumnezeul-om Cel înviat, este 
singura Existenţă de sub cer prin care omul poate, aici pe pământ să 
învingă şi moartea şi păcatul şi pe diavol şi să se facă fericit şi 

nemuritor, părtaş Împărăţiei celei Veşnice a Iubirii lui Hristos... De 
aceea, prin existenţa Lui omenească Domnul Cel înviat este totul în 
toate, în toate lumile: tot ce este Frumos , Bun, Adevărat, Iubit, Vo- 
ios, Dumnezeiesc, înţelept, Veşnic. El este toată Dragostea noastră, 
tot Adevărul nostru, toată Bucuria noastră, tot Binele nostru, toată 
Viaţa noastră, Viaţa cea Veşnică, în toate veşniciile şi nesfarşirile 
dumnezeieşti. 

Pentru aceasta, iarăşi şi de multe ori şi de nenumărate ori: 
Hristos a înviaţi 

(1936) 

II 

ÎMPREUNĂ CU TOŢI SFINŢII" 



MISIUNEA INTERNA 

A BISERICII NOASTRE: 

REALIZAREA ORTODOXIEI 



Este dificil, foarte dificil, ca viaţa infinită şi veşnică să pă- 
trundă în sufletul omenesc cel strâmt şi în trupul omenesc încă şi 
mai strâmt. Locuitorii încarceraţi ai acestui pământ stau plini de bă- 
nuială înaintea a orice este dincolo. încarceraţi în temniţa timpului 
şi a spaţiului, din atavism sau poate din inerţie, ei nu suportă să pă- 
trundă în ei ceva mai presus de timp şi mai presus de spaţiu, ceva de 
dincolo şi veşnic. O astfel de pătrundere o consideră o agresiune şi-i 
răspund cu ostilitate. Mai mult, dat fiindcă omul este ros de „vier- 
mele" timpului, acesta nu iubeşte intervenţia veşniciei în viaţa lui şi 
o tolerează doar cu mare dificultate. Intervenţia aceasta o consideră 
adesea ca o violenţă şi ca o cutezanţă de neiertat; şi uneori se re- 
voltă cu violenţă împotriva veşniciei pentru că vede că este prea mic 
înaintea ei, alteori însă n-ajunge până la această ură sălbatică îm- 
potriva ei, pentru că o priveşte printr-o prismă prea omenească, 
prea pământească, prea lumească. Cufundat cu trupul în materie, 
legat prin forţa gravitaţiei de timp şi de spaţiu şi având spiritul său 
departe de veşnicie, omul lumii nu iubeşte excursiile spre ce este 
dincolo şi spre ce este veşnic. Prăpastia care există între timp şi 
veşnicie este pentru el de netrecut, pentru că-i lipseşte capacitatea şi 
forţa necesară de a o sări. Asediat de pretutindeni de moarte, omul 
ia în derâdere pe cei care îi zic: „omul este nemuritor şi veşnic". 

„Nemuritor", în ce privinţă? în trupul lui muritor? Şi „veşnic", în ce 
privinţă? In spiritul lui neputincios? 
} ^ Pentru ca omuLsă fie nemuritor, el trebuie să se simtă nemu- 
L ri t° r în centrul simţirii lui de sine; pentru ca să fie veşnic, el trebuie 
să se recunoască veşnic în centrul conştiinţei lui de sine. Fără aceas- 
ta, nemurirea şi veşnicia sunt pentru el stări impuse din afară. Chiar 
dacă omul a avut cândva acest simţământ al nemuririi şi cunoştinţa 
veşniciei, aceasta s-a întâmplat atât de mult, încât ele s-au atrofiat 
acum, sub povara morţii. ,Şi într-adevăr, ele s-au atrofiat: lucrul a- 
cesta ni-1 spune toată consutupa tainică a fiinţei omeneşti. întreaga 
noastră problemă este, aşadar, cum va fi cu putinţă să reînsufle- 
ţească cineva acest simţământ stins, să restaureze această cunoaşte- 
re atrofiată. Oamenii nu puteau să o facă, dar nici „zeii transcen- 
denţi" ai filozofiei. Putea să o facă numai Dumnezeu Care a întru- 
pat Fiinţa Sa nemuritoare în conştiinţa de sine omenească şi Fiinţa 
Sa veşnică în simţirea de sine omenească. Tocmai acest lucru 1-a fă- 
cut Hristos, atunci când S-a întrupat şi a devenit Dumnezeu-om. 
Numai în Hristos, şi doar în El, omul s-a simţit pe sine nemuritor şi 
s-a cunoscut pe sine veşnic. Dumnezeul-om Hristos, în Persoană, a 
aruncat o punte peste prăpastia dintre timp şi veşnicie şi a restabilit 
legăturile dintre ele. De aceea se simte cu adevărat pe sine însuşi 
nemuritor şi cunoaşte despre sine însuşi că este veşnic, numai cel 
care se uneşte organic cu Dumnezeul-om Hristos, cu Trupul Lui, 
Biserica. Astfel, Hristos a devenit pentru om şi pentru omenire uni- 
ca punte de transbordare şi trecere de la timp în veşnicie. De aceea, 
în Biserică, în Biserica Ortodoxă, Dumnezeul-om Hristos a fost şi a 
rămas singura cale şi singurul care trece de la timp la veşnicie, de la 
simţământul de sine al morţii la simţământul de sine al nemuririi, de 
la cunoştinţa de sine a mărginirii, la conştiinţa de sine a veşniciei şi 
a infinitului. 

Personalitatea veşnic vie a Dumnezeului-om Hristos este toc- 
mai Biserica. Biserica este întotdeauna o personalitate şi anume o 
personalitate divino-umană, un trup şi un suflet divino-uman. Defi- 
niţia Bisericii, viaţa Bisericii, scopul ei, spiritul ei, programul ei, 
metodele ei - toate acestea sunt date în minunata Persoană a Dum- 
nezeului-om Hristos. De atunci, minunea Bisericii este aceea de a 

uni organic şi personal pe toţi credincioşii ei cu Persoana lui Hris- 
tos; să facă din simţirea lor de sine, simţire de Hristos şi din conşti- 
inţa de sine a lor, conştiinţă de Hristos; viaţa lor să devină viaţă în 
Hristos şi prin Hristos; sufletul lor să devină suflet în Hristos şi prin 
Hristos; personalitatea lor să devină personalitate în Hristos şi prin 
Hristos; în ei să trăiască nu ei înşişi, ci Hristos să trăiască în ei 
(Galateni 2,20). Misiunea Bisericii este de a întării mădularele ei în 
nemurire şi veşnicie, f ăcându-le părtaşe firii l ui D umnezeu (II Petru 
1,4). Misiunea Bisericii este de a crea înjiec are memb ru al ei co n- 
vingerea că starea normală a personalităţii omeneşti ^o jx>nstitu ie ne- 
murirea şi veşnicia, iar nu temporalitatea şi moartea,ji că omul este 
un calator care prin moarte şi temporalitate înaintează spre nemurire 
şi spre veşnicie. 



Biserica este veşnicia divino-umană întrupată în limitele tim- 
pului şi ale spaţiului. Se găseşte în lumea aceasta, dar nu este din 
lumea aceasta (Ioan 18,36). Se găseşte în lumea aceasta, pentru ca 
să ridice lumea aceasta sus, de unde vine ea însăşi. Biserica este 
ecumenică, catolică [universală, sobornicească], divino-umană, veş- 
nică, de aceea constituie o blasfemie de neiertat împotriva lui Hris- 
tos şi a Duhului Sfânt a face din Biserică o instituţie naţională, a o 
restrânge la scopul şi metodele naţionale meschine, limitate şi trecă- 
toare. Scopul ei este supranaţional, ecumenic, pan-uman: acela de a 
uni în Hristos pe toţi oamenii, pe toţi, fără excepţii pe motiv de na- 
ţionalitate, seminţie sau clasă socială: „Nu mai este iudeu, nici elin, 
nu mai este sclav, nici liber, nu mai este parte bărbătească şi par- 
te femeiască; căci voi toţi sunteţi una în Hristos lisus " (Galateni 
3,28), pentru că Hristos este „ toate în top " (Coloseni 3,1 1). 

Metodele acestei uniri pan-umane şi a tuturor oamenilor în 
Hristos sunt date de Biserică în Sfintele ei Taine şi în Nevoinţele 
[Virtuţile] ei divino-umane. Şi, într-adevăr, Taina Sfintei Euharistii 
concentrează, delimitează şi constituie metoda lui Hristos şi mijlocul 
pentru unirea tuturor oamenilor: prin această taină omul se uneşte în 
chip organic cu Hristos şi cu toţi credincioşii. Iar prin exercitarea 
personală a virtuţilor divino-umane: ale credinţei, rugăciunii, pos- 

tului, dragostei, blândeţii, atotmilostivirii şi a milosteniei, omul se 
consolidează în această unitate, se menţine în această sfinţenie, tră- 
ieşte el însuşi personal pe Hristos ca pe unitate a personalităţii lui şi 
ca pe fiinţa unităţii lui cu celelalte mădulare ale sfanţului Trup al lui 
Hristos, care este Biserica. 

Biserica este personalitatea Dumnezeului-om Hristos, un or- 
ganism divino-uman, iar nu o organizare omenească. Ca personali- 
tate a Dumnezeului-om, ca şi trupul Dumnezeului-om, Biserica e 
indivizibilă. De aceea, constituie o eroare fundamentală ca organis- 
mul divino-uman indivizibil al Bisericii să se împartă în mici organi- 
zaţii naţionale. In mersul lor de-a lungul istoriei, multe Biserici loca- 
le s-au mărginit la naţionalism, la scopuri şi metode naţionale. Mul- 
te Biserici, printre care şi a noastră. Biserica s-a adaptat poporului, 
în timp ce regula este contrariul: poporul trebuie să se adapteze Bi- 
sericii. Şi Biserica noastră a făcut de multe ori greşeala aceasta. Dar 
ştim că acestea au fost „neghinele" vieţii noastre bisericeşti, „neghi- 
ne " pe care Domnul nu le dezrădăcinează, ci le lasă să crească îm- 
preună cu grâul, până la seceriş (Matei 13,22-30). Ştim, de aseme- 
nea - căci Domnul ne-a învăţat - că neghinele acestea vin de la 
duşmanul nostru dintru început care e şi duşmanul lui Hristos, dia- 
volul (Matei 13,25-28). Dar această cunoştinţă nu ne slujeşte la 
nimic dacă nu se transformă în rugăciunea ca Hristos să ne păzeas- 
că pe viitor de a deveni semănători şi cultivatori ai unor asemenea 
„ neghine ". 

Este de acum timpul, este ceasul al doisprezecelea, ca repre- 
zentanţii noştri bisericeşti să înceteze de a fi exclusiv sclavi ai 
naţionalismului şi de a fi arhierei şi preoţi ai Bisericii celei Una, 
Sfântă, Catolică [Sobornicească, Universală] şi Apostolică. Misiu- 
nea Bisericii dată de Hristos şi realizată de Sfinţii Părinţi este aceea 
de a face să prindă rădăcini şi de a cultiva în sufletul poporului 
simţământul şi cunoştinţa faptului că fiecare membru al Bisericii 
Ortodoxe este o persoană catolică [sobornicească, universală], o 
persoană veşnică şi divino-umană; că este al lui Hristos şi, pentru 
aceasta, frate al tuturor oamenilor şi slujitor al tuturor oamenilor şi 
al tuturor făpturilor. Acesta este scopul Bisericii dat de Hristos; 
orice alt scop nu este de la Hristos, ci de la antihrist. Pentru ca 

Biserica noastră locală să fie Biserica lui Hristos, Biserica Catolică 
[Universală, Sobornicească], ea trebuie să realizeze necontenit acest 
scop în poporul nostru. Dar care sunt mijloacele cu care poate ea 
realiza acest scop divino-uman? - Mijloacele nu sunt altele decât 
iarăşi cele divino-umane, pentru că scopul divino-uman se poate 
realiza exclusiv cu mijloace divino-umane, şi niciodată cu mijloace 
omeneşti sau de alt fel. în acest punct Biserica se deosebeşte esenţial 
de tot ce-i omenesc, de tot ce-i pământesc. 



Mijloacele divino-umane nu sunt altele, decât nevoinţele-vir- 
tuţile divino-umane. Şi acestea le pot pune în practică în chip fericit 
numai cei ce sunt divino-umani, asceţii purtători de Hristos. Virtuţi- 
le divino-umane se găsesc legate între ele în mod organic. Una izvo- 
răşte din alta, una o completează pe alta. 

Cea dintâi dintre nevoinţele-virtuţi divino-umane este nevoin- 
ţa [asceza] credinţei. Prin această nevoinţă trebuie să treacă conti- 
nuu sufletul poporului nostru; trebuie ca acest suflet să se predea lui 
Hristos fără rezerve şi fără condiţii, să se adâncească până la adân- 
curile divino-umane şi să se înalţe până la înălţimile divino-umane. 
Trebuie creat în poporul nostru simţământul că credinţa în Hristos 
este o virtute supranaţională, universală, atdateunificatoare treimi- 
că; că a crede cineva în Hristos înseamnă să slujească pe Hristos şi 
numai pe Hristos în toate împrejurările vieţii lui. 

A doua este virtutea divino-umană a rugăciunii şi 3 postului . 
Virtutea aceasta trebuie să devină metoda de viaţă a poporului nos- 
tru ortodox, sufletul sufletului său, pentru că rugăciunea şi postul 
sunt mijloacele atotputernice date de Hristos pentru curăţirea de ori- 
ce necurăţie, nu numai a persoanei omeneşti ci şi a societăţii, a po- 
porului, a umanităţii. Rugăciunea şi postul pot să cureţe sufletul po- 
porului nostru de necurăţiile şi de păcatele noastre (Matei 17,19-21; 
Luca 9,17-29). Sufletul poporului trebuie să se identifice cu viaţa 
ortodoxă de rugăciune. Rugăciunea şi postul trebuie săvârşite nu 
numai de indivizi sau numai pentru popor, ci „pentru toţi şi pentru 
toate"; pentru prieteni şi pentru vrăjmaşi, pentru cei ce ne prigonesc 

şi ne omoară, pentru că prin aceasta se deosebesc creştinii de păgâni 
(Matei 5,44-45). 

A treia virtute divino-umană este virtutea divino-umană a 
iu ţmk Iubirea aceasta nu are limite; ea nu întreabă cine este vred- 
nic de ea şi cine nu este vrednic, ci iubeşte pe toţi: pe prieteni şi pe 
duşmani, iubeşte pe păcătoşi şi pe răufăcători, dar nu iubeşte păca- 
tele şi crimele lor; binecuvântează pe cei ce blesteamă şi luminează 
ca un soare şi pe cei răi şi pe cei buni (Matei 5,45-46). Această iu- 
bire divino-umană trebuie cultivată în poporul nostru, pentru că prin 
această catolicitate [universalitate, sobornicitate] a ei se deosebeşte 
iubirea creştină de toate celelalte aşa-zise iubiri selective: de iubirea 
fariseică, de cea umanistă, de cea altruistă, de cea naţională şi de 
cea animalică. Iubirea lui Hristos este întotdeauna atoateiubitoare. 
Şi această iubire se dobândeşte prin rugăciune, pentru că ea este un 
dar al lui Hristos. Şi inima creştină se roagă cu tărie: Stăpâne al 
iubirii, dă-mi iubirea Ta pentru toţi şi pentru toate! 

Cea de a patra este: virtutea divino-umană a blândeţii şi a 
smereniei. Numai „cel blând cu inima" linişteşte inimile revoltate şi 
sălbatice; numai cel smerit cu inima smereşte sufletele mândre şi în- 
gâmfate. A „arăta blândeţe faţă de toţi oamenii" este o datorie a 
fiecărui creştin adevărat (Tit 3,2). Dar creştinul devine cu adevărat 
blând şi smerit atunci când face inimă inimii lui pe blândul şi 
smeritul Domn Esus, căci El este Singurul cu adevărat, „blând şi 
smerit cu inima" (Matei 1 1,29). Trebuie ca sufletul poporului să fie 
îmblânzit cu blândeţea lui Hristos. Fiecare om trebuie să înveţe să 
se roage: Preablânde Iisuse, îmblânzeşte sufletul meu cel sălbatic! 
- Domnul s-a smerit pe Sine însuşi cu cea mai mare smerenie: S-a 
întrupat, S-a făcut om. Dacă eşti al lui Hristos, smereşte-te pe tine 
însuţi până la condiţia de vierme: transpune-te în situaţia oricărui 
om îndurerat, în situaţia oricărui om amărât, în situaţia oricărui om 
chinuit, în durerea oricărui animal şi a oricărei păsări. Smereşte-te 
pe tine însuţi mai prejos de toţi: fii toate în toţi, dar prin Hristos şi 
după Hristos. Când eşti singur, roagă-te: Smerite Doamne, smereş- 
te-mă cu smerenia Ta! 

Cea de a cincea este virtutea divino-umană a răbdării şi a 
umilinţei. Adică, să rabzi răul, să nu răspunzi cu rău la rău, să ierţi 

cu sufletul plin de milă, ocările şi rănile care ti se aduc. A fi a lui 
Hristos înseamnă să te simţi necontenit răstignit în lume, prigonit de 
lume, ocărât, scuipat şi luat în bătaie de joc. Lumea nu suferă pe 
oamenii purtători de Hristos, aşa cum nu L-a suferit nici pe Hristos. 
Mediul în care creştinul aduce roadă este martiriul. Lucrul acesta 
trebuie să-1 învăţăm pe poporul nostru. Pentru ortodocşi, martiriul 
este un foc curăţitor. Creştineşte este nu numai să suferi cu bucurie 
pătimirile ci şi să ierţi, plin de milostivire, pe cei care le provoacă, 
să te rogi lui Dumnezeu pentru ei, aşa cum a făcut Hristos şi 
arhidiaconul Ştefan. Pentru aceasta roagă-te: îndelung-răbdătorule 
Doamne, dă-mi îndelunga răbdare, măreţie sufletească şi blândeţe! 

Misiunea Bisericii noastre este să facă din aceste nevoinţi- 
virtuţi divino-umane metodele de viaţă ale poporului; să ţese din 
aceste virtuţi divino-umane harice sufletul şi viaţa poporului. In a- 
ceasta constă mântuirea sufletului de lume şi de toate mişcările şi 
organizaţiile atee stricătoare de suflet şi ucigătoare de oameni şi ale 
lumii. „Ateismului" cultivat şi a antropofagiei poleite a civilizaţiei 
contemporane trebuie să le opunem personalităţi purtătoare de 
Hristos, care cu blândeţea mielului vor învinge patimile cele aprinse 
ale lupilor şi cu nevinovăţia porumbeilor vor izbăvi sufletul poporu- 
lui de plăgile produse de civilizaţie şi politică. Ascetismului civiliza- 
toric în numele omului european putred şi desfigurat, în numele ate- 
ismului, civilizaţiei, al lui antihrist trebuie să-i opunem asceza să- 
vârşită în numele lui Hristos. Pentru aceasta, datoria principală a 
Bisericii noastre este aceea de a crea asceţi purtători de Hristos. 
Cuvântul care trebuie să se audă înăuntrul ei şi astăzi, este: înapoi 
la asceţii cei purtători de Hristos, la Sfinţii Părinţi! înapoi la virtu- 
ţile Sfântului Antonie cel Mare şi ale lui Atanasie, ale Sfântului Va- 
sile şi Sfântului Grigore, ale Sfinţilor Hrisostom şi loan Damaschin, 
ale Sfinţilor Serghie şi Serafim (ruşii), ale Sfinţilor Sava, Prohor şi 
Gavriil (sârbii) şi ale altora! Pentru că aceste nevoinţi-virtuti divino- 
umane au creat pe Sfântul Antonie, pe Sfântul Grigore, pe Sfântul 
Sava. Şi astăzi numai nevoinţele- virtuţi ortodoxe pot face sfânt ori- 
ce suflet şi sufletul întregului nostru popor. Deoarece scopul divino- 

uman este veşnic şi neschimbat, mijloacele lui sunt deopotrivă veş- 
nice şi neschimbate, fiindcă Hristos Iisus este ieri şi astăzi Acelaşi 
în veci (Evrei 13,8). Aici este deosebirea între lumea omenească şi 
lumea lui Hristos: ceea ce este omenesc este trecător şi vremelnic, 
iar ceea ce este al lui Hristos este neschimbat şi veşnic. în calitate 
de unică purtătoare şi păstrătoare a Persoanei desăvârşite şi pline de 
lumină a Dumnezeului-om Hristos, Ortodoxia se realizează exclusiv 
cu mijloace divino-umane ortodoxe, cu virtuţile ascetice în har iar 
nu cu mijloace împrumutate de la romano-catolicism sau protestan- 
tism, pentru că acestea sunt creştinisme în versiunea omului euro- 
pean îngâmfat, iar nu după Dumnezeul-om Cel smerit. 

Aceasta misiune a Bisericii e uşurată de însuşi Dumnezeu, 
pentru că în poporul nostru există încă spiritul ascetic aşa cum 1-a 
creat Ortodoxia de-a lungul veacurilor. Sufletul ortodox al poporu- 
lui nostru se îndreaptă către Sfinţii Părinţi, către asceţii ortodocşi. 
Asceza personală, familială şi parohială manifestată mai cu seamă 
în rugăciune şi post, este caracteristica Ortodoxiei. Poporul nostru 
este un popor al lui Hristos, popor ortodox, pentru că el rezumă în 
sme Evanghelia, ca şi Hristos, în aceste două nevoinţe ascetice: în 
rugăciune şi post, şi este convins că orice necurăţie, orice gând 
necurat, orice poftă necurată, orice duh necurat, poate fi alungat din 
om, numai cu rugăciune şi post (Matei 17,21). în adâncul inimii lui, 
poporul nostru cunoaşte pe Hristos şi Ortodoxia, ştie ce este ceea ce 
face ortodox pe omul ortodox. Ortodoxia duce întotdeauna la renaş- 
teri ascetice, şi altfel de „renaşteri" Ortodoxia nu cunoaşte. 

Asceţii sunt singurii misionari ai Ortodoxiei. Ascetismul este 
singura şcoală misionară a Ortodoxiei. Ortodoxia este asceză şi via- 
ţă, de aceea ea îşi propovăduieşte şi realizează misiunea numai prin 
asceză şi viaţă. Dezvoltarea ascetismului personal şi bisericesc - 
aceasta trebuie să fie misiunea internă a Bisericii noastre în sânul 
poporului nostru. Parohia trebuie să devină un centru ascetic. Dar 
lucrul acesta nu poate să-1 facă decât un paroh-ascet. Rugăciunea şi 
postul, viaţa bisericească a parohiei, viaţa liturgică - acestea sunt 
mijloacele principale ale Ortodoxiei prin care poate renaşte lucrarea 
ei asupra oamenilor. Trebuie să renască parohia, comunitatea paro- 
hială, dar în iubire de Hristos şi de fraţi. Ori pentru a sluji cu sme- 

renie pe Hristos şi pe toţi oamenii cu blândeţe şi umilinţă, cu jertfă 
şi lepădare de sine, trebuie ca slujirea aceasta să fie îmbibată şi să 
se hrănească din rugăciune şi din viaţa liturgică. Acesta este lucrul 
de temelie, lucrul necesar. Dar toate acestea necesită o condiţie pre- 
alabilă: ca arhiereii noştri, preoţii noştri şi monahii noştri să fie ei 
înşişi asceţi, iar pentru aceasta: 

Domnului să ne rugăm\ 



(1923) 

DOLIU PENTRU HRISTOS 
Cultură şi Sfinţenie 



In afara sfinţilor nu există învăţători şi pedagogi adevăraţi, 
nici o cultură adevărată fără sfinţenie. Numai sfântul este adevă- 
ratul pedagog şi învăţător; numai sfinţenia este adevărată lumină. 
Cultura adevărată, luminarea adevărată, nu sunt nimic altceva decât 
iradierea sfinţeniei. Numai sfinţii sunt cu adevărat luminaţi 1 . Sfinţe- 
nia trăieşte şi respiră prin lumină, iradiază şi acţionează în lumină. 
Sfinţind, sfinţenia în acelaşi timp luminează şi învaţă. Există o anu- 
me identitate între sfinţenie şi luminare. în realitate, cultura înseam- 
nă luminare, luminare prin sfinţenia în Duhul Sfânt, Care este pur- 
tătorul şi creatorul sfinţeniei şi al luminii şi al cunoştinţei. Şi, întru- 
cât sunt sfinţiţi şi luminaţi de Duhul Sfânt, sfinţii sunt şi adevăraţi 
învăţători şi pedagogi. 

Sfinţenia este unire după har cu Dumnezeu, adică unire cu 
Logosul cel veşnic, cu sensul vieţii şi al existenţei; tocmai în aceasta 
constă plinătatea şi desăvârşirea personalităţii şi existenţei omeneşti. 



1 în limba sârbă, cuvintele „cultură", „lumină"şi „luminare" au aceeaşi 
rădăcină [svetlost, prosveta]. Dar şi cuvintele „sfânt şi sfinţenie" se asea- 
mănă cu cuvintele „lumină", „cultură" şi cu adjectivele care derivă din 
aceeaşi rădăcină [svet, svetost]. în continuare se va vedea că autorul opu- 
ne „culturii" europene şi „luminării" europene, sfinţenia ortodoxă şi lu- 
minarea Sfântului Duh. [Nota traducătorului în neogreacă.] 

O astfel de sfinţenie harismatică este sufletul culturii . Fiindcă, dacă 
cultura nu ne descopere sensul cel veşnic al vieţii, mai este, oare, 
nevoie de ea? Mai bine să fii tigru în mijlocul junglei sau leu în 
pustie decât un om lipsit de cultura sfinţeniei. 

Cultura fără sfinţenie, „luminarea" fără sfinţirea în Duhul 
Sfânt, acestea le-a inventat Europa în idololatria ei umanistă. N-are 
importanţă dacă această idololatrie se manifestă în cultul papei sau 
în cultul Bibliei, în cultul mecanicii, sau în cultul modei. Adevărata 
cultură, ortodoxă şi evanghelică, luminează pe om cu lumina dum- 
nezeiască şi~l conduce („luminează") spre tot ceea ce este nemuritor 
şi veşnic, dumnezeiesc şi sfânt. Ea alungă tot păcatul şi biruie orice 
moarte şi, de aceea, ea îl curăţeşte pe om, îl sfinţeşte, îl face nemuri- 
tor, veşnic, nestricăcios. 

Da, numai sfântul este adevăratul învăţător şi pedagog, nu- 
mai „sfântul" este adevăratul „luminător" şi numai „sfinţenia" este 
adevărata „luminare". Acesta este adevărul evanghelic pe care i-a 
descoperit Domnul şi Dumnezeul nostru lisus Hristos şi pe care 1-a 
păstrat Ortodoxia. Ascultaţi poporul nostru ortodox, pătrunderi în 
sanctuarul sufletului său. Nu vedeţi că el a identificat noţiunea de 
cultură cu noţiunea de sfinţenie, noţiunea de „învăţător" („lumină- 
tor") cu noţiunea de „sfânt"? Toate acestea poporul nostru ortodox 
le-a personificat în persoana sfinţilor şi, îndeosebi, în persoana 
Sfântului Sava, cel dintâi şi cel mai mare sfânt, luminător şi învăţă- 
tor al lui . Această conştiinţă a poporului nostru ortodox este în ace- 
laşi timp şi concepţia şi criteriul lui cu privire la cultură. De aceea, 
el nu recunoaşte cultura sau „luminarea" fără „sfinţenie" şi nu pri- 
meşte ca învăţător pe cel ce nu are sfinţenie. Nu cumva aceasta este 
raţiunea rezervei lui şi a neîncrederii lui faţă de „luminătorii" 
moderni? 

De la învăţătorii şi pedagogii lui, poporal nostru cere în pri- 
mul rând sfinţenia. Acolo unde nu o găseşte, el ştie că nu există 
cultură. Conştiinţa şi concepţia aceasta a culturii ca sfinţenie, ca lu- 
minare de la lumina lui Hristos, a devenit cu timpul concepţia popo- 
rului nostru ortodox. El nu vrea o cultură europeană epidermică, 
mecanică, o luminare exterioară, ci vrea cultura Sfinţilor Părinţi şi 
învăţători ai Bisericii, cultura Sfântului Sava, care este în întregime 

evanghelică, în întregime creştină, este a lui Hristos. Fără Dumne- 
zeul-om Hristos, Ratsko ar fi rămas pentru totdeauna Ratsko şi n-ar 
fi devenit niciodată Sfântul Sava, adică Sfanţul Luminător al Sâr- 
bilor 2 . Ca şi toţi ceilalţi sfinţi, Sfântul Sava şi-a clădit sfânta sa 
personalitate pe temelia ascetismului: „Domnul este luminarea mea 
şi Mântuitorul meu " (Psalm 26, 1 ). 

Mântuirea omului de păcat, rău şi moarte prin Hristos consti- 
tuie adevărata cultură şi luminare a omului. Cultul plin de evlavie şi 
respectul faţă de Sfântul Sava şi faţă de toţi sfinţii mărturiseşte că 
pentru poporul nostru omul nu poate fi un învăţător, dacă nu este 
sfânt. întreaga noastră istorie dovedeşte lămurit că numai sfinţii au 
fost adevăraţi învăţători şi „luminători" şi numai pe ei îi recunoaşte 
poporul nostru. In timp ce pe noi, contemporanii lui, clerici şi laici, 
a şi început să nu ne mai recunoască drept adevăraţii conducători şi 
învăţători. Nu cumva aceasta se datorează nouă înşine, care am tră- 
dat şi am părăsit concepţia evanghelică, ortodoxă a poporului nos- 
tru cu privire la cultură, ca luptă pentru sfinţenie, pierzându-ne în 
labirintul facultăţilor şi universităţilor scolastico-protestante? 

Separată de sfinţenie, opusă Evangheliei, cultura devine o tra- 
gică sforţare zadarnică. Lucrul maxim pe care poate să-1 realizeze 
pentru om o cultură superficială, epidermică, este acela de a-1 
schimba într-o fiară cu chip de om, instruită, dar sălbatică... In vre- 
me ce din adâncul sufletului poporului nostru ortodox se ridică gla- 
sul: fără sfinţenie nu există cultură şi educaţie; fără sfinţi nu există 
pedagogi şi învăţători. Nu este aceasta Evanghelia? Nu este aceasta 
Ortodoxia? Şi dacă nu sunt aceasta, atunci la ce mai avem nevoie de 
ele? 

Veniţi să silabisim în rugăciune Evanghelia Ortodoxiei şi Or- 
todoxia Evangheliei. Domnul nostru lisus Hristos este sfinţirea 
noastră şi luminarea noastră, lumina noastră şi cultura noastră (vezi 
I Corinteni 1,30; Ioan 8,12). El a parcurs toată calea vieţii omeneşti 
şi a făcut cu putinţă întreaga lucrare a sfinţirii şi luminării omului 



2 Ca şi Sfântul Grigore, Luminătorul Armenilor; Sfântul Framenţiu, 
Luminătorul Abisiniei; Sfinţii Chirii şi Metodie, Luminătorii slavilor, şi 
alţii. 

84 



prin adevărul veşnic şi viaţa veşnică. Dacă eşti nedumerit înaintea 
unui lucru oarecare sau nu ştii ce trebuie să faci, îndreaptă-ţi privi- 
rea către Domnul Iisus şi întreabă-te în sinea ta: ar fi făcut El lucrul 
acesta? Şi, dacă El l-ar fi făcut, fă-1 şi tu, pentru că lucrul acela va 
fi sfânt şi va sfinţi şi va lumina. Dacă însă Acela nu l-ar fi făcut, 
nu-1 fă nici tu, pentru că va fi ceva necuvios şi va duce la întuneric 
şi la moarte. 

In condiţiile acestei vieţi omul dobândeşte sfinţenia trăind 
sfânta dreptate a lui Hristos ca şi conţinut al personalităţii lui (vezi 
Romani 6,19). Sufletul său se sfinţeşte şi se luminează atunci când 
se exercită pe sine şi trupul său în gânduri sfinte, în simţiri sfinte, în 
sfinte dorinţe, în fapte sfinte. Şi roadă acestora este „viaţa veşnică" 
(Romani 6,19-22). înrobirea trupului, a sufletului şi a simţurilor 
faţă de păcat, duce la moartea din care nu există înviere (Romani 
6,19.21-22). Din robia păcatului omul se eliberează prin Hristos, 
dacă prin nevoinţele în har ale credinţei şi ale dragostei, ale rugă- 
ciunii şi postului, ale smereniei şi blândeţii, ale răbdării şi iertării, se 
schimbă pe sine, ziua şi noaptea, dintr-un păcătos în om fără de 
păcat, dintr-o fiinţă mărginită într-una veşnică. 

Sfinţenia este starea normală a sufletului nostru după chipul 
lui Dumnezeu; de aceea, sfinţenia noastră este voită de Dumnezeu: 
„Căci aceasta este voia lui Dumnezeu: sfinţirea noastră" (I Tesa- 
loniceni 4,3). Aceasta o vrea Dumnezeu de la noi, aceasta o cere şi 
în ea constă toată voia Lui faţă de noi. Iar noi săvârşim voia Lui 
numai dacă facem ceea ce este sfânt, ceea ce se sfinţeşte şi lumi- 
nează. Numai atunci ne sfinţim şi ne luminăm. Lucrul acesta este cu 
putinţă să-1 izbutim, dacă ne menţinem întotdeauna într-o dispoziţie 
sfântă prin exercitarea în har a virtuţilor-nevoinţelor evanghelice; 
dacă îndrumăm pe calea sfinţirii şi luminii evanghelice toate gându- 
rile noastre, toate simţămintele şi faptele noastre (vezi I Tesaloni- 
ceni 4,1-6). 

întreaga Evanghelie se rezumă într-o singură poruncă a lui 
Dumnezeu către noi toţi: „Fiţi sfinţi, cum sfânt sunt şi Eu " (I Petru 
1,16). In negrăita Sa condescendenţă, Dumnezeul iubim n face pe 
oameni egali cu El: pentru Dumnezeu şi pentru oameni sunt valabile 
aceeaşi Evanghelie, acelaşi har, acelaşi adevăr, aceeaşi dreptate, a- 

ceeaşi viaţă, aceeaşi bunătate: „ Căci Cel ce sfinţeşte şi cei ce se 
sfinţesc dintr-unul sunt toţi" (Evrei 2,11). De aceea calea creştini- 
lor este „calea sfinţilor" (Evrei 8,8). Apostolul sfătuieşte pe creş- 
tini: „După Sfântul care v-a chemat pe voi - adică după Hristos - 
aşa şi voi fiţi sfinţi în toată petrecerea voastră " ( I Petru 1,15). Po- 
runca nou-testamentară este, de asemenea: „ Umblaţi vrednic de 
Dumnezeu" (I Tesaloniceni 2,12; vezi şi Coloseni 1,10; Filip 1,27). 
Evanghelia nu este altceva decât o chemare a oamenilor de către 
Dumnezeu la sfinţire, la sfinţenie (I Tesaloniceni 4,7). A urmări 
sfinţenia împreună cu toţi (vezi Evrei 12,14) constituie regula tutu- 
ror raporturilor noastre reciproce. Fără de ea nimeni nu va vedea pe 
Dumnezeu (tot acolo). Domnul este sfânt, de aceea numai sfinţii, 
numai cei sfinţiţi şi luminaţi pot să-L vadă adică cei ce-şi însuşesc 
Adevărul veşnic cu toată fiinţa lor (vezi Ioan 17,17). 

Când se caută adevărul veşnic este cu totul greşită întrebarea: 
ce este Adevărul? întrebarea trebuie să sune astfel: Cine este Ade- 
vărul? Pentru că adevărul poate fi numai o persoană şi, desigur, o 
Persoană Dumnezeiască, iar nu un lucru: numai Dumnezeu Creato- 
rul, iar nu o creatură. Dumnezeul-om răspunde: „Eu sunt Adevă- 
rul" (Ioan 14,6), dar numai celui care, din toată inima, din tot 
sufletul, din toată fiinţa lui, în rugăciuni şi lacrimi, în post şi prive- 
ghere, în suspine şi zbucium sufletesc, întreabă: cine este Adevărul? 

Numai cei sfinţiţi de Adevărul veşnic sunt adevăraţii lumi- 
naţi, pentru că Adevărul a venit prin Iisus Hristos (Ioan 1,17). Fără 
El şi în afara Lui nu există şi nici nu poate exista Adevăr. Vreţi o 
schemă a acestui lucru? Iată-o: Hristos - Adevăr - Sfinţenie = Lu- 
minare. Adevărul creează în suflet o dispoziţie sfântă iar din sufletul 
sfânt izvorăsc continuu gânduri sfinte, dorinţe sfinte, simţăminte 
sfinte, fapte sfinte. Pentru aceasta creştinii se numesc sfinţiţi (Fap- 
tele Apostolilor 20,32; 26,18; I Corinteni 1,2). Nu crezi poate 
aceasta, pentru că te apasă păcatele, te strivesc patimile, dar ascultă 
cuvântul Evangheliei celei veşnice: „Toată făptura lui Dumnezeu... 
se sfinţeşte prin cuvântul lui Dumnezeu şi prin rugăciune " (I Ti- 
motei 4,5). Toată făptura: şi tu şi eu, cu o singură condiţie: să pu- 
nem în practică cuvântul lui Dumnezeu, Evanghelia, şi să ne rugăm. 
Da, rugăciunea sfinţeşte şi luminează. Dacă nu o ai, eşti departe de 

sfinţenie, de luminare şi, în consecinţă, şi de adevărata cultură. Eşti, 
oare, făptură a lui Dumnezeu dacă nu te sfinţeşti pe tine însuţi prin 
Evanghelie şi prin rugăciune? Numai diavolul nu se poate sfinţi prin 
ele, deoarece datorită urii lui faţă de Dumnezeu a devenit atât de 
rău, încât din cauza relei lui voinţe a încetat de a mai fi făptura lui 
Dumnezeu; poate că a uitat chiar că a fost vreodată. 

_ , Mântuirea constă în sfinţirea omului prin Duhul Sfânt. A- 
ceasta este o nevoinţă \podvig] dificilă şi îndelungată pentru sfinţi- 
rea harismatică, câştigată prin lucrarea poamcilor evanghelice; o 
osteneală personală, lăuntrică şi neîncetată. La aceasta ne cheamă 
Dumnezeu prin Evanghelia Lui (D Tesaloniceni 2,12). Scopul vieţii 
omului pe pământ este dobândirea Duhului Sfânt, după cum mărtu- 
riseşte şi învaţă insuflat de Dumnezeu Sfântul Serafim din Sarov. 
Pentru aceasta Duhul Sfânt se numeşte Duhul sfinţeniei, Duhul 
sfinţirii (Romani 1,4). 

Sfinţirea şe manifestă ca luminare a omului de către Duhul 
Sfânt. De aceea, ziua Cincizecimii, ziua Duhului Sfânt, este ziua lu- 
minării de adevăr, de sfinţenie, în foc. în Duhul Sfânt sfinţenia şi lu- 
mina sunt unul şi acelaşi lucru; e ceea ce se întâmplă şi la Apostolii 
cei purtători de Duh şi la Sfinţii Părinţi. De aceea, sfinţii purtători 
de Duh sunt unicii luminători şi învăţători 3 . Prin sfinţenia lor ei 
alungă păcatul din adâncul sufletului şi trupului omenesc, iar prin 
lumină luminează calea fiecărui om pentru a putea străbate valea 
morţii spre liniştea nemuririi. Pentru cel purtător de Duh toate sunt 
luminoase şi clare: viaţa şi moartea, bucuria şi durerea, sensul omu- 
lui şi al lumii; pentru că el vede prin Duhul Sfânt raţiunea şi sensul 
a toate, ca şi Sfinţii Apostoli în ziua Cincizecimii. Botezul „în 
Duhul Sfânt şi în foc" (Marcu 1,8; Luca 3,16) este în acelaşi timp 
şi sfinţenie şi luminare. Din acest motiv, Botezul Domnului se 
numeşte Luminare. Născuţi pentru Duhul Sfânt, prin sfinţire şi lu- 



3 Coloseni 1,12. Vezi Sfântul Simeon Noul Teolog: „Fericiti cei ce se 
apropie de lumina dumnezeiască şi care intrând înăuntrul ei si devenind 
cu totul lumină, se amestecă cu ea" {Cuvântarea Morală 10). De aseme- 
nea, acelaşi: „Nu cunoaşterea este lumina, ci lumina este cunoaşterea" 
(Cateheza 28). 

minare, creştinii sunt şi rămân creştini numai în Duh Sfanţ, de aceea 
se şi numesc sfinţi. 

In Botez şi în Mirungere, omul primeşte de la Duhul Sfânt 
plămada sfinţeniei cu care va trebui să-şi plămădească tot sufletul şi 
trupul lui prin exercitarea virtuţilor evanghelice. Prin întrupare, tru- 
pul divino-uman al lui Hristos a devenit literalmente al nostru, dar 
în mod trans-subiectiv, în timp ce prin Sfânta Euharistie acesta de- 
vine al nostru, real şi personal în mod obiectiv. Pentru că în Sfânta 
Euharistie se găseşte plinătatea şi desăvârşirea sfinţeniei şi a lumi- 
nării. Dincolo de ea (adică de Sfânta Euharistie) natura omenească 
nu mai poate înainta, în ce priveşte intimitatea, unirea ei cu Dumne- 
zeu, pentru că nu mai are unde să înainteze (vezi Evrei 10,10-14; 
I Corinteni 10,16-17). 

Sfinţenia se manifestă întotdeauna ca lumină. Din acest ade- 
văr trăieşte Evanghelia lui Hristos şi în lumea aceasta şi în cea în- 
gerească, în Schimbarea la Faţă a Mântuitorului Hristos ni se înfă- 
ţişează modelul transformării fiecăruia dintre noi prin sfinţenie în 
lumină (vezi Matei 17,2; Luca 9,29). Transfiguraţi prin sfinţenie, 
sfinţii revarsă pururea razele luminii celei pline de har care, uneori, 
prin harul lui Dumnezeu, poate străluci din ei ca un soare. Lucrul a- 
cesta se întâmplă foarte adesea sfinţilor Asceţi. Iată câteva exemple. 
„Era un oarecare awa Pamvo si despre acesta se 
spune că a stăruit trei ani cerând de la Dumnezeu şi zi- 
când: «Doamne, nu mă slăvi pe mine pe pământ!»; şi 
Dumnezeu l-a slăvit pe el atât de mult, încât nu putea ci- 
neva să-l privească în faţă, din pricina slavei pe care o 
răspândea faţă lui ". 

„Spuneau despre awa Pamvo, că aşa cum Moise a 
luat chipul slavei lui Adam atunci când a fost slăvită faţa 
lui, tot aşa şi faţa lui awa Pamvo strălucea şi era întoc- 



4 Faptele Apostolilor 26,10; Romani 1,7; 8,27; 15,31; 16,2.15; I Corin- 
teni 1,2; 6,1-2; 16,1; 15,2; II Corinteni 1,1; Efeseni 1,1.18; 2,19; 6,18; 
Filipeni 1,1; 4,22; Coloseni 1,2.4. Vezi şi Sfântul Simeon Noul Teolog: 
„ Soarele fără de lumină, cum s-ar mai putea numi soare; tot aşa şi o- 
mul, fără împărtăşirea lui Prea Sfântului Duh, cum s-ar mai putea numi 
sfânt?" (Cateheza 10). 

mai ca un împărat şezând pe tronul lui; în acelaşi chip 
era şi awa Silvan şi awa Sisoe ". 

„ Spuneau despre awa Sisoe, că atunci când urma să 
se săvârşească, în timp ce părinţii se găseau aşezaţi lân- 
gă el, faţa lui strălucea ca soarele; şi le spunea lor: «Ia- 
tă awa Antonie a venit»; iar după puţină vreme, le spu- 
nea: «Iată, ceata Proorocilor a venit»; şi faţa lui strălu- 
cea şi mai mult, şi le zicea: «Iată ceata Apostolilor a 
venit»; şi faţa lui s-a umplut îndoit de lumină. Şi iată-l 
că vorbea cu unii: iar bătrânii s-au rugat de el, spunând: 
«Cu cine vorbeşti, Părinte?» Şi acela le-a zis: «Iată în- 
gerii au venit să mă ia şi-i rog să fiu lăsat să mă po- 
căiesc puţin». Şi bătrânii i-au zis lui: «N-ai nevoie să te 
pocăieşti, Părinte!» Dar bătrânul le-a zis: «încă nu ştiu 
să fi pus început»; şi atunci toţi au aflat că este desă- 
vârşit. Şi din nou faţa lui s-a făcut ca soarele. Şi toţi au 
strigat, iar el le-a zis lor: «Vedeţi, Domnul a venit şi zi- 
ce: Aduceţi-Mi vasul pustiului»; şi îndată şi-a dat duhul. 
Şi a fost ca un fulger; şi toată casa s-a umplut de bună- 
mireasmă" 5 
Un exemplu asemănător avem în timpurile mai noi pe Sfântul 
Serafim din Sarov (Convorbirea cu Motovilov) 6 . 

Transformat prin nevoinţele în har, omul devine treptat din ce 
în ce mai sfânt şi mai luminos. A trăi cineva în spirit evanghelic în- 
seamnă să reverse lumina Cuvântului lui Dumnezeu, lumina dumne- 
zeiască necreată, să se transforme în lumină, să devină lumină, pen- 
tru că viaţa şi lumina sunt de-o-fiinţă în Dumnezeu şi în Dumneze- 
ul-om (vezi Ioan 1,9) şi de aici şi în toţi creştinii adevăraţi. Această 
strălucire a Luminii celei pline de har este înfăţişată în Sfintele Icoa- 
ne, printr-un nimb de lumină. Trăsătura caracteristică a personalită- 
ţii sfântului este aceea că el iradiază lumina adevărului veşnic, a 



5 Gheronticonul [Patericul] sau Maximele Sfinţilor Bătrâni (vezi ed. 
Astir, Atena, 1961) p. 101, 102 şi 111. 

6 în limba greacă, vezi Arhim. N. Gkatzirouli, Serafim din Sarov, ed. 
Astir, Atena, 1966. 

dreptăţii, a sfinţeniei şi frumuseţii. „Şi lumina în întuneric luminea- 
ză şi întunericul nu a cuprins-o " (loan 1,5). 

împărăţia morţii se întinde cât şi omul; pe cât omul face să 
crească influenţa lui în jurul său, pe atât se întinde şi moartea; 
aceasta este soarta lui tragică în lume. Veţi fi observat că în univers 
nimic nu este muritor decât numai omul şi cele din jurul lui. Uma- 
nismul! Un joc pueril şi zadarnic în angrenajul morii asurzitoare a 
morţii. Prin păcat şi prin moarte omul a transformat lumea aceasta 
într-o înfricoşătoare monstruozitate. Şi chiar şi oamenii mai puţin 
sensibili şi-ar fi pierdut capul în grozăviile acestea ale pământului, 
dacă nu li s-ar fi dat lumina „logosică" [logosna] dumnezeiască, ce 
luminează în drumul lui, pe tot omul în întunericul cel nepătruns al 
păcatului şi al morţii (vezi loan 1,9; II Corinteni 4,6). 

Lumina, Hristos, „a venit în lume şi oamenii au iubit mai 
mult întunericul (adică păcatul, moartea, răul), decât lumina". De 
ce? - „Pentru că faptele lor sunt rele. Tot cel ce face cele rele u- 
răste lumina („tot": şi eu, şi tu, când facem răul) şi nu vine spre lu- 
mină, ca faptele lui să nu fie vădite că sunt rele" (loan 3,19-20). 
Există o tainică identitate între lumină şi binele dumnezeiesc cel veş- 
nic după cum, iarăşi, există o unitate fatală între întuneric şi răul sa- 
tanic, şi de aici se explică ura întunericului şi a răului împotriva a 
tot ceea ce este luminos şi bun. „ Cel ce face adevărul vine la lumi- 
nă ca să se vădească lucrurile lui, că sunt lucrate în Dumnezeu " 
(loan 3,21). 

Lumea este cufundată în întunericul păcatului. Şi în acest în- 
tuneric înfricoşător numai minunatul nostru Domn a putut să spună 
despre Sine: „ Eu sunt Lumina lumii; cel ce urmează Mie nu va um- 
bla întru întuneric şi va avea Lumina Vieţii" (loan 8,12). Fără mi- 
nunatul Domn lisus, lumea este un întuneric mişunând de fantome. 
Atunci când îi priviţi cu ochiul lui Hristos, oamenii fără Hristos nu 
vi se par ca nişte înfricoşătoare fantome? Şi lucrurile nu vi se par ca 
nişte umbre fantastice, din care iese la iveală fiara cea oarbă a mor- 
ţii? Dacă aveţi curajul să priviţi spaima în faţă, veţi simţi acest lu- 
cru şi atunci nu vă rămâne altceva decât jalea şi doliul pentru Hris- 
tos. Pentru că, umblând fără de Hristos, în acest teatru al umbrelor 
care este lumea, omul „nu ştie încotro merge" (vezi loan 12,35). 

Pentru ca să afle unde merge şi care este drumul care duce din a- 
ceastă lume în cealaltă, omul trebuie să devină fiu al luminii. Cum? 
- Prin credinţa în Hristos ca Lumina lumii, pentru că într-o astfel de 
credinţă omul însuşi se naşte din lumină şi devine copil al luminii, 
fiu al luminii (vezi Ioan 12,36). 

Credinţa în Hristos nu numai că-1 eliberează pe om de întu- 
neric, dar îl şi transformă în lumină, în fiu al luminii. De aceea zice 
Mântuitorul despre Sine însuşi: „Eu am venit lumină în lume, ca 
tot cel ce crede în Mine să nu rămână întru întuneric" (Ioan 
12,46). Şi, într-adevăr, oricine a crezut cu adevărat în Hristos nu ră- 
mâne în întunericul morţii şi nici nu va rămâne vreodată. De aceea, 
credincioşii sunt luminaţi, iar cu lumina dumnezeiască a sufletului 
lor luminează toate tainele cerului şi ale pământului. Acest lucru 1-a 
avut în vedere, Apostolul Pavel când scria creştinilor: „ Cândva aţi 
fost întuneric, acum sunteţi lumină în Domnul; umblaţi ca fii ai 
luminii" (Efeseni 5,8. Vezi şi I Petru 2,9). Sunteţi întuneric prin pă- 
cat, prin răutate, prin moarte, iar „în Domnul" aţi devenit lumină, 
adică prin Domnul, Care este sfinţenia adevărată şi lumina adevă- 
rată. Mărturisind iarăşi acest lucru, Apostolul scria creştinilor: „ Voi 
toţi sunteţi fii ai luminii şi fii ai zilei; nu suntem ai nopţii şi întune- 
ricului " (I Tesaloniceni 5,5), pentru că Domnul Dumnezeul nostru 
este Părintele luminilor, al tuturor luminilor (Iacob 1,17). 

Sfinţii cei purtători de Dumnezeu sunt lumina lumii, luceferii 
lumii (Matei 5,14; Ioan 8,12; Filipeni 2,15); de aceea, întunericul 
păcatului nu poate să-i cuprindă; nu sunt însă lumină, prin ei înşişi, 
ci datorită lui Hristos Care este în ei; ei sunt numai deţinători cre- 
dincioşi şi purtători ai luminii lui Hristos. Dar ei, sfinţii, continuă să 
lumineze şi după moartea lor, pentru că ei răspândesc raze nu nu- 
mai prin cuvintele lor sfinte, ci şi prin sfintele lor moaşte. Exemplul 
cel mai lămurit sunt pentru noi moaştele Sfântului Sava. De aceea 
le-au şi ars turcii 7 . Dar este oare cu putinţă să ardă cineva lumina şi 
focul? Pentru că atunci focul devine şi mai mare... „Domnul este 



Moaştele Sfântului Sava, cel dintâi arhiepiscop al sârbilor (1169-1235) 
au fost arse de turci la 360 de ani după moartea lui (10 mai 1594), în pia- 
ţa Vracar din Belgrad. [Nota traducătorului în neogreacă.] 

luminarea mea şi Mântuitorul meu; de cine mă voi înfricoşa? " 
(Psalm 26,1). 

Dumnezeu este sfinţenia desăvârşită şi lumina absolută, de a- 
ceea „ întuneric nu este nicicum în El" (I Ioan 1,5). Noi suntem cu 
El „ dacă umblăm în lumină, după cum El este în lumină " (I Ioan 
1,7). Comuniunea cu El este o comuniune cu lumina, pentru că sfin- 
ţenia se hrăneşte cu lumină. Aceasta este o lege pentru viaţa evan- 
ghelică în Hristos. Lumina dumnezeiască şi sfinţenia deschid ochii 
sufletului nostru către realităţile veşnice atât ale acestei lumi cât şi 
ale celeilalte, în timp ce întunericul păcatului orbeşte şi nu ne lasă 
să vedem nimic din ceea ce este dumnezeiesc şi veşnic, nici în lumea 
aceasta nici dincolo de ea (vezi Ioan 2,10; Efeseni 1,18). 

Sfinţenia este nevoinţa (asceza) în har, de aceea şi cultura 
este o astfel de nevoinţa (asceză). Omul le dobândeşte pe amândouă 
dacă câştigă virtuţile evanghelice. Pentru că Domnul adevărului 
ne-a zis: „Deci, dacă voi, fiind răi, ştiţi să daţi daruri bune copi- 
ilor voştri, cu cât mai mult Tatăl cel din cer va da Duh Sfânt celor 
ce cer de la El?" (Luca 11,13). Şi, într-adevăr, L-a dat atâtor şi 
atâtor sfinţi purtători de Duh şi II dă şi-1 va da întotdeauna. Dar cu 
o condiţie, pe care Sfântul Ioan Hrisostom o formulează în chipul 
următor: „ Supune-te lui Dumnezeu în poruncile Lui, ca să te audă 
pe tine în rugăciunile tale"} 

Cultura este o proiecţie a sfinţeniei. Numai omul sfinţit poate 
să sfinţească pe alţii; numai devenind el însuşi lumină, poate să lu- 
mineze pe alţii. Evanghelia Dumnezeului-om concentrează totul în 
lupta şi nevoinţa personală; toate încep de la însăşi persoana omu- 
lui: salvat, omul salvează inevitabil şi pe alţii din jurul său; luminat, 
el luminează şi pe alţii. Aceasta este calea evanghelică, aplicată cu 
credincioşie în Ortodoxie, păzită şi apărată în ea. Iată cum o trasea- 
ză, ca un alt Fiu al Tunetului, marele sfânt şi învăţător al Bisericii, 
luminătorul lumii, Sfântul Grigorie Teologul: 

„ Să te curăţeşti mai întâi pe tine însuti 

şi apoi să curăţeşti pe alţii; 
Să devii tu însuţi mai întâi înţelept 
şi apoi să înţelepţeşti pe alţii; 

8 Omilia 16 la Statui. 
92 



Să devii tu însuţi mai întâi lumină 
şi apoi să luminezi pe alţii; 

Să te apropii tu însuţi de Dumnezeu 
şi să aduci la El şi pe alţii; 

Să te sfinţeşti tu însuţi mai întâi, 
şi apoi să sfinţeşti pe alţii " 9 
Prin bunăvoinţa Proniei Dumnezeieşti trăim răstigniţi la între- 
tăierea geografică şi religioasă a Răsăritului şi Apusului şi, de aceea 
poate ne găsim adesea într-un impas chinuitor. Aţi observat cât de 
mult sufletului nostru ortodox nu-i corespunde cultura raţionalist- 
scolastică a Europei romano-catolice şi protestante? Lucrul acesta 
se oglindeşte în chip lămurit în rătăcirea ideologică şi etică a celei 
mai mari părţi a intelectualilor noştri. Aceştia s-au înstrăinat de po- 
porul nostru ortodox, de trupul Bisericii Ortodoxe şi de aceea şi-au 
pierdut sensibilitatea şi orientarea ortodoxă în problemele funda- 
mentale ale vieţii şi ale morţii. Cultura după modelul „iluminis- 
mului" (Aujklărung) european nu poate fi o cultură pentru noi. Sen- 
sibilitatea şi conştiinţa ortodoxă acceptă şi recunoaşte numai pe 
sfinţi ca pedagogi şi învăţători şi numai sfinţenia ca luminare şi a- 
devărată cultură. E o foame şi o sete foarte adâncă a sufletului nos- 
tru, mult mai adâncă decât socotesc mulţi dintre intelectualii noştri 
şi nimeni nu poate să o satisfacă, afară de Hristos şi de sfinţii Lui. 

Omul care caută sincer sensul şi lumina vieţii găseşte întot- 
deauna o bucurie spirituală inexprimabilă, ca şi imbolduri spirituale 
şi orizonturi cât se poate de largi în tainica şi sfânta Biserică Orto- 
doxă. Nu există în mine şi în tine deznădejde şi tristeţe, îndoială şi 
întuneric, păcat şi moarte, pe care să nu le putem alunga cu minu- 
natele rugăciuni ortodoxe. Dacă sufletul tău a fost cuprins de în- 
tuneric şi, paralizat, spiritul îţi este cufundat în întuneric, iată o 
rugăciune care te va ajuta în plâns şi lacrimi: „Luminarea celor ce 
stau întru întuneric, izbăvirea celor deznădăjduiţi, Iisuse, Mântui- 
torul meu, către Tine mânec, împărate al lumii, luminează-mă cu 
strălucirea Ta!".. 10 Te-ai întunecat din cauza prea multelor păcate? 



9 Cuvântarea 2, 71; PG 35, 480 B. 



10 Canonul de Rugăciune la Prea Dulcele Iisus, Cântarea 5. 

Iată medicamentul: „lisuse, Prea Dulce, luminează-mă pe mine cel 
întunecat; lisuse, lumina mea, luminează-mă!"... Dacă gânduri ne- 
curate şi ruşinoase tulbură inima ta, aleargă la rugăciune şi roagă-te 
cu lacrimi: „lisuse, Prea Dulce, luminează cugetele inimii mele; 
lisuse, lumina cea sfântă, luminează asupra mea!"... Şi dacă, ia- 
răşi, la orizontul sufletului tău se înfăţişează norii cei de foc ai plă- 
cerii, recurge la această minunată rugăciune: „lisuse, Prea Dulce, 
luminează simţirile mele întunecate de patimi; lisuse, Prea Dulce, 
păzeşte inima mea de pofta cea rea!"..} 1 Iar când toate relele se 
năpustesc de pretutindeni asupra ta, ca să te arunce în întuneric, în 
deznădejde, în moarte, atunci strigă către Domnul cel atotmilostiv: 
„Spre cer ridic ochii inimii mele, spre Tine, Mântuitorul meu, 
mântuieste-mă cu strălucirea Ta! " u 



(1937) 



11 Imnul Acatist al Prea Dulcelui Iisus, icosul 3, 4, 9, 1 1 şi 12. 

12 Antifonul 1, glas 2 (Octoih). 

JMPREUNA CU TOŢI SFINŢII' 
Prolog şi Epilog la „ Vieţile Sfinţilor" 



înainte de venirea Mântuitorului Hristos în lumea noastră noi 
oamenii nu cunoşteam decât moartea; iar moartea ne cunoştea pe 
noi. Tot ce era omenesc era impregnat de moarte, robit şi învins de 
ea. Moartea era mai aproape de noi decât fiinţa noastră şi mai reală 
decât noi înşine; mai puternică, incomparabil mai puternică decât 
oricare om în parte şi decât toţi oamenii laolaltă. Pământul era o 
înfricoşătoare închisoare a morţii, iar noi nişte neputincioşi pri- 
zonieri şi deţinuţi ai ei (vezi Evrei 2,14-15). Numai prin venirea 
Dumnezeului-om Hristos „viaţa s-a arătat"; ni s-a arătat „viaţa 
cea veşnică " nouă muritorilor celor deznădăjduiţi, sclavi nefericiţi 
ai morţii (vezi I Ioan 1,1-2). Această „viaţă veşnică" „am văzut-o 
cu ochii noştri şi mâinile noastre au pipăit-o"; pe aceasta noi, 
creştinii, „ o mărturisim şi o vestim " tuturor (I Ioan 1,1-2). Fiindcă 
trăind în comuniune cu Mântuitorul Hristos, noi trăim deja încă aici 
pe pământ viaţa veşnică (vezi I Ioan 1,3). Ştim din experienţă perso- 
nală că Iisus Hristos este „ adevăratul Dumnezeu şi viaţa veşnică " 
(I Ioan 5,11). Pentru aceasta a venit El în lume: ca să ne arate pe 
adevăratul Dumnezeu şi în El viaţa cea veşnică (I Ioan 5,20). Nu- 
mai şi numai în aceasta constă adevărata, reala iubire de oameni: 
„ că pe Fiul Său cel Unul Născut L-a trimis Dumnezeu în lume ca 
să trăim prin El" (I Ioan 4,9) şi în El, viaţa veşnică. De aceea „cel 

ce are pe Fiul are viaţa iar cel ce nu are pe Fiul lui Dumnezeu nu 
are viaţa" (I Ioan 5,12) ci se găseşte tot în moarte. Singura noastră 
viaţă adevărată este viaţa în singurul adevăratul Dumnezeu şi Domn 
lisus Hristos, pentru că ea este pe de-a-ntregul veşnică şi mai puter- 
nică decât moartea. Căci cum poate fi numită viaţă cea molipsită de 
moarte şi care sfârşeşte în moarte? Aşa cum mierea, atunci când 
este amestecată cu otrava, nu mai este miere, pentru că se transfor- 
mă toată în otravă, tot aşa şi viaţa care sfârşeşte cu moartea nu mai 
este viaţă. 

Iubirea de oameni a Dumnezeului-om Hristos nu are limite 
nici sfârşit. Fiindcă pentru ca noi, oamenii, să dobândim viaţa veşni- 
că care este în El şi să o trăim, nu ni se cere nici cultură, nici slavă, 
nici bogăţie, nici nimic din cele pe care cineva dintre noi nu poate să 
le aibă, ci se cere numai ceea ce fiecare dintre noi poate să aibă: cre- 
dinţa în Domnul lisus Hristos. Pentru aceasta El - Singurul Iubitor 
de oameni - a vestit neamului omenesc această minunată veste bu- 
nă: „Atât de mult a iubit Dumnezeu lumea, încât pe Fiul Său Cel 
Unul Născut L-a dat, pentru ca tot cel ce crede în El să nu se piar- 
dă, ci să aibă viaţă veşnică... Cel ce crede în Fiul are viaţă veşni- 
că" (Ioan 3,16.36). Din tot neamul omenesc numai Hristos, ca Unul 
ce este singur Dumnezeu adevărat, Care dă omului ceea ce nimeni 
dintre îngeri sau dintre oameni nu poate să-i dea, El singur a avut 
puterea şi autoritatea să declare. „Amin, amin, zic vouă, cel ce cre- 
de în Mine are viaţă veşnică" (Ioan 6,47) şi „s-a mutat din moarte 
la viaţă " (Ioan 5,24), încă în această viaţă. 

Credinţa în Hristos uneşte pe om cu Domnul Cel veşnic, Ca- 
re, pe măsura credinţei omului, umple sufletul lui cu viaţa cea veşni- 
că iar atunci acesta simte şi înţelege că este el însuşi veşnic. Aceasta 
cu atât mai mult cu cât omul trăieşte după această credinţă care 
sfinţeşte treptat sufletul lui, inima lui, conştiinţa lui, toată fiinţa lui, 
cu dumnezeieştile energii ale harului. Pe măsura credinţei omului 
sporeşte şi sfinţenia naturii lui; şi, pe măsura ce omul devine mai 
sfânt, el dobândeşte din ce în ce mai multă putere, mai multă simţire 
vie a nemuririi lui personale; dobândeşte cunoştinţa veşniciei lui şi a 
tuturor. într-adevăr, viaţa adevărată a omului începe cu credinţa în 
Hristos, credinţă care predă Domnului tot sufletul, toată inima, toa- 

tă mintea, toată puterea lui, iar Acela sfinţeşte, transformă şi îndum- 
nezeieşte treptat-treptat toate acestea. Prin această sfinţire, prin a- 
ceastă transformare şi prin această îndumnezeire, Domnul revarsă 
în om energiile divine ale harului, care îi dau simţământul atotputer- 
nic şi cunoştinţa nemuririi şi veşniciei lui personale. într-adevăr: 
Viaţa noastră este viaţă numai în măsura în care este viaţă în Hris- 
tos. Şi câtă este în Hristos? Lucrul acesta îl arată sfinţenia ei; cu cât 
viaţa este mai sfântă, cu atât este ea mai nemuritoare şi veşnică. 

Contrariul la aceasta se întâmplă cu moartea. Ce este moar- 
tea? Moartea este păcatul „săvârşit" (Iacob 1,15); păcatul „săvâr- 
şit" este separaţia de Dumnezeu, singurul în Care se găseşte viaţa şi 
izvorul vieţii. Adevărul dumnezeiesc evanghelic acesta este: sfinţe- 
nia este viaţa, păcătoşenia moarte; dreptatea este viaţă, nelegiuirea 
moarte; credinţa este viaţă, necredinţa moarte; Dumnezeu este viaţă, 
diavolul este moarte. Moartea este separare de Dumnezeu iar viaţa 
întoarcere la Dumnezeu şi viaţă în Dumnezeu. Credinţa este tocmai 
aceasta: renaşterea sufletului din moarte, învierea sufletului din 
morţi: „Mort era şi a înviat" (Luca 15,24). Această înviere din 
morţi a sufletului a trăit-o pentru prima dată Dumnezeul-om Hris- 
tos; şi El o trăieşte continuu în Sfânta Lui Biserică, pentru că 
Dumnezeul-om se găseşte mereu în ea, împărtăşindu-Se pe Sine tu- 
turor credincioşilor prin Sfintele Taine şi Sfintele Virtuţi. Unde este 
El, acolo nu mai este moarte, acolo omul a trecut din moarte la 
viaţă, trăieşte deja viaţa veşnică. Cu învierea lui Hristos, „prăznuim 
omorârea morţii, pârga unei alte vieţi, veşnice "} 

Adevărata viaţă pe pământ începe tocmai de la învierea Mân- 
tuitorului, pentru că este o viaţă care nu se sfârşeşte cu moartea. Fă- 
ră învierea lui Hristos, viaţa omenească nu este altceva decât o ago- 
nie pasivă ce se sfârşeşte inevitabil cu moartea. Dar viaţa adevărată 
este cea care nu se sfârşeşte cu moartea. Şi o astfel de viaţă a deve- 
nit o posibilitate pe pământ numai prin învierea Dumnezeului-om 
Hristos. Viaţa este viaţă adevărată numai în Dumnezeu. Pentru că 
aici este o viaţă sfântă şi, de aceea, o viaţă nemuritoare. Aşa cum în 
păcat se găseşte moartea, tot aşa în sfinţenie se găseşte nemurirea. 
Numai prin credinţa în Hristos Cel înviat omul trăieşte cea mai ho- 



1 Canonul Paştelui, Cântarea 7 (Penticostar). 

târâtoare minune din viaţa lui: trecerea de la moarte la nemurire, de 
la mărginire la nemărginire, de la vremelnicie la veşnicie, de la iad 
la rai. Numai atunci omul se găseşte pe sine însuşi, cu adevărat, 
veşnic: „pierdut a fost şi s-a aflat", pentru că „ mort a fost şi a în- 
viat" (Luca 15,24). 

Ce sunt creştinii? Creştinii sunt purtători de Hristos şi, în 
consecinţă, purtători şi posesori ai vieţii veşnice; aceasta pe măsura 
credinţei lor şi pe măsura sfinţeniei lor, care este roadă credinţei. 
Sfinţii sunt creştinii cei mai desăvârşiţi, care s-au sfinţit în gradul 
cel mai înalt cu putinţă prin exercitarea credinţei în Domnul Iisus 
Cel înviat şi veşnic viu. într-adevăr, ei sunt singurii adevăraţi nemu- 
ritori din neamul omenesc, pentru că trăiesc cu toată fiinţa lor în Cel 
înviat şi de aceea pentru Hristos Cel înviat şi nici o moarte nu are 
stăpânire asupra lor. întreaga lor viaţă este din Hristos şi de aceea 
este în întregime o „hristo-viaţă"; gândirea lor este „hristo-gândire"; 
simţirea lor este o „hristo-simţire". Ceea ce este al lor este mai întâi 
al lui Hristos şi apoi al lor. Dacă vorba de suflet, acesta este mai 
întâi al lui Hristos şi apoi al lor; dacă vorba de viaţă, aceasta este 
mai întâi a lui Hristos şi apoi a lor. în ei nu mai există ei înşişi, ci 
toate şi în toţi Hristos Domnul 2 . 

De aceea, „Vieţile Sfinţilor" nu sunt nimic altceva, decât 
viaţa Mântuitorului Hristos repetată mai mult sau mai puţin, în cu- 
tare sau cutare mod, în fiecare sfanţ. Sau, mai exact, este viaţa lui 
Hristos prelungită în sfinţi: viaţa Cuvântului lui Dumnezeu întrupat, 
a Dumnezeului-om Iisus Care, de aceea S-a şi făcut om ca să ne dea 
şi să ne transmită („să ne predea") ca om, viaţa Lui dumnezeiască; 
ca să sfinţească, să facă nemuritoare şi să înveşnicească, cu viaţa 
Lui, ca Dumnezeu viaţa noastră omenească de pe pământ. „ Căci 



2 Vezi Coloseni 3,11; Galateni 2,20. Vezi şi Sfântul Simeon Noul Teo- 
log: „Hristos le va fi toate, în locul tuturor acestora" {Cateheza 2, 56- 
57). De asemenea, Sfântul Grigorie Palama: „ Căci prin aceasta [prin 
unirea în har], Dumnezeu în întregime vine moştenire în top cei vrednici 
şi top sfinpi sunt în întregime moştenirea întregului Dumnezeu, primin- 
du-L, la rândul lor în întregime pe Dumnezeu întreg " {Triade pentru cei 
ce se petrec cu sfinţenie în isihie III, 1, 27). 

Cel ce sfinţeşte şi cei ce se sfinţesc dintr-unul sunt toţi" (Evrei 
2,1 1). Toate acestea le-a făcut cu putinţă şi realizabile pentru lumea 
omenească Dumnezeul-om Hristos de când S-a făcut om şi „S-a fă- 
cut părtaş trupului şi sângelui ", adică a devenit părtaş naturii 
noastre omeneşti şi în felul acesta frate al oamenilor, frate după trup 
şi sânge (vezi Evrei 2,14.17). Devenind om dar rămânând Dumne- 
zeu, Dumnezeul-om a trăit pe pământ o viaţă sfântă, fără de păcat, 
divino-umană şi prin viaţa, prin moartea şi prin învierea Lui a ni- 
micit pe diavolul şi stăpânirea morţii. In acest fel a dat şi dă conti- 
nuu tuturor celor ce cred în El energiile harului, pentru ca şi ei să 
nimicească pe diavol şi orice moarte şi orice ispită (vezi Evrei 
2,14.15.18). Această viaţă divino-umană există toată în trupul divi- 
no-uman al lui Hristos - Biserica - şi se trăieşte continuu de către 
ea şi de către pleroma ei cerească-pământească şi de către mădula- 
rele ei în parte, pe măsura credinţei lor. Viaţa sfinţilor este în reali- 
tate însăşi Viaţa Dumnezeului-om canalizată în toţi cei ce-L ur- 
mează pe El şi trăită de ei în Biserica Lui. Pentru că totul în această 
viaţă vine întotdeauna de la Hristos, fiindcă El este Viaţa (Ioan 
14,6; 1,4), o viaţă nesfârşită, infinită şi veşnică, care cu puterea ei 
dumnezeiască înviază din orice moarte şi învinge toate morţile. 
Exact aşa cum grăieşte preaadevărata Evanghelie a Preaadevăra- 
tului Domn: „Eu sunt învierea şi Viaţa" (Ioan 11,35). Minunatul 
Domn, în întregime „ înviere şi viaţă ", locuieşte cu toată Fiinţa Lui, 
ca realitate divino-umană, în Biserica Lui; de aceea durata realităţii 
acesteia nu cunoaşte sfârşit. Viaţa Lui se continuă în toţi vecii; orice 
creştin este concorporal [syssomos] cu Hristos (Efeseni 3,6) şi este 
creştin, pentru că trăieşte viaţa divino-umană a însuşi trupului lui 
Hristos, ca unul ce este o celulă organică a lui. 

Ce este creştinul? Creştinul e un om care trăieşte prin Hristos 
şi în Hristos. De aceea, porunca dumnezeiască a Evangheliei lui 
Hristos zice: „Umblaţi cu vrednicie în Domnul" (Coloseni 1,10); 
trăiţi, adică, în chip vrednic de Dumnezeu Care S-a întrupat şi a 
rămas ca Dumnezeu-om întreg în Biserica Sa care trăieşte şi există 
veşnic prin El. Şi când cineva trăieşte în chip „vrednic de Dumne- 
zeu ", atunci trăieşte după Evanghelia lui Hristos. De aceea este de 

la sine înţeles să existe şi următoarea poruncă evanghelică: „ Vieptiţi 
în chip vrednic de Evanghelia lui Hristos " (Filipeni 1,27). 

Viaţa după Evanghelie, viaţa sfântă, viaţa dumnezeiască - a- 
ceasta este viaţa naturală şi normală pentru creştini. Pentru că, prin 
vocaţia lor, creştinii sunt sfinţi. Această veste bună şi poruncă se 
aude din toată Evanghelia Noului Testament 3 . Chemarea noastră 
este aceea de a ne sfinţi în întregime, atât în ce priveşte sufletul, cât 
şi în ce priveşte trupul (vezi I Tesaloniceni 5,22-23). Şi acest lucru 
nu constituie o minune, ci o regulă, regula credinţei, natura şi logica 
credinţei evanghelice. Porunca dumnezeieştii Evanghelii este clară şi 
lămurită: „După Cel Sfânt care v-a chemat pe voi, fiţi şi voi sfinţi 
în toată petrecerea voastră" (I Petru 1,15). Iar aceasta înseamnă: 
după Hristos - Sfântul Care, întrupându-se şi făcându-Se om, a ară- 
tat în El însuşi viaţa absolut sfântă şi în această calitate dă poruncă 
oamenilor: „ Fiţi sfinţi, fiindcă Eu sunt sfânt " ( I Petru 1 , 16). El are 
dreptul să poruncească aceasta pentru că, făcându-se om, dă prin 
Sine, ca Sfânt, oamenilor, toate puterile („energiile") dumnezeieşti, 
necesare „spre viaţă şi spre hună cucernicie" în lumea aceasta 
(vezi II Petru 2,3). Şi creştinii uniţi duhovniceşte şi după har, prin 
credinţă, cu Sfântul Domn Iisus, iau de la El aceste dumnezeieşti 
puteri, ca să trăiască viaţa de sfinţenie. 

Trăind în Hristos, sfinţii fac lucrurile lui Hristos pentru că 
prin El devin nu numai puternici ci şi atotputernici: „ Toate le pot, 
în Hristos Cel ce mă întăreşte" (Filipeni 4,12). în felul acesta 
devine realitate cuvântul Adevărului însuşi, Hristos, că acei care 
cred în El vor face lucrurile Lui ba chiar şi mai mari: „Amin, amin, 
zic vouă, cel ce crede întru Mine lucrurile pe care Eu le fac şi 
acela le va face şi mai mari decât acestea va face" (Ioan 14,12). 
Şi, într-adevăr, umbra apostolului Petru vindecă pe bolnavi; prin 
cuvântul său, Sfântul Marcu Atonitul mişcă muntele şi iarăşi îl 
opreşte... Când Dumnezeu S-a făcut om, atunci Viaţa Dumne- 
zeiască a devenit şi viaţa omului; Adevărul Dumnezeiesc a devenit 



3 Vezi I Tesaloniceni 4,3-7; Romani 1,7; I Corinteni 1,2; Efeseni 1,1.18; 
2,19; 5,3; 6,18; Filipeni 1,1; 4,21-22; Coloseni 1,2.4.12.22.26; I Tesalo- 
niceni 2,13; 5,17; II Timotei 1,9; Filimon 5.7; Evrei 3,1; 6,10; 13,24; 
Iuda 3. 

adevărul şi dreptatea omului; toate cele ale lui Dumnezeu au devenit 
şi ale omului. 

Ce sunt „ Faptele Apostolilor "? - Sunt faptele lui Hristos pe 
care le fac Sfinţii Apostoli cu puterea lui Hristos, Care trăieşte în ei 
şi lucrează prin ei. Şi viaţa Sfinţilor Apostoli ce este? - Trăirea vie- 
ţii lui Hristos, care se transmite în Biserică, la toţi cei ce-L urmează 
cu credinţă şi se continuă neîntrerupt prin ei prin intermediul Sfinte- 
lor Taine şi al Sfintelor Virtuţi. 

Dar „ Vieţile Sfinţilor" ce sunt? Nimic altceva, decât un fel 
de continuare a „Faptelor Apostolilor" . în aceste „Vieţi" întâlnim 
aceeaşi Evanghelie, aceeaşi viaţă, acelaşi adevăr, aceeaşi dreptate, 
aceeaşi dragoste, aceeaşi credinţă, aceeaşi veşnicie, aceeaşi „putere 
de sus", acelaşi Dumnezeu şi Domn. Fiindcă „Iisus Hristos ieri şi 
astăzi, Acelaşi şi în veci" (Evrei 13,8): Acelaşi pentru toţi oamenii 
tuturor veacurilor, împărţind harismele şi energiile Sale dumne- 
zeieşti tuturor celor ce cred în El. Această continuare de-a lungul 
veacurilor şi din generaţie în generaţie a tuturor puterilor dumne- 
zeieşti şi energiilor făcătoare de viaţă care au rămas şi se prelungesc 
în Biserica lui Hristos, constituie tocmai Sfânta Tradiţie vie. Aceas- 
tă Sfântă Tradiţie se continuă neîntrerupt, ca viaţă harismatică, în 
toţi creştinii în care prin Sfintele Taine şi prin Sfintele Virtuţi tră- 
ieşte în har însuşi Hristos, Care este întreg prezent în Biserica Lui 
în aşa fel încât aceasta este plinătatea Lui: „plinătatea Celui ce 
plineşte toate în toţi" 4 Dumnezeul-om Hristos este plinirea supra- 
desăvârşită a Dumnezeirii: „fiindcă în El locuieşte trupeşte toată 
plinătatea Dumnezeirii" (Coloseni 2,9). Iar prin Sfintele Taine şi 
prin Sfintele Virtuţi creştinii trebuie să se umple „de toată plinăta- 
tea lui Dumnezeu" (Efeseni 3,19). „Vieţile Sfinţilor" înfăţişează 
tocmai aceste persoane pline de Hristos Dumnezeu, persoane purtă- 
toare de Hristos, persoane sfinte în care se păstrează şi prin care se 
transmite Sfânta Tradiţie a acestei vieţi de har care se păstrează şi 
se transmite prin trăirea lor sfântă, evanghelică. Pentru că „ Vieţile 
Sfinţilor" nu sunt altceva decât adevărurile evanghelice dumneze- 
ieşti transferate în viaţa noastră omenească, prin har şi prin nevoinţe 



4 Efeseni 1,22. Despre Tradiţie, vezi la sfârşitul cărţii,, Capitolele ecle- 
ziologice " 60. 

ascetice. Nu există adevăr evanghelic care să nu se poată trans- 
forma în viaţă; toate adevărurile acestea au fost date de Hristos cu 
un singur scop: ca să devină viaţa noastră, realitatea noastră, pose- 
siunea noastră, bucuria noastră. Şi toti sfinţii, până la unul, trăiesc 
aceste adevăruri dumnezeieşti, ca şi centru al vieţii lor şi ca sub- 
stanţă a existenţei lor. Tocmai de aceea „Vieţile Sfinţilor" con- 
stituie o dovadă şi o mărturie că obârşia noastră este din cer; că nu 
suntem din lumea aceasta ci din alta; că omul este om adevărat 
numai în Dumnezeu; că trăim pe pământ pentru cer; că „vieţuirea 
noastră este în ceruri" (Filipeni 3,20) şi scopul nostru este acela de 
a ne face cereşti, hrănindu-ne cu „pâinea cea cerească " care a 
pogorât din cer pe pământ (vezi Ioan 6,33.35.51). Această pâine 
cerească s-a pogorât pe pământ ca să ne hrănească cu Adevărul 
Dumnezeiesc cel veşnic, cu Bunătatea Dumnezeiască cea veşnică, 
cu Dreptatea Dumnezeiască cea veşnică, cu Iubirea Dumnezeiască 
cea veşnică, cu Viaţa Dumnezeiască cea veşnică - prin Sfânta Eu- 
haristie, prin viaţa noastră în singurul Dumnezeu adevărat şi Domn 
Iisus Hristos (vezi Ioan 6,50-51.53-57). Cu alte cuvinte, chemarea 
noastră este aceea de a ne umple cu Hristos Dumnezeul-om, cu 
energiile Lui dumnezeieşti şi de viaţă făcătoare, de a ajunge la 
„înhristizarea" şi „hristificarea" [enchristosis, christopoiesis] noas- 
tră. Atunci când lucrezi pentru aceasta, te găseşti deja în cer, deşi 
umbli pe pământ; eşti deja întreg în Dumnezeu, deşi fiinţa ta rămâne 
în limitele naturii omeneşti. Omul hristificat depăşeşte fiinţa sa de 
om, o depăşeşte prin Dumnezeul-om, în care ni s-a dat modelul de- 
săvârşit al omului adevărat, deplin, cu adevărat dumnezeiesc. în El 
ni s-au dat încă şi energiile dumnezeieşti atotputernice prin care 
omul se înalţă deasupra oricărui păcat, a oricărei morţi, a oricărui 
iad; şi aceasta numai în Biserică şi prin Biserică, pe care „porţile 
iadului nu o vor birui" (Matei 16,18), pentru că în ea trăieşte mi- 
nunatul Dumnezeu-om, Domnul, cu toate puterile Sale dumneze- 
ieşti, cu toate energiile Sale, cu adevărurile Sale, cu realităţile Sale, 
cu desăvârşirile Sale, cu vieţile şi veşniciile Sale. 

„ Vieţile Sfinţilor " sunt mărturii sfinte despre puterea făcă- 
toare de minuni a Domnului Iisus Hristos. în realitate ele nu sunt 
altceva decât însăşi mărturiile „Faptelor Apostolilor" continuate 

de-a lungul veacurilor. Fiindcă şi sfinţii nu sunt altceva decât mar- 
tori sfinţi, ca şi Sfinţii Apostoli care sunt cei dintâi martori 
[marţyres]. Martori ai cui? - Ai Dumnezeului-om Hristos, Celui 
răstignit, Celui înviat, Celui înălţat la cer, ai Celui veşnic viu; mar- 
tori ai Evangheliei mântuirii, care continuă să se scrie neîntrerupt cu 
sfintele fapte evanghelice, din generaţie în generaţie. Pentru că 
Hristos, Care este Acelaşi în veci, săvârşeşte în continuu minuni cu 
aceeaşi putere dumnezeiască prin sfinţii Săi martori. Sfinţii Apostoli 
sunt cei dintâi martori sfinţi ai Domnului Iisus şi ai Iconomiei Lui 
divino-umane pentru mântuirea lumii 5 ; şi vieţile lor constituie măr- 
turii vii şi veşnice despre Evanghelia Mântuitorului, ca viaţă nouă, 
viaţă cu har dăruită, viaţă sfântă, dumnezeiască, divino-umană şi, în 
consecinţă, viaţă făcătoare de minuni şi adevărată, după cum 
făcătoare de minuni şi adevărată este însăşi viaţa Mântuitorului 
Hristos. Şi creştinii? - Ei sunt oamenii prin care se continuă viaţa 
divino-umană a lui Hristos, din generaţie în generaţie, până la sfâr- 
şitul veacului. Ei alcătuiesc toţi un trup, trupul lui Hristos - Biseri- 
ca, sunt concorporali cu Hristos şi mădulare între ei 6 . Râul vieţii ne- 
muritoare a început să curgă, revărsându-se neîncetat de la Dumne- 
zeul-om Hristos; şi cu ajutorul lui creştinii intră în viaţa cea 
veşnică. Creştinii sunt Evanghelia lui Hristos continuată de-a lungul 
veacurilor istoriei neamului omenesc. In „Vieţile Sfinţilor" toate 
sunt obişnuite, ca şi în Evanghelie, dar toate sunt şi minunate, tot ca 
în Evanghelie; şi, în amândouă, toate sunt reale şi adevărate într-un 
chip cu totul unic. Adevărate şi reale potrivit cu acelaşi adevăr 
divino-uman şi potrivit cu aceeaşi realitate divino-umană şi mărtu- 
risite cu aceeaşi putere sfântă - divino-umană - în chip dumnezeiesc 
şi omenesc desăvârşit. 

Aşadar „ Vieţile Sfinţilor'! - Iată că ne găsim într-un spaţiu 
ceresc, pentru că pământul devine cer pentru sfinţii lui Dumnezeu. 
Iată că ne găsim printre îngerii în trup, printre purtătorii de Hristos. 
Şi oriunde sunt ei, acolo este întreg şi Domnul Dumnezeu în ei şi cu 
ei şi în mijlocul lor („Dumnezeu Cel ce se odihneşte întru sfinţi", 



5 Vezi Faptele Apostolilor 1,8.22; 2,32; 3,15; 4,33; 5,32; 10,39.41-42; 

13,31; 22,15; 26,16; Ioan 21,24-25; Luca 24,48. 

6 1 Corinteni 10,17; 12,12-14.27; Romani 12,5; Efeseni 3,6. 

„Dumnezeu în mijlocul dumnezeilor"); acolo se găseşte şi întreg 
Adevărul veşnic al lui Dumnezeu şi toată Dreptatea lui Dumnezeu, 
toată Iubirea veşnică a lui Dumnezeu şi toată viaţa veşnică a lui 
Dumnezeu. 

„Vieţile Sfinţilor •"[ lată că ne găsim în rai, unde răsare şi 
creşte tot ce este dumnezeiesc, sfânt, nemuritor, veşnic, drept, ade- 
vărat, evanghelic. Pentru că îrt fiecare sfânt a înflorit, prin Cruce, 
pomul vieţii celei veşnice, dumnezeieşti şi nemuritoare, şi a adus 
multă roadă. Iar Crucea introduce în paradis şi ne introduce aici şi 
pe noi împreună cu tâlharul care, spre încurajarea noastră, a intrat 
cel dintâi în rai după Preasfântul şi Dumnezeiescul Purtător al 
Crucii, Hristos; a intrat prin crucea pocăinţei. 

„ Vieţile Sfinţilor "\ - Iată că ne găsim în veşnicie; timpul nu 
mai există: „Timp nu va mai fi" (Apocalipsa 10,6), căci în sfinţii 
lui Dumnezeu împărăteşte veşnicul Adevăr Dumnezeiesc, veşnica 
Dreptate Dumnezeiască, veşnica Iubire Dumnezeiască, veşnica 
Viaţă Dumnezeiască. Şi „moartea nu mai este" în ei, pentru că 
toată fiinţa lor este plină de puterile dumnezeieşti ale învierii Dom- 
nului Celui înviat, ale unicului Biruitor al morţii şi al tuturor mor- 
ţilor din toate lumile. Pentru oamenii sfinţi nu mai există moarte - 
fiindcă întreaga lor fiinţă este plină de Cel ce Singur este fără de 
moarte - Preanemuritorul nostru Domn şi Dumnezeu hsus Hristos. 
Găsindu-ne printre ei, noi, cei de pe pământ, ne găsim printre 
singurii cu adevărat nemuritori, care au învins orice moarte, orice 
păcat, orice patimă, orice demon, orice iad. Când suntem cu ei, nici 
un fel de moarte nu ne mai poate vătăma, pentru că sfinţii sunt ca 
nişte paratrăsnete pentru moarte. 

Sfinţii sunt oameni care trăiesc pe pământ adevărurile sfinte, 
veşnice şi dumnezeieşti. De aceea, „ Vieţile Sfinţilor" alcătuiesc în 
realitate Dogmatica aplicată, pentru că ei au trăit toate adevărurile 
dogmatice sfinte şi veşnice în toată puterea lor creatoare şi făcătoare 
de viaţă. In „ Vieţile Sfinţilor" se arată în chipul cel mai izbitor, că 
dogmele nu sunt numai adevăruri ontologice, în ele însele şi pentru 
ele însele, ci orice dogmă este izvor de viaţă veşnică şi de sfântă 
spiritualitate, în acord cu preaadevărata Evanghelie a unicului şi de 
neînlocuitului Mântuitor şi Domn: „ Cuvintele Mele sunt duh şi sunt 

viaţă" (Ioan 6,62). Pentru că orice „cuvânt al Domnului", orice cu- 
vânt al lui Dumnezeu revarsă o putere mântuitoare, sfinţitoare care 
dă har, vivifică şi transformă. 

Fără sfântul adevăr dogmatic despre Sfânta Treime, nu am 
avea energiile dumnezeieşti ale Sfintei Treimi, pe care le câştigăm 
prin credinţa cea dreaptă, şi care ne vivifică, ne sfinţesc, ne mântu- 
iesc şi ne îndumnezeiesc. Fără sfântul adevăr despre Dumnezeul-om 
nu există mântuire pentru om, pentru că atunci omul îl trăieşte, din 
acest adevăr, izvorăşte puterea dumnezeiască care mântuie de păcat, 
de moarte şi de diavol. Şi acest adevăr dogmatic despre Dumnezeul- 
om Iisus nu a fost oare mărturisit cât se poate de clar şi cât se poate 
de practic de vieţile nenumăraţilor sfinţi? Pentru că sfinţii sunt 
sfinţi, tocmai fiindcă trăiesc în întregime pe Dumnezeul-om, Dom- 
nul Dsus, ca pe sufletul sufletului lor, ca pe existenţa existenţei lor, 
ca pe viaţa vieţii lor. în acest fel, fiecare dintre ei spune cu glas de 
tunet împreună cu dumnezeiescul Apostol, adevărul: „Nu mai 
trăiesc eu, ci Hristos trăieşte în mine " (Galateni 2,20). - Căutaţi, 
deci, să vă adânciţi în „ Vieţile Sfinţilor": Iată, de la ei toţi strălu- 
ceşte puterea harismatică, de viaţă făcătoare şi mântuitoare a Prea- 
sfintei Născătoare de Dumnezeu, Care i-a condus din asceză în as- 
ceză, din virtute în virtute, din biruinţa împotriva păcatului la biru- 
inţa împotriva diavolului. Ea îi introduce în bucuria spirituală, unde 
nu există durere, întristare şi suspin, ci „pace şi bucurie în Duhul 
Sfânt" (Romani 14,17); bucurie şi pace de pe urma biruinţei câşti- 
gate împotriva oricărui păcat, a oricărei patimi, a oricărei morţi, a 
oricărui duh rău. Toate acestea, fără nici o îndoială, mărturisesc în 
chip vital şi practic adevărul sfintei dogme cu privire la Preasfânta 
Născătoare de Dumnezeu, cea cu adevărat „ mai cinstită decât He- 
ruvimii şi mai slăvită fără de asemănare decât Serafimii ". Dogma 
aceasta o păstrează în inima lor sfinţii, prin credinţă şi prin ea tră- 
iesc cu dragoste înflăcărată. - Dacă, iarăşi, vrem o mărturie două 
sau mii de mărturii -indubitabile despre puterea de-viaţă-purtătoarei 
şi de-viaţă-fâcătoarei Cinstitei Cruci a Domnului, care să fie în ace- 
laşi timp dovezi empirice ale adevărului dogmei morţii mântuitoare 
pe Cruce a Domnului, apropiaţi-vă cu credinţă de „ Vieţile Sfinţi- 
lor". Veţi vedea atunci şi veţi simţi că pentru fiecare sfânt şi pentru 

toţi laolaltă, puterea Crucii constituie arma de neînvins cu care a- 
ceştia înving pe toţi vrăjmaşii văzuţi şi nevăzuţi ai mântuirii lor. 
Veţi vedea, Crucea prezentă pretutindeni în ei: în conştiinţa lor, în 
mintea lor, în voinţa lor, în trupul lor; o veţi vedea ca pe un izvor 
nesecat de puteri mântuitoare şi sfinţitoare, care-i conduce în chip 
sigur din desăvârşire în desăvârşire, din bucurie în bucurie, în împă- 
răţia cea veşnică a cerurilor „ unde este glasul celor ce prăznuiesc 
neîncetat şi desfătarea cea nespusă a celor care văd frumuseţea 
cea negrăită a feţei Domnului ". 

Cu viaţa lor sfântă şi cu feţele lor sfinte, sfinţii lui Dumnezeu 
încredinţează însă în chip convingător şi adevărat şi toate celelalte 
dogme despre Biserică, despre har, despre Sfintele Taine, despre 
Sfintele Virtuţi, despre om, despre păcat, despre Sfintele Moaşte, 
despre Sfintele Icoane, despre viaţa viitoare şi despre toate celelalte 
care alcătuiesc Iconomia divino-umană a mântuirii. Da, „ Vieţile 
Sfinţilor" sunt Dogmatica practică. Ele sunt Dogmatica experimen- 
tală, Dogmatică devenită trăire în viaţa cea sfântă a oamenilor sfinţi 
ai lui Dumnezeu. 

In afară de acestea, „ Vieţile Sfinţilor" cuprind şi toată Mora- 
la ortodoxă, Etosul ortodox, în toată strălucirea măreţiei lui divino- 
umane şi în toată forţa lui de neînvins. In „Vieţile Sfinţilor" se 
arată şi se dovedeşte în chip realist şi convingător că Sfintele Taine 
sunt izvoarele Sfintelor Virtuţi şi că Sfintele Virtuţi sunt roadele 
Sfintelor Taine ale Bisericii, căci din ele iau naştere şi prin ele se 
desăvârşesc şi se înveşnicesc. Toate legile morale dumnezeieşti 
izvorăsc din Sfintele Taine şi se realizează prin Sfintele Virtuţi. 
Pentru aceasta şi „ Vieţile Sfinţilor " constituie Morala experimenta- 
lă, Morala aplicată. Pe de altă parte, iarăşi, „ Vieţile Sfinţilor" asi- 
gură în chip neîndoielnic că Morala nu este altceva decât o Dogma- 
tică aplicată. întreaga viaţă a sfinţilor se compune din Sfintele Taine 
şi Sfintele Virtuţi, iar Sfintele Taine şi Sfintele Virtuţi sunt roade ale 
Duhului Sfânt, care lucrează toate în toţi (I Corinteni 12,4.6. 1 1). 

Dar ce mai sunt „ Vieţile Sfinţilor"! Ele sunt Pedagogia uni- 
că a Ortodoxiei. Pentru că în ele s-a arătat, prin nenumărate căi 
evanghelice, încercate în chip desăvârşit prin experienţă de veacuri 
îndelungate, cum se formează şi se edifică persoana umană desăvâr- 

sită, omul desăvârşit şi cum creşte ajungând „ bărbat desăvârşit, la 
măsura vârstei plinătăţii lui Hristos" (Efeseni 4,13) prin Sfintele 
Taine şi Sfintele Virtuţi în Biserica lui Hristos. Şi tocmai aceasta 
constituie idealul pedagogic al Evangheliei, singurul ideal pedagogic 
vrednic de o fiinţă dumnezeiască, cum este omul. Idealul acesta 1-a 
pus, dar 1-a şi realizat cel dintâi Dumnezeul-om Hristos, iar după El 
l-au realizat Sfinţii Apostoli şi ceilalţi sfinţi ai lui Dumnezeu. însă 
fără Dumnezeul-om Hristos şi în afara Lui, oricare ar fi idealul său 
pedagogic, omul va rămâne pentru totdeauna o fiinţă nedesăvârşită, 
o fiinţă muritoare, o fiinţă nefericită şi tragică, vrednică de lacrimile 
tuturor ochilor câţi există în lumea lui Dumnezeu. 

Dacă vreţi, „ Vieţile Sfinţilor" sunt o Enciclopedie ortodoxă 
originală. In ele poate găsi cineva tot ce este necesar în lumea aceas- 
ta, unui suflet înfometat şi însetat de Iubirea veşnică şi de Adevărul 
veşnic; înfometat şi însetat de nemurirea dumnezeiască şi de viaţa 
veşnică. Dacă eşti însetat de credinţă, o vei găsi din belşug în „ Vie- 
ţile Sfinţilor" şi-ţi vei sătura sufletul cu o asemenea hrană că nu vei 
mai flămânzi niciodată. Dacă doreşti dragostea, adevărul, dreptatea, 
nădejdea, blândeţea, smerenia, pocăinţa, rugăciunea sau oricare vir- 
tute şi nevoinţă, în „ Vieţile Sfinţilor" vei găsi o mulţime de învăţă- 
turi sfinte pentru orişice nevoinţă şi vei primi ajutorul harului pentru 
orice virtute. Dacă suferi mucenicie pentru credinţa ta în Hristos, 
„ Vieţile Sfinţilor" te vor mângâia şi te vor încuraja, te vor întări şi 
înaripa, în aşa fel ca mucenicia ta să se schimbe în bucurie. Te gă- 
seşti în vreo ispită oarecare? „ Vieţile Sfinţilor" te vor ajuta să o bi- 
ruieşti şi acum şi întotdeauna. Dacă, iarăşi, te găseşti în primejdie 
din partea vrăjmaşilor nevăzuţi ai mântuirii tale, „ Vieţile Sfinţilor" 
te vor întrarma cu „ toate armele lui Dumnezeu " (Efeseni 6,1 1-13) 
şi te vei lupta cu ei şi-i vei împrăştia pe toţi şi acum şi totdeauna în 
toată viaţa ta. Dacă însă te găseşti în mijlocul unor vrăjmaşi văzuţi 
şi prigonitori ai Bisericii lui Hristos, „Vieţile Sfinţilor" îţi vor da 
curajul şi puterea mărturisirii, ca să mărturiseşti fără de teamă pe 
singurul Dumnezeu şi Domn adevărat în toate lumile, pe Lsus Hris- 
tos; vei sta pentru adevărul Evangheliei Lui neclintit până la moarte, 
oricare ar fi ea, şi te vei simţi pe tine însuţi mai puternic decât orice 
moarte şi decât oricare vrăjmaş al lui Hristos. Suferind pentru Hris- 

tos, vei tresaltă de bucurie simţind cu toată fiinţa ta că, dincolo de 
toate morţile, viaţa ta se găseşte în ceruri, „ ascunsă cu Hristos în 
Dumnezeu " (Coloseni 3,3). 

„ Vieţile Sfinţilor" arată nenumărate, dar întotdeauna sigure, 
căi de mântuire, de luminare, de sfinţenie, de transformare, de hristi- 
ficare, de îndumnezeire; ele arată toate modalităţile prin care natura 
omenească biruie păcatul, orice păcat; cum biruieşte patima, orice 
patimă cum biruieşte moartea, orice moarte; cum biruieşte demonul, 
pe orice demon. Aici se găseşte leac pentru orice păcat, vindecare 
pentru orice patimă, înviere din orice moarte, şi eliberare de orice 
diavol şi mântuirea din toate relele laolaltă. Nu există patimă, nu 
există păcat, pentru care să nu se arate în „ Vieţile Sfinţilor" modul 
în care este biruit, omorât şi dezrădăcinat. In ele se arată cu totul 
limpede, că nu există moarte spirituală din care să nu fie cu putinţă 
înviere cu puterea dumnezeiască a Domnului hsus, Cel înviat şi 
înălţat la ceruri; nu există chin sau necaz sau strâmtoare sau sufe- 
rinţă pe care Domnul, pentru credinţa în El, să nu o schimbe treptat 
sau deodată într-o bucurie liniştită şi blândă. - Cum devine cineva 
din păcătos drept? Iată o mulţime de exemple cutremurătoare în 
vieţile sfinţilor! Cum poate cineva să devină sfânt dintr-un tâlhar, 
dintr-un curvar, dintr-un beţiv, dintr-un desfrânat, dintr-un ucigaş? 
Vom găsi nenumărate astfel de exemple aici. - De asemenea, cum 
devine cineva om al lui Dumnezeu dintr-un egoist, dintr-un iubitor 
de petreceri, dintr-un interesat, dintr-un necredincios, dintr-un ateu, 
dintr-un mândru, dintr-un iubitor de arginţi, dintr-un pătimaş, dintr- 
un criminal, dintr-un stricat, dintr-un câinos, dintr-un rău, dintr-un 
făţarnic, dintr-un om care se bucură de răul altuia, dintr-un invidios, 
dintr-un vanitos, dintr-un iubitor de slavă deşartă, dintr-un viclean, 
dintr-un hrăpăreţ, dintr-un nemilos? „ Vieţile Sfinţilor " ne vor arăta 
şi ne vor explica pe larg aceasta. 

Dar în „Vieţile Sfinţilor" avem foarte multe şi minunate 
exemple şi de modul cum un tânăr devine un tânăr sfânt, o fată 
devine o fată sfântă, cum un bătrân devine un bătrân sfânt, cum o 
bătrână devine o bătrână sfântă, cum un copil devine un copil sfânt, 
cum părinţii devin părinţi sfinţi, cum un fiu devine un fiu sfânt, cum 
o fiică devine o fiică sfântă, cum o familie devine o familie sfântă, 

cum o societate devine o societate sfântă, cum un preot devine un 
preot sfânt, cum un episcop devine un episcop sfânt, cum un păstor 
devine un păstor sfânt, cum un ţăran devine un ţăran sfânt, cum un 
împărat devine un împărat sfânt, cum un muncitor devine un mun- 
citor sfânt, cum un judecător devine un judecător sfânt, cum un 
învăţător devine un învăţător sfânt, cum un profesor devine un 
profesor sfânt, cum un ostaş devine un ostaş sfânt, cum un ofiţer 
devine un ofiţer sfânt, cum un guvernator devine un guvernator 
sfânt, cum un secretar devine un secretar sfânt, cum un negustor 
devine un negustor sfânt, cum un monah devine un monah sfânt, 
cum un zidar devine un zidar sfânt, cum un medic devine un medic 
sfânt, cum un vameş devine un vameş sfânt, cum un elev devine un 
elev sfânt, cum un profesor devine un profesor sfânt, cum un filozof 
devine un filozof sfânt, cum un savant devine un savant sfânt, cum 
un politician devine un politician sfânt, cum un ministru devine un 
ministru sfânt, cum un sărac devine un sărac sfânt, cum un bogat 
devine un bogat sfânt, cum un sclav devine un sclav sfânt, cum un 
stăpân devine un stăpân sfânt, cum soţii devin soţi sfinţi, cum un 
scriitor devine un scriitor sfânt, cum un artist devine un artist sfânt. 

(1954) 



Oricine a citit „ Vieţile Sfinţilor" simte şi înţelege cu toată fi- 
inţa lui că numai „ împreună cu toţi sfinţii" (Efeseni 3,18) poate să 
cunoască pe Hristos Dumnezeu şi toate câte sunt în El şi în jurul 
Lui şi câte izvorăsc de la El (vezi Efeseni 3,18-19). Dar sfinţii? Ei 
iau sfinţenia „toţi dintr-Unul", de la Cel Unul Sfânt (vezi Efeseni 
2,11). Pentru nevoinţele lor doritoare de Hristos, li se dă Duhul 
Sfânt, Singurul care cunoaşte adâncurile lui Dumnezeu, adâncurile 
Dumnezeului-om Hristos. Şi ei ne vorbesc prin Duhul Sfânt despre 
taina cea nespusă a lui Hristos şi despre toate darurile negrăite, care 
ni s-au dat prin Hristos-Dumnezeu (vezi I Corinteni 2,9-12). Da, 
„ taina lui Hristos se descopere " numai prin Duhul Sfânt şi numai 
oamenilor sfinţi (vezi Efeseni 3,3-5; Coloseni 1,26). De aceea, sfin- 
ţii sunt cei mai desăvârşiţi şi cei mai autentici martori ai lui Hristos, 
Dumnezeului şi Mântuitorului nostru. 

Din „ Vieţile Sfinţilor" noi cunoaştem acum cine este Dumne- 
zeu şi ce este Dumnezeu; şi de asemenea, cine este omul şi ce caută 
omul. Am descins pe malul ceresc de dincolo şi zărim toată lumea 
pământului din cer. Şi privind din cer, ce distingem mai mult pe 
pământ? - Nici munţii, nici mările, nici oraşele, nici zgârie-norii, ci 
omul. Pentru că sufletul omului creat după chipul lui Dumnezeu 
este ca un soare pe pământ. Şi fiecare din sorii aceştia e vizibil din 
cer. O, minune a iubirii lui Dumnezeu! Acest minuscul pământ, un 
astru dintre cele mai mici, să cuprindă milioane de sori! Sub veş- 
mântul de trup pământesc al omului străluceşte soarele! Omul? Un 
mic dumnezeu în noroi . 

Aici e Evanghelia, preaadevărata Evanghelie, o, nu a mea, ci 
a Sfinţilor lui Dumnezeu - că omul este o mare taină, o sfântă taină 
a lui Dumnezeu. Atât de mare şi atât de sfântă încât însuşi Dumne- 
zeu S-a făcut om, pentru ca să ne tâlcuiască toată adâncimea tainei 
omului. Adevărul Evangheliei, adevărul ei total este că Dumnezeu 
S-a făcut om, pentru ca să facă pe om dumnezeu după har. Acest 
adevăr total îl bine-vestesc cu glas de tunet arhistrategii Evangheliei 
Dumnezeului-om: Sfântul Atanasie cel Mare, Marele Hrisostom, 
Sfântul Grigore Teologul, sfântul Maxim Mărturisitorul, Sfântul 
Ioan Damaschin, Sfântul Simeon Noul Teolog Sfântul Grigorie Pa- 
lama. Pe aceştia îi urmează şi toţi ceilalţi Sfinţi bine-vestitori - toa- 
tă Biserica lui Hristos. Domnul şi Dumnezeul şi Mântuitorul nostru 
Iisus Hristos, făcându-Se om, din nemăsurată iubire de oameni, 1-a 
sfinţit pe om 1-a hristificat, 1-a îndumnezeit. A luptat şi a învins în 
El şi pentru El tot ceea ce era fără Dumnezeu şi potrivnic lui Dum- 
nezeu: păcatul, moartea şi pe diavolul; şi a ridicat pe om deasupra 
tuturor cerurilor, până la Dumnezeu Cel în Treime. 

Cine mărturiseşte toate acestea? Toţi sfinţii, de la cel dintâi 
până la cel din urmă. Cu toată viaţa lui fiecare din ei dă mărturie de 
acest adevăr: că în cadrul sfintei Biserici a lui Hristos, prin Sfintele 
Taine şi Sfintele Virtuţi, omul se transformă în „dumnezeu după 
har", în dumnezeu-om după har. 

Transformarea omului prin Dumnezeul-om Hristos, în dum- 
nezeu-om după har şi plăsmuirea lui ulterioară în dumnezeu după 
har este, după învăţătura Sfinţilor Părinţi, arta artelor, ştiinţa ştiin- 

ţelor, filozofia filozofiilor. De aceea Sfinţii noştri învăţători numesc 
viaţa după Evanghelie, filozofie adevărată, înţelepciune adevărată. 
Iar Sfântul Macarie cel Mare numeşte pe Sfinţi „filozofi ai Duhului 
Sfânt", 

Din „ Vieţile Sfinţilor" cunoaştem acum că omul este o exis- 
tenţă care atinge extremităţile: ea se întinde de la diavol până la 
Dumnezeu; după voinţa lui liberă poate deveni şi dumnezeu după 
har şi diavol. în fiecare păcat există şi ceva din diavol. Prin dragos- 
tea de păcat şi prin stăruinţa de bună voie şi continuă în păcat, omul 
se îndiavoleşte treptat-treptat, se transformă treptat-treptat în om- 
diavol şi, în acest chip creează iadul pentru sine însuşi. Pentru că 
fiecare păcat este un mic iad. Dimpotrivă, în Biserica lui Hristos 
prin Sfintele Taine şi prin Sfintele Virtuţi evanghelice, omul se 
umple cu Dumnezeul-om Hristos, se îmbracă în Hristos şi se tran- 
sformă treptat-treptat în om purtător de Hristos şi la fel cu Hristos 
„ în bărbat desăvârşit, ajuns la măsura vârstei plinătăţii lui Hris- 
tos" (Efeseni 4,13; vezi Coloseni 1,28). El devine treptat-treptat 
dumnezeu-om după har şi, în acest fel, dobândeşte în sufletul lui 
raiul. Fiindcă orice virtute sfântă evanghelică este pentru suflet un 
mic rai 7 . 

Din „ Vieţile Sfinţilor" a devenit cu totul lămurit că sfinţii cu- 
nosc întreaga taină a omului, a tuturor oamenilor, şi a mea şi a ta; 
pentru că ei au cunoscut taina Singurului Om Desăvârşit şi prin El 
au dezlegat în chip desăvârşit şi definitiv problema omului. Şi, în 
acelaşi timp, ei au soluţionat problema întregii creaţii. Pentru că, în 
esenţă, toate problemele sunt cuprinse în problema omului şi toate 
soluţiile în soluţionarea problemei omului. In afară de Dumnezeul- 
om şi fără Dumnezeul-om, omul este întotdeauna un sub-om şi ne- 
om, adică nu există în sensul esenţial al cuvântului. 

Caută să te găseşti pe tine însuţi în „ Vieţile Sfinţilor"; te vei 
găsi oricum în ele. Mai mult, vei găsi acolo şi leacurile cu care poţi 
să te vindeci de toate bolile spirituale şi să te faci sănătos pentru 
totdeauna. Sănătos în amândouă lumile, aşa încât să nu mai poţi fi 
vătămat de nici o moarte. în „ Vieţile Sfinţilor" vei găsi tot ce-ţi tre- 
buie ca să trăieşti în amândouă lumile, tot ce-ţi este necesar ţie, 



Vezi Matei 5,3-12; Luca 6,20-23; lacob 1,25; Ioan 13,17. 

omule, care eşti o fiinţă veşnică, o fiinţă divino-umană. Omule! 
Omule! Omule! 

In lumea noastră pământească, singura realitate nestricăcioa- 
să, invincibilă, sfântă şi nemuritoare este Dumnezeul-om Hristos; 
acelaşi lucru suntem şi noi, oamenii, dacă suntem cu El. Şi suntem 
cu El şi în El, prin Sfintele Taine şi prin Sfintele Virtuţi. Fără El oa- 
menii sunt nişte fantasme, un basm, o umbră, un vis, pe care-1 îm- 
prăştie orice păcat, orice moarte, orice diavol. Numai împreună cu 
El noi, oamenii, suntem mai puternici decât orice moarte, orice dia- 
vol. Numai împreună cu El noi, oamenii, suntem mai puternici decât 
orice moarte, decât orice păcat, decât orice diavol. Lucrul acesta îl 
putem vedea la oricare sfânt. In el toate sunt mai puternice decât 
diavolul. Pentru că în fiecare sfânt „toate în toţi" este Hristos şi 
întreaga Lui realitate, întreaga Lui nemurire, întreaga Lui veşnicie. 

Câteva cuvinte încă pentru mine şi pentru tine ? cititorule, şi 
pentru fiecare iubitor de Hristos: 

In faţa noastră se găsesc vieţile sfinte ale sfinţilor care au 
bineplăcut înaintea lui Dumnezeu. Sfinţii au parcurs cel mai lung 
drum pe care-1 poate face un om: drumul ce se întinde de la iad până 
la rai. Sau mai degrabă, unul şi mai lung decât acesta: drumul de la 
diavol la Dumnezeu. îmbrăţişaţi de Dumnezeul-om Cel înviat şi 
înălţat la cer, sfinţii au înviat cu El şi au fost înălţaţi la cer 
împreună cu El. Mai înainte însă, ei s-au răstignit împreună cu El şi 
s-au făcut asemenea Lui în moarte. Dar şi asemenea Lui prin viaţa 
pe care a dus-o până la înviere şi la înălţare. In acest fel ei au 
reînnoit în ei înşişi pe Hristos, au reluat pe învingătorul păcatului, al 
morţii şi al diavolului. Au reînnoit în ei pe Dumnezeul-om: s-au 
„înhristizat" şi s-au „mistificat". Aşa încât au izbutit să realizeze 
scopul pe care Dumnezeu 1-a pus existenţei umane: au devenit 
„ dumnezei după har ", „ dumnezeu-oameni după har " şi „ hristoşi 
după har" aşa cum atât de expresiv proclamă Sfântul Simeon Noul 
Teolog 8 . 



Vezi Cateheza 9: „îmbrăcându-ne astfel în Hristos, ne îmbrăcăm în 
Hristos însuşi; căci hristoşi suntem şi noi, ca fii ai lui Dumnezeu, de la 
Sfântul Botez" („Sources Chretiennes" nr. 104, p. 116 şi în alte părţi). 

„ Vieţile Sfinţilor" arată lămurit şi dovedesc că fiecare sfânt 
este un Hristos reînnoit. Aceasta este în mod real fiecare creştin, dar 
„după măsura credinţei lui" (Romani 12,3). întreaga viaţă a Bise- 
ricii, toate slujbele ei zilnice, nu sunt nimic altceva decât această 
continuă invitaţie: să reînnoim şi noi viaţa lui Hristos, împreună cu 
sfântul pe care-1 sărbătorim în ziua respectivă, trăind în rugăciune şi 
har, vieţuind întreaga viaţă şi faptele sfinţilor, aşa cum aceia au trăit 
viaţa şi faptele lui Hristos. „Fiţi imitatori ai mei, cum şi eu sunt al 
lui Hristos" (I Corinteni 11,1; 4,16). Acest lucru îl porunceşte 
dumnezeiescul Apostol Pavel şi mie şi ţie şi fiecăruia dintre noi. 
Pentru că toţi am fost chemaţi la sfinţenie, la o trăire sfântă, la o 
viaţă sfântă (vezi I Tesaloniceni 4,3.7). în întregime de la Hristos 
izvorăşte şi porunca dumnezeiască a corifeului Apostolilor: „După 
Cel Sfânt Care ne-a chemat, fiţi şi voi sfinţi în toată petrecerea, 
pentru că scris este: fiţi sfinţi pentru că şi Eu sunt sfânt" (I Petru 
1,15). Dar viaţa cea sfântă nu o putem trăi singuri, ci întotdeauna 
împreună „cu toţi sfinţii", cu ajutorul şi sub călăuzirea lor, prin 
mijlocirea Sfintelor Taine şi a Sfintelor Virtuţi în Biserică. Pentru 
aceasta, „Pe Preafânta, Preacurata, Preabînecuvântata, slăvită 
Stăpâna noastră Născătoarea de Dumnezeu şi Pururea Fecioara 
Măria, cu toţi sfinţii pomenind-o, pe noi înşine şi unii pe alţii şi 
toată viaţa noastră lui Hristos Dumnezeu să o dam!" - Amin! 
Amin! Amin! 

(1962) 



Jfc„ 

III 

DUMNEZEUL-OM: 
MĂSURA A TOATE 



VALOAREA SUPREMA ŞI CRITERIUL 
ULTIM ÎN ORTODOXIE 



Când se deşteaptă în trupul său de lut şi vede realităţile spiri- 
tuale, omul simte că realităţile materiale sunt reale în măsura în care 
spiritul lui le înţelege ca atare şi de aceea ajunge numaidecât la o 
constatare paradoxală: ca o specie anume de vieţuitoare, oamenii, 
cunosc realităţile din lumea materială prin intermediul spiritului 
care nu are însuşirile realităţilor materiale, ci este ceva ce nu se poa- 
te obiectiva material, nici demonstra ca o realitate supra-subiectivă, 
nici deveni sesizabil prin simţuri. Dar, cu toate că este insesizabil 
pentru formele realităţii materiale, totuşi, prin fiinţa lui nevăzută 
spiritul constituie măsura tuturor realităţilor văzute în lumea materi- 
ei. Şi omul simte şi înţelege din ce în ce mai bine că, deşi este impal- 
pabilă, invizibilă şi imaterială, gândirea spiritului este totuşi mai re- 
ală decât orice altă realitate supra-subiectivă din sfera materiei. Mai 
mult: toate realităţile îşi întemeiază realitatea lor pe gândurile spiri- 
tului, care în sine este imaterial. Tocmai în aceasta constă superiori- 
tatea, taina şi măreţia spiritului omenesc. Şi omul treaz, purtat de 
spiritul său imaterial prin tainele lumii materiale fizice, înţelege din 
ce în ce mai mult că spiritul lui este realitatea cea mai mare şi mai 
imediată şi, în acelaşi timp, valoarea lui supremă. Mr-o astfel de 
dispoziţie, omul simte şi înţelege adevărul cuvintelor Mântuitorului 
despre sufletul omenesc drept cea mai mare realitate şi valoare de o 

realitate mai reală decât toată lumea văzută şi o valoare mai preţi- 
oasă decât toate sistemele solare: „ Ce folos este omului de va câşti- 
ga lumea toată şi-şi va păgubi sufletul său? sau ce va da omul în 
schimb pentru sufletul său?" (Matei 16,26; Marcu 8,36-37). Cu 
alte cuvinte: nu există în lumea văzută valoare egală cu valoarea 
sufletului omenesc, nici vreo valoare cu care sufletul omenesc s-ar 
putea preţui şi răscumpăra. Sufletul valorează mai mult decât toate 
lumile laolaltă. 

A 

într-adevăr, toată viaţa văzută a omului, viaţa sa în timp şi 
spaţiu, este întemeiată pe lucruri nevăzute, adică pe suflet, pe gân- 
durile lui, pe conştiinţa lui. în lumea realităţilor şi faptelor văzute, 
omul se orientează prin gândirea lui şi cu ajutorul ei măsoară şi eva- 
luează toate, măcar că şi pentru el ea este nevăzută. încă şi mai 
natural şi mai logic este ca el să se orienteze prin ea în lumea reali- 
tăţilor şi valorilor spirituale. Prin gândire omul este legat nu numai 
de lumea celor văzute, a realităţilor materiale, ci şi de lumea realită- 
ţilor spirituale. Nici cei mai extremişti senzualişti în teoria cunoaşte- 
rii nu pot tăgădui acest lucru. Trebuie să recunoaştem că spiritul 
omenesc este un atelier minunat în care impresiile simţurilor se tran- 
sformă insesizabil în gânduri. Din orice laturi s-ar apropia de rea- 
lităţile materiale şi spirituale, observatorul serios al lumii simte în 
chip necesar prezenţa unei taine infinite în toate fenomenele. Aceas- 
ta este tributul pe care orice gânditor îl plăteşte în mod obligatoriu 
tainei enigmatice a lumii. Fără îndoială că justa orientare în această 
lume enigmatică depinde de spiritul sau mai exact de natura spiritu- 
lui prin care se orientează omul. Iar natura lui spiritul omenesc şi-o 
manifestă şi dovedeşte în experienţa câştigată prin acţiunile lui. Ori 
din întreagă această experienţă decurge dorul omului şi al spiritului 
său pentru infinit în toate manifestările lui: în cunoaştere, în viaţă, 
în experienţă. 

Spiritul omenesc doreşte neîncetat cunoaşterea infinită, viaţa 
infinită, existenţa infinită. Iar prin toate acestea el urmăreşte un sin- 
gur lucru: să învingă pe de o parte ceea ce este trecător, limitat, 
mărginit, iar pe de altă parte să facă putinţă şi să-şi asigure ceea ce 
este veşnic, infinit şi nelimitat. în toate culturile şi civilizaţiile, toate 
eforturile spiritului omenesc, se concentrează în cele din urmă într-o 

gigantică strădanie de a birui moartea şi mortalitatea şi de a-şi asi- 
gura nemurirea şi viaţa veşnică, de a şi le asigura oricum. 

Toate ne îndeamnă să punem întrebarea: de unde vin în spiri- 
tul omului nostalgia şi elanul acesta către infinit în toate direcţiile? 
Ce împinge gândirea omenească de la o problemă la altă problemă 
şi de la o infinitate la altă infinitate? Dacă această dorinţă după infi- 
nit este impusă din afară oamenilor neputincioşi, cum de se regăseş- 
te chiar şi la cei mai independenţi dintre filozofi? Ba chiar la aceştia 
ea s-a dezvoltat într-o problematică extrem de complexă. Toate a- 
cestea dovedesc că dorul după infinit se găseşte în însăşi natura spi- 
ritului omenesc. Natura cunoaşterii însăşi tinde spre o cunoaştere 
infinită; natura simţirii însăşi tinde spre o simţire infinită: natura 
vieţii însăşi tinde spre o viaţă infinită. Prin cunoaştere ca şi prin 
simţire, prin voinţă ca şi prin viaţă, spiritul omului vrea să fie 
infinit, adică nemuritor. Setea de infinit, setea de nemurire este setea 
metafizică primordială a spiritului omenesc. Ea a împins spiritul 
omului spre infinit prin nenumărate religii, filozofii, ştiinţe, lupte şi 
strădanii. într-un cuvânt: spiritul omenesc caută nemurirea; o caută 
sub orice chip şi sub orice formă. 

Este evident că acest dor după infinit nu este cu putinţă să-i fi 
fost impus omului de natura lui materială, pentru că ea este limitată 
şi finită şi nu are în ea acest dor. Este evident de asemenea că nici 
trupul omenesc nu a impus omului dorul acesta, pentru că şi el este 
limitat. Singura soluţie logică rămâne următoarea teză: dorul omului 
după infinit, după nemurire se găseşte în însăşi esenţa spiritului 
omenesc. Creat după chipul lui Dumnezeu, omul se găseşte în între- 
gime în acest dor. Pentru că doar „chipul lui Dumnezeu" din om es- 
te cel ce doreşte adevărurile infinite ale lui Dumnezeu în toate lumi- 
le, înscris în spiritul uman, „chipul lui Dumnezeu" îl împinge pe om 
să tindă spre toate infinităţile lui Dumnezeu şi să le dorească. Este 
natural ca sufletul creat „după chipul lui Dumnezeu" să dorească 
pe Dumnezeu, ca pe prototipul său. Aceasta nu este o concluzie „a 
priori", ci o constatare întru totul „aposteriori", fiindcă toată ex- 
perienţa neamului omenesc stă mărturie pentru această puternică şi 
tainică nostalgie a spiritului omenesc după infinit, după nemurire, 
după viaţa veşnică, fie în lumea aceasta, fie în alta. Dacă ne spriji- 

nim pe experienţa comună a neamului omenesc şi reducem pe om la 
elementele lui componente fundamentale, vom găsi oricum dorul a- 
cesta după nemurire drept elementul fundamental pe care se înteme- 
iază şi care constituie din punct de vedere ontologic omul. 

Creând pe om după chipul Său, Dumnezeu a revărsat în fiinţa 
lui dorul după nemărginirea dumnezeiască a vieţii, după nemărgini- 
rea dumnezeiască a cunoştinţei, după nemărginirea dumnezeiască a 
desăvârşirii. Tocmai din acest motiv, dorul nemărginit şi setea fiin- 
ţei omeneşti nu pot fi satisfăcute integral de nimic altceva decât 
numai de Dumnezeu. Proclamând desăvârşirea dumnezeiască drept 
scopul principal al existenţei omeneşti în lume - „Fiţi, deci, voi 
desăvârşiţi, precum Tatăl vostru Cel din ceruri desăvârşit este " 
(Matei 5,48) - Mântuitorul Hristos a dat prin aceasta răspunsul la 
căutarea şi nevoia fundamentală a fiinţei omeneşti create după 
chipul lui Dumnezeu şi pline de nostalgie după Dumnezeu. 

„Chipul lui Dumnezeu" din natura umană are un sens ontolo- 
gic şi teologic: ontologic, fiindcă în „chipul lui Dumnezeu" ca dar 
constă esenţa fiinţei omeneşti; iar teologic, pentru că prin aceasta a 
fost stabilit drept scop al vieţii omului Dumnezeu, cu toate perfec- 
ţiunile Lui dumnezeieşti. Acest „chip al lui Dumnezeu", este esenţa 
esenţei fiinţei omeneşti. Pe el şi potrivit lui omul se modelează şi se 
construieşte în această lume. Şi, într-adevăr, în fiinţa omului Dum- 
nezeu alcătuieşte primul element, iar omul al doilea. Cu alte cuvinte, 
omul este creat ca o fiinţă divino-umană potenţială care are datoria 
ca, lăsându-se condus de sufletul lui „după chipul lui Dumnezeu", 
să se asemene întru totul cu Dumnezeu şi, în acest fel, să devină o 
fiinţă divino-umană în act, adică o fiinţă în care omul este unit în 
chip desăvârşit cu Dumnezeu şi trăieşte prin perfecţiunile Lui divine 
infinite. Dat omul, în loc să-şi impregneze cu calitatea de „chip al 
lui Dumnezeu" a sufletului său, toată viaţa lui empirică, a desfăcut 
spiritul lui de tot ce e divin în el şi a pornit mai departe fără Dum- 
nezeu spre tainele lumii acesteia, adică a pornit mai departe lipsit de 
conducătorul său natural. De aceea în lumea aceasta el a întâlnit 
abisuri peste care nu se pot dura punţi, prăpăstii şi râpe înfricoşă- 
toare. 

în esenţă, căderea omului a constat din revolta acestuia împo- 
triva constituţiei de „chip al lui Dumnezeu" a fiinţei lui, pentru că 
omul a părăsit pe Dumnezeu şi cele ale lui Dumnezeu şi s-a restrâns 
pe sine la materia pură, la omul gol („simplu"). Prin cea dintâi re- 
voltă a lui împotriva lui Dumnezeu, omul a izbutit să alunge în par- 
te pe Dumnezeu din el, din conştiinţa lui, din voinţa lui şi să rămână 
la natura sa pur umană, la umanul pur, şi în acest fel, „horribile 
dictu", la purul „umanism", dar umanismul este tocmai răul funda- 
mental, primordial al omului. în numele umanismului autonom, 
omul 1-a alungat pe Dumnezeu într-o transcendenţă supraumană, 
rămânând întreg la el însuşi şi în sine însuşi. Cu toate acestea însă 
omul nu a izbutit să alunge cu totul din sine însuşirile „chipului lui 
Dumnezeu" din spiritul său; acestea au rămas să se manifeste chiar 
şi în umanismul lui sub forma nostalgiei după progresul infinit, 
după cunoaşterea infinită, după perfecţionarea infinită, după exis- 
tenţa infinită. Conştient sau subconştient, în toate luptele pe care le 
duce în umanism omul tinde să readucă în el „chipul" pierdut al lui 
Dumnezeu. Şi în parte chiar izbuteşte; atât cât este necesar să simtă 
că el singur, cu natura lui omenească lipsită de Dumnezeu („ateiza- 
tă"), nu poate nicicând să-şi îndrepte spiritul, să restabilească „chi- 
pul lui Dumnezeu" al fiinţei lui. Prin toate nostalgiile sale umaniste 
omul strigă din toată fiinţa lui după Dumnezeul-om. 

De aceea, prezenţa Dumnezeului-om Hristos în lumea aceasta 
era şi naturală şi raţională şi necesară. Pentru că numai Dumnezeul- 
om eliberează de toate chinurile, spiritul omenesc bolnav şi „atei- 
zat" datorită umanismului. Numai El satisface toată setea fiinţei o- 
meneşti „după chipul lui Dumnezeu": şi setea după viaţa nesfârşită, 
şi setea după dreptatea infinită, şi setea după adevărul infinit, şi 
setea după binele infinit şi, în genere, setea după toate infiniturile 
dumnezeieşti. 

Cele mai esenţiale cerinţe şi necesităţi ontologice ale fiinţei 
omeneşti au fost satisfăcute odată pentru totdeauna în Persoana 
Dumnezeului-om Hristos. Pentru că la toate exigenţele şi nevoile 
spiritului omenesc care privesc lumea de dincolo de om, Dumneze- 
ul-om răspunde, ca Dumnezeu, în chip omenesc, în timp ce la toate 
exigenţele şi necesităţile spiritului omenesc care privesc lumea din 

junii omului şi de sub om, Acelaşi răspunde, ca om, în chip dumne- 
zeiesc. Potenţialităţile divino-umane care există în fiinţa omului şi 
care erau supuse tiraniei umanismului luptător împotriva lui Dum- 
nezeu [teomah], Dumnezeul-om le eliberează şi le face în stare să se 
pună în mişcare şi să se realizeze în toată plinătatea lor nemuritoare. 
Omul condus de către Dumnezeul-om îşi orânduieşte toate cele ale 
sale prin Dumnezeu şi trăieşte în această lume enigmatică prin 
Dumnezeu. El ajunge astfel la desăvârşirea ideală şi alcătuieşte el 
însuşi cea mai desăvârşită sinteză a dumnezeiescului şi omenes- 
cului, a spiritualului şi materialului, a lumii de aici şi a celei de 
dincolo. 

Arătarea Dumnezeului-om în lumea realităţilor omeneşti nu 
constituie ceva neaşteptat pentru natura umană, nici din punct de 
vedere ontologic, nici din punct de vedere psihologic şi nici din 
punct de vedere istoric. Dimpotrivă, această arătare a satisfăcut do- 
rurile fundamentale şi nevoile esenţiale ale fiinţei omeneşti; setea şi 
nevoia de desăvârşire dumnezeiască şi de viaţă veşnică. Dumnezeul- 
om nu este ceva nenatural şi ne necesar omului, ci dimpotrivă este 
ceva mai necesar decât toate, este atât de necesar încât însuşi Prea- 
adevăratul Dumnezeu şi Domn Iisus spune că: „de un singur lucru 
este nevoie " (Luca 10,42). De ce? Pentru că El a dezlegat problema 
lui Dumnezeu şi a omului într-un chip cât se poate de desăvârşit, cât 
se poate de natural, cât se poate de logic şi cât se poate de teleolo- 
gic. Cum anume? - Arătându-neîn Sine în chip cât se poate de real, 
trupeşte de real, pe Dumnezeu, Care este Adevărul absolut, Binele 
absolut, Dreptatea absolută, Iubirea absolută, înţelepciunea absolu- 
tă în unire desăvârşită cu omul, arătându-ne în Sine în acelaşi timp 
şi pe om în lipsa de păcătoşenie, în nemurirea şi în desăvârşirea lui. 



Dumnezeul-om a arătat deopotrivă de real atât pe Dumnezeu 
în desăvârşirea Lui cât şi pe om în desăvârşirea lui. Când cercetăm 
în chip nepărtinitor istoria neamului omenesc, trebuie să recunoaş- 
tem că în istoria neamului omenesc nu există om mai bun decât 
Iisus. Aceasta înseamnă însă că nu există nici Dumnezeu mai bun 
ca Iisus. Pentru că numai ca Dumnezeu-om a fost şi este Iisus omul 



120 



cel mai bun, adică omul fără de păcat şi fără răutate. Şi numai ca 
atare, adică în calitate de Singur fără păcat, a putut Hristos să în- 
trebe fără teamă pe cei mai mari vrăjmaşi ai Lui: „Cine dintre voi 
mă vădeşte de păcat? " (Ioan 8,46). - Şi nimeni dintre ei n-a putut 
să dovedească în El nici cel mai mic păcat. Aşadar, omul fără de 
păcat este în acelaşi timp omul cel mai ideal şi mai real, fiindcă 
numai ca atare este cu adevărat desăvârşit, nemuritor şi veşnic. 

Prin întruparea lui Dumnezeu-Logosul, în natura omenească 
a intrat supradesăvârşita înţelepciune dumnezeiască, supradesăvâr- 
şita Raţiune dumnezeiască, supradesăvârşita Minte dumnezeiască. 
„ Logosul S-a făcut trup " (Ioan 1,14), aceasta înseamnă: toate valo- 
rile dumnezeieşti transcendente au pătruns şi s-au unit interior deve- 
nind imanente naturii omeneşti, pentru că ele sunt înrudite cu esenţa 
de „chip al lui Dumnezeu" a sufletului omenesc. întrupate în om, 
toate aceste valori dumnezeieşti sunt unite desăvârşit într-o valoare 
incomensurabilă şi incomparabilă: în Dumnezeul-om Hristos. De 
aceea Dumnezeul-om este cea dintâi, cea mai mare, cea mai de bază 
şi ultimă valoare în lumea omenească. Fiindcă nimic nu este mai 
omenesc decât Iisus Hristos, Care personalizează în El cea mai 
desăvârşită şi mai ideală desăvârşire a tot ceea ce este cu adevărat 
omenesc. Şi nu numai aceasta, ci Dumnezeul-om este El însuşi 
sinteza cea mai desăvârşită, dumnezeiescului şi a omenescului, a 
ceea ce este aici şi, ceea ce este dincolo, a naturalului şi a supra- 
naturalului, a fizicului şi metafizicului, a realului şi a idealului. In 
El ca Dumnezeu-om s-a realizat şi s-a păstrat într-un chip cât se 
poate de real echilibrul între divin şi uman, salvându-se în acelaşi 
timp autonomia atât a divinului cât şi a umanului. 

în Persoana divino-umană a lui Hristos s-a realizat unitatea 
cea mai radicală şi cea mai totală a vieţii de aici şi a celei de dincolo 
şi, în acelaşi timp, unitatea cunoaşterii lumii de aici şi a celei de 
dincolo, ca şi unitatea simţirii omeneşti şi a celei dumnezeieşti. Iar 
aceasta înseamnă că viaţa, gândirea şi simţirea omului au aruncat 
punţi peste abisul care se cască între om şi Dumnezeu, între lumea 
aceasta şi cea de dincolo. De aceea, în Hristos omul simte în chip 
viu unitatea între lumea aceasta şi cealaltă, între Dumnezeu şi om, 
între cosmic şi transcendent, între natural şi supranatural. Simte 

puternic şi înţelege limpede că în el s-a realizat trecerea de la ceea 
ce este muritor la ceea ce este nemuritor, de la ceea ce este trecător 
la ceea ce este veşnic. Această simţire a vieţii veşnice face cu putin- 
ţă şi asigură pentru omul în Hristos veşnicia gândurilor şi nemurirea 
simţirilor. 

Dar, cu toate că în acest fel omul în Hristos creşte, se dilată, 
se adânceşte până la infinitul dumnezeiesc, totuşi el nu-şi pierde 
entitatea omenească, personalitatea, trăsăturile lui, ci rămâne om; 
dar om desăvârşit, divino-umanizat. în Dumnezeul-om Hristos, p- 
mul s-a ridicat pentru prima dată pe culmea desăvârşirii, pe culmea 
aflată deasupra tuturor culmilor. Pentru că nimeni altul nu a slăvit 
atât de mult firea omenească, pe om, ca Dumnezeul-om. în Persoa- 
na Lui divino-umană i s-a făcut omului cea mai mare dreptate cu 
putinţă. Nici omul n-a fost supradimensionat cu nimic faţă de Dum- 
nezeu, şi nici Dumnezeu faţă de om. Omul a fost înălţat, ridicat şi 
slăvit în chip infinit, dar a fost slăvit prin Dumnezeu. 

Fără îndoială, problema binelui şi răului este una dintre cele 
mai dificile şi mai chinuitoare probleme pentru conştiinţa omeneas- 
că. Dar şi problema aceasta n-a fost soluţionată definitiv şi efectiv 
decât numai în Persoana Dumnezeului-om Hristos. Şi a fost soluţio- 
nată nu în cuvinte, teoretic sau dialectic, ci în mod esenţial, real, 
divino-uman. Pentru că în toată viaţa Lui Dumnezeul-om Iisus S-a 
arătat ca întruparea şi înomenirea infinitului, a Binelui supradesă- 
vârşit şi absolut. Nici ochiul cel mai pătrunzător n-ar putea găsi nici 
cel mai mic rău în El, pentru că El „păcat nu a făcut şi nici nu s-a 
aflat vicleşug în gura Lui " (I Petru 2,22; Isaia 53,4-5). 

Având înaintea ei, în Persoana Dumnezeului-om Hristos, Bi- 
nele dumnezeiesc absolut în limitele existenţei omeneşti, cunoaşterea 
omenească ştie pentru prima dată prin El, după cum şi inima 
omenească simte iarăşi tot prin El în mod concret, ce este binele şi 
ce este răul. Binele, binele veşnic, este tot ceea ce este Hristos în 
realitatea Lui divino-umană, adică tot ceea ce este divino-uman. Ca 
Singur fără de păcat şi atotputernic, Domnul Iisus Hristos a dat 
sfintele energii ale harului naturii omeneşti, pentru ca ea să poată 
creşte până la desăvârşirea binelui dumnezeiesc şi să biruiască în 
chip desăvârşit păcatul şi răul. De aceea, Dumnezeul-om Dsus este 

cea mai mare valoare în toate lumile în care se mişcă gândul şi sim- 
ţirea omenească. 

De-a lungul întregii sale istorii, omul se prezintă ca o fiinţă 
deosebită de toate celelalte prin aceea că în chip neobosit caută a- 
devărul fundamental şi principal pe care se sprijină şi pentru care 
există toate lumile. Problema adevărului omul s-a străduit să o dez- 
lege atât prin mitologie cât şi prin şi filozofie, prin deism, prin 
spiritualism şi prin materialism. Dar nu a soluţionat-o pentru că ş-a 
străduit să o dezlege cu categoriile umanismului pur autonom şi a- 
teu. Numai în minunata Persoană a Dumnezeului-om Hristos s-a 
descoperit întreg adevărul veşnic, fără nici o lipsă. Şi problema 
Adevărului, s-a dezlegat deci, prin arătarea Adevărului divin ab- 
solut în limitele naturii omeneşti. De aceea, din gura Dumnezeului- 
om Hristos a ieşit cea mai îndrăzneaţă declaraţie ce a putut-o rosti 
vreodată o făptură omenească: „Eu sunt Adevărul!" (loan 14,6). 
Iar aceasta înseamnă că Dumnezeul-om Hristos este adevărul ca 
persoană, în toată plinătatea şi realizarea ei divino-umană. 

Dar ceea ce face în chip deosebit din Dumnezeul-om Hristos 
o valoare mai presus de toate celelalte valori, este faptul că El, Cel 
dintâi şi singur, a dezlegat definitiv şi efectiv problema vieţii şi a 
morţii şi a dezlegat-o în chip real, lăsând să se vadă în persoana Lui 
divino-umană nemurirea şi viaţa veşnică întrupată, înomenită. Lu- 
crul acesta 1-a arătat şi 1-a dovedit mai ales prin învierea Lui din 
morţi şi prin înălţarea Lui la viaţa veşnică a Dumnezeirii. Şi, în 
genere, toată viaţa divino-umană a lui Hristos, înainte şi după învi- 
ere, este o dovadă cât se poate de clară a faptului, că El este perso- 
nificarea nemuririi şi a vieţii veşnice şi, în consecinţă, stăpânul asu- 
pra morţii. Prin învierea Lui, El a asigurat pentru totdeauna naturii 
omeneşti biruinţa asupra morţii, iar prin înălţarea Sa la cer i-a asi- 
gurat, viaţa nemuritoare în sfinţenia Dumnezeirii Celei Una în trei 
Sori. De aceea, El singur în neamul oamenilor a avut dreptul să 
spună despre Sine: „Eu sunt învierea şi Viaţa" (loan 11,25). El 
este învierea şi viaţă prin Persoana Lui divino-umană, pentru că 
este fără de păcat; unde nu există păcat, acolo nu există nici moarte, 
pentru că numai păcatul creează moartea. Şi, aşa cum păcatul sin- 

gur creează moartea, tot aşa şi lipsa de păcat, adică sfinţenia desă- 
vârşită singură creează nemurirea. 

In conştiinţa omenească se întâlnesc taina omului şi taina lu- 
mii. Un întuneric de nestrăbătut acopere întreaga creaţie şi gândul 
omenesc nu poate în nici un chip să pătrundă în sensul ei funda- 
mental, nici să înţeleagă de ce există lumea în acest fel şi în această 
formă. Numai luminată cu lumina Dumnezeului-om Hristos, lumea 
ne deschide floarea fiinţei ei şi, în ea, şi sensul adevărat şi valoarea 
ei. De aceea Mântuitorul a zis despre Sine însuşi: „Eu sunt lumina 
lumii" (Ioan 8,12; 9,5). In Dumnezeul-om Hristos şi în lumina Lui 
omul a deschis pentru prima dată ochii, a văzut lumina şi a înţeles 
adevăratul sens al lumii. 

O anume înţelepciune dumnezeiască şi o finalitate ultimă sunt 
revărsate în întreaga creaţie. Sunt revărsate de însuşi Hristos, Logo- 
sul cel veşnic al lui Dumnezeu, de aceea s-a zis în Evanghelie: „ Tot 
ce s-a făcut printr-lnsul s-a făcut" (Ioan 1,3). Această „logositate" 
[logosnost] şi înţelepciune în lumea aceasta şi în toată creaţia devi- 
ne limpede numai în lumina Logosului lui Dumnezeu întrupat. Nu- 
mai atunci când este luminată de lumina Dumnezeului întrupat, poa- 
te raţiunea omenească să înţeleagă sensul teo-„logosic" [logos-ni] al 
creaţiei adică sensul Logosului lui Dumnezeu în creaţie şi să se con- 
vingă în acest fel de adevărul cuvintelor Apostolului: „Toate prin 
El (Hristos) şi întru El s-au zidit" (Coloseni 1,16). Aceasta înseam- 
nă că sensul fiecărei creaturi luate în parte şi al tuturor creaturilor 
laolaltă este acela de a realiza în ele adevărul şi dreptatea Dumneze- 
ului-om Hristos până la ultimele lor posibilităţi. Cerul şi pământul 
nu vor trece până nu se va împlini asupra lor legea Dumnezeu Cu- 
vântului (vezi Matei 5,18). In Dumnezeul-om Hristos a început vin- 
decarea, înnoirea, restaurarea [apokatăstasis] creaţiei care slăbise şi 
se transformase în haos datorită prezenţei şi acţiunii păcatului ome- 
nesc şi a răului (vezi Romani 8,19-23). 



Deoarece Hristos ca Persoană divino-umană este valoarea cea 
mai înaltă, (ca o astfel de persoană) El este în acelaşi timp şi crite- 
riul suprem al tuturor valorilor adevărate. In această lume nici o 

fiinţă mai mică decât Dumnezeul-om nu poate fi adevărata măsură a 
valorilor, fiindcă cea mai mare valoare este tocmai Persoana Dum- 
nezeului-om. Măsura nu poate fi omul, pentru că el este o valoare 
mult mai mică decât Dumnezeul-om. Dumnezeul-om constituie cel 
mai bun criteriu a tot ceea ce este divin şi uman atât în această lume 
cât şi în cealaltă prin aceea că este cea mai mare valoare. Istoria 
acestei planete nu cunoaşte Dumnezeu mai bun decât Hristos şi nici 
om mai bun decât Hristos. Dumnezeul-om a relevat în acelaşi timp 
şi în chip desăvârşit atât pe Dumnezeu cât şi pe om. De aceea nu 
există Dumnezeu fără Dumnezeul-om şi nu există om în afară de 
Dumnezeul-om. 

„ Ce este adevărul? " (Ioan 18,38) a întrebat Pilat pe Adevă- 
rul întrupat vrând să audă cu urechile lui ceea ce nu a văzut cu 
ochii, ca şi cum nu unul şi acelaşi suflet auzea cu urechile şi vedea 
cu ochii. Dumnezeul-om Hristos este adevărul în mod fiinţial, nu ca 
un cuvânt, nici ca o învăţătură şi nici ca o acţiune concretă, ci ca un 
Ipostas divino-uman supradesăvârşit şi veşnic viu. Numai ca Per- 
soană divino-umană este El măsura Adevărului. De aceea Dumne- 
zeul-om a spus despre Sine nu numai: „Eu sunt Adevărul" ci şi: 
„Eu sunt Calea" (Ioan 14,6), Calea către Adevărul însuşi, adică 
măsura acestui Adevăr, esenţa însăşi a acestui Adevăr. Măsura A- 
devărului este însuşi Adevărul iar Adevărul este Dumnezeul-om 
Hristos. Ca atare tot ceea ce nu este de la El nu este Adevăr In afa- 
ra Persoanei Lui divino-umane, Adevărul este ontologic inexistent. 

în creştinism Adevărul nu este o noţiune filozofică, nici o teo- 
rie, nici o învăţătură, nici un sistem de învăţături ci este Ipostasul 
divino-uman viu - Iisus Hristos cel istoric (Ioan 14,6). înainte de 
Hristos oamenii îşi făceau numai o idee prealabilă despre Adevăr 
dar nu-1 aveau. O dată cu Hristos, ca şi Logos al lui Dumnezeu în- 
trupat, Adevărul Dumnezeiesc intră întreg în lumea aceasta. Din 
acest motiv s-a şi spus în Sfânta Evanghelie: „Adevărul prin Iisus 
Hristos a venit" (Ioan 1,17). 

Ce este Viaţa, Viaţa autentică, adevărată şi care este măsura 
vieţii? - Persoana Dumnezeului-om Hristos. Iarăşi Persoana, şi nu 
învăţătura Lui, despărţită de Persoana Lui făcătoare de minuni şi 
făcătoare de viaţă. Nimeni dintre oameni nu a îndrăznit vreodată să 

zică: eu sunt viaţa, fiindcă toţi sunt muritori. Dumnezeul-om, însă, a 
zis: „Eu sunt Viaţa" (Ioan 14,6). Şi pe bună dreptate, pentru că 
prin învierea Lui El a învins moartea şi S-a arătat pe Sine veşnic 
viu prin înălţarea la cer şi prin şederea de-a dreapta Tatălui. De 
aceea, Dumnezeul-om este şi Viaţa şi măsura Vieţii. Tot ceea ce nu 
vine de la El este muritor. In El viaţa îşi găseşte „logositatea" [lo- 
gosnost] şi raţionalitatea ei, pentru că îşi găseşte veşnicia dumneze- 
iască. Ca Dumnezeu-Logosul, El este viaţa şi atoateviafa [svezivot] 
(vezi Ioan 1,4) pentru că viaţa este viaţă numai prin El. Unde nu 
este El, acolo viaţa se transformă în moarte, pentru că El este 
singurul care face ca viaţă să fie viaţă adevărată. îndepărtarea de 
El, Care este Viaţa, sfârşeşte întotdeauna cu mortalitatea şi moar- 
tea. De aceea numai în El, care e Logosul şi Logica vieţii, se găseşte 
singura îndreptăţire logică a vieţii omeneşti în categoriile timpului şi 
ale spaţiului. 

Viaţa veşnică se hrăneşte şi se păstrează prin Binele veşnic, 
prin Dreptatea veşnică, prin Adevărul veşnic, prin înţelepciunea 
veşnică şi prin Lumina veşnică. Şi, atunci când Mântuitorul a spus: 
„ Eu sunt Viaţa ", prin aceasta El a propovăduit despre Sine urmă- 
toarele: Eu sunt Binele, Eu sunt Dreptatea, Eu sunt Adevărul, Eu 
sunt înţelepciunea, Eu sunt Lumina. Aşadar, întrucât El este în 
acelaşi timp toate acestea, El este şi măsura cea mai înaltă a tuturor 
acestora. Prin Persoana Lui supra-desăvârşită, Dumnezeul-om cel 
fără de păcat constituie în neamul omenesc singurul criteriu infaili- 
bil şi al vieţii, şi al binelui, şi al dreptăţii, şi al adevărului, şi al înţe- 
lepciunii şi al luminii. Prin urmare, Dumnezeul-om este cea mai 
înaltă şi mai desăvârşită valoare, unica valoare veşnică şi, cu 
aceasta şi prin aceasta, cel mai înalt şi mai desăvârşit criteriu, uni- 
cul criteriu veşnic al adevărului, al vieţii, al dreptăţii, al luminii, al 
bunătăţii şi al înţelepciunii. 



întreaga Lui învăţătură şi operă Hristos o recapitulează în 
Persoana Lui divino-umană, tâlcuindu-le prin Sine însuşi. De aceea 
Biserica Ortodoxă Apostolică a lui Hristos rezumă întregul creşti- 
nism în Persoana făcătoare-de-viaţă a Dumnezeului-om Hristos; tot 

aşa şi adevărul, şi dreptatea, şi binele, şi viaţa. Persoana Dumnezeu- 
lui-om Hristos este cea mai mare valoare a ei şi cea mai mare co- 
moară a ei. Toate celelalte valori, Biserica Ortodoxă le primeşte ca 
pe nişte raze de soare ale unicului Soare, Hristos. 

Nu trebuie să ne înşelăm: creştinismul nu este creştinism de- 
cât prin Dumnezeul-om şi numai prin El; în aceasta constă semnifi- 
caţia lui extraordinară, valoarea şi forţa lui. Dumnezeul-om S-a lă- 
sat în lume, ca Biserică, pe Sine însuşi, Persoana Lui divino-umană. 
De aceea Biserica este Biserică numai prin Dumnezeul-om şi în 
Dumnezeul-om. Totul în Noul Testament se rezumă într-un singur 
adevăr colosal şi cuprinzător: Dumnezeul-om este fiinţa şi scopul, 
sensul şi valoarea absolută a Bisericii. El este sufletul ei, inima şi 
viaţa ei. El este Biserica în toată plinătatea ei divino-umană. Pentru 
că Biserica nu este altceva decât Dumnezeul-om prelungit în toţi 
vecii: „Iată, Eu cu voi sunt în toate zilele până la sfârşitul veacu- 
lui" (Matei 28,20. Vezi Efeseni 1,21-23). 

Dumnezeul-om este capul trupului Bisericii (Coloseni 1,18; 
Efeseni 1,22; 6,23), singurul cap. Ca atare El este şi Mântuitorul 
trupului Bisericii (Efeseni 5,23), singurul Mântuitor. Prin El, singu- 
rul, unicul şi nedespărţitul Dumnezeu-om, Biserica este întotdeauna 
una, singură şi nedespărţită. Fiindcă El ţine ca Dumnezeu-om între- 
gul trup al Bisericii într-o unitate nedespărţită de har, de adevăr şi 
de viaţă. Prin El, trupul Bisericii creşte şi primeşte toate di- 
mensiunile vieţii dumnezeieşti: creşte creşterea lui Dumnezeu spre 
măsura vârstei plinătăţii divino-umane a lui Hristos, pentru că toate 
s-au zidit prin El şi în El (Efeseni 4,15-16, 13; Coloseni 1,10.16). 
Cu puterea harului Său, el conduce în chip tainic (prin Sfintele 
Taine) toate mădularele Bisericii către divino-umanizare, fiindcă 
sensul şi scopul existenţei Bisericii este ca toţi să fie conduşi, prin 
credinţa divino-umană, la măsura plinătăţii lui Hristos, adică să fie 
divino-umanizaţi (Efeseni 4,13). 

De aceea, prin Apostolii ei, prin Mărturisitorii şi Sfinţii Pă- 
rinţi ca şi prin credincioşii ei, Biserica mărturiseşte fără ezitare şi a 
apărat mai presus de orice altceva divino-umanitatea Domnului 
lisus, minunatul şi cu neputinţă de înlocuitul Ipostas divino-uman a 
Lui. Arătându-se plină de condescendenţă, mult-milostivă faţă de 

păcătoşi, Biserica a fost întotdeauna neîmpăcată şi hotărâtă în con- 
damnarea şi respingerea tuturor acelora care în vreun fel sau altul 
tăgăduiau, respingeau sau deformau divino-umanitatea lui Hristos. 
Ea este gata întotdeauna să meargă cu bucurie spre toţi martirii A- 
pocalipsei, când este vorba să apere şi să păstreze Persoana divino- 
umană a lui Hristos. 

Care este esenţa Ortodoxiei? - Dumnezeul-om Hristos. Deci 
tot ceea ce e ortodox are caracter divino-uman: şi cunoaşterea, şi 
simţirea, şi voinţa, şi gândirea, şi morala, şi dogmatica, şi filozofia, 
şi viaţa. Divino-umanitatea este singura categorie în care se mişcă şi 
au loc toate manifestările Ortodoxiei. Pretutindeni Dumnezeu are 
locul întâi iar omul pe cel secund; Dumnezeu conduce, omul este 
condus; Dumnezeu lucrează, omul conlucrează. Şi Dumnezeu lu- 
crează nu ca Dumnezeul transcendent, abstract al deismului, ci ca 
Dumnezeul realităţii istorice nemijlocite, ca Dumnezeul Revelaţiei, 
Dumnezeul care S-a făcut om şi a trăit în categoriile vieţii noastre 
omeneşti şi S-a arătat pretutindeni ca absolut sfânt, absolut bun, 
absolut înţelept, absolut drept, absolut adevărat. 

Lui Hristos, ca Dumnezeu-om desăvârşit, nimic din ceea ce 
este omenesc nu-i este necunoscut (vezi Ioan 2,25; Evrei 2,14.17. 
18). Tocmai pentru aceasta S-a şi făcut om rămânând Dumnezeu, 
ca să dea ca Dumnezeu naturii omeneşti puterea dumnezeiască care 
să-i conducă pe oameni la cea mai strânsă unire - divino-umană - 
cu Dumnezeu. Şi tocmai această putere dumnezeiască a Lui lucrea- 
ză neîntrerupt în Trupul Lui divino-uman - Biserica - unindu-i pe 
oameni cu Dumnezeu prin viaţa cea sfântă în har. Pentru că Biseri- 
ca nu este altceva decât acel minunat organism divino-uman în care 
prin conlucrarea harului dumnezeiesc cu lucrarea liberă a omului se 
face nemuritor şi se îndumnezeieşte omul întreg şi tot ce-i omenesc 
- afară de păcat. 

In organismul divino-uman al Bisericii orice credincios con- 
stituie o celulă vie constitutivă a organismului; el trăieşte prin pute- 
rea divino-umană de viaţă făcătoare a lui Hristos. Pentru că a fi ci- 
neva membru al Bisericii înseamnă ca el să se încorporeze în Dum- 
nezeul-om Hristos, să devină concorporal cu El (Efeseni 3,6), un 
mădular organic al trupului Lui (Efeseni 5,30; I Corinteni 12,13), 

128 



într-un cuvânt, să se divino-umanizeze în toată realitatea persoanei 
lui omeneşti. Şi, dacă va câştiga aceasta, înseamnă că omul a ajuns 
la unitatea divino-umană a vieţii şi are simţământul viu şi nemuritor 
că s-a mutat din moarte la viaţă (Ioan 5,24; 3,36; 11,25-26). Simte 
continuu, cu toată fiinţa lui, că, în calitate de organism divino- 
uman, Biserica este Dumnezeul-om prelungit peste veacuri. Ca Per- 
soană divino-umană, Hristos este irepetabil, dar ca putere şi viaţă 
divino-umană se repetă continuu în fiecare creştin, pentru că fiecare 
creştin este un mădular organic al Trupului Său divino-uman, Bi- 
serica. 

Numind Biserica Trupul lui Hristos (Efeseni 1,23; Coloseni 
2,4), Sfanţul Apostol leagă fiinţa ei de taina întrupării Logosului lui 
Dumnezeu şi arată că baza vie şi neschimbată a istoricităţii Bisericii 
constă tocmai din faptul că însuşi Logosul S-a făcut trup 1 . Şi mai 
arată nemijlocit că, dat fiind că este Trupul lui Hristos, Biserica de- 
pinde nemijlocit şi continuu, în ceea ce o constituie ca Biserică, de 
Logosul lui Dumnezeu întrupat. Plinătatea nesfârşită a harismelor şi 
puterilor ei dumnezeieşti le ia de la Acela Care plineşte toate ale ei 
prin El însuşi (vezi Efeseni 1,23; Coloseni 2,9). 

Deoarece cu toată fiinţa ei şi prin toată activitatea ei depinde 
întru totul de Dumnezeu cel întrupat, Biserica întreagă se întemeia- 
ză pe realitatea istorică a Evangheliei: „Logosul S-a făcut trup", 
adică s-a făcut Dumnezeu-om. Adevărul acesta este adevărul de ba- 
ză al Bisericii, temelia Bisericii. De aceea întru toate şi în toţi Bise- 
rica este în primul rând un organism divino-uman şi apoi o organi- 
zaţie divino-umană. 

Toată natura Bisericii, în toate manifestările ei, are un carac- 
ter divino-uman. Din aceasta decurge în chip logic şi acţiunea ei 
divino-umană în lume care se rezumă la a întrupa în om şi în uma- 
nitate toate cele ale Dumnezeului-om. Misiunea Bisericii se găseşte 
în această natură a Bisericii iar aceasta este de a se realiza toate va- 
lorile şi toate lucrările divino-umane în lumea omenească. întrupa- 
rea lui Dumnezeu este revelaţia ultimă şi deplină a lui Dumnezeu 
către o astfel de fiinţă unică, cum este omul. Pentru că facându-se 

Ioan 1,14 şi Protopresbiterul G. Florovsky, Ocav Dom [Casa Tatălui], 
„Hriscanski Zivot", 1926, p. 166. 

om şi nu vreo altă fiinţă, Dumnezeu a arătat că Dumnezeul-om este 
natura naturii omului, logica logicii omului bunătatea bunătăţii 
omului, adevărul adevărului omului, sau, într-un cuvânt, esenţa, 
sensul şi scopul sufletului omului creat după chipul lui Dumnezeu. 
Mărturisind astfel pe Dumnezeul-om, Biserica mărturiseşte în ace- 
laşi timp şi omul autentic, adevărat, integru, după chipul lui Dum- 
nezeu. Pentru că în afara lui Dumnezeul-om nu există om adevărat. 

Cum păzeşte Biserica Ortodoxă cea mai mare comoară a ei - 
preasfânta Persoană a Dumnezeului-om Hristos? - O păstrează prin 
credinţa ei una şi unică, sfântă, catolică [sobornicească] şi aposto- 
lică. Prin unitatea credinţei Biserica Ortodoxă păstrează dea lungul 
secolelor unitatea şi unicitatea vieţii şi adevărului divino-uman; prin 
sfinţenie păstrează sfinţenia unică a vieţii şi adevărului în scopul ei 
divino-uman; prin catolicitate, catolicitatea şi integritatea vieţii şi 
adevărului divino-uman; prin apostolicitate identitatea şi continuita- 
tea istorică a realităţii şi a vieţii trupului divino-uman şi a operei lui 
Hristos. 

Numai împreună „ cu top sfinţii ", după Apostolul Pavel (Efe- 
seni 3,16), se poate cunoaşte minunata taină a Persoanei lui Hristos, 
se poate, adică, crede cu adevărat şi drept în Dumnezeul-om 
Hristos. Numai trăind împreună „ cu toţi sfinţii " în unitatea catolică 
[sobornicească] a credinţei poate fi cineva cu adevărat creştin, ade- 
vărat ucenic al Dumnezeului-om Hristos. într-adevăr, viaţa în 
Biserică este întotdeauna catolică, se găseşte întotdeauna în comu- 
niune „cu toţi sfinţii", alături de toţi sfinţii. Adevăratul credincios 
al Bisericii simte, în consecinţă, puternic că are aceeaşi credinţă cu 
apostolii, cu mucenicii şi cu sfinţii din toate veacurile; simte că 
aceştia sunt veşnic vii şi că pe toţi aceştia îi străbate în acelaşi timp 
una şi aceeaşi putere şi energie divino-umană, una şi aceeaşi viaţă 
divino-umană, unul şi acelaşi adevăr divino-uman. Nu există catoli- 
citate [sobornicitate] în afara eclezialităţii, pentru că numai viaţa a- 
devărată şi reală în Biserică creează în om simţământul catolicităţii 
[sobornicităţii] credinţei, adevărului şi vieţii: acela de a trăi împreu- 
nă „ cu toţi sfinţii ", cu toţi membrii Bisericii tuturor veacurilor. 

„ Este cu neputinţă să dobândească cineva catolicita- 
tea [sobornicitatea] spiritului, altfel decât numai prin în- 

corporarea şi viaţa lui în Biserică. Tot sensul suverani- 
tăţii Ortodoxiei asupra timpului constă tocmai din iden- 
titatea numerică a Bisericii celei una şi unice în existenţa 
ei ecumenică, catolică şi necurmată în timp, în continui- 
tatea neîntreruptă a succesiunii ierarhice, a săvârşirii 
Tainelor, a comuniunii credinţei şi a acţiuni unui Duh 
Unic şi a unui har unic care lucrează în toate acestea. 
Aceasta, deci, este unitatea Trupului lui Hristos, unitatea 
Casei lui Dumnezeu, în care au trăit nu numai odinioară 
ci trăiesc şi locuiesc şi acum toţi cei adormiţi în credinţă 
şi evlavie, cum sunt Sfinţii Asceţi şi Sfinţii Părinţi. Iar a- 
cum, fiecare preot care săvârşeşte Sfânta Liturghie nu 
repetă numai cuvintele pe care le-a grăit odinioară, în 
faţa altarului, Sfântului Vasile cel Mare sau Sfântul Ioan 
Hrisostom, ci într-o comuniune reală, deşi cu totul de ne- 
înţeles, liturghiseşte literalmente lui Dumnezeu împreună 
cu ei. în orice slujbă este prezentă în chip nevăzut întrea- 
ga Biserică, ca adevărată «singură turmă» care aduce în 
comun şi împreună rugăciunile şi mulţumirile Domnului 
Iisus Hristos şi Părintelui Său. Şi aceasta nu este o legă- 
tură psihologică, subiectivă cu trecutul, ci unitatea onto- 
logică a Bisericii şi a vieţii. în Biserică timpul stă pe loc, 
fiindcă aici nu există moarte şi întreruperea vieţii pă- 
mânteşti nu întrerupe raportul viu al generaţiilor ". 
în Biserică trecutul este întotdeauna prezent; prezentul în 
Biserică este prezent prin trecutul întotdeauna viu, pentru că 
Dumnezeul-om Hristos, Care este „ieri şi astăzi, acelaşi în veci" 
(Evrei 13,8), trăieşte continuu în trupul Său divino-uman prin ace- 
laşi adevăr, aceeaşi sfinţenie, aceeaşi bunătate, aceeaşi viaţă şi El 
face prezent tot trecutul. De aceea, pentru simţirea şi conştiinţa or- 
todoxă, toate mădularele Bisericii, de la Sfinţii Apostoli până la cei 
care au adormit ieri, sunt contemporane ca unele ce sunt întotdea- 
una vii în Hristos. Şi astăzi în orice om ortodox sunt contemporani 
toţi Sfinţii Apostoli şi Mucenici şi Sfinţii Părinţi. Mai mult, pentru 



2 Protopresbiterul G. Florovsky, Ocav Dom, „Hriscanski Zivot", 1925, p. 
358. 

ortodoxul adevărat aceştia sunt mai reali (mai vii) decât mulţi dintre 
contemporanii lui după trup. 

Simţământul acesta al unităţii catolice [soborniceşti] a credin- 
ţei, a vieţii şi a mărturisirii constituie esenţa eclezialitătii ortodoxe. 
Şi simţământul acesta arată adevărul că Dumnezeul-om este puterea 
de-viaţă-făcătoare continuă, ce se manifestă pururea în viaţa divino- 
umană a Bisericii, prin unitatea, sfinţenia, catolicitatea şi apostolici- 
tatea credinţei, a vieţii şi a adevărului. Căci ce înseamnă a fi orto- 
dox? înseamnă un efort continuu al omului spre Dumnezeul-om, o 
continuă zidire de sine prin Tainele divino-umane, prin nevoinţele şi 
Virtuţile divino-umane. Şi în aceasta, omul ortodox nu este nicioda- 
tă singur, ci orice simţire a lui şi orice faptă şi gând al lui sunt per- 
sonal-catolice [soborniceşti]; nu numai personale şi nu numai catoli- 
ce, ci divino-umane. 

Când creştinul ortodox gândeşte, o face în rugăciune, cu frică 
şi cutremur, pentru că ştie că la aceasta participă în chip tainic 
ceata tuturor sfinţilor şi a tuturor membrilor Bisericii. Niciodată el 
nu-şi aparţine lui, ci tuturor sfinţilor şi, prin ei, Preasfântului Domn 
lisus Hristos. Când priveşte duhul lui, creştinul ortodox zice în el 
însuşi: duhul meu nu este nimic dacă nu este umplut şi desăvârşit de 
Duhul Sfânt 3 . 

In creştinul ortodox nimic nu se face după om ci toate se fac 
după Dumnezeul-om; prin nevoinţe-virtuţi neîncetate el se concen- 
trează în Dumnezeu; duhul lui se concentrează prin Duhul lui Dum- 
nezeu şi tot aşa sufletul şi voinţa lui; tot ceea ce este în el se adună 



Intr-o scrisoare a sa (din 21.1. 1965) părintele Iustin scrie: „Sfânta tai- 
nă a zilei Duhului Sfânt, a Cincizecimii, este următoarea: duhul omului 
trebuie să se umple şi să se desăvârşească de către Duhul Sfânt, adică să 
se sfinţească, să se lumineze şi să se îndumnezeiască prin Duhul Sfânt. 
Această Sfântă taină se realizează continuu în Biserica lui Hristos şi 
pentru aceasta Biserica este cu adevărat o Cincizecime continuă... De la 
Sfânta Cincizecime, ziua Duhului Sfanţ, orice suflet «după chipul lui 
Dumnezeu» în Biserica lui Hristos este un rug care arde fără să se mis- 
tuie, în Dumnezeu şi spre Dumnezeu, în aşa fel încât o limbă de foc se 
găseşte întotdeauna deasupra lui şi în el". [Nota traducătorului în neo- 
greacă.] 

şi se catolicizează [sobornizirase] în Dumnezeul-om. Şi cu toată fi- 
inţa lui simte că eclezialitatea ortodoxă este întotdeauna sfântă şi în- 
totdeauna catolică [sobornicească] şi divino-umanitatea este catego- 
ria imuabilă a eclezialităţii ortodoxe. 

Ortodocşii sunt ortodocşi pentru că au continuu această sim- 
ţire a catolicităţii [sobomicităţii] divino-umane, pe care o păstrează 
şi o încălzesc prin rugăciune şi smerenie. Ei nu se propovăduiesc 
niciodată pe ei înşişi; niciodată nu se laudă în om; niciodată nu 
rămân numai la natura lor umană pură, niciodată nu idolatrizează 
umanul. Sfinţii de-Dumnezeu-purtători Apostoli au dat o dată pen- 
tru totdeauna definiţia eclezialităţii divino-umane: „Părutu-s-a Du- 
hului Sfânt şi nouă" (Faptele Apostolilor 15,28). Mai întâi Duhului 
Sfânt şi apoi nouă; nouă, numai în măsura în care facem loc Duhu- 
lui Sfânt să acţioneze pentru ei şi pentru noi. 

în această definiţie divino-umană apostolică se cuprinde toată 
metoda acţiunii Bisericii în lume. Metoda aceasta au primit-o şi au 
continuat-o sfinţii mucenici şi mărturisitori, Sfinţii Părinţi şi Si- 
noadele Ecumenice. Dacă cineva se îndepărtează de ea, se îndepăr- 
tează de Duhul Sfânt, se îndepărtează de Sfinţii Apostoli şi muce- 
nici, de Sfinţii Părinţi şi de Sinoadele Ecumenice; cade din unitatea, 
din sfinţenia, din catolicitatea şi apostolicitatea credinţei divino- 
umane a lui Hristos. Cu un cuvânt: se taie pe sine de la Domnul 
Bsus Hristos. 

Biserica Ortodoxă este una, sfântă, catolică şi apostolică, 
pentru că nu se îndepărtează de această sfântă metodă. Este ortodo- 
xă pentru că mărturiseşte şi păstrează continuu nu numai adevărul 
divino-uman, apostolic-catolic [sobornicesc] şi ecumenic al creşti- 
nismului, ci şi metodologia divino-umană, apostolic-catolică [sobor- 
nicească] şi ecumenică a creştinismului. Adevărul divino-uman al 
creştinismului se poate păstra numai prin metodologia divino-umană 
a creştinismului. Domnul lisus este Adevărul şi Calea. Dacă se de- 
părtează cineva de metodologia divino-umană, în chip necesar se în- 
depărtează şi de adevărul divino-uman, se îndepărtează de Dumne- 
zeul-om Hristos. Biserica Ortodoxă deţine intactă învăţătura Dum- 
nezeului-om Hristos, pentru că rămâne, fără să cedeze, la metodo- 
logia divino-umană a Sfinţilor Apostoli şi a Sinoadelor Ecumenice. 

Omul credinţei ortodoxe, apostolice şi patristice simte şi cunoaşte că 
ortodocşii sunt împreună-lucrători numai ai Sfanţului Duh, împre- 
ună-lucrători care, prin rugăciune, ascultă continuu ceea ce grăieşte 
Duhul, care fac continuu ceea ce voieşte Duhul, care îşi controlează 
gândurile şi cuvintele lor prin Duhul. întrucât unitatea catolică [so- 
bornicească] a Adevărului dumnezeiesc-omenesc este întotdeauna 
prezentă în conştiinţa catolică [sobornicească] a Bisericii Ortodoxe, 
Sfinţii Părinţi şi Dascăli participă continuu la viaţa divino-umană a 
Bisericii prin energia harismatică a Sfântului Duh. De aceea Patri- 
arhii ortodocşi din vremurile mai noi proclamă în Enciclica lor: 

„ Credem că Biserica catolică [sobornicească] este în- 
văţată de Duhul Sfânt... Biserica este învăţată de Duhul 
Cel de viaţă începător, dar prin mijlocirea Sfinţilor 
Părinţi şi învăţători... Mărturisim că Biserica catolică 
[sobornicească] este cu neputinţă să greşească ori în ge- 
nere să rătăcească sau să prefere vreodată minciuna în 
locul adevărului. Căci, lucrând continuu prin Sfinţii Pă- 
rinţi şi Povăţuitori care slujesc cu credincioşie, Prea- 
sfântul Duh eliberează Biserica de orice rătăcire " 4 
In Apusul Europei creştinismul s-a transformat treptat în u- 
manism. Multă vreme şi cu perseverenţă, occidentalii l-au restrâns 
pe Dumnezeul-om iar în cele din urmă 1-a micşorat într-un om: în 
omul infailibil al Romei şi în nu mai puţin infailibilul om al Ber- 
linului. In acest fel s-a ivit, pe de o parte, umanismul creştin apu- 
sean maximalist (papismul), care răpeşte totul lui Hristos şi, pe de 
altă parte, umanismul creştin apusean minimalist (protestantismul) 
care aşteaptă de la Hristos tot ce poate fi mai puţin şi adesea nimic. 
In amândouă, ca valoare supremă şi ca ultim criteriu în locul Dum- 
nezeului -om este plasat omul. S-a săvârşit, în felul acesta, trista în- 
dreptare (correctio) a Dumnezeului-om, a operei Lui şi a învăţăturii 
Lui! 

Cu perseverenţă şi constanţă papismul s-a străduit să înlo- 
cuiască pe Dumnezeul-om cu omul, până când în dogma despre in- 



Dositei Patriarhul Ierusalimului, Mărturisirea credinţei, Definiţia III, 
la I. Karmiris, Monumentele dogmatice şi simbolice ale Bisericii Orto- 
doxe Catolice [Soborniceşti], Atena, 1953, voi. II, p. 755. 

failibilitatea omului Dumnezeul-om a fost înlocuit pentru totdeauna 
de către omul infailibil. Pentru că, prin dogma aceasta omul (papa) 
a fost declarat drept ceva mai presus nu numai decât omul, ci şi 
decât Sfinţii Apostoli şi decât Sfinţii Părinţi şi decât Sinoadele Ecu- 
menice. Printr-o astfel de apostazie faţă de Dumnezeul-om, faţă de 
Biserica Catolică [Sobornicească] şi Ecumenică, maximalismul pa- 
pal 1-a depăşit chiar şi pe Luther, creatorul minimalismului protes- 
tant. Şi, într-adevăr, cea dintâi protestare radicală împotriva Biseri- 
cii celei' una, sfântă, catolică şi apostolică trebuie căutată în papism 
iar nu în luteranism. Şi originea protestantismului stă tocmai în a- 
ceastă „protestare". 

Nu trebuie să ne înşelăm: maximalismul umanist creştin 
apusean, papismul, este şi cel mai radical protestantism, pentru că 
el a transferat temelia creştinismului de pe Dumnezeul-om cel veş- 
nic, pe omul trecător şi 1-a declarat pe aceasta drept dogma cea mai 
importantă, drept adevărul cel mai important, valoarea cea mai 
importantă' măsura şi criteriul cel mai important. Iar protestanţii nu 
au făcut nimic altceva decât pur şi simplu să accepte dogma aceasta 
în esenţa ei şi să o dezvolte la dimensiuni şi detalii înspăimântătoa- 
re, într-adevăr, protestantismul nu este altceva decât un papism a- 
plicat tuturor; principiul lui fundamental (infailibilitatea omului) es- 
te aplicat la viaţa fiecărui om în parte. După exemplul omului infai- 
libil al Romei, fiecare protestant devine infailibil pentru că el îşi re- 
vendică infailibilitatea personală în temele credinţei. Din acest punct 
de vedere se poate spune că protestantismul este un papism laicizat, 
lipsit însă de dimensiunea mistică, de autoritate şi de putere. 

Prin faptul că în Apus creştinismul, cu toate adevărurile lui 
divino-umane infinite, a fost limitat la om, creştinismul apusean s-a 
transformat în umanism. Lucrul acesta poate să pară ciudat dar a- 
cesta este adevărul. îl dovedeşte într-un chip neîndoielnic realitatea 
lui istorică. în esenţa lui creştinismul apusean este umanismul cel 
mai radical, pentru că a proclamat pe om infailibil şi a transformat 
religia divino-umană în religie umanistă. Dovada acestui lucru este 
faptul că în Biserica Romană Dumnezeul-om a fost împins în cer şi 
în locul Lui a fost instalat un locţiitor: Vicarius Christi... Ce tragică 
eroare: să se instituie un înlocuitor şi un supleant pentru Domnul şi 

Dumnezeul cel pretutindenea prezent! Fapt este însă, că această ne- 
bunie s-a întrupat în creştinismul apusean. 

In acest chip s-a săvârşit oarecum dez-întruparea Dumnezeu- 
lui celui întrupat, dez-divino-umanizarea Dumnezeului-om. Umanis- 
mul religios apusean a proclamat că Dumnezeul-om cel prezent pre- 
tutindeni nu este prezent la Roma şi a instalat un înlocuitor al Lui în 
persoana unui om infailibil. în toate acestea e ca şi cum umanismul 
ar vrea să spună Dumnezeului-om: Retrage-te din lumea aceasta în 
cealaltă, pleacă de la noi, noi îl avem pe înlocuitorul Tău care îţi 
fine locul în chip infailibil în toate. 

In această înlocuire a Dumnezeului-om de către om s-a ma- 
nifestat practic înlocuirea vizibilă a metodologiei creştine divino- 
umane, cu metodologia omenească. De aici izvorăsc dominaţia filo- 
zofiei aristotelice în scolasticism, metoda cazuistică şi sfânta inchi- 
ziţie în morală, diplomaţia papală în raporturile internaţionale, sta- 
tul papal, iertarea păcatelor prin indulgenţe şi de la radio şi iezuitis- 
mul sub diferitele lui forme. 

^ Toate acestea duc la concluzia: creştinismul umanist consti- 
tuie, într-adevăr, protestul cel mai hotărât împotriva Dumnezeului- 
om, împotriva axiologiei şi criteriologiei Lui. Şi aici apare tendinţa 
predilectă a omului european de a reduce totul la om, ca valoare şi 
măsură fundamentală a tuturor. Dar în spatele acestui fapt se găseş- 
te un idol: Metis chliches, Allzumenschliches (omenesc, mult prea o- 
menesc) [Nietzsche]. 

Prin reducerea creştinismului la umanism, creştinismul fără 
îndoială că s-a simplificat. Dar în acelaşi timp el a fost distrus. Şi, 
fiindcă a avut loc o Gleichschaltung (echivalare) a creştinismului 
cu umanismul, astăzi în Europa oamenii se gândesc să înlocuiască 
creştinismul umanist cu vechea religie politeistă. Glasurile unor 
oameni din lumea protestantă: Zuruck zu Jesus! Back to Jesus! 
Constituie strigăte neputincioase în noaptea fără de lună a creş- 
tinismului umanist care a părăsit valorile şi măsurile divino-umane 
şi se sufocă acum în deznădejde şi în impas în timp ce din adâncul 
veacurilor răsună cuvintele îndureratului Profet al lui Dumnezeu, 
Ieremia: „Blestemat este omul care-şi pune nădejdea în om!" 
(Ieremia 17,5). 

într-o perspectivă istorică mai largă, dogma apuseană despre 
infailibilitatea omului nu este altceva decât un efort de a reînviora, a 
justifica şi de a înveşnici umanismul european muribund. E cea din 
urmă „metamorfoză" şi apoteoză finală a umanismului. Pentru că 
după iluminismul rajionalist al secolului XVUI şi după pozitivismul 
miop al secolului XIX, umanismului european nu-i mai rămânea 
altceva decât să se dizolve în contradicţiile şi impasurile lui. Dar, în 
această clipă tragică, îi vine în ajutor umanismul religios şi cu dog- 
ma lui despre infailibilitatea omului el salvează umanismul euro- 
pean de la o moarte vizibilă. Dar chiar şi dogmatizat, umanismul 
creştin occidental nu putea să nu păstreze în el toate contradicţiile 
mortale ale umanismului european care converg spre o singură do- 
rinţă: aceea de a alunga pe Dumnezeul-om de pe pământ în cer. 
Fiindcă pentru umanism lucrul de căpetenie şi fundamental este ca 
omul să devină suprema valoare şi ultimul criteriu. 

în fine, creştinismul este creştinism prin Dumnezeul-om, prin 
adevărul Său divino-uman şi prin metodologia sa divino-umană. 
Acesta este adevărul fundamental, în detrimentul căruia nu se poate 
face nici o concesie. Acest adevăr defineşte şi delimitează întreaga 
axiologie şi criteriologie creştină. Hristos este valoarea cea mai înal- 
tă şi măsura infailibilă numai ca Dumnezeu-om. Trebuie să fim sin- 
ceri şi consecvenţi până la capăt: dacă Hristos nu este Dumnezeu- 
om, atunci este cel mai îndrăzneţ om din câţi exista, pentru că se 
proclamă pe sine Dumnezeu şi Domn. Dar realitatea istorică a E- 
vangheliei arată şi dovedeşte fără putinţă de contrazicere că lisus 
Hristos este prin toate şi în toate Dumnezeul-om desăvârşit. De 
aceea nu poate fi cineva creştin fără credinţa în Dumnezeul-om şi în 
Trupul Lui divino-uman, Biserica, în care Hristos a lăsat toată mi- 
nunata Lui Persoană. Puterea mântuitoare şi de-viaţă-făcătoare a 
Bisericii lui Hristos constă în Ipostasul Dumnezeului-om veşnic viu 
şi pretutindeni prezent. Orice substituire a Dumnezeului-om cu ori- 
şicare om şi orice selectare din creştinism numai a acelor elemente 
care satisfac „gustul individual" şi gândirea omului, transformă 
creştinismul într-un umanism superficial şi neputincios. Toate sub 

cer sunt vechi, afară de Persoana Dumnezeului-om Hristos. Acesta 
este singurul lucru nou, veşnic nou 5 . Este ceea ce face Noul Testa- 
ment nou şi adevărul nou-testamentar ceva întotdeauna nou şi veş- 
nic. Şi, pentru că este veşnic nouă şi tânără în desăvârşirea ei divi- 
no-umană, Persoana Dumnezeului-om nu poate fi schimbată şi nici 
înlocuită; ea este întotdeauna aceeaşi cu ea însăşi şi consecventă cu 
ea însăşi. De aceea Evanghelia este întotdeauna şi pretutindeni iden- 
tică: şi pentru oamenii de pe pământ şi pentru îngerii din cer; iar 
Dumnezeul-om Hristos este unica Raţiune, unica Minte, unicul Sens 
şi Logos al omului şi al creaţiei. Fără El este cu neputinţă să fie ac- 
ceptată nici cea mai mică teodicee pentru o lume cum este cea a 
noastră şi un om cum este al nostru. 

Din punct de vedere pur ontologic Dumnezeul-om nu este o 
minune ci o necesitate pentru o astfel de lume şi un astfel de om. De 
aceea s-a spus în sfânta Evanghelie că Dumnezeu Logosul întrupat 
„a venit întru ale Sale" (Ioan 1,11). Şi ce anume face ca oamenii 
să fie „ai" Lui, dacă nu sufletul lor cel creat „după chipul lui 
Dumnezeu"? S-a mai zis: „ Că suntem de un neam cu El" (Faptele 
Apostolilor 17,28). Iarăşi, prin sufletul nostru cel după chipul lui 
Dumnezeu. Şi s-a mai zis că Dumnezeu-Logosul este „lumina cea 
adevărată, care luminează pe tot omul venind în lume" (Ioan 1,8). 
De aceea, atunci când S-a întrupat nu a venit între străini, ci între ai 
Săi. Iar noi, mărturisind pe Dumnezeul-om, mărturisim indirect pe 
Omul cel după chipul lui Dumnezeu, obârşia dumnezeiască a omu- 
lui, măreţia omului şi în acelaşi timp şi valoarea dumnezeiască şi 
sfinţenia persoanei omeneşti. Dacă lucrurile nu stau aşa, atunci 
pentru care motiv am fi noi „ai" lui Dumnezeu-Logosul şi de un 
„neam" cu Dumnezeu? în esenţă, lupta pentru Dumnezeul-om este o 
luptă pentru om. Nu umaniştii ci oamenii credinţei şi vieţii divino- 
umane se luptă pentru omul adevărat, pentru omul după chipul lui 
Dumnezeu şi al lui Hristos. 



5 Vezi Sfântul Ioan Damaschin, Expunerea exactă a credinţei ortodoxe 
III, 1; PG 94, 984B: „Şi fiind Dumnezeu desăvârşit, se face om desăvâr- 
şit; şi se săvârşeşte noutatea mai presus de toate noutăţile, singurul lu- 
cru nou sub soare ". 

însemnătatea extraordinară pentru neamul omenesc a creşti- 
nismului constă în divino-umanitatea de-viaţă-făcătoare şi imuabilă 
a lui Hristos care dă sens la tot ceea ce este omenesc, scoţându-1 pe 
acesta din nimicnicia nefiinţei la lumina Atotfiinţei. Numai cu pute- 
rea lui divino-umană creştinismul este sarea pământului, sare care 
păzeşte pe om ca să nu se strice în păcat şi în rău. Dacă însă 
creştinismul se revarsă în diferite umanisme, atunci el se strică, de- 
vine sare „ care nu mai sărează " şi care, după prea adevăratul cu- 
vânt al Mântuitorului „ la nimic nu mai poate servi decât să fie 
aruncată afară şi să fie călcată în picioare de oameni " (Matei 
5,13). Orice efort şi orice tentativă de a echivala (gleichschalten) 
creştinismul cu spiritul veacului acestuia, cu mişcările efemere ale 
unor epoci istorice şi, mai mult, cu partidele sau cu stările de fapt 
politice, smulg creştinismului acea valoare specifică datorită căreia 
el este unica religie divino-umană din lume. 

Nu conformarea Dumnezeului-om Hristos cu spiritul epocii 
ci conformarea şi adaptarea spiritului epocii la spiritul veşniciei lui 
Hristos, al divino-umanităţii lui Hristos, este unica misiune adevăra- 
tă a Bisericii lui Hristos în lume, a Bisericii Catolice [Soborniceşti] 
şi Ortodoxe. Numai în acest fel Biserica va putea să păstreze Per- 
soana de-viaţă-făcătoare şi de neînlocuit a Dumnezeului-om Hristos, 
adică valoarea cea mai mare în toate lumile, cele văzute şi cele ne- 
văzute şi cele viitoare. Pentru că El este valoarea supremă şi măsura 
infailibilă în toate. 

(1935) 

FILOZOFIA ORTODOXĂ A ADEVĂRULUI 
Prefaţă la „Dogmatica Bisericii Ortodoxe " 



Călătorind de la nefiinţă spre atotfiinţă, omul străbate minu- 
natele taine ale lui Dumnezeu, îmbrăcat în hainele încântătoare ale 
materiei şi spiritului. Cu cât mai mult se îndepărtează de nefiinţă, şi 
se apropie de atotfiinţă, cu atât mai mult flămânzeşte după nemurire 
şi nepăcătoşenie, cu atât şi însetează după neschimbare şi veşnicie. 
Păcatul îl atrage tiranic spre nefiinţă iar prin moarte el pune stăpâ- 
nire cu lăcomie pe suflet. întreaga înţelepciune a vieţii constă în a 
birui moartea în tine însuţi şi în jurul tău, în a te cufunda în între- 
gime în atotfiinţă. Această înţelepciune o învaţă filozofia Duhului 
Sfânt, fiindcă ea este înţelepciune şi cunoaştere, înţelepciune binecu- 
vântată şi cunoaştere binecuvântată a naturii fiinţei. Ori iată giuva- 
erul acestei înţelepciuni: cunoaşterea divinului şi umanului, a văzu- 
tului şi nevăzutului. Dar filozofia Duhului Sfânt este şi această forţă 
morală creatoare care înmulţeşte în om înţelepciunea divină privi- 
toare la Dumnezeu, la lume şi la om, făcându-1 asemenea lui Dum- 
nezeu pe calea binecuvântată a desăvârşirii ascetice. Tocmai acest 
caracter etic al filozofiei ortodoxe îl subliniază Sfântul loan Damas- 
chin atunci când spunea că „filozofia e asemănarea cu Dumnezeu " 
[homoiousthai Theo] şi că ea este, deci, „arta artelor şi ştiinţa 
ştiinţelor" [tehne technon kai episteme epistemân] 1 . Ca filozofie 



Trilogia Izvorul cunoştinţei: I. Capitolele filozofice [Dialectica] 3; PG 
94, 533 BC. 

de-viaţă-făcătoare prin Duhul Sfânt, ea este singura artă care poate 
plăsmui din această masă complexă de materiale eterogene care e 
fiinţa omenească, o persoană după chipul lui Dumnezeu şi după chi- 
pul lui Hristos. Ca ştiinţă a Duhului Sfânt, ea este singura ştiinţă 
care poate învăţa această creatură egoistă şi muritoare numită om 
cum să învingă moartea şi să ajungă la nemurire. De aceea, filozofia 
ortodoxă e arta artelor şi ştiinţa ştiinţelor. 

Filozofia Duhului Sfânt e constituită din adevărurile veşnice 
privitoare la Dumnezeu, la lume şi la om. în limbajul evanghelic al 
Bisericii acestea se numesc dogme. Astfel, Filozofia dogmatică e 
ştiinţa adevărurilor veşnice privitoare la Dumnezeu, aşa cum au fost 
descoperite ele oamenilor ca ei să le întrupeze în viaţa lor, şi să atin- 
gă astfel scopul veşnic al existenţei lor, această anevoioasă călăto- 
rie de la nefiinţă la atotfiinţă, la fiinţa-în-sine. Ori la omul contem- 
poran se constată mult prea evident o atrofiere a simţului nemurim 
şi veşniciei, ca şi o întunecare a conştiinţei veşniciei şi divino-uma- 

nităţii. 

Domolit şi subjugat de relativismul metafizic şi etic, omul 
contemporan ajunge de regulă la un nihilism universal. Dar de-abia 
de se trezeşte cineva din acest coşmar al relativismului, de-abia în- 
trevede mişcătoarea realitate a veşniciei şi nemuririi, că el şi găseşte 
în sine forţele necesare pentru a-şi relua elanul spre adevărul veşnic 
privitor la lume şi la om. Se izbeşte sufletul omului de o problemă 
veşnică? - De îndată se cască în el un abis, un deşert al flămânzim 
după adevărurile veşnice. Atunci un nemilos simţământ de foame şi 
de sete îl aleargă prin deşertul acestei vieţi spre oaza în care cresc 
adevărurile veşnice, în. care ţâşneşte acest izvor de apă vie ce se 
scurge în viaţa veşnică. 

în această nouă dispoziţie, omul se transformă într-o ţâşnire 
de dorinţă pentru tot ce-i nemuritor şi veşnic, pentru tot ce-i divin şi 
sfânt. De la sine însuşi se avântă de la uman spre divino-uman şi, cu 
cât viaţa divină se revarsă în sufletul său prin adevărurile divine, cu 
atât ţâşneşte în el viaţa nemuritoare şi veşnică. Fiindcă în realitatea 
lor clivino-umană, viaţă şi adevăr, viaţa veşnică şi adevărul veşnic 
sunt unul şi acelaşi lucru: „Eu sunt Calea, Adevărul şi Viaţa" 
(Ioan 14,6) a rostit minunatul nostru Domn lisus. Numai în El aces- 

te trei lucruri sunt o unică realitate consubstanţială. In afara Lui nu 
există cale spre adevăr, nu există adevăr în veşnicie, nu există viaţă 
pentru veşnicie. Aceasta face din Persoana Lui divino-umană reali- 
tatea unică şi imuabilă. în tot ce e al lui Hristos domneşte această 
treime nedespărţită: Calea, Adevărul şi Viaţa. în orice dogmă a lui 
Iisus Hristos cele trei formează întotdeauna o realitate unică şi indi- 
solubilă - fiindcă orice dogmă e o Cale veşnică care prin Adevărul 
veşnic duce la Viaţa veşnică. De aceea în dogme totul e nemuritor şi 
veşnic, nimic nu e trecător, muritor sau fictiv. 

Eternitatea şi divino-umanitatea sunt o categorie a vieţii şi 
gândirii Noului Testament. De aceea, ca adevăruri veşnice, dogmele 
sunt întotdeauna veşnice şi divino-umane. Atunci când îşi dinami- 
zează gândirea trăind harul Evangheliei, omul progresează treptat 
de la un adevăr veşnic la altul, de la acesta la un al treilea şi astfel, 
traversând nenumărate adevăruri veşnice, ajunge să atingă - dincolo 
de orice piscuri - plenitudinea fiinţării lui: plinătatea existenţei, con- 
ştiinţei şi experienţei lui. „Moarte păcatului şi morţii!" - e cuvântul 
de ordine evanghelic al filozofiei divino-umane ortodoxe. Astfel, 
hrănindu-se cu adevărurile veşnice ale lui Hristos, omul ortodox îşi 
eliberează progresiv conştiinţa şi voinţa, sentimentul şi viaţă, de tot 
ce vine din păcat, de tot ce-i trecător, relativ şi muritor. Făcându-se 
viu prin tot ce-i sfânt, neschimbat, absolut şi veşnic, se face viu el 
însuşi. Prin nevoinţele binecuvântate ale ascezei, în orişice lucru se 
împlineşte în el biruinţa asupra omului celui vechi, prieten al păca- 
tului, egoist şi antropocentric, în numele Dumnezeului-om pururea 
fără de păcat, care trăieşte din Dumnezeu şi este centrat pe Dumne- 
zeu. In elanul său plin de bucurie spre Dumnezeul-om, omul doririi 
lui Hristos se înalţă prin gândirea, ca şi prin viaţa lui, spre toate 
înălţimile, se adânceşte în toate adâncurile, se lărgeşte în toate 
dimensiunile, crescând creşterea lui Dumnezeu, întreg şi fără a lăsa 
deoparte nimic, spre înălţimile divino-umane - dincolo de cunoaşte- 
rea relativă şi nihilistă - acolo unde minunatul Dumnezeu-om Iisus 
este totul în toate pentru gândirea şi pentru sufletul nostru, pentru 
sensibilitatea şi viaţa noastră. 

Taina Adevărului nu stă nici în creaturi, nici în idei, nici în 
simboluri, ea se găseşte într-o persoană, în Persoana divino-umană 

a Domnului Hristos: Eu sunt Adevărul, Adevărul atotdesăvârşit, 
nicicând diminuat, nicicând modificat, întotdeauna unul şi acelaşi în 
desăvârşita sa plinătate, întotdeauna unul şi acelaşi ieri şi azi şi în- 
totdeauna: Adevăr pururea veşnic - veşnic până şi în timp; pururea 
nemărginit - nemărginit până şi în mărginit; pururea nemuritor - 
până şi în ceea ce este muritor. Toate celelalte adevăruri decurg din 
El ca razele ce se revarsă din Soare - de aceea şi ele sunt nemuri- 
toare şi veşnice. Toate dogmele constituie în realitate un Adevăr u- 
nic: Dumnezeul-om, Domnul Hristos. Toate trimit spre El pentru că 
provin din El; trimit spre El aşa cum fiecare rază de soare trimite 
spre Soare. Numai să zboare omul şi să dea la capătul adevărului 
peste Bine - şi va ajunge la Iisus Hristos ca la Izvorul, Creatorul şi 
Obârşia lui; să zboare şi să dea la capătul adevărului peste Dreptate 
- tot la Iisus Hristos va ajunge ca la Izvorul şi Obârşia ei; să zboare 
şi să dea la capătul adevărului peste viaţă şi lume, peste veşnicie şi 
iubire, peste desăvârşire şi milă, peste har şi nădejde, peste smereni- 
e, rugăciune şi credinţă - întotdeauna va ajunge la Domnul Hristos 
ca la unicul lor Izvor, ca la unicul lor Creator. Omul filozofiei orto- 
doxe simte şi percepe din toată fiinţa lui că nu există nimic relativ - 
nici de această parte a mormântului, nici de cealaltă - şi că din tot 
sufletul şi prin toate nevoinţele lui, prin tot ceea ce face şi prin tot ce 
trăieşte, el curge şi se scurge în infinitate şi veşnicie, în infinitatea 
lui Hristos şi în eternitatea lui Hristos. 

Adevărurile dogmatice veşnice nu sunt concepte abstracte - 
concluziile unor silogisme sau ipoteze logice - sunt evenimente trăi- 
te în propria lor nemijlocire şi realitate istorică - fiindcă ele s-au 
manifestat, revelat, văzut, simţit, realizat în timp şi în spaţiu printre 
oameni. De exemplu: dogma Sfintei Treimi e un adevăr veşnic ma- 
nifestat lumii în multiple arătări ale Vechiului şi Noului Testament, 
evenimente care s-au întâmplat şi au fost trăite aievea. Dogma 
Dumnezeului-om Hristos e întemeiată pe realitatea istorică a Dum- 
nezeului-om Iisus din Nazaret. Dogma învierii e întemeiată pe 
faptul învierii lui Hristos. Lucrul e valabil pentru toate celelalte 
dogme, căci ele sunt toate - de la prima până la ultima - întemeiate 
pe o realitate istorică evidentă şi incontestabilă: dacă un om consi- 
deră fără prejudecăţi sensul şi conţinutul dogmelor Noului Testa- 

ment, va trebui să constate că ele toate reprezintă şi sunt fapte divi- 
ne şi divino-umane în limitele timpului şi spaţiului. Oamenii pot să 
nu le înţeleagă - însă nu le pot respinge. într-adevăr, aceşti duşmani 
înverşunaţi ai lui Dumnezeu neagă tocmai aceste fapte: să le pri- 
vească cu ochii lor şi să le vadă! Exemplul clasic îl furnizează Fari- 
seii - prototipul tuturor fariseilor din toate timpurile. Dacă aceştia 
resping faptele, e tocmai pentru că sunt fapte, tocmai pentru că 
doresc ca faptele să nu fie fapte - de aceea încearcă din toate puteri- 
le lor să le transforme în ipoteze, iluzii şi ficţiuni. 

Dogmatica e un mozaic „sui generis". Ea repartizează şi cla- 
sează adevărurile dogmatice veşnice după particularităţile lor. Le 
aranjează şi le compară după lumina pe care aceasta o reflectă. în 
acest fel, în mozaicul adevărurilor veşnice se obţine icoana lui Hris- 
tos, icoana întregii Revelaţii a Vechiului şi Noului Testament. Ade- 
vărurile dogmatice sunt întru totul divine, infinite, nemărginite, veş- 
nice prin aceea că vin de la Dumnezeul Cel infinit, nemărginit şi 
veşnic. Prin însăşi natura lor, ele nu pot veni nici de la om, nici prin 
om. Aici omul nu creează - oamenii n-au în ei nici puterea nici forţa 
de a crea adevăruri veşnice şi nemărginite: le primesc de-a gata de 
la Dumnezeu. Pe acest tărâm, la ce altceva s-ar putea rezuma 
contribuţia lor dacă nu la însuşirea adevărurilor dogmatice veşnice 
prin credinţă şi la transformarea lor prin nevoinţele binecuvântate 
ale ascezei în viaţa lor, în gândirea lor, în experienţa lor? Şi la do- 
bândirea în acest fel a sfinţeniei şi desăvârşirii? 

Din acest punct de vedere sfinţii sunt întruparea trăită a ade- 
vărurilor dogmatice veşnice: ei sunt deţinătorii sfintelor adevăruri 
dogmatice - şi prin însuşi acest fapt sunt propovăduitorii şi mărturi- 
sitorii lor. La ei trebuie să meargă dogmatiştii ortodocşi pentru a în- 
văţa toate adevărurile dogmatice - fără a uita nici o clipă că nu 
avem comuniune cu sfinţii decât în rugăciune, post şi priveghere. De 
aceea, osteneala dogmatistului ortodox e, pe de o parte, o nevoinţă 
ascetică iar, pe de altă parte, o muncă de colectare [de texte]. E îna- 
inte de toate o osteneală ascetică pentru că ortodoxul este învăţat de 
sfinţi în sfintele nevoinţe, într-un respect de rugăciune şi frică în faţa 
acestor purtători ai adevărurilor eterne şi veşnice. Sfântul Ioan Da- 
maschin a pus odată pentru totdeauna principiul care trebuie să 

conducă pe dogmatistul ortodox atunci, când în introducerea sa la 
Expunerea exactă a credinţei ortodoxe a evocat el însuşi rolul său: 
„Nu voi spune nimic de la mine ci voi expune pe scurt ce au spus 
bărbaţii sfinţi ai lui Dumnezeu ". 

Citând eu însumi aceste cuvinte ale marelui şi sfanţului teo- 
log, în mediocritatea şi lipsurile mele, abia de îndrăznesc să spun că 
şi eu în lucrarea mea m-am ţinut de principiul lui - ba mai mult, 
într-un acces de sinceritate voi adăuga că în faţa lui ca şi a celorlalţi 
Părinţi a Bisericii, aceşti filozofi ai Duhului Sfânt nu sunt decât un 
surdo-mut. Bâlbâi (de-aş putea numai articula!) Adevărul divin veş- 
nic după Sfinţii Părinţi, cei mai mari atât în sfinţenie cât şi în înţe- 
lepciune şi, în primul rând, după acest minunat cântăreţ al adevăru- 
rilor veşnice care a fost Sfântul loan Damaschin. Dacă e ceva bun 
în lucrarea de faţă, dacă e ceva evanghelic, aceasta le aparţine lor şi 
lui. Tot ce e contrar îmi aparţine mie şi numai mie. 



(1932) 



: Ibidem, 2; PG 94, 533A. 

DE LA ARIANISMUL LUI ARIE 
LA ARIANISMUL EUROPEAN MODERN 



Taina răului nu e mai mică decât taina binelui. Cea dintâi es- 
te adesea mai atrăgătoare decât cea de-a doua. Iar omul iubeşte ceea 
ce este tainic în orice versiune s-ar înfăţişa aceasta. Nu există lucru 
în lume pe care omul să-1 poată explica în întregime şi să spună: 
Iată un lucru în care şi în jurul căruia nu există mister şi nimic tai- 
nic, în orice fenomen în lume, în orice lucru din univers rămâne 
întotdeauna ceva ce omul nu poate cuprinde în cuşca de cleştar a 
minţii lui. Nu există laborator chimic sau alchimic în care lumea să 
se poată distila în aşa fel, încât să se evaporeze din ea toate tainele. 
Sub clopotul albastru al cerului care acopere pământul nimic nu 
este simplu, nimic nu este fără taină. Din orice punct de vedere am 
privi-o, lumea ni se înfăţişează ca un mare semn de întrebare. Taina 
răului şi taina binelui dau o luptă susţinută în lume, mai cu seamă în 
om. Dacă Domnul cel iubitor de oameni nu ar păstra echilibrul, 
lumea ar fi căzut de mult în haos. Taina răului este deosebit de atră- 
gătoare; ea încântă pe om până la îndrăgostire şi, în marea şi 
îngrozitoarea lui dragoste, omul se aduce cu entuziasm acesteia ca 
jertfă de ardere de tot. Taina binelui însă este smerită şi blândă, 
defăimată şi luată în derâdere pe pământ; pentru aceasta sunt mai 
puţini cei îndrăgostiţi de taina binelui şi mult mai mulţi îndrăgostiţi 
de taina răului. Taina binelui ar fi fost condusă demult la groapă, 

dacă Hristos nu ar fi înviat din mormânt şi nu ar fi arătat în 
Persoana Lui înviată tot farmecul ei minunat şi frumuseţea ei 
atrăgătoare. 

împotriva unui bine mic se opune un rău mic, dar împotriva 
binelui celui mai mare luptă răul cel mai mare. împotriva atleţilor 
celor neputincioşi ai binelui Satan îşi trimite ostaşii lui, în timp ce 
împotriva Dumnezeului Binelui - a Domnului lisus Hristos - iese 
Satan însuşi (Matei 4,1-11; Luca 1-13). Şi dacă nu altceva, atunci 
măcar această mobilizare a dumnezeului răului (a lui Satan) şi a 
întregii lui oştiri împotriva lui Hristos dovedeşte că Hristos este nu 
numai omul binelui, ci şi Dumnezeul Binelui. Toată lupta lui Satan 
împotriva lui Hristos nu are decât un singur scop: acela de a dez- 
întrupa pe Dumnezeul-om, de a alunga pe Dumnezeu din trupul 
omenesc, din materie, pentru a le stăpâni el întru totul. De a arăta că 
Hristos nu este Dumnezeu ci un om simplu şi neputincios, înde- 
părtând în felul acesta pe oameni de la credinţa în Hristos, Singurul 
în stare să-1 învingă pe dumnezeul răului. Strategia iui Satan se 
dezvoltă în chip genial: el luptă împotriva lui Hristos, împotriva 
sfântului Său Trup - Biserica - din toate părţile ei. Satan luptă îm- 
potriva lui Hristos prin intermediul multor oameni şi foarte diferiţi: 
prin Irod şi prin Nero, dar, mai îngrozitor decât prin Nero, prin 
Arie. Nero lupta împotriva Bisericii din afară, în timp ce Arie lupta 
dinăuntru; Nero a ucis pe ucenicii lui Hristos, în timp ce Arie a vrut 
să ucidă pe Hristos însuşi. Dacă Iuda a avut un concurent la crima 
lui, acesta este Arie. Ieşind din ucigătorul de Dumnezeu şi sinuciga- 
şul Iuda, Satan a intrat în Arie şi prin nimeni altul nu a lucrat atât 
de total ca prin Arie. 

Ideea de bază a lui Arie este aceea că Hristos nu este Dum- 
nezeu, în opera lui „Thaleia" el spune textual: „Logosul nu este 
Dumnezeu adevărat". In raport cu Dumnezeu Tatăl, El nu este 
Dumnezeu, de aceea nu cunoaşte în chip desăvârşit pe Tatăl dar, de 
asemenea, nici propria lui „fiinţă": „Fiul nu-şi cunoaşte propria lui 
fiinţă" (Thaleia). Dar nici în raport cu oamenii Hristos nu este 
Dumnezeu ci numai o „creatură desăvârşită". Hristos a devenit ceea 
ce este prin desăvârşire morală şi prin energia harului şi, în acest 
fel, poate fi numit „Dumnezeu Puternic". Hristos nu este Dumnezeu 

adevărat în raport cu nimeni şi cu nimic şi, de aceea, toate însuşirile 
Lui sunt relative: relativă este şi cunoaşterea Lui, şi voinţa şi acţiu- 
nea Lui. „Deopotrivă cu toţi prin natură, tot astfel Logosul este 
schimbător" (Thaleia). In raport cu lumea, Logosul este creator şi 
mijlocitor între Dumnezeu şi lume. Dumnezeu nu a creat direct lu- 
mea, ci a creat Logosul, pentru ca Acesta (Logosul) să creeze lu- 
mea. Cuvântul a fost creat mai înainte de toate. Logosul a fost făcut 
din cele neexistente şi de aceea „era odată, când nu era" (Thaleia). 

Era firesc ca o astfel de învăţătură a lui Arie să fi ridicat 
împotriva ei pe autenticii mărturisitori ai adevărului creştin. Nici o 
persecuţie, nici o altă încercare n-au tulburat atât de mult Biserica 
cum a făcut-o arianismul, fiindcă aici era vorba de cea mai mare 
persecuţie: Arie alunga din Hristos pe Dumnezeu. E vorba despre 
cea mai mare oroare: Hristos nu este Dumnezeu - atunci ce mai 
cauţi pe planeta aceasta, omule? Pe ce se mai bazează lumea aceas- 
ta? Pe ce se mai bazează trupul omenesc şi sufletul omului? Sau 
Hristos este Dumnezeu, sau lumea aceasta este un laborator de 
fantasme şi de orori. Nu există mântuire, dacă Hristos nu este Dum- 
nezeu. De aceea, ca să apere pe Domnul Esus Hristos de blasfemia 
lui Arie, s-a mobilizat toată Biserica; ea s-a întrunit toată într-un 
corp universal şi catolic [sobornicesc], în Primul Sinod Ecumenic şi 
a formulat împotriva heterodoxiei lui Arie învăţătura ortodoxă apos- 
tolică şi catolică [sobornicească], conştiinţa catolică [sobornicească] 
apostolică, credinţa şi experienţa apostolică catolică [soborniceas- 
că], tradiţia apostolică catolică [sobornicească]. Sinodul n-a creat 
nimic nou ci, pur şi simplu, a exprimat şi a formulat credinţa şi în- 
văţătura veche a Bisericii păstrată în chip sfânt şi cuvios în viaţa 
creştină harismatică a Bisericii prin Duhul Sfânt. Credinţa şi învă- 
ţătura catolică a Bisericii au fost exprimate în chip universal în 
Simbolul Credinţei şi îndeosebi în cuvântul puternic „de-o-fiinţă"^ 
Ce este în esenţă toată concepţia creştină a vieţii? Este dezvoltarea 
temei muzicale pe care o constituie dogmele - dogmatica. Şi ce este 
dogmatica? Dezvoltarea Simbolului Credinţei. Şi ce este Simbolul 
Credinţei? Nimic altceva decât formula Botezului explicată: „In 
numele Tatălui şi al Fiului şi Sfântului Duh ". Şi aceste cuvinte 



*' în greceşte homooiisios, în latineşte consubstantialis. 

sunt, fără îndoială, dezvoltarea termenului „de-o-fiinţă" . Cuvântul 
„de-o-fiinţă" exprimă tocmai acel germene antinomic al concepţiei 
vieţii, acel nume unul („în numele Tatălui şi al Fiului şi al Sfântului 
Duh", iar nu „în numele" - la plural) al celor Trei Ipostasuri 1 . 

Purtătorii-de-Duh Părinţi au creat ei cuvântul prin care au 
exprimat esenţa creştinismului. Ei au făcut aceasta „primind făclia 
cea înţelegătoare a Duhului Sfânt" 2 Prin Duhul Sfânt, ei au des- 
coperit „taina Teologiei" şi pe aceasta „au predat-o în chip lămu- 
rit Bisericii " 3 Iar taina Teologiei este aceasta: Hristos este Dumne- 
zeu adevărat, de-o-fiinţă cu Dumnezeu-Tatăl şi prin aceasta Mântu- 
itor, prin aceasta Răscumpărător, prin aceasta Domn. Ca şi odinioa- 
ră Domnul în pustia ispitirii, de-Dumnezeu-luminaţii Părinţi au în- 
vins, cu ajutorul Duhului Sfânt, duhul necurat al demonizatului Arie 
şi i-au dat o lovitură de graţie prin înfrângerea ispititorului.^ 

Ce este în realitate arianismul? De unde se trage? - In ce pri- 
veşte latura lui metafizică, el îşi are rădăcinile în satanism iar în ce 
priveşte latura lui psihologică, în raţionalism. Arianismul este o în- 
cercare de a impune metodele şi mijloacele filozofiei după om ca 
metode şi mijloace de cunoaştere a lui Hristos şi de cunoaştere a lui 
Dumnezeu; de a pune mintea omenească cea păcătoasă ca măsură a 
lucrării divino-umane a lui Hristos în har; de a face ca legile ra- 
ţionaliste (categoriile) lui Aristotel să înlocuiască legile creştine ale 
Duhului Sfânt. Teologul Newman are dreptate atunci când zice: 
„Aristotel era episcopul arienilor". 

Deoarece Arie a voit să dez-dumnezeiască pe Dumnezeul-om, 
Sfântul Atanasie, această gură de-Dumnezeu-insuflată de la Sinodul 
I Ecumenic, limba cea de foc a Duhului Sfânt, a arătat şi a dovedit 
că Arie este un copil al diavolului şi al iadului, că orice gând al lui 
ia naştere de la Satan. Pe Dumnezeul infinit din Hristos, Arie voia 
să-1 cuprindă în categoriile strâmte ale trecătoarei şi limitatei lui 



1 P. Florenski, Stolp i utverzdenie Istini [Stâlpul şi întărirea Adevărului, 
încercare de teodicee ortodoxă în 12 scrisori], Moscova, 1914, p. 54. 

2 Duminica Sfinţilor Părinţi de 1a Sinodul 1 Ecumenic de la Niceea, Sti- 
hira de la Laude (Penticostar). 

3 Ibidem, Slava de la Laude. 

4 The Arians ofthe Fourth Century, p. 3 1 . 

minţi. Eroarea fundamentală a arienilor este, după Sfanţul Atanasie, 
aceea că tâlcuiesc Sfânta Scriptură „după mintea lor proprie ", 5 din 
care motiv nici nu o înţeleg, deoarece, ca să înţeleagă cineva cele ale 
lui Hristos trebuie să aibă „mintea lui Hristos" (I Corinteni 2,9- 
16). Arienii măsoară pe Hristos după ei înşişi şi pentru aceasta II în- 
chipuie pe Hristos după ei înşişi: cu natura lor măsoară natura Lui, 
iar din această cauză o coboară pe planul unei naturi create. In timp 
ce prin Sfântul Atanasie Biserica învaţă „ că nu trebuie să măsurăm 
naşterea cea din Dumnezeu (a Logosului) cu natura oamenilor". 
Gândul care tăgăduieşte Dumnezeirea lui Hristos este un gând sata- 
nic; atât de satanic, încât trebuie să-şi aibă începutul în mintea lui 
Satan; de la el l-au împrumutat arienii care pentru aceasta sunt 
„prietenii diavolului şi ai demonilor lor". Orice erezie este de la 
diavolul. Vizând în adâncul lor toate ereziile, Sfanţul Atanasie scrie: 
„Creatorul ereziilor este diavolul"* Dacă în celelalte erezii a exis- 
tat ceva diabolic, erezia lui Arie este toată de la diavol şi toată în 
diavolul: „O, erezie ciudată, care te îmbraci toată cu diavolul în 
nelegiuire şi faptă!". 9 „Erezia cea cu multe capete (a arienilor), 
care a căzut în politeism şi în nebunie nemăsurată". Tăgăduind 
pe Dumnezeu-Logosul, arienii devin ei înşişi „necuvântători" (ani- 
male iraţionale) 11 . Ei sunt părtaşi la nelegiuirea diavolului, pentru că 
diavolul este părintele lor 12 . Arie săvârşeşte lucrarea lui Antihrist, 
pentru aceasta este „ înainte- mergătorul lui Antihrist". Mântuito- 
rul Hristos este bună-mireasma lui Dumnezeu în lumea aceasta, 
Arie însă revarsă „duhoarea nebuniei" , 14 Sfântul Atanasie accen- 
tuează că arienii „se numără pe ei la un loc cu elinii (păgânii)", 



Sfântul Atanasie cel Mare, Contra Arienilor I, 37. 



6 Contra Arienilor I, 26. 

7 Epistola către episcopii din Egipt şi Libia, 5. 

8 Ibidem, 3, Vezi şi Contra Arienilor I, 8. 

9 Către monahii de pretutindeni 66, 1. 

10 Contra Arienilor III, 64. 

11 Vezi Despre Sinodul din Niceea, 2, 1. 

12 Ibidem, 27 şi Contra Arienilor I, 1 . 

13 Contra Arienilor, I, 1 . 

14 Vezi ibid., I, 8 ş. u. 

150 



pentru că „adoră creatura în locul Creatorului", 15 învăţând că 
Hristos este o făptură (creatură). Numai cuvântul „de-o-fiinţă" 
constituie o asigurare împotriva arienilor 16 . 

„ Ochiul cel prea sfânt al lumii " - Sfântul Atanasie, după 
cum îl numeşte Sfântul Grigorie Teologul - a pătruns până în adân- 
cul ei oroarea „kakodoxiei" arienilor şi, împreună cu Sfinţii Părinţi 
ai Sinodului I Ecumenic, a salvat Biserica de la catastrofă. - Trebu- 
ie să mergem cu consecvenţă logică până la capăt: dacă Hristos nu 
este Dumnezeu, atunci el este un înşelător, care amăgeşte când zice: 
„Eu şi Tatăl una suntem", amăgeşte când învaţă: „ Cel ce M-a vă- 
zut pe Mine, a văzut pe Tatăl" (Ioan 14,9; 10,30). Dacă este îngă- 
duit acest gând îngrozitor, ziceţi: cine este cel care ar fi putut spune 
adevărul, dacă nu l-ar fi spus Hristos? Nu sunt atunci toţi oamenii 
trâmbiţe blestemate prin care se trâmbiţează o minciună întreit-bles- 
temată? 

Deoarece, însă, Domnul şi Dumnezeul Iisus Hristos este Ade- 
vărul infinit, acest lucru nu se poate dovedi în chip logic, dar se 
poate arăta în chip natural. „Dumnezeul Care poate fi înţeles nu 
mai este Dumnezeu " - acest gând al Sfântului Atanasie este demn 
de toată acceptarea. Arianismul a vrut să înţeleagă pe Dumnezeu în 
Hristos, să-1 dovedească în chip raţional şi, de aceea, s-a poticnit şi 
a căzut în erezie. Este vorba de o problemă gnoseologică: pot fi si- 
logismele logice mijloace pentru adevărata cunoaştere a lui Hristos? 
- Nu, răspunde Duhul Sfânt prin Sfinţii Părinţi ai Sinodului I Ecu- 
menic. Faptul de a pătrunde cu mintea în dogma centrală a credinţei 
înseamnă deja o cădere şi poticneală, care are drept consecinţă ere- 
zia. Cum e cu putinţă să fie cuprins Cel necuprins în coaja unei 
nuci, adică în mintea omenească? Cum poarte fi exprimat Cel ce 
este Inexprimabil? Cum poate fi înţeles Cel mai presus de puterile 
de înţelegere ale omului? Nu este suficient să invoce cineva Sfânta 
Scriptură, pentru că şi diavolul o invocă; şi, cu cât se găseşte într-o 
nevoie mai mare, cu atât o invocă mai mult (aşa cum s-a întâmplat 
când a ispitit pe Domnul în pustie - Matei 4,6). Arianismul este un 
păgânism reînviat, pentru că micşorează pe Dumnezeul-om Hristos, 



15 Contra Arienilor III, 16. 

16 Vezi Despre Sinodul din Niceea, 20 ş. u. 

reducându-L la rangul unui semi-zeu. în oglinda spartă a minţii o- 
meneşti, din cauza păcatului Dumnezeu apare împărţit în bucăţele. 
Cum ar putea omul, cu mintea lui tridimensională, să măsoare pe 
Hristos Care este infinit din toate punctele de vedere? Prin credinţă 
cunoaştem, pentru că prin credinţă umblăm, prin credinţă trăim (II 
Corinteni 1,24; 5,7; Galateni 2,20; Romani 1,17). Ce altceva din 
mine poate să cunoască pe Dumnezeu în Hristos, dacă nu credinţa? 
Este infinit adevărat cuvântul Sfântului Atanasie că, pentru înţelege- 
rea Sfintelor Scripturi şi pentru adevărata cunoaştere a lui Hristos 
„este nevoie de o viaţă frumoasă şi de un suflet curat, precum şi 
de virtutea cea după Hristos, de un cuget curat şi de imitarea vieţii 
sfinţilor" 11 Tăgăduirea Dumnezeirii lui Hristos şi lipsa de respect 
faţă de fiinţa lui dumnezeiască, Sfântul Atanasie le consideră ca pe 
nişte blasfemii împotriva Duhului Sfânt . 

A voi cineva să cunoască şi să-1 explice, cu mintea lui păcă- 
toasă pe Dumnezeu, constituie dovada unei conştiinţe depravate. 
Lucrul acesta îl cunosc bine Sfinţii Părinţi şi Sfânta Biserică a lui 
Dumnezeu şi de aceea îl taie pe Arie de la trupul Bisericii, ca pe un 
mădular bolnav: „Arie, stricând dintr-o nebunie lipsită de minte 
credinţa ortodoxă, prin votul Părinţilor este acum ostracizat din 
Biserică, întocmai ca un mădular putred şi cu rău nume ". Iar 
Sfinţii Părinţii, care prin virtuţile Duhului Sfânt şi-au transformat 
mintea lor unind-o prin har cu mintea catolică şi sfântă a Bisericii 
lui Hristos, au devenit „trâmbiţe ale Duhului" prin care Duhul 
Sfânt grăieşte „ taina teologiei ", 20 taina Ipostasului Dumnezeului- 
om Hristos. 

Arianismul nu a fost înmormântat încă; astăzi el este mai la 
modă şi mai răspândit decât oricând. E răspândit ca un adevărat su- 
flet în trupul Europei contemporane. Dacă priviţi la cultura Europei, 
în adâncul ei veţi găsi ascuns arianismul: toate se rezumă aici la om 
şi numai la om, şi chiar Dumnezeul-om Hristos a fost redus la ca- 
drele unui om. Cu plămada arianismului s-a plămădit şi filozofia 



17 Despre întruparea Cuvântului, 57. 

18 Epistola către Serapion IV, 12 ş. u. 

19 Duminica Sfinţilor Părinţi, Canonul, Cântarea 4 (Penticostar). 

20 Ibidem, Slava de la Laude. 

Europei, ştiinţa ei şi civilizaţia ei şi, în parte, şi religia ei. Pretutin- 
deni şi în chip sistematic Hristos este pogorât la starea de simplu 
om; Dumnezeul-om este dezbrăcat continuu de ceea ce este în reali- 
tate; opera lui Arie se săvârşeşte în mod continuu. „Religia în limi- 
tele raţiunii pure" a lui Kant nu este altceva decât noua ediţie a aria- 
nismului. Dacă vom primi pe Hristos cu măsura lui Kant ce rezultat 
credeţi că vom avea? - Vom avea un Hristos om, un Hristos înţe- 
lept, dar nicidecum un Hristos Dumnezeu-om. Dacă vom judeca pe 
Hristos cu criteriul lui Bergson, nu vom avea, iarăşi, ceva mai mult 
decât un om simplu. în acest fel, şi un criteriu şi altul, ca şi toate 
criteriile tuturor filozofilor după om, pogoară pe Dumnezeul-om la 
condiţia de om. Ştiinţa europeană nu rămâne mai prejos decât 
filozofia în raportul ei arian faţă de Hristos. Din multe puncte de 
vedere, prin mulţi dintre reprezentanţii lui, Protestantismul 1-a depă- 
şit în arianism chiar şi pe Arie. Diferiţii socinieni şi Schleiermacher 
sunt puternici competitori ai lui Arie la dez-întruparea Dumnezeului 
întrupat. Iar papismul cu etica lui este în mare măsură arian. Simte 
el oare ce metafizică stă în spatele acestei îngrozitoare etici? Toate 
acestea laolaltă au izbutit să otrăvească, cu abominabilul lor aria- 
nism marile mase ale Europei. Cine nu cunoaşte abominabilul aria- 
nism al intelectualilor noştri? Mulţi dintre intelectualii noştri spun a- 
desea: Hristos este un mare om, un om înţelept, cel mai mare filozof 
dar, oricum, nu este Dumnezeu. 

De unde atâta arianism astăzi? De acolo că omul a devenit 
astăzi măsura tuturor lucrurilor, măsura tuturor fiinţelor şi lucruri- 
lor văzute şi nevăzute. Măsurând după sine însuşi toate, omul euro- 
pean respinge tot ceea ce este mai larg decât omul, mai mare decât 
omul, mai infinit decât omul. Măsura lui strâmtă îngustează pe 
Dumnezeul-om reducându-1 la om. Colivia păcatului reduce puterile 
de zbor ale minţii celei mândre şi aceasta nu mai vede şi nu mai cu- 
noaşte nici o realitate mai mare decât ea însăşi. Isprava mai presus 
de minte a credinţei în Dumnezeul-om Hristos sfărâmă această co- 
livie şi deschide mintea realităţilor infinite. Sinod I Ecumenic a 
hotărât o dată pentru totdeauna rolul minţii în explicarea Persoanei 
Dumnezeului-om Hristos; rolul ei este acela al supunerii. In creş- 

tinism, credinţa conduce, iar mintea este condusă; cunoaşterea este 
roadă a credinţei care lucrează prin iubire şi e activă în speranţă. 

Relativismul european contemporan e o moştenire a arianis- 
mului. Relativismul metafizic a dat naştere şi relativismului moral. 
Nu există nimic absolut sau deasupra lumii ori a omului, nici în lu- 
me sau în om şi nici, iarăşi, în jurul lumii sau al omului. Din acest 
relativism modem, ca şi din vechiul relativism arian, salvează numai 
credinţa în divino-umanitatea Mântuitorului Hristos, în de-o-fiinţi- 
mea Lui cu Dumnezeu-Tatăl; salvează adică minunatul cuvânt „de- 
o-fiinţă". încearcă-ţi credinţa ta şi controleaz-o cu Simbolul Cre- 
dinţei. Dacă credinţa ta nu corespunde întru totul Simbolului - eşti 
eretic. Dacă respingi cuvântul „de-o-fiinţă", nu eşti al lui Hristos, 
eşti al lui Antihrist, eşti al lui Iuda, pentru că Biserica numeşte pe 
Arie „ al doilea Iuda ". 

Sărbătorind cea de a 1600-a aniversare a Sinodului I Ecume- 
nic, Biserica Ortodoxă sărbătoreşte biruinţa credinţei catolice [so- 
borniceşti] asupra minţii individuale înfumurate, biruinţa Dumneze- 
ului-om asupra omului. Cu toate că arianismul se schimbă în exte- 
rior ca un cameleon, în esenţă el rămâne mereu acelaşi. Dar nici 
Biserica Ortodoxă nu-şi schimbă credinţa ei, nici mijloacele de luptă 
împotriva arianismului. Aşa cum a învins vechiul arianism, tot aşa 
ea învinge orice arianism, chiar şi arianismul european contempo- 
ran. Le învinge cu credinţa ei catolică [sobornicească], apostolică şi 
sfântă, cu panoplia Sfinţilor Părinţi cea dată de Dumnezeu: catoli- 
citatea [sobornost]. Catolicitatea [sobornicitatea] este singura armă 
de neînvins a Bisericii lui Hristos; acolo unde ea nu există, este cu 
neputinţă biruinţa asupra arianismului; romano-catolicismul a pier- 
dut această catolicitate şi, în acest fel s-a încurcat în metodologia 

ariană. 

Ortodoxia este a lui Hristos pentru că ea este sfântă în mod 
apostolic şi catolică în mod patristic. Apostazierea de la principiile 
catolicităţii [sobomicităţii] în dezlegarea problemelor Bisericii con- 
stituie apostazierea de la calea lui Hristos care, prin adevăr, condu- 
ce la viaţa veşnică. Omul ortodox îşi sobornicizează [universalizea- 
ză, catolicizează] [sabornizira] propria lui fiinţă prin feluritele vir- 



21 Ibidem, Stihira de la Vecernie. 

tuti-nevoinţe ascetice şi Taine în harul Ortodoxiei. Astfel, el îşi 
sobornicizează (universalizează) inima, atunci când în rugăciunea 
împreună „cu toţi sfinţii" (Efeseni 3,18) se cufundă în dulcea veş- 
nicie a dragostei lui Hristos; îşi sobornicizează [universalizează] 
mintea lui, atunci când combate mândria cu smerenia; îşi sobornici- 
zează [universalizează] voinţa lui, atunci când cu dragostea lui 
Hristos alungă de la sine egoismul; îşi sobornicizează [universali- 
zează] gândul lui, atunci când îl cufundă în apele cele limpezi ale 
veşniciei şi divino-umanităţii lui Hristos; îşi sobornicizează [univer- 
salizează] spiritul lui, atunci când îl afundă în adâncurile Duhului 
Sfânt; îşi sobornicizează [universalizează] toată personalitatea lui 
atunci când se încorporează în sfântul Trup al lui Hristos când devi- 
ne întreg concorporal cu Hristos (Efeseni 3,6), când devine cu totul 
membru al Bisericii, când devine cu totul ortodox. Aceasta este ca- 
lea către catolicitatea [sobornost] apostolică, sfântă, patristică. Alta 
nu există. 



(1925) 

GÂNDURI DESPRE „INFAILIBILITATEA' 
OMULUI EUROPEAN 

Cu prilejul Conciliului Vatican II 



1. Fără îndoială că, după Dumnezeu, omul este existenţa cea 
mai tainică şi mai enigmatică din toate lumile cunoscute gândirii 
omeneşti. în adâncurile fără fund şi fără hotar ale existenţei ome- 
neşti trăiesc şi se ciocnesc una de alta antiteze ireconciliabile: viaţa 
şi moartea, binele şi răul, Dumnezeu şi diavolul şi tot ce există în 
ele şi în jurul lor. în toate religiile lui, filozofiile, ştiinţele şi civili- 
zaţiile lui spirituale şi materiale, neamul omenesc s-a străduit să 
dezlege în esenţa ei o singură problemă atotcuprinzătoare: problema 
omului. Şi din toate durerile şi suferinţele lui el şi-a cizelat pentru 
sine, o divinitate supremă, pe care a adorat-o ca pe suprema valoare 
şi ca pe criteriul ultim al tuturor. Această supremă divinitate este: 
„omul măsura tuturor" [Protagoras], adică omul este măsura tutu- 
ror fiinţelor şi lucrurilor. Dar în acest fel maiestatea sa, omul, n-a 
dezlegat problema omului. Pentru că măsurându-se prin el însuşi pe 
sine însuşi, el nu S-a înţeles în adânc nici pe sine însuşi, cum n-a 
înţeles nici lumea din jurul lui (vezi II Corinteni 10,12). In realitate, 
el s-a străduit în zadar; a oglindit o oglindă într-o altă oglindă. Şi 
toate s-au rezumat în strigătul zguduitor şi în mărturisirea înfrico- 
şătoare: „nimic despre mine nu ştia" (I Corinteni 4,4). Nimic nu 
cunosc despre pe mine; nu cunosc nici ce este omul, nici ce este 
Dumnezeu, nici ce este moartea, nici ce este viaţa. Mai mult, cu 
toată fiinţa mea simt că sunt un sclav al morţii, un sclav al răului şi, 
prin păcat, un sclav al diavolului. Rodul întregii activităţi a omului 

a fost de a fi alcătuit din tot neamul omenesc un trup: „ trupul mor- 
ţii". Şi fiecare a devenit încorporat în acest trup al morţii. Dar ce se 
ascunde în acest trup al morţii? - Miros urât, putreziciune, viermi. . . 
„ Om nenorocit ce sunt! Cine mă va izbăvi din trupul morţii aces- 
teia? " (Romani 7,24). 

Nimeni, nimeni în afară de Dumnezeul-om. Pentru că Dum- 
nezeul-om Hristos, biruind moartea prin înviere, a desfiinţat „ trupul 
morţii" ca realitate ontologică (vezi Apocalipsa 20,14.10), a izbăvit 
neamul omenesc din moarte, i-a dăruit Viaţa cea veşnică, Adevărul 
cel veşnic, Dragostea cea veşnică, Dreptatea cea veşnică, Bucuria 
cea veşnică şi toate celelalte Bunuri dumnezeieşti veşnice, pe care 
poate să le dăruiască numai Dumnezeul Dragostei şi al Iubirii de 
oameni. Şi, în acest fel, El a dezlegat toată problema omului, imensa 
problemă a omului. într-adevăr, din momentul în care Dumnezeu 
S-a făcut om, El S-a arătat ca Dumnezeu-om, iar prin Trupul Său - 
Biserica - a rămas ca Dumnezeu-om în lumea pământească, deve- 
nind astfel, o dată pentru totdeauna, valoarea supremă şi criteriul 
ultim al neamului omenesc, El, Singurul Dumnezeu Adevărat şi Sin- 
gurul Om Adevărat, Singurul Dumnezeu Desăvârşit. Ca atare, El 
este unica valoare supremă şi unicul şi ultimul criteriu final al omu- 
lui însuşi în fiinţa Lui psiho-somatică, în potenţialitatea lui divino- 
umană şi tot ceea ce este omenesc şi al omului. Numai în Dumne- 
zeul-om, s-a văzut pentru prima dată omul pe sine însuşi desăvârşit 
şi veşnic. Şi s-a cunoscut pe sine în toate dimensiunile lui. De aici 
noul principiu axiologic şi gnoseologic universal al neamului ome- 
nesc: „Dumnezeul-om măsura tuturor". Dar „omul măsura tutu- 
ror" continuă să împărătească şi să stăpânească, de cele mai multe 
ori „ferro ignique " [prin fier şi prin foc], în lumea idolatră şi poli- 
teistă din afara creştinismului. De aceea, preaînţeleptul cunoscător 
al omului şi al Dumnezeului-om, Apostolul Pavel, rezumă filozofiile 
neamului omenesc la două: filozofia după om şi filozofia după 
Dumnezeul-om (Coloseni 2,8). 

2. Numai Dumnezeul-om este om desăvârşit şi împlinit. In 
acelaşi timp Dumnezeu desăvârşit şi om desăvârşit. Aici factorul cel 
mai însemnat este Ipostasul lui Dumnezeu-Logosul. Lucrul acesta 

l-au mărturisit cu înţelepciune şi l-au tâlcuit insuflaţi de Dumnezeu, 
de-Dumnezeu-purtătorii Sfinţi Părinţi ai Sinodului IV Ecumenic de 
la Chalcedon. în Dumnezeul-om Hristos, omul a ajuns la toate desă- 
vârşirile lui; prin Dumnezeu el şi-a desăvârşit şi întregit sufletul şi 
conştiinţa lui, voia lui şi mintea lui, inima şi trupul lui, cu un cu- 
vânt, toată fiinţa lui. Şi s-a întâmplat cea mai însemnată şi mai 
vrednică de iubire minune: Dumnezeul-om S-a lăsat pe Sine în 
lumea noastră pământească şi în toate lumile ca Biserică, ca Trup al 
Său, pentru ca fiecare om să poată deveni „concorporal" cu Trupul 
Dumnezeului-om şi, în acest fel, să poată ajunge la toate desăvâr- 
şirile lui (vezi Efeseni 3,6). Numai în Dumnezeul-om şi prin Dum- 
nezeul-om orice existenţă omenească poate să devină om adevărat, 
om desăvârşit, om împlinit. Numai cu Dumnezeul-om în Biserică şi 
prin Biserică, împreună „cu toţi sfinţii", poate omul ajunge „băr- 
bat desăvârşit, la măsura vârstei plinătăţii lui Hristos " (Efeseni 
3,18; 4,11-16). în Dumnezeul-om Hristos „locuieşte trupeşte toată 
plinătatea Dumnezeirii", pentru ca fiecare dintre noi să se poată 
umple, în Biserică şi prin Biserică, cu această plinătate a Dumne- 
zeirii (Coloseni 2,9-10). Şi acest lucru fiecare din noi poate să-1 
atingă numai împreună „cu toţi sfinţii", prin Sfintele Taine şi prin 
Sfintele Virtuţi, în fruntea lor stând sfânta credinţă şi sfânta iubire 
(Efeseni 3,17-20). 

Fără Dumnezeul-om, omul este într-adevăr lipsit de un cap şi, 
mai mult, lipsit de sine însuşi, fără sinea lui veşnică nemuritoare, 
după chipul lui Dumnezeu. în afara Dumnezeului-om nu există om, 
ci întotdeauna numai un sub-om, o jumătate de om sau un ne-om. 
Aici trebuie să adăugăm şi următorul adevăr: fără Dumnezeul-om 
omul este întotdeauna sclavul morţii, sclavul păcatului, sclavul dia- 
volului. Numai prin Dumnezeul-om ajunge omul la rostul pe care i 
1-a aşezat Dumnezeu: devine „dumnezeu după har" şi, în acest fel, 
ajunge la desăvârşita plinătate a existenţei şi personalităţii lui. 
Ajunge prin divino-umanitate la veşnicia lui dumnezeiască. Trăind 
în trupul divino-uman al Bisericii, împreună „cu toţi sfinţii", omul 
se divino-umanizează treptat-treptat prin Sfintele Taine şi prin Sfin- 
tele Virtuţi. Se umple de bucuria acelui sfânt mesaj şi acelei expresii 
cereşti a Sfântului Vasile cel Mare: „fiind creatură a lui Dumnezeu 

şi având poruncă de a se face dumnezeu" } Creat virtual Dumne- 
zeu-om, omul se străduieşte în trupul divino-uman al Bisericii să-şi 
asemene mintea sa, lui Dumnezeu, să o transforme în minte-de- 
Dumnezeu {„noi avem mintea lui Hristos" - I Corinteni 2,16), se 
străduieşte să-şi asemene conştiinţa sa, lui Dumnezeu, să o transfor- 
me în conştiinţă-de-Dumnezeu; voinţa lui să o asemene lui Dumne- 
zeu, să o transforme în voinţă-de-Dumnezeu; să-şi asemene şi 
trupul, trupului Dumnezeului-om şi să-1 transforme în trup al lui 
Dumnezeu („ trupul este pentru Domnul şi Domnul pentru trup " - 
I Corinteni 6,13). Divino-umanizat prin Biserică şi în Biserică, omul 
se readuce pe sine la chipul lui Dumnezeu dinainte de păcat 2 , um- 
plându-se din belşug de frumuseţea dumnezeiască a minunatului 
chip al lui Hristos (Galateni 4,19; 3,27; Romani 8,29). Fără Dum- 
nezeul-om şi în afara Dumnezeului-om, omul este ameninţat de 
primejdia de a deveni asemenea diavolului, pentru că păcatul este în 
acelaşi timp şi putere şi chip al diavolului; şi, în afara Dumnezeului- 
om, fiind sclav păcatului, omul se face de bună voie chip al diavolu- 
lui, devine un familiar al diavolului: „ Cel ce săvârşeşte păcatul este 
de la diavolul" (I Ioan 3,8). Nu trebuie să scăpăm din vedere faptul 
că scopul principal al diavolului este acela de a lipsi pe om de chi- 
pul lui Dumnezeu, de a-1 dez-divino-umaniza, de a-1 lipsi de Dumne- 
zeu şi de a-1 transforma astfel într-o fiinţă asemănătoare lui însuşi. 
Antropocentrismul umanist este în esenţă diavolocentrism, pentru că 
amândouă vor un singur lucru: să-şi aparţină numai lor înşişi, să fie 
numai în ele însele, pentru ele însele. în acest fel însă ele se tran- 
sportă întru împărăţia „ morţii celei de a doua ", unde nu este Dum- 
nezeu şi nici ceva al lui Dumnezeu (Apocalipsa 21,8; 2,14). 

Ceea ce s-a spus până aici nu este altceva decât divino-uma- 
nismul (theantropismul) evanghelic, apostolic, patristic, ortodox. 

3. Toate umanismele europene, de la cel mai primitiv, până la 
cel mai subtil, de la fetişism până la papism, se bazează pe credinţa 
în om, aşa cum este el în starea lui psihofizică empirică şi în istori- 



1 La Sfântul Grigore Teologul, PG 36, 506. 



2 Vezi Slujba înmormântării: „...la cel după asemănare mă ridică." 
(Molitvelnic). 

citatea lui dată. într-adevăr, întreaga substanţă a oricărui umanism 
este omul - homo. Rezumat la esenţa lui, orice umanism nu este 
altceva decât „hominism". Omul este valoarea cea mai înaltă, valoa- 
rea totală; omul este criteriul cel mai înalt, criteriul total: „omul este 
măsura tuturor lucrurilor". Acesta este „in nuce" orice umanism, 
orice hominism; de aceea în ultimă analiză toate umanismele, toate 
hominismele sunt de origine idolatră, politeistă. Toate umanismele 
europene, de la cele dinainte de Renaştere, la cele ale Renaşterii şi 
aşa mai departe, - cele protestante, filozofice, religioase, ştiinţifice, 
civilizatorice şi politice - au urmărit şi urmăresc neîncetat, cu bună 
ştiinţă sau în neştiinţă, un singur lucru: acela de a opune credinţei în 
Dumnezeul-om credinţa în om, de a opune Evangheliei Dumnezeu- 
lui-om evanghelia după om, filozofiei după Dumnezeul-om filozofia 
după om, culturii după Dumnezeul-om cultura după om; într-un 
cuvânt, de a opune vieţii după Dumnezeul-om viaţa după om. Şi 
aceste lucruri s-au întâmplat timp de veacuri, până când, în secolul 
trecut, la 1870 la Conciliul Vatican I, toate acestea s-au recapitulat 
în dogma infailibilităţii papale. De atunci această dogmă a devenit 
dogma centrală a papismului. De aceea, în zilele noastre, la Conci- 
liul Vatican H, dogma aceasta a fost discutată în mod strălucitor şi 
abil susţinându-se intangibilitatea şi neschimbabilitatea ei. Dogma 
aceasta are o semnificaţie istorică mondială pentru întreg destinul 
Europei, mai ales pentru timpurile apocaliptice în care aceasta a 
intrat deja. Prin dogma aceasta şi-au dobândit idealul şi idolul toate 
umanismele europene; omul a fost declarat divinitate supremă, divi- 
nitate universală. Panteonul umanist european şi-a dobândit în fine 

Jupiterul său. 

Sinceritatea este limba Adevărului; dogma despre infailibili- 
tatea papală din veacul al XK-lea nu este altceva decât renaşterea 
idolatriei şi a politeismului. Renaşterea axiologiei şi criteriologiei 
idololatre. „Horribile dictu", dar trebuie spus şi aceasta: prin dog- 
ma privitoare la infailibilitatea papală a fost erijat ca dogmă uma- 
nismul idololatru şi în primul rând cel elin antic. S-a promovat ca 
dogmă valoarea universală şi criteriul universal al culturii eline, al 
civilizaţiei, al poeziei, filozofiei, artei politicii, ştiinţei eline: „omul 
este măsura tuturor lucrurilor" [Protagoras], - Şi ce sunt toate aces- 

tea? - Ridicarea la rang de dogmă a idololatriei. In acest fel a ajuns 
să devină dogmă suficienţa omului european, pe care au cultivat-o 
timp de veacuri cu nostalgie umanismele europene. 

Dogma despre infailibilitatea papală este afirmarea nietzsche- 
ană - Ja-Sagung - în întregime creaţie a omului umanist european; 
acel Ja-Sagung din cultura şi din civilizaţia lui, care amândouă 
sunt, atât în ce priveşte scopurile cât şi în ce priveşte metodele, mai 
curând idololatre şi politeiste. Evanghelia şi porunca Dumnezeului- 
om este: „ Căutaţi mai întâi împărăţia lui Dumnezeu şi dreptatea 
Lui şi toate acestea (celelalte) se vor adăuga vouă" (Matei 6,33). 
Şi ce nu a proclamat ca scop al existenţei omeneşti şi ca metodă de 
lucru a omului cultura europeană umanistă şi civilizaţia ei! Dumne- 
zeul-om - Singurul Mântuitor al omului din păcat, din moarte şi de 
diavol, Singurul care înnoieşte şi face nemuritor, înviază şi ridică, 
înveşniceşte, îndumnezeieşte şi divino-umanizează pe om în toate 
lumile, - defineşte precis şi limpede drept scop suprem al existenţei 
şi al vieţii omului aceea că omul să devină desăvârşit ca şi Dumne- 
zeu (Matei 5,48). In timp ce omul umanismului european, ce nu a 
pus şi ce nu a consfinţit, în locul de acesta, drept scop al existenţei 
omeneşti! Adevărul evanghelic că „lumea toată în cel rău zace" (I 
loan 5,19-21), chiar şi după lucrarea Dumnezeului-om pe pământ 
este incontestabil. Şi nu numai aceasta dar, după Sfântul Apostol 
Pavel, diavolul este „ dumnezeul lumii acesteia " (II Corinteni 4,4). 
Intre o astfel de lume, care de bună voie zace „în cel rău", şi omul 
care urmează pe Dumnezeul-om Hristos, nu poate exista conciliere. 
Cel care urmează pe Dumnezeul-om nu poate, sfidând Adevărul 
Evanghelic, să se împace cu omul umanist care justifică toate aces- 
tea şi le ridică la rangul de dogmă. întotdeauna aici este vorba de o 
dilemă şi o alegere hotărâtoare şi cât se poate de critică: sau 
Dumnezeul-om sau omul. Pentru că, prin toate acţiunile lui, omul 
umanist se înfăţişează şi se poartă ca acţionând cu suficienţă prin el 
însuşi, ca valoare supremă şi criteriul cel mai înalt. Aici nu există 
loc pentru Dumnezeul-om. De aceea, în împărăţia umanismului lo- 
cul Dumnezeului-om îl ocupă un „ Vicarius Christi ", iar Dumneze- 
ul-om a fost exilat în cer. Acest lucru constituie o altă formă de dez- 
întrupare a Dumnezeului-om Hristos. Şi nu este aşa? 

însuşindu-şi prin dogma infailibilităţii în favoarea sa, adică în 
favoarsa omului, toată puterea şi toate judecăţile care aparţin numai 
Domnului Care este Dumnezeul-om, papa s-a autoproclamat în rea- 
litate a fi Biserica din Biserica papală şi a devenit în ea „ totul în 
toate şi în toţi". Un fel de Atotţiitor. De aceea, dogma despre infai- 
libilitatea papală a devenit pandogma [svedogmat] papismului. Iar 
papa r.u poate să o dezavueze în nici un chip, câtă vreme va fi papă 
al papismului umanist. 

4. Sunt trei căderi principale în istoria neamului omenesc: cea 
a lui Adam, cea a lui Iuda şi cea a papei. Esenţa căderii în păcat 
este întotdeauna aceeaşi: cineva vrea să devină bun prin el însuşi; 
cineva vrea să devină desăvârşit prin el însuşi; cineva vrea să devină 
dumnezeu prin sine însuşi. Dar, în acest fel, fără să-şi dea seama, 
omul se echivalează pe sine cu diavolul. Pentru că şi acesta a vrut 
să devină Dumnezeu prin sine însuşi, să-1 înlocuiască pe Dumnezeu 
cu el însuşi. Şi, în această înfumurare a lui, a devenit dintr-o dată 
diavol, complet despărţit de Dumnezeu şi în întregime întors împo- 
triva lui Dumnezeu. Esenţa păcatului, aşadar, păcatul total [svegre- 
ha], constă în această iluzie plină de înfumurare. Aceasta este chiar 
esenţa diavolului, a lui Satan însuşi. Ea nu este altceva decât să vrea 
cineva să rămână la natura lui, să nu vrea în sinea lui nimic altceva 
decât de pe sine însuşi. Diavolul se găseşte întreg în el însuşi; se 
găseşte întreg în aceea de a nu voi câtuşi de puţin pe Dumnezeu în 
el, în a voi să fie întotdeauna singur, să-şi aparţină totdeauna sieşi, 
întotdeauna întreg în sine, întreg pentru sine, întotdeauna ermetic 
închis faţă de Dumnezeu şi faţă de tot ceea ce ţine de Dumnezeu. 
Dar ce este aceasta? - E egoismul şi preţuirea de sine îmbrăţişate 
pentru veşnicie, adică iadul. Un astfel de om este în esenţă omul 
umanist: el rămâne întreg în sine însuşi, cu sine însuşi, pentru sine 
însuşi; întotdeauna închis cu pizmă înaintea lui Dumnezeu. In aceas- 
ta constă orice umanism, orice hominism. încununarea acestui dia- 
bolic umanism constă în a vrea cineva să devină bun prin rău, 
dumnezeu prin diavolul. Aceasta a fost şi făgăduinţa diavolului că- 
tre strămoşii noştri în paradis că, adică, cu ajutorul lui „vor fi ca 
nişte dumnezei" (Facere 3,5). Omul a fost creat de iubitorul de oa- 

meni Dumnezeu, ca dumnezeu-om virtual, ca în baza calităţii de 
chip al lui Dumnezeu a naturii sale, să se edifice de bună voie prin 
Dumnezeu ca divino-umanitate. Dar, prin alegerea lui liberă, omul a 
căutat nepăcătuirea prin păcat, pe Dumnezeu prin diavolul. Şi ur- 
mând această cale, ar fi devenit desigur un fel de diavol dacă Dum- 
nezeu, în nemăsurata Lui iubire de oameni şi „după mare mila Sa", 
nu ar fi intervenit. Făcându-se om, adică Dumnezeu-om, El a con- 
dus astfel pe om către Dumnezeul-om, 1-a introdus prin Biserică, 
prin Trupul Lui, la nevoinţa [podvig] divino-umanizării prin Sfinte- 
le Taine şi Sfintele Virtuţi. Şi, în acest fel a dat omului posibilitatea 
de a ajunge „ om desăvârşit, la măsura vârstei plinătăţii lui Hris- 
tos " (Efeseni 4,1 1). De a-şi realiza astfel destinul divin, devenind de 
bunăvoie Dumnezeu-om după har. 

Căderea papei constă în faptul de a voi să ajungă la Dumne- 
zeul-om prin om. 

5. în lumea noastră omenească, după cuvintele Sfântului gră- 
itor de taine Ioan Damaschin, numai Dumnezeul-om Hristos este 
„singurul lucru nou sub soare " 3 Mai mult, El este noul veşnic atât 
prin Persoana Lui divino-umană cât şi prin opera Lui dumnezeiască 
şi Trupul Său divino-uman - Biserica. Dar şi omul este nou numai 
în Dumnezeul-om („zidire nouă"), totdeauna nou, veşnic nou, în 
toate trăirile lui divino-umane, în calea mântuirii, a sfinţeniei, a 
schimbării la faţă, a îndumnezeiţii, divino-umanizării. In această 
lume pământească, toate îmbătrânesc şi toate mor. Numai omul în- 
corporat în Dumnezeul-om şi divino-umanizat [ubogoveceni i obo- 
gocoveceni], cel „concorporal" cu Hristos, cel încorporat de Dum- 
nezeul-om în Biserică şi bisericizat [ucrkvenjen i ocrkvenjen] nu 
îmbătrâneşte şi nu moare, pentru că a devenit mădular viu, organic 
al trupului sfânt şi veşnic al Dumnezeului-om Hristos - Biserica - 
în care persoana omenească se dezvoltă şi „creşte" continuu „ creş- 
terea lui Dumnezeu" (Coloseni 3,19) ajungând - „bărbat desă- 
vârşit, la măsura vârstei plinătăţii lui Hristos" (Efeseni 4,13). 
Aceasta înseamnă că el creşte şi se dezvoltă infinit şi nelimitat, la 
dimensiunile după chipul lui Dumnezeu ale infinitului divin, pe care 



; Expunerea exactă a credinţei ortodoxe 3, 1; PG 94, 984. 

Domnul Cel în Trei Sori le-a dat existenţei omeneşti, atunci când a 
creat pe om după chipul lui Dumnezeu. 

Dumnezeul-om Hristos este prin excelenţă nou şi prin exce- 
lenţă unul şi unic, încât în realitate „Adevărul" prin El a venit (Ioan 
1,17) şi prin El a rămas în lumea noastră omenească. înainte de El 
şi fără El - acum şi în veci - Adevărul e ca şi cum n-ar exista. Şi 
într-adevăr, el nu există, pentru că numai Ipostasul divino-uman 
este Adevărul: „Eu sunt Adevărul " (Ioan 14,6). Pentru om nu exis- 
tă adevăr în afara Dumnezeului-om, căci nu există om fără Dumne- 
zeul-om. 

Toate sunt noi în Dumnezeul-om şi prin Dumnezeul-om; El 
însuşi, mai întâi, iar apoi şi mântuirea şi învăţătura despre mântuire 
şi modul mântuirii. Cu totul nou pentru neamul omenesc este mesa- 
jul Dumnezeului-om de a separa păcatul de păcătos: să urâm păca- 
tul, dar să iubim pe păcătos; să ucidem păcatul, dar să-1 salvăm pe 
păcătos; să nu echivalăm pe păcătos cu păcatul; să nu ucidem pe 
păcătos din cauza păcatului, ci să-1 salvăm din păcat. Un exemplu 
zguduitor în această privinţă este femeia prinsă în adulter. Atot- 
milostivul Mântuitor a despărţit păcatul femeii de existenţa ei după 
chipul lui Dumnezeu, a condamnat păcatul şi a mustrat pe păcătoa- 
să cu cuvintele pline de milă: „Nici Eu nu te osândesc; mergi şi nu 
mai păcătui" (Ioan 8,11). Aceasta este metoda Ortodoxiei ridicată 
la rang de „dogmă", în lucrarea mântuirii păcătosului de păcat; 
metodă tradiţională, sfântă, dezvoltată cu înţelepciune dumnezeiască 
şi stabilită în Biserica Ortodoxă de către Sfinţii Părinţi. Ea a fost 
formulată, în chip de Dumnezeu insuflat, de către Sfântul Simeon 
Noul Teolog: „ Căci binele nu este bine când nu se face bine ". 

Prin prisma acestei tradiţii ortodoxe evanghelice şi sfinte, este 
o grozăvie antievanghelică şi potrivnică lui Hristos a omorî păcăto- 
sul din cauza păcatului. In acest caz nici o „sfântă inchiziţie" nu 
poate fi declarată „sfântă". în ultimă analiză, toate umanismele ucid 
păcătosul din cauza păcatului, extermină pe om împreună cu pă- 
catul lui. Pentru că nu vor pe Dumnezeul-om, Care este singura 
mântuire a omului şi din păcat şi din moarte şi de diavolul. Cel care 
nu este pentru Dumnezeul-om, este, ca atare, împotriva omului; şi 



4 Cuvântarea 18 şi 68. Ediţia Zagoraios, Smirna, 1886, p. 105 şi 364. 

este, prin acest fapt, ucigaş al omului; şi mai este, tot din această 
cauză, şi sinucigaş. Pentru că lasă pe om în deplina stăpânire a pă- 
catului, a morţii şi a diavolului, de care numai Dumnezeul-om îl 
poate salva şi nimeni altul sub soare. întrebuinţând împotriva lui 
însuşi această modalitate păcătoasă, omul umanist se sinucide în 
chip inevitabil: ucide propriul său suflet, se predă pe sine însuşi 
iadului, întâlnirii veşnice cu diavolul care e din vechime „ ucigător 
de om " (loan 8,44). 

6. Ce anume dă omului Dumnezeul-om, şi pe care nimeni 
altul nu i-1 poate da? - E biruinţa împotriva morţii, a păcatului şi a 
diavolului, Viaţa Veşnică, Adevărul Veşnic, Dreptatea Veşnică, Bi- 
nele Veşnic, Dragostea Veşnică, Bucuria Veşnică, toată plinătatea 
Dumnezeirii şi a desăvârşirilor dumnezeieşti. Sau, aşa cum zice 
Apostolul: Dumnezeul-om dă oamenilor „cele ce ochiul nu a văzut 
şi urechea nu a auzit şi la inima omului nu s-a urcat, câte a pregă- 
tit Dumnezeu celor ce-L iubesc pe El" (I Corinteni 2,9; Isaia 64,3; 
Ieremia 3,6). 

într-adevăr, numai El, minunatul Dumnezeu-om este „singu- 
rul lucru de care are nevoie" (vezi Luca 10,42) omul, în toate lumile 
lui şi în orice viaţă a lui. De aceea numai Dumnezeul-om este în- 
dreptăţit să ceară de la oameni ceea ce nimeni altul nu a îndrăznit să 
ceară. Adică, să-L iubească fiecare om mai mult decât pe părinţi, 
decât pe fraţi, pe surori, pe copii, pe prieteni, decât pământul, înge- 
rii, decât oricine şi orice în toate lumile văzute şi nevăzute (Matei 
10,37-39; Luca 14,26; Romani 8,31-39). 

7. Conciliul Vatican II constituie renaşterea tuturor umanis- 
melor europene, o renaştere a cadavrelor. Pentru că de când Dumne- 
zeul-om Hristos este prezent în lumea pământească, orice umanism 
este un cadavru. Iar lucrurile stau aşa deoarece Conciliul a stăruit 
cu insistenţă pe dogma privitoare la infailibilitatea papei - a omului. 
Privite din unghiul de vedere al Dumnezeului-om Celui pururea viu, 
al Domnului Iisus Hristos al istoriei, toate umanismele seamănă, 
mai mult sau mai puţin, cu nişte utopii criminale pentru că, în nu- 
mele omului, ele ucid în diferite chipuri şi nimicesc pe om ca fiinţă 



165 



psiho-fizică. Toate umanismele săvârşesc o operă absurd de tragică: 
strecoară ţânţarul şi înghit cămila. Iar prin dogma infailibilităţii pa- 
pale lucrarea aceasta a fost ridicată la rangul de dogmă. Toate aces- 
tea sunt însă înfricoşătoare, cât se poate de înfricoşătoare. De ce? 
Pentru că aceeaşi dogmă a infailibilităţii omului nu este nimic altce- 
va decât înspăimântătoarea înmormântare a oricărui umanism; de la 
cel al Vaticanului, care a fost ridicat la rangul de dogmă, până la 
umanismul satanic al unui Sartre. în Panteonul umanist al Europei 
toţi zeii sunt morţi, în frunte cu europeanul Jupiter. Sunt morţi până 
ce în inima lor veştejită nu va răsări pocăinţa până la desăvârşita 
renunţare de sine, cu fulgerările şi durerile ei de Golgotă, cu cutre- 
murele învierii şi Schimbării la Faţă, cu furtunile şi înălţările ei adu- 
cătoare de roadă. Şi atunci? Atunci doxologiile lor faţă de Dumne- 
zeul-om Cel pururea făcător de viaţă şi săvârşitor de minuni, singu- 
rul cu adevărat Iubitor de oameni în toate lumile, vor fi nesfârşite. 

8. Care este nucleul dogmei despre infailibilitatea papei? - a- 
dică a omului? Dez-divino-umanizarea omului. Acest lucru îl urmă- 
resc toate umanismele, chiar şi cele religioase. Toate readuc pe om 
la idolatrie, la politeism, la o dublă moarte: spirituală şi naturală. 
Despărţit de Dumnezeul-om, orice umanism se transformă treptat în 
nihilism. Lucrul acesta îl arată falimentul contemporan al tuturor 
umanismelor, în frunte cu papismul - direct sau indirect, de bună 
voie sau fără voie, părintele tuturor umanismelor. Falimentul, dis- 
trugătorul faliment al papismului vine din dogma despre infailibi- 
litatea papei. Şi tocmai această dogmă este culmea nihilismul. Prin 
dogma aceasta omul Europei a proclamat în mod dogmatic, defini- 
tiv, dogma suficienţei omului european şi, în acest fel a dat pe faţă, 
până la urmă, faptul că nu are nevoie de Dumnezeul-om şi că nu 
există loc pe pământ pentru Dumnezeul-om. Locţiitorul lui Hristos 
- Vicarins Christi - îl înlocuieşte pe deplin. în realitate din dogma 
aceasta trăieşte şi pe ea o urmează şi o mărturiseşte cu insistenţă 
orice umanism european. 

Toate umanismele omului european nu sunt în esenţă, altceva 
decât o neîntreruptă revoltă împotriva Dumnezeului-om Hristos. In 
toate modurile cu putinţă se săvârşeşte o Umwertung aller Werte (o 

răsturnare a tuturor valorilor) [Nietzsche]; Dumnezeul-om este răs- 
turnat pretutindeni de către om; pe toate tronurile europene se întro- 
nizează omul umanismului european. Aici nu mai există un singur 
Vicarius Christi, ci nenumăraţi, numai că îmbrăcaţi în veşminte di- 
ferite. Pentru că, în ultimă analiză, prin dogma despre infailibilitatea 
papei a fost proclamat infailibil omul în genere. De unde şi nenumă- 
raţii papi în toată Europa, şi cel al Vaticanului şi ai protestantis- 
mului, între ei nu există o diferenţă esenţială, pentru că, după cu- 
vintele vizionarului adevărului Homiakov, papismul este cel dintâi 
protestantism. 

9. Infailibilitatea este o calitate divino-umană naturală şi o 
funcţie divino-umană naturală a Bisericii, ca Trup divino-uman al 
lui Hristos, al cărui Cap veşnic este Adevărul - Atoateadevărul: cel 
de-al doilea Ipostas al Preasfintei Treimi, Dumnezeul-om, Domnul 
Iisus Hristos. în realitate prin dogma despre infailibilitatea papei 
papa a fost declarat Biserică şi papa-om a luat locul Dumnezeului- 
om. Acesta este triumful final al umanismului dar în acelaşi timp şi 
„moartea a doua" (Apocalipsa 20,14; 21,8) a papismului iar, prin 
intermediul lui şi împreună cu el, şi a oricărui umanism. Insă, după 
Adevărata Biserică a lui Hristos care, de la arătarea Dumnezeului- 
om Hristos, există în lumea noastră pământească ca Trup divino- 
uman, dogma despre infailibilitatea papală este nu numai o erezie 
oarecare, ci o panerezie. Pentru că nici o erezie nu s-a ridicat atât de 
radical şi atât de complet împotriva Dumnezeului-om Hristos şi a 
Bisericii Lui, cum a făcut-o papismul prin dogma despre infailibili- 
tatea papei-om. Nu există nici o îndoială: dogma aceasta este erezia 
ereziilor, o revoltă fără precedent împotriva Dumnezeului-om Hris- 
tos. Dogma aceasta este, vai, cea mai îngrozitoare exilare de pe 
pământ a Domnului nostru Iisus Hristos; o nouă trădare a lui Hris- 
tos; o nouă răstignire a Domnului, de data aceasta nu pe lemn, ci pe 
crucea de aur a umanismului papal. Şi toate acestea sunt un iad 
pentru nenorocita fiinţă pământească ce se numeşte om. 

10. Există o ieşire din aceste nenumărate iaduri umaniste? 
Există o înviere din aceste nenumărate morminte europene ? Există 

un medicament pentru toate aceste nenumărate boli aducătoare de 
moarte ? - Există, desigur că există: pocăinţa. Aceasta este mesajul 
cel veşnic al Evangheliei Dumnezeului-om: „ Pocăinţa spre cunoaş- 
terea adevărului " (II Timotei 2,25). Altminteri nu poate cineva să 
creadă în atotmântuitoarea Evanghelie a Dumnezeului-om: „Pocăi- 
ţi-vă şi credeţi în Evanghelie" (Marcu 1,15). Pocăinţa înaintea 
Dumnezeului-om este unicul remediu împotriva păcatului; unicul 
remediu pentru orice păcat; chiar şi pentru păcatul total. Fără îndo- 
ială că pocăinţa este remediul şi pentru acest „păcat total" al papis- 
mului cuprins în dogma plină de trufie despre infailibilitatea papei, 
dar şi pentru orice păcat al oricărui umanism în parte şi ale tuturor 
umanismelor laolaltă. Da, da, da: din mult iubitul lui păcat total al 
„infailibilităţii" omul european „infailibil" se poate salva numai prin 
pocăinţa din toată inima şi care transformă toate, faţă de minunatul, 
întrutotînduratul şi preabunul Domn Iisus Hristos. Dumnezeul-om, 
singurul Mântuitor cu adevărat al neamului omenesc din orice pă- 
cat, din orice rău, din orice iad, de orice diavol, de orice raţionalism 
umanist şi, în genere, de toate păcatele, pe care închipuirea ome- 
nească le poate inventa. 

Din acest motiv, toţi Sfinţii de-Dumnezeu-purtători şi de- 
Dumnezeu-gânditorii Părinţi ai celor şapte sfinte Sinoade Ecume- 
nice reduc toate problemele din Biserica lui Hristos la problema 
Persoanei Dumnezeului-om Hristos, ca la cea mai înaltă, unică şi 
cea mai preţioasă valoare pentru toată făptura omenească, fie ea pe 
pământ, fie într-o altă lume din lumile lui Dumnezeu. Problema 
hristologică este problema cea mai cuprinzătoare. Dumnezeul-om 
Hristos este pentru ei unica valoare totală a Bisericii lui Hristos, în 
toate lumile. Cuvântul lor de ordine neîntrerupt şi veşnic este acesta: 
Dă toate pentru Hristos, dar pe Hristos nu-L da pentru nimic! Şi în 
jurul acestui cuvânt de ordine al lor răsună netăcutul lor mesaj, plin 
de bucurie: nu umanism - ci divino-umanism! Nu omul - ci Dumne- 
zeul-om! Hristos mai înainte de toate şi deasupra a toate. 

11. Cum se simte ortodoxul înaintea Persoanei Dumnezeului- 
om Hristos? Cu totul păcătos: acesta este simţământul lui, atitudi- 
nea lui, modul lui de comportare, gândul lui, raţiunea lui, conştiinţa 

lui, mărturisirea lui, el însuşi în întregime. Simţământul acesta al a- 
totpăcătoşeniei lui personale înaintea Preadulcelui Domn este sufle- 
tul său, inima inimii lui. Aruncaţi-vă o privire în rugăciunile de po- 
căinţă, în cântările, troparele, stihirile din zilele de luni şi de marţi, 
sau din „Paraclis" şi vă veţi convinge îndată că simţământul acesta 
constituie o datorie sfântă şi o realitate de rugăciune a oricărui 
creştin ortodox, fără excepţie. Spre aceasta ne precedă şi ne conduc 
pururea nemuritorii noştri pedagogi, Sfinţii Părinţi. Să-i amintim 
numai pe doi dintre ei; pe Sfântul Ioan Damaschin şi pe Sfântul Si- 
meon Noul Teolog. Sfinţenia lor este fără îndoială heruvimică; ru- 
găciunea lor fără îndoială serafimică; cu toate acestea ei au un 
simţământ şi o cunoaştere desăvârşită a atotpăcătoşeniei lor perso- 
nale şi în acelaşi timp o foarte adâncă dispoziţie de pocăinţă. A- 
ceasta este antinomia vie a credinţei noastre ortodoxe, evanghelice şi 
apostolice şi a smereniei noastre în această credinţă. 

Omul „infailibil", iar în faţa lui omul „atotpăcătos"; de o par- 
te smerenia, de alta îngâmfarea. Neîntrecuta privighetoare a Evan- 
gheliei Dumnezeului-om, Sfântul Ioan Hrisostom, binevesteşte: 
„Temelia filozofiei la noi este smerenia" 5 Smerenia este temelia 
filozofiei noastre despre viaţă şi lume, despre timp şi veşnicie, des- 
pre Dumnezeul-om şi Biserică. In timp ce temelia oricărui umanism, 
până la cel ridicat la rangul de dogmă, este trufia, credinţa în ra- 
ţiunea omului, în mintea şi logica lui. Trufia a transformat în diavol 
chiar şi pe Luceafărul cel răspânditor de raze. Trufia este boala 
nevindecabilă a minţii diavolului. In ea se găsesc şi din ea izvorăsc 
toate celelalte rele diavoleşti. în timp ce smerenia ne învaţă să ne 
punem nădejdea şi să avem absolută încredere în mintea divino- 
umană cea sfântă şi catolică a Bisericii, „mintea lui Hristos". „Noi 
avem mintea lui Hristos" (I Corinteni 2,16). Noi, în trupul cel 
divino-uman al lui Hristos, Biserica Ortodoxă, în care Dumnezeul- 
om Hristos este totul: şi capul şi trupul şi viaţa şi adevărul şi iubirea 
şi dreptatea şi timpul şi veşnicia; dar şi noi, prin credinţa în El şi 
prin viaţa în El (Efeseni 4,11-21). Căci „toate printr-însul şi într- 
însul s-au zidit; şi El este mai înainte de toate şi toate printr-însul 
sunt aşezate; şi El este Capul trupului Bisericii ca să fie El, Cel 

5 PG 51, 312. 

dintâi întru toate" (Coloseni 1,16-18). El, Dumnezeul-om, iar nu 
un om, oricine ar fi acesta. 

12. Cer smerit iertare pentru că şi eu, atotpăcătosul, am în- 
drăznit să dau glas acestor puţine cuvinte despre Conciliul Vatican 
II. Am făcut aceasta însă „ca ascultare". Mi s-a cerut acest lucru 
mie, care nu însemn nimic şi sunt un atotpăcătos. Am îndeplinit as- 
cultarea cu sinceritate, cu conştiinciozitate, cu strângere de inimă şi 
suspine, sprijinindu-mă pe susţinerea sfântului corifeu al Aposto- 
lilor (vezi I Petru 3,15). Iar dacă cineva, citind rândurile acestea se 
va simţi atins, să mă ierte, pentru că, datorită atotpăcătoşniei mele, 
nu am putut să exprim mai bine adevărul despre Adevărul total. Şi 
să implore pe Preadulcele Domn Iisus, Cel pururea milostiv şi înde- 
lung-îndurat faţă de orice păcătos care se pocăieşte, să-mi ierte şi 
mie, prea-păcătosului, toate păcatele mele, mai noi şi mai vechi. 
Pentru că eu cred, şi cred din toată inima, că „ mult poate rugă- 
ciunea dreptului" (Iacob 5,16), chiar şi pentru un atotpăcătos, cum 
sunt eu în toată fiinţa mea. 



(1967) 



170 



CAPITOLE ECLEZIOLOGICE*> 



1 . Har vouă şi pace de la Dumnezeu, Tatăl nostru, şi de la 
Domnul nostru Iisus Hristos (I Corinteni 1,3). 

Ce este Harul ? - Harul sunt acele energii dumnezeieşti pe 
care Preasfânta Treime le oferă Bisericii pentru mântuirea oameni- 
lor de păcat, de moarte şi de diavol, precum şi pentru viaţa lor veş- 
nică în Dumnezeul Cel întreit Ipostatic. 



2. Mărturia lui Hristos s-a adeverit întru voi 

(I Corinteni 1,6). 

Despre ce mărturie este vorba? - Este vorba despre Dumne- 
zeu ca Treime, despre Dumnezeul-om ca Mântuitor, despre om ca 
fiinţă după chipul lui Dumnezeu, despre Biserică ca trup divino- 
uman, despre mântuire ca divino-umanizare, despre orice făptură ca 
şi creatură care are asupra ei pecetea „logosităţii" [logosnom] lui 
Hristos. 

3 . Credincios este Dumnezeu prin Care aţi fost chemaţi la 
comuniune cu Fiul Său, Iisus, Domnul nostru (I Corinteni 1,9). 

Comuniunea noastră cu Hristos Mântuitorul constituie mân- 
tuirea; comuniunea cu El ca Sfinţitor este sfinţenia; comuniunea cu 



Fiecare „capitol constituie explicarea unui verset, a unei fraze sau u- 
nui cuvânt din Epistolele Sfântului Apostol Pavel, constituind tot atâtea 
extrase din comentariile pauline ale părintelui Iustin Popovici. 

El ca Dumnezeu este îndumnezeirea; comuniunea cu El ca Nemuri- 
tor este nemurirea; comuniunea cu El ca înviat este învierea; comu- 
niunea cu El ca înălţat la cer este înălţarea la cer şi şederea pe scaun 
de-a dreapta lui Dumnezeu-Tatăl. 



4. Vă rog, fraţilor, pentru numele Domnului nostru lisus 
Hristqs, ca toţi să spuneţi acelaşi lucru şi să nu fie dezbinări între 
voi; ci să fiţi uniţi în acelaşi cuget şi în aceiaşi înţelegere 

(ICorinteni 1,10). 

Creştinii pot să spună toţi acelaşi lucru, atunci când au ace- 
leaşi simţăminte, aceleaşi gânduri, aceleaşi trăiri. Iar lucrul acesta îl 
realizează atunci când îşi unesc sufletul lor cu sufletul sobornicesc 
[catolic] al Bisericii, inima lor cu inima sobornicească [catolică] a 
Bisericii (vezi Faptele Apostolilor 4,32), mintea lor cu mintea so- 
bornicească [catolică] a Bisericii şi gândul lor cu gândul soborni- 
cesc [catolic] al Bisericii. Atunci ei şi gândesc şi simt şi „vorbesc" 
prin sufletul sobornicesc [catolic] al Bisericii, prin inima ei soborni- 
cească [catolică] şi prin gândirea ei sobornicească [catolică]. 



5. Căci noi împreună-lucrători cu Dumnezeu suntem 

(I Corinteni 3,9). 

Idealul omului adevărat şi desăvârşit s-a realizat în Persoana 
Dumnezeului-om prin împreună-lucrare [sinergie] divino-umană. A- 
ceastă conlucrare divino-umană săvârşită prin trupul divino-uman al 
Bisericii devine un bun comun al oamenilor şi un mod comun de 
viaţă, de gândire, de acţiune şi de existenţă a lor. In Biserică oame- 
nii se încorporează în Dumnezeul-om Hristos, adică se nasc cu El şi 
prin El, se transformă cu El şi prin El, se răstignesc împreună cu El 
şi prin El, înviază împreună cu El şi prin El, participă la înălţarea 
Lui la cer cu El şi prin El, trăiesc veşnic cu El şi prin El, gândesc cu 
El, simt cu El şi prin El, acţionează cu El şi prin El. In această divi- 
no-umanizare a omului constă mântuirea şi sfinţenia lui. In vederea 

acestui scop a fost creat neamul omenesc şi în această conlucrare 
veselă cu Dumnezeu consta viaţa paradisiacă a protopărinţilor noş- 
tri. Căderea s-a întâmplat atunci când am respins de la noi această 
conlucrare şi am început, prin păcat, să lucrăm şi să conlucrăm cu 
diavolul. Dumnezeu-Cuvântul S-a făcut om pentru ca să restabi- 
lească viaţa paradisiacă şi ordinea vieţii ce domnea în el, adică con- 
lucrarea omului cu Dumnezeu. 



6. După harul lui Dumnezeu cel dat mie, eu, ca un înţelept 
meşter, am pus temelia; iar altul zideşte. Dar fiecare să ia seama 
cum zideşte. Căci nimeni nu poate pune altă temelie, decât cea pu- 
să, care este Hristos (I Corinteni 3,10-1 1). 

Pentru zidirea Bisericii lui Dumnezeu a fost pusă drept piatră 
de temelie dumnezeieşte adâncă, dumnezeieşte lată şi dumnezeieşte 
indestructibilă, Însuşi Domnul lisus. El singur, Dumnezeul-om este 
în acelaşi timp temelie atât a Bisericii universale cât şi a celei locale, 
atât a celei familiale cât şi a celei personale. 



7. Nimeni nu poate să spună: Domn este lisus - decât în 
Duhul Sfânt (I Corinteni 12,3). 

Tot ceea ce Dumnezeul-om Hristos oferă neamului omenesc 
devine bun al omului prin Duhul Sfânt Care, întocmai ca un suflet 
al Bisericii, lucrează prin harul Lui mântuirea fiecărui mădular al 
Bisericii. în afara Duhului Sfânt şi fără Duhul Sfânt, nimic din cele 
ale lui Hristos nu poate deveni al nostru, nu poate deveni al omului. 
Aşa cum Hristos S-a întrupat în Sfânta Fecioară din Duhul Sfânt, 
tot aşa şi în noi El se întrupează duhovniceşte prin Duhul Sfânt , 
prin harismele dumnezeieşti, îndumnezeitoare şi divino-umanizatoa- 
re ale Duhului. Cu alte cuvinte: numai prin Duhul Sfânt se realizea- 
ză înhristizarea şi hristificarea, înduhovnizarea [uduhovljenje] şi 



*' Vezi şi Sfântul Simeon Noul Teolog, Cuvântare morală I, 8-12 
(„Sources Chretiennes", nr. 122). 

173 



spiritualizarea, întreimizarea [utrojicenje] şi treimificarea existen- 
ţei... După înălţarea Sa la cer, Hristos a trimis în lume pe Duhul 
Sfânt şi L-a lăsat în trupul Bisericii ca pe sufletul, mintea, conşti- 
inţa şi viaţa ei. Mângâietorul este martorul cel mai de seamă al lui 
Lsus, al Dumnezeului şi Domnului întrupat (Ioan 15,26). Este Cel 
care iconomiseşte, săvârşeşte şi realizează în oameni opera divino- 
umană a Mântuitorului, adică mântuirea. Într-adevăr, Biserica este 
Biserică prin Duhul Sfânt: ea trăieşte, lucrează, subzistă şi există 
prin El. Prin Duhul Sfânt „ tot sufletul viază ", şi prin El „ cu cură- 
ţie se înalţă"; prin El „străluceşte întru JJnimea Treimii cu sfinţe- 
nie de taină ". Duhul lucrează întreimizarea şi treimificarea fiecărui 
mădular al Bisericii, pe care-1 mântuieşte, îl sfinţeşte, îl „ logosifi- 
că", îl îndumnezeieşte, îl divino-umanizează. Fiecare mădular îşi 
realizează destinul divin în trupul divino-uman al Bisericii şi numai 
prin el. Procurând măsura necesară a harului, Duhul Sfânt conduce 
şi îndrumă fiecare mădular al Bisericii pe scara mântuirii, de la 
început până la sfârşit. De aceea, toţi creştinii sunt purtători de duh 
şi purtaţi de Duh. Este exclus să fie cineva creştin fără Duhul lui 
Hristos, fără Duhul Sfânt. în esenţa lui, creştinismul este de la Du- 
hul Sfânt şi în Duhul Sfânt. 



8. Harismele sunt felurite, dar e Acelaşi Duh... toate acestea 
le lucrează Unul şi Acelaşi Duh, împărţind fiecăruia deosebi, după 
cum voieşte (I Corinteni 12,4.1 1). 

Duhul Sfânt este în toate infinit şi nemărginit, pentru că este 
Dumnezeu. Harismele Sale sunt infinite şi nemărginite. Dar, cu toa- 
tă diversitatea lor, ele sunt unite în El: o unitate în multiplicitate şi o 
multiplicitate în unitate. La oameni, harismele acestea sunt diferite. 
Cu toate acestea, Duhul Sfânt le uneşte într-o unitate dumnezeiască, 
în aşa fel că El uneşte într-o unitate şi pe cei ce au aceste harisme. 
Prin diferitele Sale harisme, El uneşte diferitele spirite omeneşti într- 
o unitate sobornicească [catolică], sfântă şi bisericească. Da, haris- 
mele Duhului Sfânt sunt diferite, dar toate există într-un singur 
trup, în Biserică. Toate slujesc unui scop şi toate izvorăsc din ace- 



174 



laşi izvor. De aceea oamenii „ spirituali " [duhovniceşti] se simt le- 
gaţi în chip organic între ei. întocmai ca un suflet al Bisericii, Duhul 
Sfânt uneşte pe toţi membrii Bisericii într-o singură inimă, într-o 
singură voinţă, într-o singură viaţă, într-o singură fiinţă. Prin Duhul 
Sfânt şi în Duhul Sfânt, „cei duhovniceşti" se simt uniţi între ei 
într-o unitate veşnică plină de har, cu toate că, luaţi în parte, ei sunt 
persoane infinit diferite. Sfânta sobornicitate [catolicitate] a unităţii 
şi unitatea sfintei sobomicităţi [catolicităţi] sunt de la Duhul Sfânt. 



9. Căci precum trupul unul este şi are mădulare multe, iar 
toate mădularele trupului, multe fiind, sunt un trup, aşa şi Hristos 

(ICorinteni 12,12). 

Prin întruparea Lui, Dumnezeu-Cuvântul a ridicat organis- 
mul tainic al trupului omenesc la rangul de Templu al Său, la rangul 
de Trup al Său. In acest fel, trupul omului a devenit trupul lui Dum- 
nezeu... Această dumnezeiască şi sfântă taină a trupului a cunoscut 
desăvârşirea ei în trupul Dumnezeului-om Hristos şi ea a rămas 
sfântă pentru totdeauna în trupul divino-uman al Bisericii lui Hris- 
tos. Ca Biserică, Dumnezeul-om Hristos constă tocmai din trupul 
Său divino-uman în care se unesc într-o unitate organică mai întâi 
Dumnezeu şi omul, iar mai apoi toţi oamenii care cred în Hristos. 
Oamenii încorporaţi în trupul divino-uman al Bisericii sunt legaţi în 
chip organic cu Dumnezeu şi unii cu alţii. 



10. Pentru că într-un Duh ne-am botezat toţi, ca să fim un 
singur trup, fie iudei, fie elini, fie robi, fie liberi şi toţi la un Duh 
ne-am adăpat (I Corinteni 12,13). 

Prin puterea Lui dumnezeiască, Duhul Sfânt îi uneşte pe toţi 
credincioşii într-un singur trup, Biserica. Duhul Sfânt este arhitectul 
şi constructorul Bisericii. După cuvântul de-Dumnezeu-inspirat al 

Sfântului Vasile cel Mare, „Duhul Sfânt zideşte Biserica". Prin 
Duhul Sfânt, deci, ne zidim toţi în trup al Bisericii; ne botezăm în 
El într-un trup, trupul Bisericii, devenind concorporali cu Hristos. 
Într-adevăr, prin Duhul Sfânt omul devine om al lui Hristos, devine 
creştin, mădular al Bisericii. Duhul Sfânt lucrează înhristizarea şi 
hristificarea noastră, îmbisericirea [ucrkovljenje] şi bisericizarea 
[ocrkovljenje]... Prin Duhul Sfânt s-a zidit şi se zideşte continuu 
trupul cel sfânt, divino-uman şi sobornicesc [catolic] al Bisericii, 
întotdeauna unul şi neîmpărţit. In acest trup sobornicesc [catolic] şi 
unul, fiecare om, iudeu sau elin, sclav sau liber, bogat sau sărac, in- 
struit sau incult, devine om nou, om în Hristos, pentru care Hristos 
este toate în toţi, în toate lumile.. într-adevăr, este un fapt incontes- 
tabil că numai prin Duhul Sfânt poate fi cineva creştin. Pentru că 
unde este Duhul Sfanţ, acolo este şi Hristos; iar acolo unde este 
Hristos, acolo este şi Duhul Sfânt; acolo, într-un cuvânt, este şi în- 
treaga Sfânta Treime. Şi din Ea şi în Ea sunt toate. 



1 1 . De aş grăi în limbile omeneşti şi îngereşti, dar iubire nu 
am, făcutu-m-am aramă sunătoare... (I Corinteni 13,1-13). 

Iubirea despre care vorbeşte Apostolul Pavel este iubirea lui 
Hristos; este iubirea pe care însuşi Domnul a numit-o „ iubire no- 
uă ", i;ar porunca privitoare la ea, „poruncă nouă ". Ea se deosebeş- 
te de orice altă iubire a lumii noastre omeneşti. Toată „noutatea" a- 
cestei iubiri constă în faptul că ea ne impune să iubim aşa cum iu- 
beşte Hristos: „Poruncă nouă vă dau vouă, ca să vă iubiţi unii pe 
alţii, aşa cum Eu v-am iubit pe voi" (Ioan 13,34). Iubirea „nouă", 
divino-umană, face ca Noul Testament să fie veşnic nou. O personi- 
ficare a acestei iubiri o constituie însuşi Dumnezeul-om Hristos. El 
însuşi a dat mărturia şi asigurarea mesajului fundamental al Noului 
Testament: „Dumnezeu este iubire" (I Ioan 4,16). Dar Hristos nu 
este numai un Dumnezeu-Iubire, este însuşi „Dumnezeul iubirii" 
(U Corinteni 13,1 1). De aceea, o iubire cu adevărat dumnezeiască şi 
veşnică este numai cea care izvorăşte din El, Dumnezeul-om. 

12. Cercetaţi-vă pe voi înşivă dacă sunteţi în credinţă. Sau 
nu cunoaşteţi voi singuri bine că Hristos Iisus este întru voi? Fără 
numai dacă sunteţi netrebnici (EI Corinteni 13,5). 

Fără îndoială, noi ne mântuim numai ca mădulare vii şi orga- 
nice ale trupului divino-uman al Mântuitorului, adică al Bisericii: 
ale Bisericii celei sfinte, ale Bisericii celei apostolice, ale Bisericii 
celei soborniceşti [catolice]. Pentru că Biserica nu este altceva decât 
întreaga viaţă divino-umană a lui Hristos, prelungită în toate vea- 
curile şi în toată veşnicia. 

13. Nu există altă [Evanghelie], ci sunt unii care vă tidbură 
şi voiesc să schimbe Evanghelia lui Hristos (Galateni 1,7). 

Adevărata „veste bună" [evangelia] pentru om nu există fără 
Dumnezeul-om şi în afara Dumnezeului-om. întreaga „bunavestire, 
întreaga evanghelie se găseşte numai în Dumnezeul-om... Ce este 
„Evanghelia"! Evanghelia e tot ceea ce Hristos, pogorându-Se din 
cer pe pământ, a adus cu Sine ca Dumnezeu şi a făcut pentru noi ca 
Dumnezeul-om, şi tot ce ne-a dat ca Mântuitor în trupul Lui divino- 
uman - în Biserică. Acestea alcătuiesc Evanghelia. Cu alte cuvinte: 
Evanghelia este Dumnezeu întreg, întreg adevărul lui Dumnezeu, 
toată dreptatea lui Dumnezeu, toate desăvârşirile lui Dumnezeu care 
s-au descoperit şi ni s-au dat nouă de către Dumnezeu-Cuvântul, 
Domnul Iisus... Dumnezeul-om Hristos întreg, în toată plinătatea 
Ipostasului Lui divino-uman, este singura Evanghelie adevărată, u- 
nica Veste Bună adevărată pentru neamul omenesc. 

14. O, copiii mei, pentru care sufăr iarăşi durerile naşterii, 
până ce Hristos va lua chip în voi (Galateni 4,19). 

Viaţa creştinului constituie o continuă nevoinţă [podvig], o 
luptă de înhristizare, o luptă de divino-umanizare. In ce constă a- 
ceasta ? Nu numai în faptul de a avea pe Hristos în tine ca adevăr 

viu, dreptate vie şi dragoste vie, nu numai ca adevărurile Lui să tră- 
iască, să crească şi să se înmulţească în tine, ci în faptul de a avea 
pe Hristos în tine cu plinătatea Ipostasului Lui divino-uman, de a 
avea chipul Său asupra a tot ceea ce ai şi în tot ce eşti, în faptul de a 
nu mai trăi tu, ci de a trăi în tine Hristos, în faptul de a deveni în su- 
fletul tău în întregime după chipul lui Hristos, în faptul de a reflecta 
chipul lui Hristos asupra a tot ce ai şi în tot ce eşti. Şi cum se for- 
mează chipul lui Hristos în noi? Prin Sfintele Taine şi prin Sfintele 
Virtuţi. Fiecare Taină şi fiecare Virtute formează şi zugrăveşte chi- 
pul lui Hristos înăuntrul nostru, până când toate Tainele şi toate 
Virtuţile laolaltă, vii înăuntrul nostru, îl formează în chip desăvârşit, 
astfel încât în noi să se arate chipul veşnic viu al Dumnezeului-om 
Hristos. începutul celor de mai sus se face prin Taina Sfântului Bo- 
tez: această taină zugrăveşte cea dintâi icoana Mântuitorului înăun- 
trul creştinului. In continuare, această icoană se păstrează, se com- 
pletează şi desăvârşeşte prin celelalte Taine şi Sfinte Virtuţi: prin 
Sfânta împărtăşanie, prin mărturisire, prin credinţă, prin dragoste, 
prin rugăciune, prin post, prin blândeţe etc. Acest proces se continu- 
ă toată viaţa noastră „până ce Hristos se va forma şi în nor ". Da, 
Hristos şi nimeni altul, nici măcar eul nostru nu trebuie să ia chip în 
noi. Fiindcă, fără chipul lui Hristos în el, omul este o fiară şi un 
monstru. De aceea, el trebuie să vegheze ca Hristos „să se forme- 
ze " („ să ia chip ") în el. 



1 5 Introducere la Epistola către Efeseni. 

Epistola către Efeseni! Iată o Epistolă care parcă vine în în- 
tregime din cer... Adâncurile ei, ca şi înălţimile şi lărgimile ei, sunt 
cu adevărat „adâncurile lui Dumnezeu" (I Corinteni 2,10). Vestea 
cea bună fundamentală şi atotcuprinzătoare a acestei Epistole este 
hotărârea („voia") Dumnezeului Celui în Treime de „a recapitula 
în Hristos toate, cele din ceruri si cele de pe pământ" (Efeseni 
1,10). Este recapitularea în Hristos, înhristizarea tuturor. Este fap- 
tul că toate trebuie să fie recapitulate într-un trup, trupul lui Hris- 
tos-Biserica, toate trebuie încorporate în ea, îmbisericite şi biserici- 

zate, ca în acest fel să ajungă la scopul lor dumnezeiesc şi veşnic, 
pentru că Biserica este „trupul lui Hristos, plinirea Celui ce pli- 
neşte toate în toţi" (Efeseni 1,5.10.23)... Bună-vestirea aceasta, tai- 
na aceasta prea sfântă a Dumnezeului Celui în trei Ipostasuri reve- 
lează tot sensul cerului şi al pământului, al tuturor fiinţelor, al celor 
din ceruri şi celor de pe pământ, şi al tuturor făpturilor care alcătu- 
iesc cerul şi pământul. 

16. Ca Dumnezeul Domnului nostru lisus Hristos, Tatăl 
Slavei, să vă dea duhul înţelepciunii şi al descoperirii, spre depli- 
na Lui cunoaştere (Efeseni 1,17). 

Pentru „ cunoaşterea lui Hristos ", una din cele trei Persoane 
ale Sfintei Treimi, este indispensabil ajutorul celorlalte două: al lui 
Dumnezeu-Tatăl şi al lui Dumnezeu-Duhul Sfânt... Toate Sfintele 
Taine din Biserică, împreună cu Sfintele Virtuţi prin care ne cură- 
ţim, renaştem, ne transformăm, ne sfinţim, ne înhristizăm, ne în- 
dumnezeim, ne mântuim sunt puse în acţiune de Tatăl prin Fiul în 
Sfântul Duh. 



17. Dar Dumnezeu, bogat fiind în milă, pentru multa Sa iu- 
bire cu care ne-a iubit, pe noi, care eram morţi pentru păcatele 
noastre, ne-a făcut vii împreună cu Hristos -prin har sunteţi mân- 
tuiţi! - şi împreună cu El ne-a sculat şi împreună ne-a aşezat în 
ceruri, în Hristos lisus (Efeseni 2,4-6). 

Mântuirea nu este nimic altceva decât viaţa în Mântuitorul şi 
prin El. Aceasta este o continuă nevoinţă [podvig]. In aceasta, omul 
trăieşte în Duhul Sfânt cu ajutorul Sfintelor Taine şi al Sfintelor 
Virtuţi întreaga viaţă a Mântuitorului ca pe a sa proprie, de la 
naşterea sa spirituală până la înălţarea lui. Astfel omul trăieşte 
continuu în Mântuitorul Cel înviat şi înălţat la cer. Pentru că, deşi 
suntem pe pământ, „petrecerea noastră este în ceruri " (Filipem 
3,20), deşi trăim printre oameni, „viaţa noastră este ascunsă cu 

Hristos în Dumnezeu" (Coloseni 3,3), iar noi „cugetăm cele de 
sus, iar nu cele de pe pământ" (Coloseni 3,2). Noi, creştinii, sun- 
tem creştini, în măsura în care suntem asemenea lui Hristos, în mă- 
sura în care ne potrivim Lui în ce priveşte moartea, învierea'şi viaţa 
(vezi Romani 6,4-14). în acest fel, fiecare creştin trăieşte în mic 
acea plinătate divino-umană şi acea atotunitate [svejedinstva] so- 
bornicească pe care a realizat-o Hristos în Trupul Său - în Biserică. 
Ca atare, fiecare creştin devine în mic o Biserică*'. Pentru că mân- 
tuirea nu este altceva decât îmbisericirea şi bisericizarea omului, 
adică faptul de a trăi continuu în trupul divino-uman al Bisericii 
prin Sfintele Taine şi prin Sfintele Virtuţi. 



18. Pentru că a Lui făptură suntem, zidiţi în Hristos Iisus 
spre fapte bune (Efeseni 2,10). 

^ La creaţie, noi am fost zidiţi de către Dumnezeu Tatăl prin 
Fiul în Duhul Sfânt şi ni s-a dat suflet după „chipul lui Dumne- 
zeu", „după chipul Treimii" adică un suflet după chipul Tatălui şi 
al Fiului şi al Duhului Sfânt. 



19. Acum însă, fiind în Hristos, voi care altădată eraţi de- 
parte, v-aţi apropiat prin sângele lui Hristos, căci El este pacea 
noastră, El care a făcut din cele două - una, surpând peretele din 
mijloc al despărţiturii, desfiinţând vrăjmăşia în trupul Său 

(Efeseni 2,13-15). 

Şi ce altă legătură poate fi mai strânsă decât legătura cea din 
sânge? Prin Dumnezeul-om Hristos, noi intrăm într-o înrudire de 
sânge cu Dumnezeu... Sângele dumnezeiesc al Domnului Dsus este 
puterea sfinţitoare, curăţitoare, transformatoare, hristificatoare, în- 
dumnezeitoare, mântuitoare. De aceea Noul Testament este un Tes- 

} Mai multe despre aceasta vezi mai jos 41 şi 68. 

tament în sângele Dumnezeului-om Hristos. Este un Testament nu 
în cuvânt sau în învăţătură, în lege sau în poruncă sau în orice altce- 
va, ci în sângele cel dumnezeiesc şi divino-uman, care este izvorul 
tuturor puterilor de viaţă făcătoare şi minunate care pun în lucrare 
iconomia divino-umană a mântuirii. Aşa cum uneşte pe om cu Dum- 
nezeul-om, tot aşa acest Preasfânt Sânge uneşte prin el şi pe toţi 
oamenii întreolaltă. înrudirea de sânge a omului cu Dumnezeu, ca 
urmare a căreia se realizează şi înrudirea divino-umană din sânge 
între toţi oamenii, se dobândeşte înăuntrul trupului divino-uman al 
lui Hristos, în Biserică. în ea curge dumnezeiescul Sânge al lui 
Hristos, cel care din dumnezeiasca Lui inimă intră în tot organismul 
şi în toate mădularele Bisericii săvârşind toate minunile mântuirii de 
orice păcat, de orice fel de moarte, de orice diavol şi umple, în fine, 
tot cel ce este concorporal cu Hristos, de toate energiile dumne- 
zeieşti şi de-viaţă-fâcătoare şi îndumnezeitoare... Sângele Dumneze- 
ului-om înnoieşte cu totul pe om, pentru că în Sângele acesta se gă- 
seşte puterea dumnezeiască a vieţii veşnice. El împacă şi uneşte pe 
om cu Dumnezeu. Lucrul acesta s-a întâmplat pe Crucea de pe Gol- 
gota şi se continuă în trupul divino-uman al Bisericii, prin Sângele 
cel de-viaţă-făcător şi îndumnezeitor al dumnezeieştii Euharistii. 
Mai mult, deoarece acesta este Sângele Dumnezeului-om Hristos iar 
Biserica este trupul Său, Sângele acesta este acea putere unificatoa- 
re care uneşte toate mădularele Bisericii într-o singură viaţă, într-un 
singur suflet, într-o singură inimă. 



20. Şi să-i împace cu Dumnezeu pe amândoi, uniţi într-un 
trup, prin Cruce, omorând prin ea vrăjmăşia (Efeseni 2,16). 

Dumnezeu-Cuvântul S-a făcut „ carne ", a luat „ trup " şi a 
lucrat toată iconomia mântuirii lumii prin came şi în trup. Astfel, 
trupul Lui a devenit Biserică, în care se continuă neîntrerupt întrea- 
ga iconomie a mântuirii lumii de păcat, de moarte şi de diavol. De a- 
ceea, dumnezeiescul Apostol subliniază necontenit că Mântuitorul a 
lucrat-o „ în trupul Său ". 

21. Căci prin El avem şi unii şi alţii apropierea de Tatăl 
într-un Duh (Efeseni 2, 1 8). 

Prin iconomia mântuirii Lui, Dumnezeul-om ne-a deschis no- 
uă tuturor calea pentru „apropierea" noastră de Dumnezeirea Trei- 
mică (vezi Romani 5,1-2; Efeseni 3,12; I Petru 3,18). în această 
iconomie divino-umană, mântuirea este săvârşită de Tatăl prin Fiul 
în Sfanţul Duh. Aceasta este legea supremă în trupul divino-uman al 
Bisericii, legea supremă în viaţa Bisericii şi în viaţa fiecărui mădu- 
lar al ei. 

Ce este mântuirea? Este viaţa în Biserică. Şi ce este viaţa în 
Biserică? Este viaţa în Dumnezeul-om. Şi ce este viaţa în Dumneze- 
ul-om? Este viaţa în Sfânta Treime, pentru că Dumnezeul-om este a 
doua Persoană a Prea Sfintei Treimi, pururea de-o-fiinţă şi de-o- 
viaţă cu Părintele cel fără de început şi cu Duhul cel de-viaţă-făcă- 
tor (vezi Ioan 14,6-9; 16,23.26; 15,24-26; 16,7.13-17; 17,10-26). 
Astfel, mântuirea este în realitate viaţa în Sfânta Treime. Cu alte 
cuvinte, mântuirea este lupta îmbisericirii şi bisericizării prin har 
[blagodatni pocfvig ucrkvljenja i ocrkvljenja], a încorporării în 
Dumnezeul-om şi a divino-umanizării [ubogocovecenja i obogoco- 
vecenja], a intrării în comuniunea Sfintei Treimi şi a treimizării [u- 
trojicenja i otrojicenja]. Toate în Biserică sunt şi divino-umane şi 
treimice. Prin Dumnezeul-om toate sunt de-a pururea conduse spre 
Dumnezeirea Treimică. 



22. Deci, dar, nu mai sunteţi străini şi locuitori pentru un 
timp, ci sunteţi împreună-cetăţeni cu sfinţii şi casnici ai lui Dum- 
nezeu, zidiţi fiind pe temelia Apostolilor şi a Proorocilor, piatra 
cea din capul unghiului fiind însuşi Iisus Hristos. întru El orice 
zidire bine alcătuită creşte ca să ajungă un locaş sfânt în Domnul, 
în Care voi împreună sunteţi zidiţi spre a fi locaş al lui Dumnezeu 
în Duh (Efeseni 2, 18-22). 

Biserica este un „edificiu" spiritual, a cărui piatră unghiulară 
este Dumnezeul-om Hristos şi a cărui temelie sunt apostolii şi pro- 

fetii. în întregul lui, el creşte prin Hristos şi pe Hristos prin puterile 
şi energiile Lui creatoare divino-umane. In Biserică, Hristos este 
prezent peste tot: El este şi apostolia apostolilor şi profeţia profe- 
ţilor şi sfinţenia sfinţilor şi credinţa credincioşilor şi iubirea celor ce 
iubesc şi dreptatea drepţilor şi blândeţea celor blânzi şi smerenia 
celor smeriţi; El este toate în toţi în fiecare din cei care se luptă şi se 
mântuiesc. Creştinii sunt „pietre vii ", zidite în edificiul spiritual al 
Bisericii (vezi I Petru 8,5), adică pururea împreună „ cu toţi sfinţii ", 
pe temelia apostolilor şi a profeţilor (vezi I Corinteni 3,9-17). Fi- 
indcă este cu neputinţă să aparţină cineva lui Hristos şi să devină 
„ casnic a! lui Dumnezeu ", fără ca să trăiască laolaltă ,;cu toţi sfin- 
ţii" şi să creadă, să cugete şi să simtă în chip sobornicesc [catolic] 
cu apostolii, cu profeţii şi cu ceilalţi sfinţi. 

23. De unde citind, puteţi cunoaşte înţelegerea pe care o am 
cu privire la taina lui Hristos (Efeseni 3,4). 

Pentru cunoştinţa omenească cea mai mare taină este taina 
Dumnezeului-om Iisus Hristos. „ Taina lui Hristos " este o taină to- 
tală, în care se cuprinde toată taina lui Dumnezeu şi toată taina o- 
mul'ui (Dumnezeul-om, vezi Coloseni 2,9). Lucrul acesta se vede în 
neputinţa de a-L înţelege pentru orice minte omenească, nefăcând 
excepţie de la aceasta nici măcar mintea lui Pavel. De aceea zice 
Apostolul Pavel „Căci prin descoperire mi-a făcut cunoscută taina" 
(Efeseni 3,3). Iar Pavel se face înger şi binevestitor al tainei aces- 
teia. Lucrul acesta se vede din „Evanghelia" lui, din Epistolele lui. 
Din acest motiv, el îndeamnă pe creştinii din Efes să citească Evan- 
ghelia lui: „Din care citind puteţi cunoaşte înţelegerea pe care o 
am cu privire la taina lui Hristos " (Efeseni 3,4). Iar sufletul acestei 
taine este Evanghelia lui Hristos ca taină preasfântă şi mai înainte 
de veci a lui Dumnezeu privitoare la Biserică, taină în care el a fost 
iniţiat prin „vederi şi descoperiri" excepţionale „ale Domnului" 
(vezi II Corinteni 12,1). Pentru ce? Pentru „a lumina tot omul, care 
este iconomia tainei celei ascunse de veacuri în Dumnezeu" (Efe- 
seni 3,9), pentru „a cunoaşte care este bogăţia slavei acesteia" 
(Coloseni 1,27) şi pentru „a vesti taina lui Hristos " (Coloseni 4,3). 

24. Anume că şi păgânii sunt comoştenitori, concorporali şi 
copărtaşi ai făgăduinţei în Hristos Iisus, prin Evanghelie 

(Efeseni 3,6). 



Trăind prin Evanghelia lui Hristos, oamenii devin „ concor- 
porali [syssomoi] cu Hristos ", adică se încorporează şi se fac un 
trup împreună cu Hristos în Biserică, devin mădulare vii şi celule 
ale organismului divino-uman al Bisericii şi trăiesc în acest orga- 
nism în comuniune sobornicească [catolică] laolaltă „cu toţi sfin- 
ţii ", hrăniţi fiind de aceeaşi sfinţenie şi de aceleaşi puteri. Un singur 
trup şi nenumărate mădulare care alcătuiesc acest trup; o singură 
Biserică şi nenumăraţi credincioşii ei. De aceea, Biserica nu este o 
societate omenească obişnuită, în care membrii sunt legaţi întreolal- 
tă într-un fel oarecare, ci este un organism divino-uman, un trup 
viu, în care mădularele sunt mădulare ale aceluiaşi trup, legate în- 
treolaltă prin toată viaţa, prin toate puterile vitale şi toate faptele 
lor. Mădularele acestea au un singur trup, un singur suflet, o singu- 
ră inimă, o singură conştiinţă, un singur adevăr, o singură dreptate, 
o singură iubire, o singură viaţă, un singur rai şi o singură veşnicie. 



25. Pentru că înţelepciunea lui Dumnezeu cea de multe fe- 
luri să se facă cunoscută acum, prin biserică, începătoriilor şi stă- 
pâniilor în ceruri (Efeseni 3,10). 



Este un adevăr al pământului şi al cerului faptul că în Bise- 
rică îngerii trăiesc laolaltă cu oamenii. Pentru toţi este în vigoare 
aceeaşi Evanghelie, aceeaşi Viaţă, acelaşi Adevăr, aceeaşi Dreptate, 
aceeaşi Iubire, acelaşi Dumnezeu şi Domn Esus Hristos şi, împre- 
ună cu El, Părintele Lui Cel fără-de-început şi Duhul cel de-viaţă- 
făcător, Prea Sfânta Treime, cea de-o-fiinţă şi nedespărţită. Biserica 
este o şcoală în care îngerii înşişi învaţă multe adevăruri despre 
Dumnezeu (vezi I Petru 1,12). 

26. Ca să cunoaşteţi iubirea lui Hristos cea mai presus de 
cunoştinţă, ca să vă umpleţi de toată plinătatea lui Dumnezeu 

(Efeseni 3,19). 

Atunci când Sfanţul Apostol vesteşte oamenilor: „umpleţi-vă 
de toată plinătatea lui Dumnezeu", el nu le cere ceva imposibil, 
pentru că între noi se găseşte Dumnezeul-om Domnul Iisus, în Care 
„ locuieşte trupeşte toată plinătatea Dumnezeirii " (Coloseni 2,9) şi 
El ne dă puterile Sale dumnezeieşti prin Sfintele Taine şi prin Sfin- 
tele Virtuţi ca să putem ajunge la plinătate pe măsura luptelor noas- 
tre sfinte (Efeseni 3,20). Tot ceea ce este necesar în vederea atinge- 
rii acestui scop ne-a fost dat de Hristos în Biserica Sa. Ne-a dat, 
adică, pe sfinţii şi de-Dumnezeu-purtătorii apostoli, profeţi, evan- 
ghelişti, păstori şi dascăli - „spre zidirea trupului lui Hristos" 
(Efeseni 4,1 1-2), ca să ne încorporăm în Dumnezeul-om Hristos, ca 
să ne împărtăşim trupeşte de puterile divino-umane şi de sfinţenia 
Lui, astfel încât prin Biserică şi în Biserică să ajungem cu toţii „ la 
bărbatul desăvârşit, la măsura vârstei plinătăţii lui Hristos " (Efe- 
seni 4,13). Fiindcă noi creştem sobomiceşte împreună „cu toţi sfin- 
ţii", iar nu separat de sfinţii apostoli, profeţi şi evanghelişti şi de cei- 
lalţi credincioşi. Toţi cu ajutorul fiecăruia, dar şi fiecare cu ajutorul 
tuturor, cuprinzându-ne reciproc în chip tainic şi sfânt, în duh şi în 
har şi „făcând adevărul în iubire ", creştem „ în toate spre El, Care 
este Capul, Hristos " (Efeseni 4,15). 



27. Iar Celui ce poate să facă, prin puterea cea lucrătoare 
în noi, cu mult mai presus decât toate câte cerem sau pricepem 
noi, Lui fie slava în Biserică şi întru Iisus Hristos în toate genera- 
ţiile veacului veacurilor. Amin! (Efeseni 3,20-21). 

Bunurile nespuse, nesesizabile şi nenumărate dăruite nouă de 
Hristos în iconomia divino-umană a mântuirii sunt atât de mari şi de 
cu neputinţă de înţeles şi atât de mult deasupra omului, încât de- 
păşesc infinit chiar şi ideea pe care ne-o facem despre ele. Mai mult, 
ele depăşesc şi rugăciunile [cererile] noastre cu privire la ele. Fi- 

indcă în nici o rugăciune a noastră, oricât de desăvârşită şi de cu- 
prinzătoare ar fi ea, nu putem cuprinde nespusele bunuri pe care 
Hristos Domnul ni le dă prin Evanghelia Sa. Lisă, toate aceste bu- 
nuri pătrund în existenţa şi în viaţa noastră prin nenumăratele artere 
nevăzute din organismul divino-uman al Bisericii. Iar noi trăim prin 
mila cea mai presus de înţelegere şi de rugăciune a preamilostivului 
şi multînduratului Domn, Care prin energiile harului Lui dumne- 
zeiesc „lucrează în noi" (Efeseni 3,20) şi duce la desăvârşire în 
chip tainic mântuirea noastră, îndumnezeirea noastră, transfigurarea 
noastră, sfinţenia, hristifîcarea, bisericizarea, treimizarea noastră. 
Gândul omenesc nu va putea niciodată să înţeleagă în chip desă- 
vârşit taina cea sfântă a Bisericii lui Hristos şi a minunatului atelier 
de mântuire din ea, atelier Paboratorj de îndumnezeire, de transfigu- 
rare, de înviere şi de înălţare la cer. Fiindcă întotdeauna cele neînţe- 
lese sunt incomparabil mai multe decât cele ce pot fi înţelese. Din 
acest motiv, credinţa este cu adevărat unica noastră călăuză în aces- 
te taine, fiindcă credinţa este modalitatea mai presus de înţelegere a 
existenţei noastre pe care o găsim în Biserică şi care ne biserici- 
zează mai presus de înţelegere. Iar prin această credinţă „ lucrează 
în noi " harul cel mai presus de înţelegere al Domnului Cel iubitor 
de oameni. Harul e această veşnică putere [energie] care îndumneze- 
ieşte şi sfinţeşte, hristifică şi treimizează, care izvorăşte în întregime 
din Hristos şi care ne conduce pe noi toţi la El, prin tainele Duhului 
Sfânt, în Biserica lui Hristos. Şi nu ne conduce numai pe noi, ci pe 
toţi din toate generaţiile, care vor „crede în El spre viaţă veşnică" 
(I Timotei 1,16). Pentru că Hristos este în Biserică prin Duhul 
Sfânt, şi Biserica este prin Duhul în Hristos. Hristos este capul şi 
trupul Bisericii, iar Duhul Sfânt este sufletul Bisericii. 



28. Până vom ajunge toţi la unitatea credinţei şi a cunoaşte- 
rii Fiului lui Dumnezeu, la statura bărbatului desăvârşit, la măsu- 
ra vârstei plinătăţii lui Hristos (Efeseni 4,13). 

Aceasta înseamnă că omul trebuie să crească şi să intre în 
toate desăvârşirile lui Hristos, să se unească spiritual şi după har cu 

El... Sau să trăiască pe Hristos, plinătatea Dumnezeirii din El, ca 
viaţă a lui, ca suflet al său, ca atotvaloarea a lui, ca scop final al 
său şi ca sens final al lui, ca unic Dumnezeu adevărat şi unic om a- 
devărat, Dumnezeu desăvârşit şi om desăvârşit. Intr-un cuvânt, să-L 
trăiască pe El ca pe Dumnezeul-om, ca pe un sens universal al tu- 
turor lucrurilor celor create de Dumnezeu... Şi aceasta se face numai 
prin Biserică şi în Biserică, prin care numai oamenii ajung la scopul 
final al existenţei omeneşti în toate lumile. 



29. Din El [Hristos] tot trupul binealcătuit şi bineîncheiat 
prin toate legăturile care îi dau tărie, îşi săvârşeşte creşterea, po- 
trivit lucrării măsurate fiecăruia dintre mădulare, şi se zideşte în 
iubire (Efeseni 4,16). 

Organismul Bisericii este cel mai complex organism din toate 
câte cunoaşte spiritul omenesc. De ce? Pentru că el este unicul orga- 
nism divino-uman în care toate tainele lui Dumnezeu şi ale omului, 
toate puterile dumnezeieşti şi omeneşti alcătuiesc un trup. Numai 
atotînţeleptul şi atotputernicul Dumnezeu-om, Domnul Iisus, a putut 
să lege şi să strângă laolaltă toate acestea într-un singur trup, în 
trupul Său al cărui Cap veşnic este El însuşi. întreaga viaţă din 
acest admirabil şi minunat trup o însufleţeşte Cel ce este în chip ad- 
mirabil şi minunat Dumnezeu şi om. Fiecare mădular trăieşte prin 
tot trupul, dar şi trupul întreg trăieşte în fiecare mădular. Toţi tră- 
iesc în fiecare şi prin fiecare, dar şi fiecare trăieşte în toţi şi prin 
toţi; fiecare mădular creşte o dată cu creşterea trupului, dar şi tot 
trupul creşte cu creşterea fiecărui mădular. Toate aceste nenumărate 
mădulare ale trupului, toate aceste organe, simţuri, celule, le uneşte 
într-un trup divino-uman veşnic viu însuşi Dumnezeul-om Hristos, 
potrivind energiile fiecărui mădular, cu viaţa sobornicească [catoli- 
că] a trupului... Deşi este cu desăvârşire specială şi personală, 
activitatea evanghelică a fiecărui membru al Bisericii, ea este întot- 
deauna şi din toate punctele de vedere generală şi universală. Lucra- 
rea fiecărui membru al Bisericii este întotdeauna personal-comunita- 
ră, personal-sobornicească. Chiar şi atunci când se pare că un mem- 

bru al Bisericii acţionează numai pentru el însuşi (ca de ex., în asce- 
za unui pustnic) el acţionează în realitate pentru totalitatea ei. Astfel 
este coerenţa organismului divino-uman al Bisericii pe care-1 călău- 
zeşte şi-1 conduce însuşi Hristos. 



30. £7 să vă îmbrăcaţi în omul cel nou, cel zidit după Dum- 
nezeu în dreptate şi în sfinţenia adevărului. Pentru aceea, lepă- 
dând minciuna, grăiţi fiecare adevărul cu aproapele său, căci unul 
altuia suntem mădulare (Efeseni 4,24-25). 

„Omul cel nou" este întreg din adevărul lui Hristos: prin 
acest adevăr, el s-a altoit întreg în Hristos, în trupul Lui divino- 
uman şi prin el trăieşte atât în el cât şi cu oamenii din jurul lui. Pen- 
tru că în trupul Adevărului lui Hristos, adică în Biserică, „suntem 
unii altora mădulare". întrucât constituim un trup, trăim cu un 
duh, cu o inimă, cu un adevăr şi o viaţă. Toate ne sunt comune: şi 
durerea şi bucuria şi tristeţea şi amărăciunea şi dragostea şi nădej- 
dea. Fiecare trăieşte în toţi şi prin toţi, dar şi toţi trăiesc în fiecare şi 
prin fiecare. De aceea, fiecare este răspunzător de toţi, şi toţi pentru 
fiecare. Aparţinând Bisericii, fiecare aparţine tuturor şi toţi aparţin 
fiecăruia: pentru că toţi suntem un trup, un suflet, o inimă. 



3 1 . Pentru că bărbatul este cap femeii, precum si Hristos 
este cap Bisericii, al cărui mântuitor este. Ci precum Biserica se 
supune lui Hristos, aşa şi femeile bărbaţilor întru totul 

(Efeseni 5,23-24). 

In Biserică, Dumnezeu este pentru om toate în toţi... Biserica 
este cea mai desăvârşită organizare fiindcă este organismul cel mai 
desăvârşit, un organism divino-uman. în ea, Dumnezeu şi omul se 
unesc într-un organism divino-uman spiritual plin de har: Dumnezeu 
trăieşte în om şi prin om, iar omul trăieşte în Dumnezeu şi prin 
Dumnezeu. Omul se supune întru totul de bună voie lui Dumnezeu, 
se desăvârşeşte prin Dumnezeu „ creşte creşterea lui Dumnezeu " - 

188 



ajungând „ bărbat desăvârşit, la măsura plinirii vârstei lui Hris- 
tos " (Coloseni 1,10; Efeseni 4,13) - dar nu încetează a fi om. Toate 
au loc aici în spiritul simbiozei divino-umane, al convieţuirii divino- 
umane, al conlucrării divino-umane, al echilibrului divino-uman şi 
al plinătăţii divino-umane. De aceea, Biserica este singura comuni- 
tate adevărată. în ea se desăvârşeşte atât individul prin comunitate, 
cât şi comunitatea prin individ, dar în vederea acestui scop şi unul şi 
alta primesc puterile de la Hristos, Care este cap în acelaşi timp şi 
al comunităţii ca totalitate, şi al fiecărui om ca persoană. Din acest 
motiv, în afară de Biserică nu există nici adevărată comunitate, nici 
adevărate persoane. 



32. Ca să o sfinţească curăţind-o cu baia apei prin cuvânt... 

(Efeseni 5,26). 

Pentru ce a venit Hristos în lume? Pentru Biserică, pentru ca 
să întemeieze în El şi pe El Biserica, trupul Său divino-uman, în ca- 
re trăieşte cu toată plinătatea desăvârşirilor Lui dumnezeieşti, sfin- 
ţind-o pe ea şi pe toţi cei „ concorporali " cu ea, mântuindu-i astfel 
de păcat, de moarte şi de diavol (vezi Coloseni 1,12-29)... Mântui- 
rea este o îndoită lucrare: sfinţire şi curăţire. Ceea ce a făcut Hristos 
pentru Biserică şi cu Biserica („ ca să o sfinţească pe ea curăţind-o 
prin baia apei în cuvânt"), o face Biserica pentru fiecare membru 
al ei. Pentru că fiecare membru al ei trăieşte toată viaţa ei ca pe 
propria lui viaţă, repetă toată viaţa ei, se înfăţişează ca o Biserică în 
mic. 



33. Şi să şi-o înfăţişeze sieşi Bisericii slăvită, neavănd pată 
sau zbărcitură sau orice altceva de acest fel, ci să fie sfântă şi fără 
de prihană (Efeseni 5,27). 

Pentru că Hristos este în întregime în Biserică şi toată Bise- 
rica este în El, de aceea Biserica este „slăvită, sfântă şi fără de 
pată". Ca să o facă astfel, El a adus şi a întrupat în ea trupul Său, 

întregul său Ipostas divino-uman, toată viaţa Sa şi toată lucrarea Sa 
divino-umană. In cea mai curată faţă a ei, Biserica este toată El, 
Dumnezeul-om Hristos, prelungit în toate veacurile şi în toată veş- 
nicia. De aceea, Biserica nu are „pată sau zbârci tură sau ceva din 
acestea ". 



34. Taina aceasta mare este, iar eu vorbesc despre Hristos 
şi despre Biserică (Efeseni 5,32). 

E vorba de o „mare taină", cea mai mare în toate lumile 
noastre: despre Hristos şi despre Biserică. Mintea şi limba neamu- 
lui omenesc sunt neputincioase în a exprima, chiar şi numai prin a- 
proximafie, această taină prea sfântă şi mare. Hristos este în acelaşi 
timp Dumnezeu-Cuvântul şi om, Dumnezeu-Cuvântul şi Biserică, 
Dumnezeu-Cuvântul în trupul Său în ceruri şi în trupul Său, în Bi- 
serică, pe pământ. Nu este aceasta o „taină mare"? Mădularele 
Bisericii constituie un organism, un trup, şi totuşi, fiecare rămâne în 
întregime o persoană deosebită. Nu constituie aceasta o „ taină ma- 
re "? In Biserică toate sunt soborniceşti dar toate sunt şi personale; 
fiecare trăieşte în toţi şi toti în fiecare şi, iarăşi, viaţa fiecăruia (din- 
tre credincioşi) este viaţa lui proprie şi persoana fiecăruia este per- 
soana lui proprie. Nu este şi aceasta o „ taină mare "? în Biserică 
trăiesc atâţia şi atâţia păcătoşi şi, cu toate acestea, ea este toată 
„sfântă şi fără de pată", nea vând nici un fel pată sau zbârcitură. 
Lucrul acesta nu este, iarăşi, o „ taină mare "1 Şi aşa mai departe, 
toate în Biserică, fiecare lucru, de la cel mai mic până la cel mai 
mare, sunt o „ mare taină ", pentru că în toate este prezent întreg 
minunatul Domn şi Dumnezeu Iisus Hristos, în toate nenumăratele 
Sale taine divino-umane. De aceea, Biserica reprezintă cea mai ma- 
re minune pentru toate lumile zidite, minune pe care o admiră şi în- 
gerii în ceruri. „Şi îngerii doresc să se supună" Evangheliei ei divi- 
ne unice, pentru că şi lor li se descoperă „prin Biserică înţelep- 
ciunea cea de multe feluri a lui Dumnezeu" (Efeseni 3,10; I Petru 
1,12). Dumnezeul-om Hristos a unit {„a recapitulat") în Biserica 
Lui toate „cele din ceruri şi cele de pe pământ" (Efeseni 1,10). 

Toate tainele cerului şi ale pământului s-au unit laolaltă într-o sin- 
gură taină, într-o „taină mare", supra-taina Bisericii. Această „tai- 
nă mare " irigă şi cuprinde în sine pe toţi membri Bisericii, toată 
viaţa lor, toate legăturile lor. De aceea, în Biserică toate sunt o mi- 
nune, toate sunt o taină, „ toate mai presus de înţelegere, toate prea 
slăvite". Aici nimic nu e simplu, nimic neînsemnat sau secundar, 
pentru că toate sunt divino-umane, toate pline de har, toate sunt îm- 
binate laolaltă într-un organism divino-uman într-o „mare taină" 
sobornicească [catolică], divino-umană. 



35. Căci pentru mine a vieţui este Hristos iar moartea un 
câştig (Filipeni 1,21). 

Opriţi-vă, voi, toate universurile, toate lumile existente şi toa- 
te fiinţele! Să înceteze toate inimile, toate minţile, toate vieţile, toate 
nemuririle, toate veşniciile! Pentru că fără Hristos toate acestea sunt 
pentru mine iad; un iad alăturea de alt iad; toate sunt iaduri nenu- 
mărate şi nesfârşite şi în înălţime şi în lăţime. Viaţa fără Hristos, 
moartea fără Hristos, adevărul fără Hristos, soarele fără Hristos, 
universul fără El - sunt toate un nonsens îngrijorător, un chin de ne- 
suportat, o pătimire sisifică, un iad! Nu vreau nici viaţa, nici moar- 
tea, fără Tine, Preadulcele meu Domn! Nu vreau nici adevărul, nici 
dreptatea, nici raiul, nici veşnicia. Nu, nu! Numai pe Tine Te vreau, 
numai Tu să fii în toate, în toţi şi mai presus de toate! ... Dacă nu es- 
te Hristos, nu am nevoie de adevăr, este numai un iad. Tot iad sunt 
şi dreptatea şi iubirea, binele şi fericirea; Dumnezeu însuşi, dacă nu 
este Hristos, un iad. Nu vreau nici adevărul fără Hristos, nici drep- 
tatea fără Hristos, nici iubirea fără Hristos, nici pe Dumnezeu fără 
Hristos. Nu vreau nimic din toate acestea, sub nici un chip! Voi 
primi orice fel de moarte; n-aveţi decât să mă omorâţi în orice chip 
aţi voi, dar fără de Hristos nu vreau nimic. Nici pe mine însumi, nici 
pe Dumnezeu însuşi, nici altceva aflate între aceste două; nu vreau, 
nu vreau, nu vreau! 

36. Faceţi-mi bucuria deplină, ca să gândiţi la fel, având a- 
ceeaşi iubire, aceleaşi simţiri, aceeaşi cugetare (Filipeni 2,2). 

Viaţa în Biserică nu este altceva decât o neîncetată comuniu- 
ne a spiritului omenesc cu Duhul Sfânt. Faptul acesta ni 1-a dăruit 
iubitorul de oameni Dumnezeu - Domnul hsus. Datorită lui Hristos, 
Bunul Mângâietor S-a pogorât în lumea noastră şi a rămas în trupul 
Lui divino-uman, ca suflet al Bisericii. Prin harul Său, Duhul Sfânt 
uneşte toate mădularele Bisericii într-ww singur suflet şi o singură 
inimă, sufletul sobornicesc al Bisericii şi inima sobornicească a Bi- 
sericii. Şi pentru aceasta mădularele Bisericii „cugetă acelaşi lu- 
cru" şi „au aceeaşi dragoste", fiindcă ele cugetă cu sufletul uni- 
versal al Bisericii şi simt cu simţământul universal al Bisericii. Iar 
cugetul lor şi simţirea lor este în acelaşi timp personală şi uni- 
versală, pentru că fiecare aparţine tuturor şi toţi aparţin fiecăruia. 
Cu toate acestea, fiecare rămâne o persoană întreagă, care îşi păs- 
trează toate proprietăţile sale... Nu cumva acel „ cugetaţi acelaşi lu- 
cru " înlănţuie şi degradează gândirea? Nu, fiindcă gândirii creştinu- 
lui i se deschid toate adâncurile infinitului dumnezeiesc şi, în ele, 
toate desăvârşirile dumnezeieşti. Iar atunci când creştinul gândeşte, 
gândeşte prin Hristos în Duhul Sfânt; şi atunci când simte, simte 
prin Hristos în Duhul Sfânt. Aceasta asigură întotdeauna libertatea 
şi nesfârşirea dumnezeiască atât gândirii cât şi simţirii creştinului. 



37. Dar cele ce îmi erau mie câştig, acestea le-am socotit 
pentru Hristos pagubă. Ba mai mult: eu pe toate le socotesc pagu- 
bă faţă de înălţimea cunoaşterii lui Hristos Iisus, Domnul meu, 
pentru care m-am lipsit de toate şi le privesc drept gunoaie, ca pe 
Hristos să dobândesc (Filipeni 3,7-8). 

Hristos „Domnul meu" este toate în toţi şi în El este viaţa; 
toate celelalte sunt „pleavă" şi „pagubă". Dacă nu gândim aşa, a- 
tunci nu avem conştiinţa a ceea ce este creştinismul, a ceea ce ne dă 
el şi a ceea ce cere el de la noi. Orice micşorare, orice reducere, 
orice simplificare, orice antropomorfizare a ţintei creştine distruge 

creştinismul, îl face necorespunzător, pământesc, îl transformă 
într-o simplă religie umanistă, omenească, într-o filozofie umanistă, 
într-o etică umanistă, într-o organizare umanistă. Numai când gân- 
dim ca Sfântul Apostol Pavel, numai atunci gândim just despre 
Hristos şi despre creştinism. 



38. Fraţilor, fiţi imitatorii mei şi uitaţi-vă la cei care umblă 
cum ne aveţi pildă pe noi (Filipeni 3,17). 

Imitarea lui Hristos nu este ceva exterior, ca aceea a lui 
Thoma de Kempis, ca dobândirea „stigmatelor" la latini, ci este o 
viaţă lăuntrică şi deplină în Hristos, o trăire în întregime a lui Hris- 
tos, Hristos trăit integral printr-o integrală conformare lăuntrică cu 
El. într-un cuvânt, este înhristizarea completă şi hristificarea omului 
şi, în acelaşi timp, modelarea totală a lui Hristos în noi [svestrano 
christolucenje]. Cu toată fiinţa lui omul trăieşte în Hristos, se încor- 
porează în Hristos, devine acelaşi trup cu trupul Lui divino-uman şi 
trăieşte tot prin Hristos, în Hristos şi din Hristos. Aici nu mai e vor- 
ba de o imitare externă, ci despre o viaţă interioară. Nu mai e vorba 
de o conformare exterioară cu Hristos, ci despre o zidire lăuntrică 
prin Hristos şi în Hristos. 



39. Introducere la Epistola către Coloseni. 

Mesajul fundamental al Evangheliei Apostolului Pavel către 
Coloseni este următorul: Dumnezeul-om Hristos este toate în toţi, în 
toate lumile, iar Biserica este în El. Şi, într-adevăr, El este Biserica 
de la început, de la crearea lumii, de la întemeierea zidirii: „Iar El 
este mai înainte de toate şi toate prin El subzistă" (Coloseni 1,17). 
Pentru că El este Dumnezeu, El este Creator, El este Proniator, El 
este Mântuitor; El este viaţa vieţii, fiinţa fiinţei, existenţa existenţei: 
„ toate prin El şi în El s-au zidit " (Coloseni 1,16). El este ţinta a tot 
ce există. Toată creaţia a fost zidită ca Biserică şi constituie Biseri- 
ca, iar „El este Capul trupului Bisericii" (Coloseni 1,18). Aceasta 

este atoateunitatea „logosică" [logosno svejedinstvo] şi atoatefinali- 
tatea „logosică" [logosna svecelishodnost] a creaţiei în Logosul di- 
vin. Păcatul a rupt o parte a creaţiei de la atotunitatea „logosică" şi 
a scufundat-o într-o stare a-„logosică", în ceva lipsit de ţintă, în 
moarte, în iad şi în gheenă. De aceea, Dumnezeu Logosul coboară 
în lumea noastră pământească şi se face om iar ca Dumnezeul-om 
lucrează mântuirea noastră din păcat. Iconomia divino-umană a 
mântuirii Lui are acest scop: să cureţe toate de păcat, să dea „lo- 
gos" tuturor, să sfinţească toate, să le încorporeze pe toate în trupul 
divino-uman al Bisericii şi, în acest fel, să le readucă pe toate la 
atoatefinalitatea „logosică". Cu alte cuvinte: să îmbisericească şi să 
bisericizeze toate [ucrkvi i ocrkvi], să le aducă în Hristos şi să le 
hristifice [uhristovi i ochristovi], să încorporeze în Dumnezeul-om 
şi să le divino-umanizeze pe toate [ubogocoveci i obogocoveci]... 
Pentru ca oamenii să realizeze aceasta, El însuşi le-a dat toate pute- 
rile dumnezeieşti necesare [energiile], pe care le are ca Logos divin 
întrupat, pentru că „ în EI locuieşte trupeşte toată plinătatea Dum- 
nezeirii" (Coloseni 2,9). De aceea, mesajul central, porunca direc- 
toare este: să trăim în Biserică „în chip vrednic de Domnul", de 
Dumnezeu Cel întrupat şi să creştem „ creşterea lui Dumnezeu ", a- 
jungând „oameni desăvârşiţi în Hristos Iisus" (Coloseni 1,10; 2,19; 
1,28). Fiindcă scopul vieţii noastre comune, soborniceşti, în Biseri- 
că, este: „să înfăţişăm tot omul desăvârşit în Hristos Iisus " (Colo- 
seni 1,28). 



40. Har vouă şi pace de la Dumnezeu Tatăl nostru şi de la 
Domnul nostru Iisus Hristos (Coloseni 1,2). 

De la Sfânta Treime vine harul şi pacea, iar în acestea se gă- 
sesc toate energiile dumnezeieşti care lucrează mântuirea noastră, 
prin înhristizarea noastră, prin îndumnezeirea noastră, prin întrei- 
mizarea noastră în Biserică... Toate energiile treimice din Biserică 
prin care se săvârşeşte mântuirea lumii se numesc şi sunt harul. Tot 
harul şi orice har vine întotdeauna de la Tatăl prin Fiul în Duhul 
Sfânt. 

41. Căci în El a binevoit [Dumnezeu] să sălăsluiască toată 
plinătatea (Coloseni 1,19). 

„A binevoit ca în El să locuiască toată plinătatea" - „ toată 
plinătatea" Vieţii, a Adevărului, a Iubirii, a Veşniciei şi a tot ce 
poate fi închipuit ca dumnezeiesc; încă şi „ toată plinătatea " a tot 
ceea ce este creat, pentru că toate cele create „în El îşi au subzis- 
tenţa". De aceea, Dumnezeul-om este atoateplinătatea. Şi această a- 
toateplinătate locuieşte necontenit în trupul divino-uman, în Biseri- 
că, pentru că El este în întregime în ea şi ea este în întregime în El . 
Fiecare mădular al Bisericii simte această atoateplinătate ca pe a sa 
proprie şi nu-i mai trebuie nimic altceva pentru că, având pe Dom- 
nul Iisus Hristos, el are toate, are tot ceea ce-i trebuie pentru viaţa 
cea veşnică în toate lumile. Această atoateplinătate divino-umană nu 
are nimic comun cu teoriile filozofice despre „pleroma universală", 
pentru că toate aceste teorii sunt idei abstracte şi scheme neînsufle- 
ţite. Atoateplinătatea divino-umană este realitatea vie, empirică, via- 
bilă, divino-umană. Această realitate poate să o trăiască orice om 
care se încorporează ca şi celulă vie în organismul divino-uman al 
Bisericii. Dar minunatul Dumnezeu-om este mai mare chiar şi decât 
această atoateplinătate pentru că, aşa cum scrie Apostolul „în El 
locuieşte toată plinătatea", în vreme ce El există dincolo de ea, ca 
unul ce este mai mare şi mai nesfârşit decât ea. 



42. Acum mă bucur de suferinţele mele pentru voi şi împli- 
nesc, în trupul meu, lipsurile suferinţelor lui Hristos pentru trupul 
Lui, adică Biserica (Coloseni 1,24). 

în Biserică se trăieşte necontenit toată viaţa Mântuitorului, de 
la început şi până la sfârşit. Tot cel ce se mântuieşte o trăieşte 
cumva, pentru că tocmai în aceasta constă mântuirea. Trăirea lui 
Hristos îşi găseşte culmea în trăirea mântuitoarei Sale patimi... 
Fiindcă mântuirea nu este altceva decât neîntrerupta viaţă în 
Mântuitorul, prin Mântuitorul şi datorită Mântuitorului... Desigur, 
„bucuria mântuirii" îşi găseşte culmea în înviere, dar ea trece prin 
bucuria Patimii. 

43. Al cărei slujitor m-am făcut potrivit iconomiei lui Dum- 
nezeu ce mi-a fost dată mie pentru voi, ca să aduc la îndeplinire 
cuvântul lui Dumnezeu, taina cea din veci ascunsă neamurilor, iar 
acum descoperită sfinţilor Săi (Coloseni 1 ,25-26). 



Ce este ApSstolul? Un slujitor al Bisericii. Şi apostolia? O 
slujire a Bisericii. Aceasta este astfel „după iconomia lui Dumne- 
zeu". Aceasta este iconomia divino-umană a mântuirii lumii. Pentru 
că mântuirea este o slujire a Bisericii, este slujirea Bisericii. Şi sluji- 
rea Bisericii constă în ascultarea de Biserică şi în supunerea faţă de 
ea. In aceasta sunt cuprinse toate puterile sfinte şi mântuitoare care 
au drept izvor pururea viu şi inepuizabil pe Domnul mântuirii, pe 
Hristos Iisus. De aceea, Biserica este entitatea cea mai extraordina- 
ră şi irepetabilă în toate lumile. Intr-un chip dumnezeiesc şi tainic, 
în chip minunat, ea este Dumnezeul-om Hristos în toată plinătatea 
tuturor proprietăţilor şi a desăvârşirilor Lui divino-umane. De ace- 
ea, Biserica este taina tainelor, sfânta sfintelor, evanghelia evanghe- 
liilor: taina a toate, sfinţenia a toate, evanghelia a toate [svetajna, 
svesvetinja, sveblagovest]. Biserica constituie „taina cea ascunsă 
din veacuri şi de generaţii ", care „ acum s-a arătat sfinţilor Lui ". 
Era ascunsă de Dumnezeu din cauza păcatelor noastre şi a morţii 
iar acum a fost arătată de Hristos „sfinţilor Lui". „Sfintele sfinţi- 
lor!" Şi aceasta se întâmplă pururea... Cufundaţi în păcat şi în pa- 
timile de moarte, oamenii tuturor veacurilor şi ai tuturor generaţiilor 
ascundeau de ei înşişi în întunericul răului unica sfinţenie, evan- 
ghelia mântuitoare, taina: pe Dumnezeu Cuvântul. Iar, pe de altă 
parte, aceeaşi preasfântă taină era ascunsă celor ce nu erau sfinţi. 
„Acum însă ea s-a arătat" prin întruparea lui Dumnezeu-Cuvântul, 
prin Viaţa Lui, prin Patima, Moartea, învierea şi înălţarea Lui şi 
prin Pogorârea Duhului Sfânt. S-a arătat ca Biserică şi a rămas în 
lume ca Biserică. Iar Biserica este scopul dumnezeiesc şi sensul 
tuturor lumilor, al tuturor fiinţelor şi mai cu seamă al oamenilor. 
Biserica este templul lui Dumnezeu, sanctuarul ceresc, dumnezeieş- 
tile „Sfinte ale sfinţilor" care, sfinţind, mântuiesc de tot ce nu este 
sfânt: de păcat, de rău şi de diavol. Biserica este lăcaşul dumneze- 

iese al Preasfintei Treimi - „ Trupul Treimii" - în care toate vieţu- 
iesc din Tatăl, prin Fiul în Duhul Sfanţ. 



44. Spre aceasta mă şi ostenesc şi mă lupt, potrivit lucrării 
Lui care se săvârşeşte în mine cu putere (Coloseni 1,29). 

Sfântul Apostol se luptă cu toată fiinţa lui şi lucrarea lui 
Hristos „ lucrează în el în putere ". Omului îi revine să lupte, iar lui 
Hristos să dea puterile [energiile] trebuitoare. Numai în acest fel se 
săvârşeşte lucrarea desăvârşirii evanghelice divino-umane a omului. 
Lucrul acesta se face întotdeauna după o simetrie divino-umană, ca 
să nu se întâmple una din două: nici omul să nu devină robot, Dum- 
nezeu să ajungă de prisos. într-adevăr, omul ar deveni un automat 
dacă puterile harului lui Hristos ar lucra desăvârşirea şi mântuirea 
lui fără participarea voinţei lui şi fără luptă; iar Dumnezeu ar fi de 
prisos, dacă omul ar urmări desăvârşirea şi mântuirea lui numai 
prin ostenelile proprii, fără participarea puterilor harului lui Hristos. 
Dar, fiindcă desăvârşirea şi mântuirea sunt un lucru divino-uman, 
de aceea este nevoie de amândouă, adică de echilibrul divino-uman 
în conlucrarea divino-umană. Această asceză divino-umană a desă- 
vârşirii omului este o luptă continuă împotriva păcatului, împotriva 
ispitelor şi a patimilor, împotriva duhurilor celor necurate. In lupta 
aceasta creştinul învinge întotdeauna, dacă se luptă folosind puterile 
pe care i le procură Esus. Şi el se luptă aducând în această luptă tot 
sufletul lui şi toată voinţa lui. El se oferă pe sine ca luptător, iar 
armele le ia de la Hristos. în lupta aceasta se osteneşte şi se chi- 
nuieşte sufletul său, conştiinţa sa, voinţa sa şi potrivit ostenelii, pri- 
meşte de la Domnul energia „ care lucrează în el în putere ". 



45. Ca să se mângâie inimile lor şi ei, strâns uniţi în iubire, 
să aibă belşugul înţelegerii pentru cunoaşterea tainei Lui Dumne- 
zeu-Tatăl şi a lui Hristos, întru Care sunt ascunse toate visteriile 
înţelepciunii şi ale cunoştinţei (Coloseni 2,2-3). 

Numai inimile celor „ uniţi în iubire " vin la „ cunoştinţa tai- 
nei lui Dumnezeu Tatăl şi a lui Hristos ". Prin iubire inima introdu- 
ce mintea în toată bogăţia „ tainei lui Dumnezeu Tatăl şi a lui Hris- 
tos", adică a Bisericii. Dar inima, unită prin iubire „cu toţi sfinţii", 
unită cu inima tuturor acestora, adică cu inima sobornicească şi 
sfântă a Bisericii, inima aceasta dobândeşte „ încredinţarea" atoate- 
adevărului şi atoatevalorii lui Hristos şi a tainei Lui: Biserica... Nu- 
mai atunci când este încorporată în mintea divino-umană a Bisericii, 
mintea omenească se curăţă şi se transformă şi se sfinţeşte atât încât 
să ajungă la desăvârşirea ei. Numai atunci omul se cunoaşte pe sine 
însuşi şi cunoaşte şi lumea din jurul lui, pe Dumnezeu şi creaţia Lui, 
pe Dumnezeul-om şi taina Lui prea sfântă - Biserica; şi atunci tră- 
ieşte atotunitatea „logosică" şi [logosno svejedinstvo] şi atotfmali- 
tatea „logosică" [logosnu sveciljnost, svecelishodnost]. Atunci min- 
tea ajunge la „ încredinţarea " că în Biserică se găsesc „ toate como- 
rile înţelepciunii şi ale cunoştinţei ascunse " (Coloseni 2,3). în Bi- 
serica aflată aici, în lumea noastră omenească, şi prin care lumea 
noastră se uneşte în mod organic cu lumea cerească. Pentru că orga- 
nismul ei divino-uman cuprinde toate lumile... 

In Biserică se găsesc „ toate comorile înţelepciunii şi ale cu- 
noştinţei " - ale cunoştinţei despre Dumnezeu, despre lume, despre 
veşnicie, despre toate lumile lui Dumnezeu. Pentru că tot ceea ce 
este al lui Dumnezeu devine prin Biserică şi al omului. Numai prin 
Dumnezeul-om toate cele dumnezeieşti devin ale omului. Şi aceasta 
în trupul lui divino-uman, în Biserică. 



46. Deci, precum aţi primit pe Hristos lisus, Domnul, aşa să 
umblaţi întru EI (Coloseni 2,6). 

Domnul lisus S-a făcut om pentru ca „ în El să umblăm ", 
pentru ca în El să trăim ca în Dumnezeul-om pe pământ, iar nu pen- 
tru ca să-L vedem de departe, să-L admirăm şi să filozofăm cu pri- 
vire la El... „In El să umblaţi" este porunca poruncilor. Să trăim 
adică în El, şi aceasta nu potrivindu-L pe El după noi, ci potrivindu- 
ne noi după El; nu transformându-L şi schimbându-L pe El după eul 

nostru, ci schimbându-ne pe noi, după El; nu modelându-L pe El 
după chipul nostru, ci modelându-ne pe noi după chipul Lui. Numai 
îngâmfaţii eretici, aceşti stricători de suflete, lipsiţi de minte falsifi- 
că şi transformă pe Dumnezeul-om Hristos după poftele şi concepţi- 
ile lor, din care pricină există atâţia „pseudo-hristoşi" în lume şi a- 
tâţia „pseudo-creştini". Dar adevăratul Dumnezeu-om Hristos în 
toată plinătatea realităţii Lui divino-umane evanghelice este în 
întregime prezent în trupul Lui divino-uman, Biserica, atât în tim- 
purile Sfinţilor Apostoli cât şi astăzi şi în veci. Viaţa lui divino- 
umană se prelungeşte în trupul divino-uman al Bisericii în vecii ve- 
cilor. Trăind în Biserică, noi trăim „în El" întocmai după cum po- 
runceşte purtătorul-de-Hristos Apostol. Acest fapt îl trăiesc în mă- 
sura cea mai desăvârşită şi mai deplină Sfinţii, lucru care explică 
sfinţenia lor cea făcătoare de minuni. Trăind suflet şi trup în Hris- 
tos, sfinţii se sfinţesc prin El, se înhristizează, se îndumnezeiesc, de- 
vin atotputernici, atât în epoca apostolică şi post-apostolică cât şi 
mai târziu, ieri şi astăzi, acum şi întotdeauna, „până la sfârşitul 
veacului". Ei păstrează Chipul divino-uman al lui Hristos. 

47. Luaţi aminte să nu vă fure mintea cineva cu filozofia şi 
cu deşartă înşelăciune din predania omenească, după duhurile ce- 
le slabe ale lumii şi nu după Hristos (Coloseni 2,8). 

Filozofia „după Hristos", filozofia după Dumnezeul-om nu 
este altceva decât Evanghelia Dumnezeului-om. Şi ce este Evanghe- 
lia Dumnezeului-om? Este El însuşi şi toate cele ale Sale: viaţa Sa, 
învăţătura Sa, lucrarea Sa, Moartea Sa, învierea Sa, înălţarea Sa la 
cer, Biserica Sa. Toate izvorăsc din El şi se recapitulează în El. El 
este Cel ce face Evanghelia, Evanghelie. Fiindcă El însuşi este per- 
sonificarea vie a Evangheliei şi realizarea ei. Vestea cea bună pentru 
fiinţele omeneşti s-a întrupat şi s-a realizat omeneşte în Hristos. El a 
dezlegat toate problemele spiritului omenesc în chip dumnezeieşte 
desăvârşit şi în chip omeneşte real, transformând în acest fel, toată 
lupta noastră într-o bună- vesti re... Pentru că toate problemele îşi au 
dezlegarea lor „logosică" [logosno] şi evanghelică în întruparea lui 

Dumnezeu-Logosul. De aceea, principiul de bază al filozofiei „după 
Hristos " este: Dumnezeul-om este măsura tuturor fiinţelor şi tutu- 
ror lucrurilor. Dumnezeul-om Cel pururea viu şi mereu prezent în 
lumea noastră omenească, şi totdeauna accesibil tuturor. Pentru că 
El nu ne-a lăsat numai filozofia Lui divino-umană ci S-a lăsat pe 
Sine însuşi în lumea noastră pământească ca trup divino-uman şi ca 
viaţă divino-umană, ca Biserică. Este un adevăr empiric, că filozo- 
fia divino-umană se găseşte toată în viaţa divino-umană. Cel care 
trăieşte această viaţă are şi filozofia aceasta. De aceea, fiecare creş- 
tin este prin chemarea lui un filozof. Pentru că, trăind în trupul divi- 
no-uman al Bisericii, fiecare trăieşte, după măsura credinţei şi a 
zelului său, şi viaţa şi moartea şi binele şi adevărul şi iubirea şi 
dreptatea şi pe Dumnezeu şi omul, în acelaşi chip în care le-ar trăi 
Dumnezeul întrupat în Domnul nostru. Iar tocmai pentru că trăiesc 
la gradul maxim toate acestea, filozofii reali şi adevăraţi sunt sfin- 
ţii. Ei cunosc taina lui Dumnezeu şi a omului, a adevărului şi a 
binelui, a vieţii şi a morţii. De aceea, Biserica îi numeşte „filozofi 
sfinţi", „filozofi ai Duhului Sfânt". Pentru că filozofia cea „după 
Hristos " se dobândeşte prin viaţa sfântă, prin viaţa „ după Hristos " 
şi numai în acest fel devine cineva filozof al Duhului Sfânt. 

48. Căci în El locuieşte trupeşte toată plinătatea Dumnezei- 
rii şi sunteţi deplini întru El, Care este cap a toată domnia şi înce- 
pătoria (Coloseni 2,9-10). 

Toată „plinătatea Dumnezeirii " locuieşte „ trupeşte " în tru- 
pul lui Hristos - Biserica. Iar creştinii, trăind în Biserică, trăiesc în 
plinătatea vieţii dumnezeieşti şi trăiesc toate cele ale lui Hristos ca 
pe ale lor proprii. Ei se umplu cu plinătatea Lui divino-umană (vezi 
loan 1,16; II Petru 1,3-9)... Fiindcă Biserica este „trupul Său", ea 
este şi „plinirea Celui ce plineşte toate în toţi" (Efeseni 1,23)... 
într-adevăr, nu există diferenţă între Hristos şi Biserică; în ea este 
El toate în toţi; ea este trupul Lui iar El capul ei... Numai în 
Biserică este omul om deplin, având tot ce-i trebuie pentru viaţa cea 
veşnică în toate lumile. Se înhristizează întreg, se divino-umanizea- 

ză întreg, se esenţializează întreg, întreg devine nemuritor. Dimpo- 
trivă, în afara Bisericii, omul nu este altceva decât o formă de om, 
mai degrabă o umbră de om, o fantasmă, un vis şi un robot. El se 
simte fără conţinut, gol şi pustiu. 



49. Căci [toate acestea] sunt umbra celor viitoare, iar trupul 
este al lui Hristos (Coloseni 2,17). 

întreg Vechiul Testament a fost într-un fel o umbră a lui 
Dumnezeu-Logosul. într-adevăr, aşa cum adeseori o umbră colosală 
precede trupul, tot astfel umbla înainte de El întreaga lume. Toată 
religia Vechiului Testament e o religie a umbrei, în spatele căreia 
vine şi trupul ei: Dumnezeu Logosul întrupat, trupul Lui divino- 
uman - Biserica. Şi aşa este într-adevăr: toată lumea văzută nu este 
altceva decât o umbră, care precede şi vesteşte de mai înainte trupul 
care vine după ea, întruparea Logosului lui Dumnezeu. Numai prin 
întruparea Lui şi prin Biserică, trupul Său, se descoperă realitatea 
adevărată a lumilor zidite, conţinutul lor, sensul lor, scopul lor. In 
trupul divino-uman al Bisericii nu numai lumile văzute ci şi cele ne- 
văzute îşi iau „trupul" lor, realitatea lor, cea mai continuă şi cea 
mai „logosică" [najlogisnija]. 



50. Căci voi aţi murit şi viaţa voastră este ascunsă cu Hris- 
tos în Dumnezeu... Hristos este viaţa voastră (Coloseni 3,3-4). 

„ Viaţa cu Hristos în Dumnezeu ". Iată ce trebuie să fie în 
realitate viaţa omului. De aceea au şi fost creaţi oamenii, de aceea a 
şi venit Dumnezeul-om în lume şi a luat asupra Sa viaţa noastră, ca 
s-o conducă spre destinaţia sa dumnezeiască şi spre scopul său ul- 
tim. Aşa era viaţa noastră în rai: viaţă în Dumnezeu, „viaţă de 
Dumnezeu" [bogozivot]. De la început şi până la sfârşit viaţa creş- 
tinului este „viaţă în Hristos ". Şi nu numai aceasta, ci încă şi ceva 
mai mult, Hristos este „viaţa noastră". Iată ce este viaţa, iată 
definiţia ei: hristo- viaţă. Dacă ai trăit-o, dacă o crezi şi o simţi, eşti 
creştin. 

51. Şi v-aţi îmbrăcat în omul cel nou care se înnoieşte spre 
deplină cunoştinţă, după chipul Celui ce 1-a zidit (Coloseni 3, 10). 

„Omul cel nou" răsare din sufletul creat după chipul lui 
Dumnezeu, .ar prin conştiinţă şi voinţă „se înnoieşte" treptat prin 
Hristos Dumnezeu, Care 1-a şi creat după chipul lui Dumnezeu şi 
după chipul lui Hristos. Această înnoire este cu totul naturală pen- 
tru ca ea se face pe baza naturii omului creată dintru început' după 
chipul lui Dumnezeu. Iar Hristos, Care este „icoana Dumnezeului 
Ceha nevăzut" (Coloseni 1,15), este tocmai prototipul şi Icoana 
Veşnica după care ne înnoim noi. După El şi prin El restabilim 
crupul lui Dumnezeu din sufletul nostru. Şi nu numai îl restabilim 
ci şi ii dezvoltam mai departe, purtaţi spre nesfârşitele desăvârşiri 
dumnezeieşti „până ce vom ajunge la statura bărbatului desăvâr- 
şit, la măsura vârstei plinătăţii lui Hristos" (Efeseni 4,13) Prin 
urmare, înnoirea aceasta nu este nimic altceva decât înhnstizarea şi 
hnstificarea noastră. Fiindcă acesta este şi motivul creaţiei şi al 
mântuirii noastre: să devenim asemenea Creatorului şi Mântuitoru- 
ui nostru - Domnul Iisus Hristos. Şi devenim într-adevăr asemenea 
Lui, atunci când trăim în EI şi prin EI. Ca ideal al nostru, chipul de 
Hnstos [christoeideia] corespunde naturii noastre, pentru că am 
fost creaţi cu suflet după chipul lui Dumnezeu. 

52. Nu mai e elin şi iudeu, tăiere-împrejur şi netăiere-îm- 
prejur, barbar, scit, rob ori liber, ci toate şi toţi Hristos 

(Coloseni 3,11). 

„Toate şi în toţi Hristos". Contrariul acesteia? - Vidul ni- 
micul! El este atoatefiinţa. în afara Lui: nefiinţa. Dacă Hristos nu 
este in tine, nu eşti nimic, eşti un zero, eşti un cadavru, eşti ceea ce 
nu este. Fara Hristos, însuşi universul, este un cadavru, un zero ce- 
va lipsit de fiinţă. Hristos este atoatefiinţa şi atoateunitatea El le 
umple toate şi pe toate le cuprinde în Sine; fără El toate sunt goale 
pustii şi haotice. Dacă îndepărtăm pe Hristos de om, de soare de 
univers, de albină, toate se prăbuşesc în haos, în nefiinţă, în nimic 
m moarte. El singur, prin trupul Lui divino-uman, Biserica cuprin- 

de toate, plineşte toate în toate lumile (vezi Efeseni 1,20-23; 10; 
Coloseni 1,16-20; 3,15). Din El izvorăşte continuu puterea dumne- 
zeiască şi divino-umană, ce umple toate de „logositate" [logosnost]. 
Când omul se încorporează în trupul divino-uman al lui Hristos, el 
se umple de simţământul atoateplinătăţii şi al atoateunităţii. Pentru 
el nu mai există moarte, ci pretutindeni plinătatea evanghelică, 
nemurirea şi veşnicia. în bogăţia aceasta ne introduce Taina Sfân- 
tului Botez, pentru că prin ea ne încorporăm în trupul veşnic viu al 
Bisericii. 



53. Cuvântul lui Hristos să locuiască întru voi cu bogăţie. 
Invăţap-vă şi povăţuiţi-vă între voi cu toată înţelepciunea. Cântaţi 
în inimile voastre lui Dumnezeu, mulţumindu-i în psalmi, în laude 
şi în cântări duhovniceşti (Coloseni 3,16). 

Dispoziţia continuă la rugăciune, „starea de rugăciune", se 
dobândeşte în rugăciunea sobornicească [catolică], respectiv în cul- 
tul Bisericii. Viaţa în Biserică este înainte de toate participarea în- 
tregii noastre fiinţe la rugăciunea sobornicească (cult) împreună „ cu 
toţi sfinţii". Atunci, plecând de la această dispoziţie de rugăciune, 
toate legăturile întreolaltă se aranjează uşor şi evanghelic. Omul 
care are o dispoziţie de rugăciune continuă se poartă întotdeauna în 
chip evanghelic faţă de fratele său, faţă de toţi oamenii, faţă de toată 
zidirea. 



54. De aceea, îndemnaţi-vă şi zidiţi-vă unul pe altul, aşa 
precum şi faceţi (I Tesaloniceni 5, 1 1). 

Cu toate că din tot sufletul şi cu tot trupul său creştinul se 
găseşte în Hristos, totuşi el este întreg şi în aproapele său. Aceasta 
este taina uimitoare şi paradoxală a vieţii divino-umane în Biserica 
lui Hristos: creştinul se găseşte în acelaşi timp în Hristos şi întreg în 
toate mădularele Bisericii, pentru că toate trăiesc de la El, Cel Unul, 
şi în El. 

55. Şi Dumnezeul păcii să vă sfinţească pe voi desăvârşit si 
întreg duhul vostru, şi sufletul şi trupul să se păzească fără priha- 
nă întru venirea Domnului nostru Iisus Hristos 

(I Tesaloniceni 5,23). 

Biserica lui Hristos nu este altceva decât un atelier dumneze- 
iesc în care oamenii se modelează devenind din răi buni, din păcă- 
toşi drepţi, din nelegiuiţi sfinţi. 



56. Harul Domnului nostru Iisus Hristos să fie cu voi Amin\ 

(I Tesaloniceni 5,28). 

„Harul" este numele generic pentru toate energiile mântui- 
toare care se revarsă asupra tuturor celor mântuiţi din Mântuitorul 
Hristos. Harul Domnului este acea energie totală în care se găsesc 
unite toate energiile mântuirii. într-adevăr, prin har suntem mântuiţi. 
Harul este cel care activează şi lucrează mântuirea în cei ce se mân- 
tuiesc. Dacă ar fi cu putinţă ca un cuvânt să surprindă întreaga 
Evanghelie a mântuirii, atunci cuvântul acesta n-ar putea fi altul 
decât „harul". Şi, într-adevăr, „harul" este toată mântuirea (vezi 
Efeseni 2,5). 



57. Pavel, Silvan şi Timotei, Bisericii din Tesalonic întru 
Dumnezeu Tatăl nostru şi întru Domnul nostru Iisus Hristos 

(II Tesaloniceni 1,1). 

Din orice latură ne-am apropia de Biserică, ea este întotdeau- 
na din Tatăl prin Fiul în Duhul Sfânt. Acest lucru e valabil pentru 
toată Biserica şi pentru fiecare Biserică locală. Biserica are un ca- 
racter treimic, ea este treimică atât în ce priveşte natura cât şi în ce 
priveşte lucrarea ei. Tot sufletul ei este treimic şi după chipul Trei- 
mii cum este toată conştiinţa ei, toată voinţa ei, toată lucrarea ei. 
Tot ceea ce-i este propriu se arată ca fiind din Tatăl prin Fiul în 
Sfântul Duh. Toată viaţa ei este o arătare a acestei întreimizări şi 

treimificări după har. Fiecare mădular al Bisericii trăieşte după har 
viaţa treimică şi viaţa treimică vieţuieşte după har în fiecare mă- 
dular al ei... Pentru că cineva devine mădular al Bisericii prin Sfan- 
ţul Botez, taină în care întreaga fiinţă a omului se botează, adică se 
cufundă în Sfânta Treime, iar cel botezat se îmbracă atunci în Hris- 
tos prin Sfântul Duh cu bunăvoinţa Tatălui. Chiar de la început 
creştinul devine lăcaş şi templu al Sfintei Treimi, iar Sfânta Treime 
devine casă a lui" . Dar începutul acesta poartă în el plinătatea haru- 
lui treimificator care se dă în sfântul Botez, pentru ca să se continue 
în creştin de-a lungul întregii sale vieţi pe pământ şi în toată veşni- 
cia lui din ceruri. Pentru că ce este creştinul? Mădular al Bisericii. 
Şi ce este Biserica? Lăcaş al Sfintei Treimi, asemănare a Sfintei 
Treimi. Mai mult încă: Biserica este trupul celui de-al doilea Ipostas 
al Sfintei Treimi întrupat - al Dumnezeului-om Hristos - şi, în con- 
secinţă, e o veşnică posesiune şi deţinere a Treimii. De aceea, a fi 
mădular al Bisericii înseamnă a trăi prin Sfânta Treime, întreimi- 
zându-ne continuu prin harul Sfintelor Taine şi al Sfintelor Virtuţi 
ale Bisericii. 



58. La versetul 1 al Epistolei II Tesaloniceni. 

Treimizarea este măsura eclezialităţii, pecetea şi caracterul 
ei. Tot ceea ce nu are acest caracter şi această pecete, nu este nici 
bisericesc, nici creştinesc, nici evanghelic. Fiindcă creştinesc, evan- 
ghelic şi bisericesc e numai ceea ce iese din Sfânta Treime, există în 
Sfânta Treime şi se întemeiază pe Sfânta Treime. Treimizarea pri- 
mordială se găseşte în însăşi natura noastră, pentru că ea a fost dată 
sufletului nostru, atunci când acesta a fost creat după chipul lui 
Dumnezeu, al Sfintei Treimi. Iar apoi, în Biserică s-a dat oamenilor 
întreaga Sfânta Treime, în aşa fel încât Biserica să-i poată treimiza 
în măsura în care acest lucru este cu putinţă naturii omeneşti create 
„după chipul Treimii". Această treimificare după har, care este sco- 



m) Vezi Sfântul Simeon Noul Teolog: „Devenind încă de aici casă a Trei- 
mii, va rămâne în Treime ca în împărăţia cerurilor" {Capitole practice 
şi teologice I, 79; SC nr. 5 1, p. 64). 

pul oricărei existenţe omeneşti în Biserică, nu este ceva exterior 
pentru fiinţa omenească, ci este cerinţa şi nevoia cea mai intimă a 
sufletului omenesc creat „după chipul Treimii", sensul Iui cel mai 
natural, valoarea lui cea mai mare. Treimificarea este toată nemu- 
rirea lui, toată veşnicia lui, toată demnitatea lui. Da, în însăşi fiinţa 
lui omul este Biserica în mic şi el a fost creat ca o Biserică în mic, 
pentru ca să devină întreg Biserică prin întruparea lui Hristos, în 
trupul Lui, adică în Biserică. Să devină, cu alte cuvinte, prin Hris- 
tos, întreg, cu toată fiinţa lui, Biserica în mare**, Biserică după tot 
ceea ce constituie natura lui după „chipul lui Dumnezeu", „după 
chipul lui Hristos", „după chipul Duhului". Şi nu numai aceasta, ci 
şi întreaga creaţie, cu toate făpturile din ea, de la heruvimi şi până 
la viermi, a fost creată de către Dumnezeu-Logosul ca Biserică 
(Cosmos-Biserică)**', ca un trup al cărui Cap este Hristos (vezi Co- 
loseni 1,13-22). Astfel, prin întruparea Dumnezeu-Logosului avem 
Biserica mică în Biserica mare. Şi tocmai în aceasta constă planul 
dumnezeiesc şi veşnic al întregii creaţii a lui Dumnezeu şi al fiecărei 
creaturi în parte. 



59. Continuare la versetul 1 al Epistolei II Tesaloniceni. 

Biserica este Trupul cel de-viaţă-făcător al Dumnezeul ui -om 
Hristos şi, prin El şi în El, Trupul Sfintei Treimi. Sfânta Treime lu- 
crează mântuirea lumii în Biserică, prin energiile harului Ei, care 
mântuiesc pe fiecare mădular al Bisericii de păcat, de moarte şi de 
diavolul, umplându-1 cu Viaţa veşnică, Adevărul veşnic, Dreptatea 
veşnică, Iubirea veşnică. Biserica adevărată este „în Dumnezeu Ta- 
tăl nostru şi în Domnul Iisus Hristos". Astfel, fiecare mădular al 
Bisericii este mădular adevărat numai atunci când este „în Dumne- 



Vezi Sfântul Maxim Mărturisitorul, Mistagogia, PG 91, 664 ş. u., şi 
Sfântul Simeon Noul Teolog, Cuvânt moral 4: „Că fiecare dintre noi e 
pus de Dumnezeu, ca o a doua lume mare, în lumea aceasta mică şi vă- 
zută" (SC nr. 139, 64). 

..( (instituirea lumii este pregătirea Bisericii-; Sfântul Grigorie al 
N'yssei, / J C44, 1049. 

zeu Tatăl nostru şi în Domnul Iisus Hristos", când trăieşte în Ei şi 
se mântuieşte prin harul lor şi prin asceză. 



60. Deci, dar, fraţilor, stati neclintiţi şi ţineţi predaniile pe 
care le-aţi învăţat, fie, prin cuvânt, fie prin epistola noastră 

(lITesaloniceni2,15). 

Ce sunt „predaniile noastre"! Toate câte Dumnezeul-om 
Hristos, El însuşi şi prin Duhul Sfânt, a poruncit să le ţinem şi să 
trăim după ele; tot ceea ce a transmis Bisericii Lui în care locuieşte 
neîntrerupt El însuşi prin Duhul Lui cel Sfânt (vezi Matei 28,19- 
20). „Predaniile noastre " sunt toată viaţa noastră în har, în Hristos 
Dumnezeu şi în Duhul Sfânt; viaţa noastră a creştinilor, care a în- 
ceput în Biserica lui Hristos prin intermediul apostolilor, prin 
venirea asupra lor a Duhului Sfânt. întreagă această viaţă a noastră 
nu este de la noi, ci de la Domnul Iisus, prin harul Duhului Sfânt. 
Sau, mai exact: întreagă această viaţă a noastră este de la Tatăl prin 
Fiul' în Duhul Sfânt. ...Astfel, „predaniile noastre" sunt noua viaţă 
a harului în Duhul Sfânt, Care este sufletul Bisericii, viaţa în Ade- 
vărul cel Veşnic al lui Dumnezeu, în Dreptatea cea veşnică a lui 
Dumnezeu, în Iubirea cea veşnică a lui Dumnezeu, în Viaţa cea 
Veşnică a lui Dumnezeu. Aici omul nu creează nimic, pentru că nici 
nu poate crea Adevărul cel Veşnic, Dreptatea cea Veşnică, Iubirea 
cea Veşnică, Viaţa cea Veşnică, dar pe toate acestea^ poate să şi le 
însuşească, să le primească, să le prefacă în ale sale. In Hristos şi în 
Biserica Sa, toate acestea se dau omului prin harul Duhului Sfânt: 
ele se dau şi se „predau". Din partea omului se cere ca el să pri- 
mească „predaniile" acestea şi să trăiască după ele... 

Toate câte s-au predat apostolilor de către Mântuitorul Hris- 
tos şi de către Duhul Sfanţ constituie „tradiţia", Sfânta Tradiţie, 
adică întreaga învăţătură a Mântuitorului şi toate energiile de-viaţă- 
făcătoare pentru realizarea acestei învăţături în viaţa oamenilor. 
Toate acestea ni s-au predat nouă „fie prin cuvânt, fie prin episto- 
lă ". Tradiţia este în parte scrisă, în timp ce în cea mai mare parte ea 
ni s-a predat verbal, dar toate laolaltă alcătuiesc Revelaţia, adică 

Evanghelia lui Hristos, Evanghelia mântuirii, care a fost dată de 
Dumnezeu Bisericii pentru mântuirea neamului omenesc „de acum 
şi până în veac ". întreaga Evanghelie a fost predată Bisericii de că- 
tre Domnul Iisus Hristos şi de către Duhul Sfânt, de aceea Evan- 
ghelia este „predania" lui Dumnezeu în toată amploarea ei. Evan- 
ghelia scrisă se completează cu Evanghelia nescrisă a Bisericii şi se 
tâlcuieşte prin energia harului Sfântului Duh, care locuieşte în Bise- 
rică, într-adevăr, toate acestea, atât tradiţia scrisă cât şi cea nescrisă 
alcătuiesc în Biserică o totalitate, un trup spiritual viu. Din acest 
motiv, şi Sfântul Ioan Hrisostom zice: „E tradiţie, nu căuta nimic 
mai mult ""^pentru că în ea se găseşte tot ceea ce este necesar 
pentru mântuirea oamenilor şi pentru viaţa lor veşnică, şi în veacul 
de faţă şi în cel viitor... 

Intr-un cuvânt, Tradiţia dumnezeiască, divino-umană înseam- 
nă transmiterea de-a lungul veacurilor şi generaţiilor a însuşi Dom- 
nului Iisus Hristos, cu toate adevărurile, poruncile, harurile (Taine- 
le) şi virtuţile Lui, ca Dumnezeu şi Mântuitor viu în Biserică şi ca 
Biserică. Biserica lui Hristos, ca trup divino-uman al Lui, este toc- 
mai acest lucru, adică Tradiţia vie şi prelungită de-a lungul veacuri- 
lor, Dumnezeul-om Hristos Cel veşnic viu cu tot ceea ce are în Sine 
şi ceea ce aduce cu Sine. 



Sfârşitul Capitolelor iar lui Dumnezeu Celui Unul în Treime 

slavă „ în Biserica Sa cea în Hristos Iisus, în toate generaţiile, 

în vecii vecilor. Amin " (Efeseni 3,2 1). 



(1954-1957) 



* } PG 62, 488. 

Postfaţă 



*,*) 



O carte pătrunzătoare pe o temă nevralgică 



Tema de care este vorba în această carte e umanismul în 
natura sa interioară şi în multiplele sale varietăţi şi consecinţe. 

Cartea a creat multe discuţii şi adeseori răstălmăciri. Den- 
sitatea tonului şi absolutismul tezelor ei o fac pentru mulţi cu a- 
nevoie de înţeles iar pentru alţii, cel puţin în unele puncte ale ei, 
„respingătoare". Este caracteristic în acest sens faptul că artico- 
lul dedicat Conciliului Vatican II, deşi a fost cerut de o mare edi- 
tură europeană, nu a fost în cele din urmă publicat. 

în ce ne priveşte, personal avem impresia că această carte e 
nu numai una din „cheile" care ar putea introduce credinciosul 
contemporan în universul viu al tradiţiei ortodoxe, dar, şi mai 
mult încă, ar putea fi riscată afirmaţia că ea reprezintă o etapă în 
tradiţia şi teologia ortodoxă. Să încercăm pe scurt să justificăm 
acest punct de vedere. 

Mai întâi e necesar să se accentueze patristicitatea ei. Prin 
această expresie nu înţelegem atât faptul că această carte se ba- 
zează (trimite) la Părinţi, cât faptul că ea îi cuprinde. într-adevăr, 
Părinţii nu constituie „obiectul", ci „subiectul" acestei carp. Au- 
torul nu studiază Părinţii. Ci, în comuniune de viaţă cu ei, studia- 
ză ceea ce au studiat şi ei: pe Dumnezeu şi epoca sa. De altfel ma- 



~> KMpovonia (Tesalonic) III (1971), 1, p. 111-124. Pentru a evita repe- 
tiţiile inutile am lăsat deoparte în traducerea comentariului lui P. Nellas 
citatele lungi şi numeroase din cartea părintelui Iustin Popovici. 

joritatea articolelor sunt texte ocazionale, omiletice sau exegetice. 
Pe de altă parte, se face un efort stăruitor de a conjuga şi prezenta 
în fiecare clipă unite teoria şi practica, dogma şi morala, Tainele 
şi asceza, premisele şi consecinţele, lucru care face ca teologia 
cărţii să fie ceea ce era şi teologia patristică, adică o slujire bise- 
ricească (diaconie eclezială), o expresie - în acelaşi timp eluci- 
dare şi explicitare - a vieţii în Hristos şi a progresului Bisericii şi 
credincioşilor. 

Axul în jurul căruia se alcătuieşte cartea îl constituie teolo- 
gia, şi mai mult, Persoana Dumnezeului-om. în esenţă este vorba 
de miezul dogmei de la Chalcedon, despre faptul că în ipostasul 
Logosului lui Dumnezeu firea dumnezeiască desăvârşită s-a unit 
cu firea omenească desăvârşită în chip neamestecat şi neîmpărţit. 
Astfel, Dumnezeul Cel necreat se revelează şi acţionează istoric în 
creaţie prin trupul Său creat, iar creaţia lui Dumnezeu asumată de 
Logosul divin se înalţă la o stare nouă, teandrică, de viaţă şi exis- 
tenţă şi devine trup al Logosului, Biserică. 

Această dogmă extrem de densă şi permanent inepuizabilă, 
de la Chalcedon - care de altfel se bazează pe dogma iniţială cea 
mai înaltă de la Niceea, dogma treimică, pe care o concretizează - 
reprezintă chintesenţa întregii analize dogmatice patristice ulte- 
rioare. Tezele hristologice ale lui Maxim Mărturisitorul, de exem- 
plu, ale lui Simeon Noul Teolog şi Nicolae Cabasila reprezintă în 
fapt prelungiri şi aplicaţii concrete ale acestei dogme. Aceşti sfinţi 
teologi privesc prin această dogmă istoria şi realităţile de fiecare 
dată noi ale istoriei, purîficăndu-le şi asumându-le, inserându-le 
în marea sinteză chalcedoniană. Astfel, fără să se schimbe deloc, 
dogma de la Chalcedon se îmbogăţeşte în exprimarea ei, în sensul 
că dobândeşte noi mijloace lexicale prin care îşi demonstrează 
profunzimea şi eficienţa ei transfiguratoare infinită. Avem impre- 
sia că textele părintelui Iustin se inserează în această direcţie. Să 
urmărim liniile lor generale. 

Pentru părintele Iustin, Hristos nu e ten concept teoretic, ci 
o Persoană, o existenţă personală concretă şi în acelaşi timp tem- 
porală. Pe de altă parte, Hristos nu este o Persoană obiectivă ex- 
terioară, Cineva pe care trebuie să-1 iubim la modul sentimental 

sau să-l imităm în privinţa caracterului. Hristos nu este un „o- 
biect", ci realmente un „subiect". Nu e ceva exterior, ci se găseşte 
interior în om. Reprezintă nucleul cel mai intim, celălalt ipostas şi 
fiinţă a toate, centrul viu şi de-viaţă-făcător al universului. Toc- 
mai din acest motiv, sfinţii devin în Biserică noi „hristoşi" după 
har. 

învăţătura centrală fundamentală a Sfânmtui Apostol Pavel 
este viaţa „în Hristos", de care depind limpede, organic şi inte- 
gral textele părintelui Iustin, cere însă, având în vedere diversele 
interpretări eronate ale ereticilor, o interpretare autentic eclezia- 
lă. Această interpretare Părinţii ortodocşi au dat-o prin învăţătura 
despre „îndumnezeire". Realitatea îndumnezeiţii există în mod 
cert în însăşi centru Sfintei Scripturi, chiar dacă termenul însuşi 
nu se găseşte în mod explicit. Dar acest termen patristic face mai 
clară realitatea biblică. 

Ce este însă îndumnezeirea? La această întrebare părintele 
Iustin Popovici încearcă să răspundă folosind termenii „hristifi- 
care" şi „divino-umanizare". Nu este cu putinţă, după el, să deve- 
nim „dumnezei" decât devenind „hristoşi" după har. Chemarea 
patristică de a deveni „dumnezei" devine mai clară atunci când 
spunem că suntem chemaţi să ne facem „dunmezeu-oameni" [the- 
ânthropoi]. în acest mod se înţelege de altfel mai deplin şi mai 
propriu-zis şi conţinutul vieţii sacramentale şi ascetice. Termenul 
„hristificare" [christopoiesis] nu numai că lămureşte termenul de 
„îndumnezeire" [theosis], dar determină şi calea adevăratei în- 
dumnezeiri. 

Această realitate a „hristificării" reprezintă tema centrală 
a literaturii patristice. Termenul însă este folosit arareori, dacă nu 
chiar deloc, de către Părinţi. Dar termenii joacă întotdeauna un 
rol însemnat. Termenii folosiţi de părintele Iustin: „înhristizare" 
şi „hristificare", „întrei mizare" şi „treimificare", „eclezializare" 
etc, sunt extrem de expresivi şi excepţional de cuprinzători şi vor 
contribui neîndoielnic decisiv la înnoirea problematicii teologice 
ortodoxe contemporane. Teologia ortodoxă nu poate Ji ceva static, 
împreună cu trupul iui Hristos care este Biserica, creşte şi ea 
creşterea lui Hristos spre slava lui Dumnezeu şi mântuirea lumii. 

Cartea părintelui Iustin e o carte doxologică şi misionară. 
Teza ei centrală, pe care ne-am străduit să o rezumăm mai sus, nu 
are valoare în sine, ca o simplă găselniţă intelectuală. Semnifica- 
ţia ei se revelează în consecinţele ei, în modul prin care ea lumi- 
nează, transfigurează, mântuieşte şi aduce la Dumnezeu pe om şi 
viaţa şi istoria umană - în cazul nostru viaţa şi istoria contempo- 
rană. Să vedem mai îndeaproape aceste consecinţe. 

Cartea judecă principial viaţa contemporană. Duritatea e- 
xistentă în unele pagini, antieuropenismul ei manifest şi expansiv 
trebuie privit prin această prismă. Afirmând ca „valoare supremă 
şi criteriu ultim în Ortodoxie "pe Dumnezeul-om, autorul măsoară 
cu această măsură gândirea şi viaţa europeană, pe care o găseşte 
naivă şi infirmă spiritual în diferitele ei „ umanisme ". Duritatea 
unor afirmaţii este într-adevăr nemiloasă şi implacabilă. Ea este 
însă departe de a se datora unui simplu conservatorism şi se pre- 
zintă argumentată şi logică, înrudită mai degrabă cu pedagogia 
terapeutică a Evangheliei şi Sfinţilor Părinţi decât cu fanatismul 
orb. Cititorul este chemat în mod continuu să nu se împiedice de 
ea în mod exterior, ci să se străduiască să ajungă la cauza ei, care 
se va revela a fi până la un punct şi cauza scrierii acestei cărţi. 

Această cauză autorul o redă limpede în articolul: De la 
arianismul lui Arie la arianismul european modem. Hristologia ari- 
ană a secolului W are drept roadă naturală în zilele noastre 
creştinismul arian, secularizat modern. Desigur, ca şi Arie - altfel 
evlavios şi cu dragoste de oameni - şi creştinismul umanist are 
elemente pozitive şi parţial lăudabile. Dar erezia conţinută în el e 
atât de centrală, încât ameninţă să altereze şi răstoarne din teme- 
lii întregul edificiu al Bisericii. De aceea şi părintele Iustin, pu- 
nând degetul pe rană, se străduieşte să remarce plaga centrală, să 
diagnosticheze tumoarea fundamentală, să o reveleze ca atare şi 
să o vindece prin singurul remediu salvator: adevărul divino- 
uman şi măsura divino-umană a Dumnezeului-om Hristos. Acesta 
este, dacă înţelegem corect, sensul pedagogic şi terapeutic al duri- 
tăţii sale evanghelice şi profetice. (Acest lucru este valabil şi pen- 
tru articolul excepţional de dur privitor la Conciliu! Vatican II şi 
despre care e nevoie de un cuvânt special mai jos.) 

Dincolo însă de o simplă negaţie şi condamnare, cartea vine 
să dea şi afirmaţii. Unele din acestea vom încerca să le subliniem 
în continuare. 

Dacă autorul condamnă din principiu umanismul autonom, 
el deschide în acelaşi timp căi largi pentru dezvoltarea unui uma- 
nism ortodox sănătos, a unui divino-umanism. Deşi nu este dezvol- 
tat în mod extins, el este în centrul acestei cărţi. „Deiformitatea" 
[theoeideia] omului este cea care îl face pe om icoană şi revelare 
reală a lui Dumnezeu în istorie. Şi nu numai pe om, am putea spu- 
ne, prelungind gândirea părintelui Iustin, ci şi lucrurile omului, 
cultura şi civilizaţia lui... 

Această perspectivă divino-umană asupra lucrurilor este şi 
cea care dă Bisericii adevăratele ei dimensiuni divino-umane, ca- 
tolice [universale, soborniceşti], ecumenice şi cosmice. Metoda însă 
prin care Biserica îşi realizează această catolicitate şi cosmicitate 
sunt Sfintele Taine şi Virtuţile sau Ascezele divino-umane ale 
membrilor ei. „Omul nou" care vieţuieşte în Dumnezeul-om şi 
prin El are un etos divino-uman nou, care este tocmai etosul lui 
Hristos. Acest etos se rezumă şi revelează ca etos al trupului lui 
Hristos în acel „suntem mădulare unii altora", axiomă ce consti- 
tuie baza unei vieţi comunitare adevărate. Această divino-umani- 
tate a vieţii şi etosului credincioşilor dă posibilitatea existenţei pe 
pământ a unei educaţii divino-umane adevărate, adică cu adevărat 
eficiente. Conţinutul şi baza unei astfel^ de educaţii e sfinţenia. £i 
aici gândirea autorului este radicală. într-o lume în care domină 
relativismul, unde creştinismul şi Biserica sunt ameninţate să de- 
cadă la rangul de simple suporturi ale societăţii, de mijloace care 
să ajute pe om la viaţă normală şi progres, părintele Iustin vine şi 
subliniază importanţa şi nemijlocirea sfinţirii ca mijloc nu numai 
al unei mântuiri după moarte, ci ca modul cel mai sublim şi unic 
de creare a unei adevărate culturi şi civilizaţii, drept calea cea 
mai scurtă şi eficientă a umanizării. Acest adevăr, care reprezintă 
una din contribuţiile cele mai importante ale cărţii, se face evident 
şi în multe alte puncte, ca de ex., acolo unde autorul descrie 
adevăratul conţinut şi dimensiunile reale ale tradiţiei, ale conlu- 

crârii [synergeia] omului cu Dumnezeu în opera de mântuire, în 
asceză etc. 

Desigur, cineva ar putea avea dorinţa de a vedea ca aceste 
consecinţe să existe în carte nu numai sub formă de germeni, ci şi 
deplin explicitate. însă cartea nu reprezintă un întreg unitar în 
sine: e o culegere de articole şi fragmente din gândirea autorului 
Pe de altă parte, nu este cu putinţă ca în una şi aceeaşi carte să 
găsim şi seminţele şi roadele. Poate că dintr-un anumit punct de 
vedere, cea mai mare nevoie astăzi să o constituie tocmai identi- 
ficarea şi însămănţarea acelor seminţe patristice adevărate şi 
autentice care, înmugurind, ar putea da o nouă formă teologiei 
ortodoxe, corespunzătoare confruntării cu o nouă epocă. 

Este însă necesar ca, în ce ne priveşte, faţă de unele puncte 
ale cărţii să fie formulată şi o rezervă. E vorba de aporia pe care 
o creează absolutismul cu care e condamnat în principal în pri- 
mele eseuri ale cărţii, omul dinaintea şi din afara lui Hristos. 
Avem impresia că sensul acestor condamnări e acela că fără Dum- 
nezeu Cuvântul (Logosul) sufletul, trupul şi gândirea noastră sunt 
lucruri nedesăvârşite ş / copilăreşti, insuficiente, desfigurate şi de- 
generate prin cădere. în cazul în care ele caută - iar acest lucru 
se întâmplă în umanismul ateu european şi sovietic - să se afirme 
autonom şi în opoziţie faţă de Dumnezeu, ele duc într-adevăr la 
apariţia unor „monştrii înfricoşători". Viaţa atee este într-adevăr 
un haos, dar viaţa în sine a putut desigur să nu fie lumină, fără a 
fi totuşi nici haos, nici beznă. Ştim de altfel că educaţia înainte de 
Hristos a unui Socrate sau în afara lui Hristos a unui Gandhi nu 
sunt, totuşi, o „junglă"... 

In acord cu învăţătura Părinţilor, omul a fost într-adevăr 
creat după chipul şi asemănarea fui Dumnezeu. Aceasta înseamnă 
însă că putea să se asemene lui Dumnezeu şi să se facă lumină sau 
să nu se asemene, când se şi preface în întuneric. în el însuşi însă, 
omul şi viaţa umană au fost create „ bune foarte " şi, cu toată tică- 
loşia căderii, putinţa lui de a fi bun n-afost distrusă în el. 

Există însă pericolul ca omul să nu se împotrivească lui 
Hristos, dar nici să vrea să se mântuiască prin Hristos, ci să se 
limiteze pur şi simplu la a trăi şi a se lupta paralel cu El. în acest 

caz omul nu comite desigur un „hybris", dar este singur. Nu este 
rău, dar nici nu este bun, rămâne neutru. Ca atare, insă, nu ar 
putea să se mântuiască nici să mântuiască lumea, întrucât este un 
dat obiectiv că el şi lumea se găsesc sub puterea înfricoşătoare a 
stricăciunii şi diavolului. „Bunătatea" omului „bun" în afara lui 
Hristos e prin urmare superficială, neavând „rădăcini", şi de a- 
ceea e condamnată la moarte. O astfel de „bunătate" se va pres- 
chimba fatalmente în răutate şi o astfel de „iubire" va degenera 
inevitabil în invidie, duşmănie şi război iar societatea într-o 
„junglă", în sensul că în ea vor domina pasiunile, instinctele şi 
violenţa etc. 

Este evident că gândirea părintelui Iustin nu poate fi respin- 
să uşor. Are rădăcini scripturistice şi patristice foarte adânci, dar 
se bazează şi pe o experienţă istorică din nefericire greu de pus la 
îndoială. însă dacă această viziune a părintelui Iustin este biblică, 
trebuie accentuat faptul că e pe deplin biblică. Calitatea ei inte- 
rioară nu este deziluzia, condamnarea şi duritatea, ci iubirea şi 
nădejdea. Preţuirea pentru om este infinită, pentru că omul a fost 
creat ca să fie chip al lui Dumnezeu. Acest lucru se arată limpede 
în ultimele meditaţii ale cărţii, respectiv în „Capitolele ecleao- 

logice". 

Extrem de profunde şi dense, aceste „Capitole" finale ar tre- 
bui poate să fie citite primele, pentru că ele furnizează şi cheia 
înţelegerii adevăratei gândiri a autorului. Pentru că din cele spuse 
până aici a devenit deja limpede că această gândire e densă şi sin- 
tetică, vibrând în ritmul iubirii, rugăciunii şi căinţei, biblică şi pa- 
tristică la modul interior, iar nu exterior, sobornicească, de aceea 
nu este posibil ca ea să fie schematizată nici să fie coborâtă în 
mod exterior în tabere şi formaţiuni ideologice. Cititorul contem- 
poran nefamiliarizat cu gândirea patristică este implorat să nu se 
împiedice de unele expresii dure poate la suprafaţă, ci să facă 
efortul de a ajunge la esenţa cărţii şi să zăbovească acolo. Luptă- 
torul conservator şi „tradiţionalist" este implorat să-şi ia ostenea- 
la de a înţelege gândirea reală a autorului şi să nu transforme cu 
uşurinţă vinovată cartea într-un arsenal al unui conservatorism 
fanatic... 

Această dublă rugăminte e valabilă în principal în ce 
priveşte înţelegerea articolului extrem de greu de înţeles exact, 
dedicat Conciliului Vatican II: „Gânduri despre «infailibilitatea» 
omului european". Critica exercitată prin acest articol nu este una 
ziaristică. Cu durere şi suspin, lăsând deoparte subtilităţile, pă- 
rintele Iustin vine la punctul de plecare al teologiei Conciliului 
Vatican II şi revelează rădăcina rătăcirii creştinismului european, 
care nu constă într-o schimbare superficială sau alta, ci în nega- 
rea în practică mai mult sau mai puţin a Dumnezeului-om, în dez- 
întruparea lui Hristos, reducerea Dumnezeului-om la rangul de 
simplu om, cu un cuvânt în dogmatizarea idolatră a umanismului 
european. Această afirmaţie pe care o analizează pe larg întreaga 
carte îl face pe părintele Iustin să scrie înfricoşătoarea frază că 
„ în istoria omului au existat trei căderi principale: a lui Adam, a 
lui Iuda şi a papei". Această frază a fost scrisă ca să evidenţieze 
realitatea însăşi şi este singulară. Ar fi neîndoielnic lipsit de res- 
pect pentru autorul ei ca cineva să o prefacă într-un sistem anti- 
occidental. 

Contribuţia centrală a articolului stă în faptul că explică 
hotărât şi consolidează ontologic poziţia dură pe care o păstrează 
cea mai mare parte a pleromei Bisericii Ortodoxe faţă de mişca- 
rea ecumenică. Arată că Biserica Ortodoxă e rezervată faţă de 
Occident în ce priveşte nu forma ci esenţa. Părintele Iustin nu cri- 
tică Biserica Occidentală - cel puţin nu o scrie -pentru că credin- 
cioşii de acolo au alte obiceiuri sau pentru că înţeleg şi trăiesc 
altfel mesajul mântuirii în Hristos sau se mulţumesc să organizeze 
diferit viaţa eclezială. Contribuţia lui capitală rezidă în aceea că 
plasează lucrurile la locul lor: arată că problema au alcătuit-o nu 
diferenţele acestea, nici chiar primatul pe care Biserica Romano- 
Catolică îl revendică pentru sine - de altfel, în mod caracteristic, 
nici nu se vorbeşte despre el - ci în esenţă ortodoxia ei: întrebarea 
întru cât creştinismul occidental rămâne fidel Chalcedonului? în- 
tru cât Hristosul pe Care-L propovăduieşte şi trăieşte, este Dum- 
nezeul adevărat şi omul adevărat Hristos, Mântuitorul real şi 
unic, Iisusul adevărat? Verdictul este implacabil şi tragic: creşti- 
nismul occidental (şi Conciliul Vatican II) s-a preschimbat tot mai 

mult într-un „umanism". Schisma se datorează deci alterării sub- 
stanţei creştinismului de către Occident. Iar acest lucru e tragic. 

Cuvântul este aspru, dar este salvator. Cel puţin în sensul 
că purifică atmosfera şi iluminează problema. Fraţii din Occident 
ar putea înţelege acum de ce mulţi ortodocşi care au capacitatea 
de a vedea subtilităţile ca subtilităţi şi nu sunt mişcaţi de fanatism, 
ci iubesc în mod sincer şi lucrează pentru progres, sunt atât de re- 
zervaţi faţa de un ecumenism facil. Există un ecumenism adevărat, 
şi acesta este întoarcerea la Hristos, adevărata trăire a adevăra- 
tului Hristos. 

Desigur e necesar să se spună că în ultimele decenii s-au fă- 
cut în Occident paşi însemnaţi. Aceşti paşi au lăsat urme evidente 
şi la Conciliul Vatican II. Din motive practice, părintele Iustin n-a 
avut posibilitatea de a urmări îndeaproape Conciliul şi să vadă 
căutările concrete ale unor oameni concreţi, să perceapă aceste 
urme. Acest lucru creează impresia, iar în unele cazuri certitudi- 
nea, că unele eforturi şi realităţi ecleziale occidentale demne de 
toată recunoaşterea şi lauda, sunt ignorate în calitatea lor inte- 
rioară şi că nu li se face dreptate. 

Se poate însă ca din alt punct de vedere, distanţa aceasta să 
fie exact cea care i-a dat părintelui Iustin posibilitatea de a lăsa 
deoparte subtilităţile - bune sau rele - şi, ajungând astfel în cen- 
trul problemei, să arate cu emfază singura cale care ar putea face 
un ecumenism adevărat şi să ducă la unirea adevărată şi reală a 
Bisericilor. 

Iar calea este Dumnezeul-om Hristos. 



Panayotis Nellas 

Notă asupra ediţiei 



Traducerea a fost făcută după versiunea greacă a cărţii reali- 
zată de ucenicul părintelui Iustin, ieromonahul pe atunci episcopul 
acum, Atanasie Jevtici: "AvGpwtoş mi ©EâvOpionoţ, Atena, 1969, 
206 p., confruntată cu versiunea franceză făcută după textul origi- 
nal sârb de Jean-Louis Palieme: L Homme et le Dieu-Homme (coli. 
Lumieredu Thabor), L'Age d'Homme, 1989. O versiune americană 
prescurtată (articolele 4, 5, 6, 10, 11 şi „Gnoseologia Sfântului 
Isaac Şirul") realizată de Asterios Gerostergios et al. A fost publi- 
cată recent cu titlul: Orthottox Faith and Life in Christ, Institute for 
Byzanţine and Modem Greek Studies, Belmont MA, 1994. 

In originalul sârb, părintele Iustin utilizează o serie de ter- 
meni compuşi, special creaţi de el pentru a exprima gândirea sa teo- 
logică. Dificil traductibili aceştia sunt mai cu seamă următorii: 

- compuşii lui logos, hgosno, alogosno, protMogosno (ad- 
jective); logonost, beslogonost, protivlogonost (substantive) desem- 
nează însuşirea sau calitatea unei fiinţe de a fi înzestrată cu , de a fi 
lipsită de sau de a fi contrarie „logos"-uIui: caracter logosic, alogo- 
sic, contralogosic; stare de logositate, alogositate, contralogositate; 
.ologosena = a logosifica, a face ceva să fie înzestrat cu logos [în 
neogreacă TKyyonoiTTm;]; detogosiraju = a lipsi ceva de logos. Lo- 
gosul are însă aici un sens metafizic şi teologic distinct de simpla 
logika sau logicnost = raţionalitate. 

- compuşii cu particula sve = tot, toate: svejedinsta = atot- 
unitate; svezivot = atoateviaţa; svegreha = atotpăcatul etc. 

- compuşii cu prepoziţiile u - care arată integrarea în ceva, şi 
o - care arată transformarea unui lucru în altceva, ubogoveceni = 

218 



încorporarea în Dumnezeul-om; obogoveceni = divino-umanizarea 
[în neogreacă eEecvflpwnortotTimţ]; utroicenje = încorporare în 
Treime; otroicenje = treimizare, triadificare [în neogreacă xpuxSo- 
novryriţ]; evxpicxwffiţ = încorporare în Hristos, înhristizare; %pic- 
xonotritnq = hristificare; ucrkovljenje = încorporare în Biserică; 
ocrkovljenje = bisericizare, eclezializare; udahovljenje = încorpora- 
re în Duhul; oduhovljenje = înduhovnicire, spiritualizare etc. 

-jocul de cuvinte: svet = lumină; svetost= cultură; prosveta= 
luminare. 



Articolele din acest volum au fost publicate pentru prima dată 
după cum urmează: 

(1) între două filozofii (Izmedju dve filosofije), „Hnscanko Pelo" 

(Skoplje), 4(1936). 

(2) Raiul meu şi iadul meu (Moj raj i moj pakao), „Hriscanska 

Misao" (Beograd), 5(1936). 

(3) „Condamnaţi" la nemurire (Osudjeni na besmrtnost), 

„Hriscanska Misao" (Beograd), 2 (1936). 

(4) Misiunea internă a Bisericii noastre (Umitrusnaja misija naşa 

Crkva), „Hriscanski Zivot" (Srem. Karlovci), 9 (1923). 

(5) Doliu pentru Hristos (Lelek za Hristom), „Hriscanska Misao" 

(Beograd), 3 (1937). 

(6) „împreună cu toţi Sfinţii": prolog (1954) şi epilog (1962) la 

seria celor 12 volume ale „Vieţilor Sfinţilor", Beograd, 
1972-1977. 

(7) Valoarea supremă şi criteriul ultim în Ortodoxie (Vrhovna 

vrednost i neprogresivo merilo), prelegere inaugurală ca 
titular al catedrei de dogmatică la facultatea de teologie 
ortodoxă din Belgrad; publicată în revista facultăţii 
„Bogoslovije" 1 (1935) cu titlul Osustini pravoslavna 
axiologije i kriteriologije . 

(8) Filozofia ortodoxă a Adevărului, prefaţă la „Dogmatica 

Bisericii Ortodoxe" (Dogmatika pravoslavne Crkve) I, 
Beograd, 1932. 

(9) De la arianismul lui Arie la arianismul european modern {Od 

Arijevog do modernog evropeskog arijanizmd), „Hris- 
canski Zivot", 5 (1925). 

(10) Gânduri cu privire la „infailibilitatea" omului european. Cu 

prilejul Conciliului Vatican II (Razmisljanja o „ nepro- 
gresivost" evropeskog coveka. Podvom II Vatikanskog 
Konsilia), articol scris în 1967 la solicitarea editurii cato- 
lice Herder pentru o culegere de contribuţii dedicate Con- 
ciliului Vatican II, dar nepublicat. 

(11) Capitole ecleziologice, fragmente alese de traducătorul în neo- 

greacă din comentariul părintelui Iustin la Epistolele pau- 
line (scris între 1954-1957): Sa svetim Apostolom Pavlom 
kroz zivot. 

Articolele 1, 2, 3, 5 şi 7 au fost publicate în culegerea: Abisu- 
rile filozofiei (Filosofske Urvine), Munchen, 1957. 

